
Cuvânt înainte 


Pentru autorul acestui eseu, el ţine de memorialistică, 
deci de timp. E o încercare de a coborî într-o vreme în 
care eroii povestirii erau în viaţă. O vreme în care autorul, 
împreună cu alţii, mai mult sau mai puţin tineri, încercau, 
pe întortocheate căi să ajungă la operele lor şi să le citească. 
Reamintirea acelor timpuri, a minunaţilor oameni care au 
dezbătut cu aprindere textele lui Cioran, Eliade şi Noica 
se constituie ca o pânză de fond nevăzută peste care s-au 
creionat aceste portrete ideatice. 

Odată cu trecerea vremii, am ajuns să-l cunosc pe Noica şi 
pe unii apropiaţi ai lui Cioran din România. Apoi, începând 
din urmă cu 30 de ani, au început să plece spre alte lumi, 
unul după altul, cei trei muşchetari care au atacat Timpul, 
adus în dezbatere de Heidegger. Heidegger, care a avut şi 
el momentul lui de glorie în România anilor ’80, odată cu 
consistentele traduceri făcute atunci. 

Timpul a trecut şi iată că ne-am pomenit în epoca 
postmodernă a secolului XXI, într-o cu totul altă lume. 
De câţiva an se ţin reuniuni anuale dedicate filosofiei lui 
Constantin Noica, prin grija Acad. Prof. Dr. Alexandru 
Surdu. Şi, la fel, au loc simpozioane internaţionale Cioran, la 
Sibiu - Răşinari, iniţiate de Eugen van Itterbeek şi continuate 
în prezent de D-na Mihaela Genţiana Stănişor. Am văzut 

foarte puţină lume care să participe la ambele manifestări. La 
care, de altfel, nu se aminteşte niciodată nimic despre colegul 
lor de generaţie şi spiritualitate, Mircea Eliade. De aceea am 
iscodit un pretext - care nu e doar un pretext - de a-i aduna 
pe cei trei, alături de înţeleptul din Freiburg, cu celebra sa 
provocare privitoare la timp; şi, împreună cu câteva personaje 
imaginare care vor scrie scurte schiţe în chenarele eseului. 

Fie ca această evocare, făcută în afara politicului, să scoată 
în relief diferenţa între lumea ce am părăsit-o odată cu ei, şi 
misterioasele orizonturi ale lumii în care am intrat. 

Timişoara, august 2016 
Mircea Lăzărescu 

1. Prolog 

Ieri, 1 aprilie 2016, la Radio România Actualităţi s-au 
transmis informaţii despre cum să se înscrie românii 
din diaspora pe listele de alegători pentru alegerile 
parlamentare din toamnă. Ştirea mi-a amintit de scandalul 
de acum aproape doi ani de la prezidenţiale, când se 
trimiseseră în străinătate doar câteva mii de buletine de 
vot, pe când, numai în Italia erau în jur de un milion de 
români. Iar în Spania, cam jumătate. Şi toată această 
migraţie s-a petrecut în numai 20 de ani. La natalitatea în 
continuă scădere pe care o avem, exodul acesta te duce cu 
gândul la dispariţia românilor din România. Din câte se 
constată până acum, migraţia lor se petrece mai ales spre 
ţările de limbă latină. Aşa că, vorba lui Alecsandri cu privire 
la limba română: „latina gintă e (şi va rămâne) o regină, 
intr-ale lumii ginte mari”. Iar în Italia, să nu uităm, avem şi 
o minunată Academia di Romania. Se pare că intelectualii 
noştri au fost mereu atraşi de-a lungul istoriei de Roma. 
Chiar în secolul XX, în perioada interbelică, a studiat aici 
George Călinescu, şi, s-a afirmat pentru prima dată, încă 
din vremea studiilor, Mircea Eliade. 

Ei da, ... Mircea Eliade... Eliade a ajuns apoi şi el 
să-şi trăiască întreaga viaţă în diaspora, dar pe alte vremi, 
stabilindu-se, de la un moment dat, ca şi Cioran, la Paris 

- altă ţară de limbă latină, - participând semnificativ, de 
aici şi de la Chicago, la rotunjirea culturii occidentale, 
într-un moment special al acesteia. Adică tocmai când ea 
„îşi dădea duhul”, punând capăt unui mare ciclu cultural al 
omenirii... După care, a venit lumea postmodernă care ne 
învăluie şi în zilele noastre. 

Când mă gândesc că am fost şi eu contemporan cu 
această epocă de „amurg al zeilor”. Aşa că numai bine mi-a 
venit gândul să iscodesc rostul românilor de cultură în 
acest eveniment. Cei doi invocaţi mai sus, Eliade şi Cioran 
au, desigur, o recunoaştere internaţională. „Mircea Eliade 
este unic - scria Culianu; împărtăşind opinia unanimă a 
specialiştilor - nu a fost niciunul ca el înaintea lui şi nu 
va mai fi”*. Unic şi semnificativ prin ceea ce a realizat în 
epoca sa, s-ar putea spune. Istoria religiilor, ca specialitate, 
începuse a se închega în secolul XX. Dar numai îndrăzneala 
nebunească a acestui român venit din marginea Europei a 
avut puterea de a face dintr-o disciplină ştiinţifică pozitivă - 
cum ar fi spus Heidegger - una cu semnificativă dimensiune 
antropologică. La 30 de ani după moartea sa, noi putem 
înţelege cum, pe parcursul antropogenezei de peste un 
milion de ani, omul - după ce, în urmă cu 150000 ani, şi-a 
câştigat funcţiile limbajului, cogniţiei sociale şi controlului 
acţiunilor voluntare - a parcurs ultimii aproximativ 10. 
000 ani de sedentarism - agricol, meşteşugăresc şi apoi 
scriptural -, printr-o raportare la sacralitate, realizată prin 
mit şi rit. Dar nici astăzi nu se acordă suficientă atenţie 
faptului, evidenţiat de Eliade, că structura acestei raportări 
la sacru plămădeşte coordonatele următoarei etape 
culturale, structurată prin filosofie, literatură şi ştiinţe. 
Noua antropologie filosofică, preconizată de Eliade, sonda 
felul în care tematica ontologică a filosofiei se clădeşte 
treptat în interiorul mitului sacral, înainte ca acesta să 

* Ion Petru Culianu, Mircea Eliade, Ed. Polirom, Iaşi, 2004. 

devină mytos, poveste. Iar temporalitatea umană pe care 
istoria religiilor o relevă, cu trecerea de la timpul eternei 
reîntoarceri la timpul unidirecţionat spre viitor al istoriei, 
- pe care-1 promovează iudeo-creştinismul -, stă la baza 
istorismului, a filosofiei devenirii şi a evoluţionismului 
modernităţii. După ce Eliade şi-a încheiat opera, disciplina 
ştiinţifică pozitivă, dar şi speculativă a istoriei religiilor, a 
continuat să se adâncească şi să se rafineze metodologic. 
Bagajul ei de cunoştinţe, ca să folosim o sintagmă în vogă 
cândva, a devenit tot mai bogat şi exact. Dar ea nu a mai 
regăsit sclipirea unei idei general antropologice. 

Astfel încât, cu un bagaj tot mai mare şi mai luxos, nu 
mai ştii în ce tren rapid să te urci. Şi, mai ales, în ce direcţie. 

De aceea, Eliade poate fi considerat - vorba lui Constantin 
Noica din Jurnalul de la Păltiniş* - un om planetar. 

Opera lui Eliade atrage atenţia asupra rolului bazai pe 
care-1 joacă structura timpului sacral în circumscrierea 
unei culturi, semnificaţia majoră a timpului în derularea 
existenţei omului, centrată pe sacru. Privitor la timp, 
cultura occidentului era avizată pe atunci prin apariţia 
în prima jumătate a secolului XX a straniei cărţi a lui 
Heidegger, Fiinţă şi timp. Occidentul s-a orientat spre 
istorie, evoluţie şi ideea de progres - interpretează Eliade - 
în mare măsură, deoarece, creştinismul, care-i stă la bază, 
era o religie a timpului vectorializat spre viitor. Iar o astfel de 
orientare poartă în sine, paradoxal, şi riscul de a se ajunge 
la capăt, la sfârşit. Desigur, nu s-a ajuns la a doua venire 
a lui Iisus, despre care vorbeşte Apocalipsa. Dar la un fel 
de sfârşit al timpului istoric, totuşi, s-a ajuns. Despre acest 
final clamează cel de-al doilea „om planetar” pe care Noica 
îl invocă în Jurnalul de la Păltiniş, Cioran, autoexilat şi el 
la Paris. „Dacă ar fi rămas la Bucureşti - zice Noica - şi ar 

* Gabriel Liiceanu, Jurnalul de la Păltiniş, Ed. Humanitas, 
Bucureşti, 1991. 

fi continuat să scrie în româneşte, Cioran ar fi dat expresie 
strălucită jalei transcendentale a acestui popor, al nostru. 
Dar aşa, la Paris, el a dat socoteală de „jalea omenirii”. Cum 
şi de ce este omenirea într-o stare de jale? Cioran o spune 
în volumul unde-şi publică „Scrisoarea către un prieten de 
departe ” (adică, către Noica) şi care e intitulat semnificativ 
Istorie şi utopie. 

Jalea e universală şi iremediabilă, deoarece omul „a 
căzut din timp”. Adică, din sensul timpului istoric. Istorie în 
care fusese izgonit din Rai de către invidiosul Dumnezeu. 
Substanţa acestei istorii a ajuns la capătul ei. Şi oare unde a 
căzut omul, de vreme ce s-a prăbuşit din timp, din istorie? 
El a căzut într-o eternitate rea, de îngheţ, de infern. Mult 
mai cumplită decât deruta şi haosul din crepusculul greco- 
roman. Iar acum, intr-un sens realmente fundamental, 
totul s-a sfârşit din punct de vedere spiritual. Desigur, 
urmează, ca şi atunci, să apară la orizont noii barbari, 
cu noii lor zei, care vor umple deşertul acestui infern 
atemporal. Faptul tocmai se petrece, spune Cioran, sub 
ochii noştri. Barbarii parcă au şi sosit, s-au şi instalat, ei, cu 
lumea lor transtemporală, circumstanţială, voioasă, fictivă, 
multifaţetată şi lipsită de profunzime, purtată de noile lor 
arme electronice, cu care se mândresc. 

Iată, doi români din diaspora, ce rostesc câte ceva 
semnificativ în cadrul conturării sfârşitului culturii 
occidentale, înainte de noua epocă postmodernă a 
neoraţionalismului informativ, în vâltoarea căreia suntem 
cuprinşi. Şi în cursul căreia vedem zilnic cum vechea 
Europă se scufundă în ceva confuz, care nici a muzeu nu 
mai seamănă, răvăşită de migranţi şi atentate sinucigaşe. 

Şi atunci, cei care am trăit destul, de ce să nu ne 
reamintim câte ceva din trecutul nostru..., de ciudăţenia 
acestui trecut crepuscular, contradictoriu şi patetic în 
acelaşi timp. 

...căci, prin anii ’60, ’70 ai veacului trecut, cultura 
europeană, deşi trăia sub apăsarea iminenţei unei catastrofe 
atomice, îşi comenta soarta în tot felul de formulări. 
Existenţialiştii francezi, la fel ca şi personaliştii, vorbeau 
cu patos despre „angajare”. „Singura problemă filosofică 
cu adevărat serioasă este dacă viaţa merită sau nu să fie 
trăită”, scria Camus, sorbindu-şi cafeaua la Paris în acelaşi 
bistro cu Cioran. Şi publica apoi o carte despre Mitul lui 
Sisif. în acelaşi timp, Sartre scria că „omul e condamnat 
la libertate” (Heidegger, încă în viaţă, nu era de acord cu 
interpretarea pe care francezii o dădeau ideii sale privitoare 
la autenticitatea Dasein-ului, afirmând că „limbajul este 
gazda fiinţei”, că „metafizica occidentală” s-a încheiat iar 
gândirea esenţială se mai poate transmite doar aluziv, prin 
marea poezie). Poezia îşi continua cursul firesc, răspândită 
cum e prin limbile naţionale. Dar literatura parcă o luase 
razna prin experimentele noului val, ale noului roman. Iar 
muzica, creată în eprubetele laboratoarelor lui Stockhausen 
sau Varese, golea sălile de concert. Doar sălile de 
cinematograf erau pline de oameni care priveau, tulburaţi, 
la filmele italiene, de la întunecarea lui Antonioni sau La 
strada a lui Fellini, la filmul englezesc Colina a lui Lumeţ, 
la filme sovietice precum Poemul mării a lui Dovjenko 
sau Copilăria lui Ivan a lui Tarkovski. Şi încă, la Paris mai 
ales, mai era pe atunci teatrul absurdului, cu Ionesco şi cu 
Becket... Oamenii îl aşteptau interminabil pe Godot care 
nu mai venea. Gândul filosofic uşor redresat, dar marcat 
de conflictul ideologiilor, încerca să lege fenomenologia 
cu hermeneutica, amestecând totul cu psihanaliza şi 
marxismul..., a venit şi invazia structuralismului şi... 

Ce să aleagă din toate acestea, la Paris, frământatul 
Cioran?! Şi-a apropiat sugestia lui Heidegger şi a scris tot 
mai puţin, gândindu-se la abisul şi neantul Dumnezeirii 
lui Meister Eckhart... Şi s-a retras în tăcere. 

Mi-am amintit de acele vremi în urmă cu doi ani când, 
la nunta unei tinere colaboratoare, am întâlnit un coleg 
de-al ei de liceu, care studia filosofia la Freiburg. Aplecat, 
desigur, asupra lui Heidegger scriind însă şi despre Noica. 
Iată, mi-am zis, se mai găsesc tineri ce se adâncesc în 
această arheologie muzeală a filosofiei. Atunci, de ce să nu 
ne oprim puţin pentru a-i scoate în relief, chiar şi acum, în 
aceste vremi de nonşalanţă şi optimism punctual, pe acei 
intelectuali români care au spus câte ceva semnificativ în 
definirea acelui măreţ final de epocă. Oameni ca Eliade, 
Cioran..de ce nu şi... Noica. 

Se împlinesc anul acesta 40 de ani de când l-am 
cunoscut pe Constantin Noica, în împrejurări pe care 
le-am mai povestit. Treceam prin Sibiu, şi un coleg, Stelian 
Bălănescu, mi-a spus: hai să-ţi fac cunoştinţă cu cineva. 
Şi mergem acasă la Relu Cioran - fratele lui Emil - cu 
care era prieten. Iar acolo, dintr-o cameră din spate, iese 
un personaj puţin aplecat din spate şi se prezintă amabil: 
Constantin Noica. Era în căutarea unui loc de retragere 
şi meditaţie, după pensionare, neplăcându-i zarva din 
Bucureşti. Astfel că s-a stabilit la Păltiniş. Aflând că sunt 
psihiatru, îmi zice: „Tocmai mă interesează nişte maladii, 
ale spiritului, aşa că mai vizitează-mă, ca să mai povestim”. 
Ceea ce am şi făcut în anii ce au urmat, până la moartea 
sa în 1987. 

Mă gândesc acum la faptul că, deşi nu e cunoscut 
în străinătate, Noica se încadrează perfect în profilul 
intelectualului român care s-a exprimat semnificativ la 
sfârşitul culturii occidentale. Rostind ceva despre ea şi 
despre rostul său. Tema sa, cea a „devenirii întru fiinţă”, 
este, foarte probabil, una dintre foarte puţinele elaborări 
ontologice reprezentative pentru această crepusculară 
cultură, venită din direcţia istoriei filosofiei tradiţionale. Şi 
aceasta, după brutala provocare a lui Heidegger, privitoare 

la întrebarea despre sensul fiinţei, aşa cum ar apărea în 
afara relaţiei fiinţei cu fiinţările. 

Revenind la amintirile mele, atunci, în urmă cu doi 
ani, a apărut o idee, care, într-o variantă de poveste s-ar fi 
intitulat: „Cei trei muşchetari români care atacă timpul lui 
Heidegger la sfârşitul culturii modernităţii”. Căci, despre 
timp este vorba, atât la Cioran, cât şi la Eliade sau la Noica. 
Cioran afirmă deschis că „a căzut din timp” - din timpul 
istoric. Poate că, odată cu el, a căzut întreaga omenire, din 
acel timp ce a creat o civilizaţie şi o cultură unică, pe aceste 
meleaguri occidentale, angrenând în weltanschauung-ul 
său, treptat, întreaga omenire. Dar despre această cultură 
planetară, despre omul ce a instituit deja din neolitic, prin 
sacralitate, o dimensiune spirituală, care a pregătit vremea 
filosofiei şi a ştiinţei, ne vorbeşte, într-o manieră cu totul 
originală Eliade. Instanţă sacrală ce dă sens fiinţial omului, 
în primă fază, prin recursul la un un timp rotitor, al 
constantei reîntoarceri la origini; mişcare ce se transformă 
apoi în mit al eternei reîntoarceri. Pentru a ţâşni ulterior 
ca timp unidirecţionat spre viitor, în varianta religiei 
şi civilizaţiei creştine. Când meditează asupra fiinţei la 
începutul secolului XX, filosoful Heidegger găseşte în 
infrastructura ei o strânsă întreţesere cu timpul, ajungând 
la constatarea: „parcă se dă (Es gibt ) (se oferă destinai) 
timp şi fiinţă”. Noica şi-a impus să mediteze asupra unei 
ontologii ce nu se retrage spre orizontul unei fiinţe ce 
lasă la o parte fiinţările, aşa cum propusese Heidegger; şi 
să înceapă prin a aborda problematica fiinţei în mijlocul 
acestora. Adică, să se aplece asupra fiinţei din lucruri, din 
realităţile lumii. Iar la acest nivel, el întâlneşte devenirea 
întru fiinţă. Devenire care, în cele din urmă, e tot o formă 
de temporalitate. 

Deoarece preocupările celor trei români menţionaţi 
anterior se ţes în jurul timpului şi fiinţei, s-a impus şi 

evocarea celui care a abordat frontal această problemă prin 
răsunătoarea sa carte Fiinţă şi timp, filosoful din Freiburg, 
Martin Heidegger. Heidegger care, intr-un fel, rezumă 
întreaga istorie a filosofiei occidentale, pe care o etichetează 
drept metafizică. Şi al cărei sfârşit îl proclamă. Heidegger, 
deci, este o excelentă ocazie, o prismă de refracţie optimă 
pentru a puncta originalitatea celor trei. A lui Eliade, care 
ne invită să nu privim filosofia ca apărând din nimic, ci 
să îi descifrăm originile în istoria religiilor. A lui Noica, 
ce se încumetă să demonstreze că ontologia e posibilă şi 
pornind de la polul opus poziţionării lui Heidegger, din 
aria fiinţei fiinţărilor. Şi a lui Cioran... Ei da, Cioran, care, 
ieşind din timpul istoric, se afundă ambivalent în neantul 
unei Dumnezeiri suprafiinţiale, eckhartiene, ce se apropie 
ciudat de mult de ceea ce ar părea să fie fiinţa fără fiinţări 
a lui Heidegger. 

Motiv pentru care, în acest eseu despre trecutul nostru 
nu prea îndepărtat, se impune şi o trimitere adiţională, în 
Anexe, la Dumnezeul absolut al creştinismului şi tărâmul 
lui Meister Eckhart. 

Iar după ce am peregrinat pe astfel de meleaguri, 
îmbolnăviţi de trecut, să ne reîntoarcem în Europa noastră, 
cu migranţii şi atentatele sale sinucigaşe. 


16 



2. Căderea din timp 
Cioran 

în secolul XX, civilizaţia occidentală, care cucerise 
lumea, şi-a autodiagnosticat crepusculul. Acest final a fost 
marcat atât de uluitorul progres tehnologico-ştiinţific ce s-a 
diferenţiat hiperbolic, inclusiv în generativitatea Zogos-ului, 
traversându-ne. Cât şi de manifestări spirituale specifice, 
piese de muzeu unice şi de referinţă. între acestea, alături 
de existenţialişti, personalişti, marxişti, fenomenologi, 
suprarealişti şi corifei ai teatrului absurdului, străluceşte, 
ca o piesă unică, Cioran. 

Venit la Paris din Est, de pe pământurile dacilor, ale 
lui Zamolxe, din aria bogomililor, el a depus ca ofrandă 
pentru acest final măreţ, nostalgia paradisului, despre care 
formidabila cultură a occidentului va auzi vorbindu-se 
pentru ultima oară. 

Prezenţa nepereche a însinguratului cosmic Cioran, aflat 
într-o permanentă şi ambivalenţă ceartă cu un Dumnezeu 
care mereu se ascunde, fără însă a dispărea, surprinde 
lumea prin clamări nemaiauzite, cum ar fi elogiul lenei, 
pustiul plictisului abominabil şi, mai ales, căderea din timp. 

Da! Omul, care a fost pe vremuri alungat din Paradis în 
Timpul Istoriei, se prăbuşeşte acum şi din acest timp, odată 
cu Istoria care s-a terminat! 

Mesajul odată spus, el se retrage discret, alături de cei 
doi buni prieteni ai săi, Eugen Ionesco şi Samuel Becket, 
maeştrii recunoscuţi ai legendarului teatru al absurdului, 
ce a încununat ca o aureolă raţionalismul european. 

Se retrage pentru a-1 aştepta pe Godot. 

Pseudo-Cioran 1 


Chenar 1 


Autobiografie 

Eu, Emil Cioran, m-am născut în 1911 la Răşinarii 
Sibiului din Ardeal. Din mică copilărie mi-a plăcut să 
privesc groparul cimitirului cum dezgropa uneori câte un 
craniu, cu care mă jucam. Din când în când mă cuprindea 
un sentiment vag definit de „urât”, de plictis îngrozitor. 
Primul de care-mi amintesc a fost la cinci ani, într-o după 
amiază de vară: „am simţit dintr-o dată că percep timpul, că 
acesta îmi devine străin, am simţit o senzaţie de vid, de urât, 
parcă aş fi fost în afara timpului”. * 

Seara, tatăl meu - care era preot - obişnuia să-i citească 
mamei povestioare. Odată, am auzit astfel istoria lui 
Rasputin, cum tatăl acestuia, înainte de a pleca la Moscova 
unde se va aciui pe lângă ţarină, i-a spus cam aşa: „nu da 
înapoi de la nimic, nu-ţi face scrupule, pentru că Dumnezeu 
e un porc de câine”**. Liceul l-am făcut la Sibiu chinuit 
de insomnii, perioadă în care am avut şi trăiri extatice. 
Am frecventat apoi Facultatea de Filosofie din Bucureşti, 
unde l-am audiat pe Nae Ionescu şi mi-am făcut o serie de 
cunoştinţe apropiate precum Eliade, Noica, Vulcănescu şi 
alţii. Aici am debutat editorial scriind şi publicând la 22 ani 
o carte cu un titlu ce apărea deseori în ziarele de scandal, 
când se anunţa o sinucidere: Pe culmile disperării. Apoi, pe 
când eram profesor de filosofie la Liceul din Braşov, poate şi 
în corelaţie cu trăirile mele extatice, am ajuns să fiu devorat 
de tema pierderii paradisului, a sfinţilor ce plâng după 
el. Trăiam parcă într-o stare de transă, astfel încât atunci 
când un tânăr coleg m-a vizitat acasă, l-am întrebat mirat: 

* Gabriel Liiceanu, Itinerariile unei vieţi: E. M. Cioran, 
Ed. Humanitas, Bucureşti, 2011. 

** Cioran, Caiete, 1957-1972, Ed. Humanitas, Bucureşti, 
2016. 

„Dumneata cine eşti? Eşti domnul Shakespeare?” Cartea 
Lacrimi şi sfinţi pe care am scris-o în acea vreme - şi pe 
care cu greu am ajuns s-o public (a tipărit-o în ultima clipă 
un personaj care-1 cunoscuse pe Lenin) - a stârnit scandal. 
Atât în lumea intelectualităţii ortodoxe cât şi în opinia 
publică. Astfel încât şi mama m-a certat. Deşi scrierile mele 
româneşti nu sunt bine cunoscute în mediile franceze şi 
internaţionale, m-am hotărât ca prima din cele două teme 
ce mi le-a sugerat editorul să se refere la conţinutul lor. Mai 
precis la timp, la eternitatea ce o atingi în clipele de extaz. 
Iar corelat acestei trăiri, la orgoliul luciferic şi cearta cu 
Dumnezeu. Ne plasăm, astfel, şi la originea timpului. 

Am plecat apoi la Berlin cu o bursă Humbold... şi mai 
departe, la Paris, cu o bursă a Misiunii Culturale Franceze 
de la Bucureşti, pentru a pregăti şi susţine un Doctorat. Nu 
l-am încheiat niciodată datorită convingerii mele intime că 
efortul realizator public nu are nici un sens. în schimb am 
bătut toată Franţa pe bicicletă, odihnindu-mă prin cimitire, 
lungit printre morminte. Şi am învăţat cât am putut de bine 
subtilităţile şi rafinamentele limbii lui Racine. Genul literar 
care simţeam că mi se potriveşte era cel al moraliştilor 
francezi: fragmente, scurte eseuri şi aforisme, reunite tematic. 
Firea şi convingerile mi-au rămas aceleaşi ca în tinereţe. Iar 
în 1949 am debutat editorial cu Precis de decomposition, 
singura ocazie în care am acceptat un premiu. 

îndoiala, care la mine dubla plictisul şi resimţirea unui 
vid interior, se corela firesc cu preferinţa mea pentru sceptici, 
singurii filosofi pe care i-am putut suferi. Dar scepticismul 
a fost prin definiţie marca finalului decadent al marilor 
civilizaţii, ce începeau prin adoptarea entuziastă a câte 
unei mitologii sacrale. Exemplară e cultura greco-romană, 
pe ruinele căreia s-a clădit cea europeană; desigur, după 
acapararea ei de ideologia iudeo-creştinismului, la care se 
convertiseră şi năvălitorii barbari. La fel e finalul plin de 
rafinament al secolului luminilor, care-şi împlineşte o tardivă 
extincţie prin disoluţia imperiului Habsburgic, ilustrată 

de împărăteasa Sissi, atât de dragă mie. De aceea m-am 
mirat că în vremea noastră de final al culturii europene, 
scepticismul nu înfloreşte din nou. Această întrebare mi-am 
pus-o în mod acut atunci când am asistat, în 1940, la intrarea 
germanilor în Paris. în acel Paris care era de mult, după cum 
toată lumea ştie, centrul unei culturi rafinate şi muribunde. 
Pentru a dezlega această enigmă am început să mă preocup, 
în continuitatea temei alungării omului din Rai - ce m-a 
fascinat din tinereţe, - de însăşi destinul timpului istoric, 
promovat de către această civilizaţie europeană ce s-a clădit 
pe umerii lui Adam şi ai lui Iisus. Şi, care l-a creditat din plin 
pe Prometeu. 

Mie îmi era însă clar că timpul istoric, aşa cum a fost 
conceput el de modernitatea Europei, se încheiase. Am 
încercat să deschid ochii celor din jur, publicând în 
perioada maturităţii mele: Istorie şi utopie, Căderea în 
timp, Demiurgul cel rău şi Sfârtecare. Am înlocuit carenţa 
de care dădea dovadă Occidentul în ceea ce priveşte 
revigorarea scepticismului, prin exacerbarea în înscrierile 
mele a îndoielii, până la paroxism. Ceea ce m-a şi condus la 
„căderea din timp”. Am devenit astfel un caz exemplar pentru 
cultura în care trăiam. Desigur, comentând acest final, nu-1 
puteam lăsa în pace - sau altfel spus în voia soartei - nici 
pe Dumnezeu. De aceea răspund exigenţelor editorului 
care e preocupat de ideea temporalităţii, propunând ca titlu 
pentru a doua secţiune: Mizeria istoriei, ieşirea din timp şi 
îndepărtările Deităţii. 

Acuma sunt resemnat. Am văzut în ziare mormântul 
deschis al lui Bach şi orbitele sale goale. Beethoven, care a 
introdus politicul în muzică, se mai cântă din când în când 
la concerte. Noii barbari - ca să le zicem cumva celor ce 
au inventat şi invadat lumea postmodernă - au uitat chiar 
complet de scepticism. N-au îndoieli, sunt nonşalanţi şi 
încrezători în ei - ca supraomul adolescentinului Nietzsche 
-, nu problematizează moartea şi nu se înfioară văzând cum 
se amplifică exponenţial atentatele sinucigaşe. 

Pe scurt, ei potenţează la maximum un fel de timp 
prezent, construit artificial, ca o cochilie de melc. Ceva din 
ideea de trecut a mai rămas totuşi, de vreme ce întreaga 
Europă - şi toate monumentele istoriei - au devenit un fel 
de muzeu. Iar natura se mai păstrează doar în rezervaţii. 
Cel puţin bine că au dispărut utopiile istorico - politice 
privitoare la viitor. 

Dar ce timp prezent mai e şi acesta pe care-1 trăiesc acum 
oamenii postmoderni? Singurul lucru de care aş fi curios, 
dacă m-aş reîncarna peste câteva decenii, ar fi: ce vor pune 
ei în locul acela unde s-au aflat, de-a lungul întregii istorii 
culturale a omenirii, Zeii şi Deitatea?!... Adică, dacă vor 
menţine dimensiunea absolutului. 

Dacă acei oameni vor pune totuşi ceva în acel loc. 

Dacă aceia, vor mai putea fi numiţi oameni! 

Mai precizez că am murit în 1995, după ce am petrecut 
ultimii ani într-o instituţie, fiind atins de maladia lui 
Alzheimer. 

2.1. Extazul, eternitatea şi cearta cu Dumnezeu 

în prima sa carte publicată la 22 ani, Pe culmile 
disperării*, Cioran îşi argumentează efuziunea lirică prin 
preaplinul sufletesc al trăirilor extatice, care-1 trimit spre 
eternitate: 

„Sunt experienţe cărora nu le poţi supravieţui. După 
ele simţi că orice ai face nu mai poate avea nici o 
semnificaţie. Căci, după ce ai atins limitele vieţii, după 
ce ai trăit cu exasperare tot ceea ce oferă aceste margini 
periculoase, gestul zilnic şi aspiraţia obişnuită îşi pierd 
orice farmec şi orice seducţie. ” 

Tânărul afirma, deci, că a trăit clipe în care a simţit 
că atinge „limitele vieţii”. Câteva pagini mai departe 
precizează că e vorba de un fel de extaz: 

„Nu ştiu ce sens poate avea, intr-un spirit sceptic, pentru 
care lumea aceasta e o lume în care nu se rezolvă nimic, 
prezenţa celui mai formidabil extaz, a celui mai revelator 
şi bogat, a celui mai complex şi periculos, extazul 
rădăcinilor ultime ale existenţei. Nu câştigi în acest 
extaz nici un fel de certitudine explicită sau o cunoaştere 
diferită, dar sentimentul unei participări esenţiale este 
atât de intens, încât debordează toate limitele şi categoriile 
cunoaşterii obişnuite”. 

Aflăm deci că tânărul Cioran a trăit experienţe extatice 
care l-au trimis spre „rădăcinile ultime ale existenţei” 
şi i-au dat „sentimentul unei participări esenţiale”; că, 
deşi astfel „nu câştigi nici un fel de certitudine explicită”, 


* Ed. Humanitas, Bucureşti, 1990. 

trăirea respectivă „debordează toate limitele şi categoriile 
cunoaşterii obişnuite”. Fapt ce-1 şi determină să exclame 
pe parcursul cărţii: „Cum de sunt clipe în care am 
sentimentul că înţeleg totul!”. Pentru o antropologie 
filosofică fenomenologică e interesantă această asociere 
între atitudinea noetică de certitudine absolută şi lipsa 
oricărui conţinut noematic. Autorul precizează că, de fapt, 
deşi face trimitere la cunoaştere, această „iluminare” ce-1 
cuprinde „ca viziune a nebuniei acestei lumi”, apare mai 
mult ca o trăire limită, ca o formă de hybris. 

„Extazul, ca exaltare în imanentă, ca o iluminare în 
lumea aceasta, ca viziune a nebuniei acestei lumi - iată 
un substrat pentru metafizică... orice extaz e periculos. 
Nu văd în extazul rădăcinilor ultime ale existenţei decât 
o formă de nebunie, nu de cunoaştere. ” 

Treptat se precizează că trăirea extatică invocată, 
care nu e o formă de cunoaştere, are de a face de fapt cu 
temporalitatea, mai precis cu trăirea eternităţii în clipă. 

„Nu se poate anula timpul decât prin vieţuirea absolută 
în moment, în abandonarea totală la seducţia clipei. 
Atunci realizezi eternul prezent, care nu este decât un 
sentiment de prezenţă eternă a lucrurilor. Să nu-ţi pese 
de timp, de devenire, de nimic... Fericiţi sunt cei care 
pot trăi prezentul absolut, pe care nu-i interesează decât 
beatitudinea clipei. ” 

Este invocată aşadar clipa, prezentul absolut, care 
condensează trăirea eternităţii. Faptul nu e întâmplător, 
căci se revine asupra sa. 

„Eternitatea nu e inteligibilă decât dacă-i privită ca 
„experienţă”... (ea) nu e accesibilă decât în eliminarea 
raportărilor prin vieţuirea clipei în mod absolut. în 

orice experienţă a eternităţii e un salt şi o transfigurare. 
Contemplaţia aceasta nu e importantă prin cât durează, 
ci prin intensitatea ei. ” 

Se ajunge astfel, depăşind timpul şi istoria, la un fel de 
supraconştiinţă. 

„Depăşind istoria realizezi supraconştiinţa, care intră 
ca un element important în experienţa eternităţii. 
Supraconştiinţa te duce într-o regiune, unde toate 
antinomiile, toate contradicţiile, toate incertitudinile 
acestei lumi nu mai au nici o valoare, unde nu mai 
ştii dacă exişti sau mori... Singurul rost mai adânc al 
eternităţii este că te face să uiţi că mori. ” 

Trăirea eternităţii în interiorul clipei înlătură contradicţiile 
şi incertitudinile şi te face să uiţi că mori. Referinţa la clipă 
fireşte că nu este nouă. în modernitate la ea face recurs 
Kirkegaard, ca salvare de maladia mortală a anxietăţii, 
a disperării şi angoasei, inerente condiţiei de creatură a 
omului. Prin clipă se poate realiza contactul liniştitor şi 
salvator cu instanţa divină; fapt ce implică însă credinţa. La 
Cioran, nici urmă de vreun contact cu o instanţă fiinţială 
sacrală. Iar credinţa, şi obiectivarea ei prin rugăciune îi e 
refuzată („Dacă invidiez vreo existenţă e cea a pelerinului 
rus despre care tocmai am citit, care merge rugându-se fără 
încetare. Eu nu pot decât să merg fără încetare”). 

Recursul la clipă îl întâlnim, de asemenea, de data aceasta 
fără trimitere la divinitate, la Heidegger, în cartea Fiinţă şi 
timp. Aici sensul clipei e de a asigura fiinţei finite şi muritoare 
a Dasein-ului, hotărârea necesară existenţei autentice. 
Momentul hotărâtor al clipei, se realizează acum sub patronajul 
conştiinţei morale invocată prin termenul „Gewissen”, expresie 
care e folosită de către Luther pentru a impune conceptul de 
conştiinţă în limba germană, (şi pe care Heidegger îl preferă în 
raport cu conceptul kantian de Bewusstsein). 

Revenind la Cioran, putem rămâne la început derutaţi în 
faţa acestor trăiri extatice particulare care exclud trimiterea 
la transcendenţa divină. Cioran remarcă şi el, comentând: 

„în mod greşit se admite numai forma extatică 
religioasă. Există o multitudine de forme care depind 
de o formaţiune spirituală specifică sau de structuri 
temperamentale şi care nu trebuie neapărat să ducă la 
transcendenţă. De ce nu ar exista şi un extaz al existenţei 
pure, al rădăcinilor imanente ale existenţei. ” 

Iar mai târziu, în Tratat de descompunere* putem citi: 

„Prin ce ciudăţenie a sorţii anumite fiinţe, ajunse acolo 
unde şi-ar putea contopi cu o credinţă, fac calea întoarsă, 
pentru a urma un drum care nu le duce decât la ele însele 
- adică nicăieri?”. 


în cartea menţionată mai sus acest fragment apare 
imediat după trimiterile făcute în text la Ignatio de 
Loyola şi la Sfânta Tereza de Avila. Cioran a meditat toată 
viaţa asupra trăirilor sale extatice particulare, date fiind 
preocupările şi frământările neîntrerupte în legătură cu 
Dumnezeirea. Instanţă pe care o înţelege, progresiv, tot 
mai mult în sensul lui Eckhart, ca Deitate. în 1949, când 
apare Tratatul de descompunere, la 15 ani după debutul 
său cu Pe culmile disperării, mai putem citi: 

„Suntem meniţi pieirii de fiecare dată când viaţa nu 
ni se dezvăluie ca un miracol, de fiecare dată când 
clipa nu mai geme de un fior supranatural. Cum să 
reînnoieşti senzaţia de plenitudine, secundele de delir, 
străfulgerările vulcanice, minunile de fervoare care 
fac din Dumnezeu un accident... al nostru. Nu este în 
puterile noastre să ne amintim freamătul care ne face să 


* Ed. Humanitas, Bucureşti, 1992. 

coincidem cu începutul mişcării, preschimbându-ne în 
stăpânii primei clipe a timpului şi făurarii spontani ai 
Creaţiei”. 

Ceea ce ar putea părea ciudat în citatul de mai sus e 
senzaţia cioraneană de plenitudine din timpul extazului 
- repetăm, căci formularea e deosebită: „care face din 
Dumnezeu un accident al nostru”... şi care „ne face să 
coincidem cu începutul mişcării, preschimbându-ne în 
stăpânii primei clipe a timpului şi făurarii spontani ai 
Creaţiei”. Deci, nici mai mult nici mai puţin, eseistul 
Cioran resimte în cursul clipelor de supraconştiinţă, cum 
se plasează pe însăşi poziţia Creatorului, coincident cu 
începutul mişcării, preschimbat în stăpân al primei clipe 
a timpului. Această poziţionare explică mai clar de ce 
extazul nu tinde spre contopirea cu Fiinţa Supremă*. Cel 
care resimte, precum Cioran, că este stăpânul primei clipe 
a timpului, tinde nu să se contopească ci să se substituie 
creatorului. Să-l înlocuiască, nu să se asimileze lui. în 
acelaşi sens pledează şi o altă mărturie extatică, pe care şi-o 
notează în Caiete**: 

„Era la Berlin (1934?) într-o dimineaţă, era 11 fără câteva 
minute, voiam să iau metroul în staţia Belvedere, când 
deodată am simţit un fior «supranatural»; certitudinea 
că tot timpul dintotdeauna se concentrase în mine, şi că 
eu eram cel care-1 făceam să înainteze, că eram în acelaşi 
timp creatorul şi purtătorul timpului! Această senzaţie 
n-a durat mult: o străfulgerare, dar de o strălucire şi de o 
intensitate abia suportabilă. ” 

Deci, prin trăirile sale extatice, Cioran se resimte 
transpus în afara timpului firesc al vieţii cotidiene, într-o 

* A se vedea Anexa III. 

** Ed. Humanitas, Bucureşti, 2010. 

zonă a eternităţii. Ba chiar la începutul timpului, în acelaşi 
timp în calitate de creator şi purtător al timpului. Astfel 
încât, aşa cum am văzut, Dumnezeu (însuşi) îi apare 
„ca un accident al nostru”. Această raportare specială la 
Creator, trăită „în străfundurile conştiinţei”, ne dă o cheie 
pentru felul în care Cioran realizează relaţionarea sa cu 
fiinţa supremă, începând din tinereţe. Fapt evident mai 
ales în cuprinsul cărţii Lacrimi şi sfinţi (1937). înainte de 
evocarea acestei întâlniri şi confruntări, care ne conduce şi 
spre nucleul plictisului său funciar, e necesar să se atragă 
atenţia asupra ciudatei fenomenologii a conştiinţei pe care 
autorul o are în vedere, încă de la început. 

Cele două cărţi esenţiale, pe care Cioran le publică în 
limba română - Pe culmile disperării şi Lacrimi şi sfinţi -, 
ne oferă nu doar mărturia straniilor sale trăiri extatice, dar 
ne plasează şi în contextul unei fenomenologii particulare. 
Aceasta dezvăluie coordonatele sacre ale existenţei umane 
ca evidenţiindu-se progresiv „din străfundurile conştiinţei”, 
unde sunt prezente ca într-un fel de inconştient colectiv, 
bazai şi fundamentator, transcedental. în primele pagini 
ale primei sale cărţi citim: 

„Experienţele subiective cele mai adânci sunt şi cele mai 
universale, fiindcă prin ele se ajunge la fondul originar 
al vieţii. Adevărata interiorizare duce la o universalitate 
inaccesibilă celor care rămân într-o zonă periferică. ” 

Formularea de mai sus trimite, pentru creştini, evident 
la Augustin: „este în noi ceva mai adânc decât noi înşine”. 
Dar, pentru filosoful din secolului XX, ea poate trimite şi la 
Husserl. Totuşi, tematica, ce i se relevă lui Cioran coborând 
din străfundurile conştiinţei pe calea unei anamneze 
platoniciene, nu încurajează a doua variantă. Căci, Cioran 
îl întâlneşte aici, în primă instanţă, pe Dumnezeu. 

în Lacrimi şi sfinţi*, adâncurile conştiinţei gem de 
universul sacral: „pentru fiecare om Dumnezeu e întâia 
amintire” - „Orice formă de Dumnezeu e autobiografică 
- nu numai că purcede din tine, ci te şi tălmăceşte - „. 
Această omniprezenţă a lui Dumnezeu în fiecare om stă 
şi la baza beţiei: „Omul se îmbată ca să-şi aducă aminte 
de Dumnezeu...”. Stimulatoare pentru întâlnire e şi 
singurătatea: „Nu crede nimeni în Dumnezeu decât pentru 
a evita monologul chinuitor al singurătăţii”. Şi, la un nivel 
mai diferenţiat: „La limita dilatării cosmice a conştiinţei, 
se plasează El”. Revelarea lui Dumnezeu din străfundurile 
conştiinţei şi a memoriei e, de altfel, solidară cu cea a 
paradisului: „Când s-ar putea preciza clipa în care apare 
paradisul la suprafaţa conştiinţei”. „Geme paradisul în 
străfundurile conştiinţei şi plâng întâile amintiri”, precum 
şi a iadului, cel puţin în modernitate: „Fericirea noastră, 
a modernilor, e că ne-am descoperit infernul în suflet”. în 
această suită de instanţe intrapsihice, care sunt prezente 
în adâncuri, îşi face loc şi mănăstirea, fiecare dintre noi 
purtând în suflet o mănăstire. Faptul merită menţionat, 
deoarece el se lega de acedia călugărească şi prin aceasta, de 
tema plictisului. Plictis care, la Cioran, joacă un rol major 
în ecuaţia om-Dumnezeu-temporalitate. Cioran scrie: 

„Acedia modernă nu mai este singurătatea mănăstirească 
- deşi fiecare purtăm o mănăstire în suflet - ci vidul şi 
spaima de ineficienţa unui Dumnezeu părăginit”. 

Acum se poate aborda strania relaţie a lui Cioran cu 
Dumnezeu. Dacă nu ignorăm faptul că trăirile extatice îl 
plasează într-o poziţie similară cu cea a Demiurgului - mai 
ales privitor la crearea şi menţinerea timpului - nu are de ce 
să ne mire confruntarea lui cu acesta, desfăşurată pătimaş 


* Ed. Humanitas, Bucureşti. 1991. 

în cartea sa de tinereţe Lacrimi şi sfinţi. Citim: 

„Imposibil de a-1 iubi pe Dumnezeu altfel decât 
urându-1” (pag. 122); „Cu Dumnezeu trăim intr-un 
ritm alternant, ne împărtăşim succesiv puterea” (pag. 
170); „ Fiecare om ispăşeşte, de la naştere la moarte, 
păcatul de a nu fi Dumnezeu” (pag. 169); „Un suflet 
mistic şi imperialist nu cunoaşte alt duşman decât 
pe Dumnezeu” (pag. 109); „Cu Dumnezeu nu poţi fi 
părtaş în acelaşi timp la putere, îl poţi înlocui, îl poţi 
urma, dar nu îi poţi sta alături” (pag. 171); „Nu am 
de împărţit cu nimeni nimic; decât, încă o vreme, cu 
Dumnezeu” (pag. 173). Şi, în final: „în expresia ei 
ultimă, superbia este substituirea lui Dumnezeu prin 
om, o uzurpare neîntreruptă. Cine a trăit până la capăt 
orgoliul singurătăţii, nu mai poate avea decât un rival: 
pe Dumnezeu”. 

Având în faţă această teribilă confruntare a extaticului 
Cioran cu Dumnezeul demiurg, se poate aborda ecuaţia 
pe care el o ţese între om - Dumnezeu - temporalitate - 
plictis - vid şi neant. 

în mod tradiţional, conceptul de Dumnezeu are o 
strânsă legătură cu temporalitatea, fiinţa supremă fiind 
considerată în primă instanţă ca eternă. Eternitatea este 
însă un concept ambiguu. Deşi articulată cu temporalitatea, 
ea e distinctă de timpul propriu-zis. Grecii au speculat 
asupra eternităţii mişcării circulare şi a cauzalităţii ultime, 
plasată, după Aristotel, în mişcătorul nemişcat ce face 
trimitere la această circularitate. Când Augustin a început 
să mediteze asupra timpului şi a întrebării: „Ce timp a fost 
acela de dinaintea creaţiei?”, el a găsit răspunsul aparent 
simplu: „Nu se poate vorbi de timpul de dinaintea creaţiei 
din nimic, deoarece şi timpul a fost şi el creat”. Eternitatea 
Dumnezeului absolut şi infinit, considerat ca un Unu Tot ce 
fiinţează în sine, este însă altceva decât eternitatea mişcării 

circulare. Ea e distinctă şi de eternitatea fiinţării din 
Eden, la care se referă mereu Cioran; şi care e posterioară 
creaţiei. Timpul devenirii istorice este, cum e şi firesc, 
posterior eternităţii edenice, el urmând căderii strămoşilor 
noştri în păcat şi a izgonirii lor din Rai. Cioran se plasează 
şi se frământă la marginea acestui punct nodal. Trăirile 
sale extatice îl trimit spre o veşnicie de tip edenic, de 
dinaintea desfăşurării istoriei, a existenţei omului în timp, 
a devenirii, oricum plasată în afara ei. Dar nu chiar până la 
eternitatea fundamentală a dumnezeirii, cea de dinaintea 
creaţiei absolute. De aceea lui Cioran îi convine concepţia 
gnostic dualistă a unui Demiurg rău, inferior Deităţii. Un 
Demiurg pe care-1 poţi critica şi blasfemia, fără a altera 
zona transcendentă ultimă a dumnezeirii. 

în zona ambiguă în care se plasează Cioran, se insinuează, 
astfel, fără dificultăţi, vidul, ca şi contrafaţă a plenitudinii 
fiinţiale. Iar acest vid constituie însăşi substanţa plictisului 
lui Cioran. Plictis ce e şi el corelat temporalităţii. De fapt, 
neaderării, dezarticulării faţă de timpul istoric al creaturii. 
Putem citi: 

„Plictisul e forma cea mai elementară de suspendare a 
timpului, precum extazul e ultima şi cea mai complicată” 
(pag. 123). Sau: „Vidarea temporalităţii - fie în plictiseală, 
fie în groază - ne aruncă intr-un neant vibrant. ” 

Problema se complică însă şi mai mult, deoarece marii 
mistici, ca Eckhart, sugerează că şi în instanţa supremă 
a Deităţii se reîntâlneşte, de asemenea, neantul. Dar acel 
neant al Deităţii din mistica renană nu-1 are în vedere pe 
Dumnezeu doar ca demiurg. Sau, altfel spus, se plasează 
într-o poziţie de deasupra demiurgiei sale. Tânărul Cioran, 
antrenat pe o orbită bogomilă de confruntare cu un 
Dumnezeu antropomorfizat, nu ezită să supraliciteze şi să 
proiecteze asupra acestuia sentimentul său de singurătate 

Pseudo - Cioran 2 


Chenar 2 


Eul 

în 1990, chiar înainte de a se declanşa Alzheimer-ul, am 
acordat un interviu filmat, ultimul din viaţa mea, românului 
Gabriel Liiceanu. Faptul mi-a stârnit interesul pentru 
scrierile mele din tinereţe în limba română. Recitindu-le, 
m-a izbit felul orgolios în care-mi impuneam eul meu 
luciferic, oponându-1 lui Dumnezeu. Eu şi Dumnezeu, 
încleştaţi într-o confruntare, în care ne uneşte doar neantul. 
Fiind acum chiar dincolo de o vârstă respectabilă şi citind 
la viaţa mea destulă filosofie - deşi nu-i suport pe filosofi 
- mi-am dat seama că tema aceasta a „eului” a început să-i 
preocupe de la un moment dat şi pe ei. Mai precis, odată cu 
gândirea modernităţii europene. Căci, cine oare ar găsi o 
singură propoziţie despre „eu” în toată filosofia greacă? 

Europa aceasta creştea însă pe solul religiei iudeo- 
creştine, în care Dumnezeu obişnuia să se adreseze personal 
câte unui ales; iar credinciosul creştin se putea ruga, vorba 
lui Iisus, şi în intimitatea camerei sale. Astfel încât călugărul 
Luther i-a îndemnat pe oameni să-l caute pe Dumnezeu în 
străfundurile intimităţii sufletului lor. Filosofii Europei au 
urmat în consecinţă şi ei acest drum, Descartes se îndoia 
de toate în singurătate, de unul singur; până şi-a dat seama 
că nu se poate îndoi şi de faptul că se îndoieşte. S-a născut 
astfel conceptul de conştiinţă şi cel de subiectivitate. Iar pe 
urmă lor, Eul, pus în centru, pentru o sinteză apriorică de 
către Kant. Şi ridicat la un rang monumental în idealismul 
german de către Fichte: totul este ordonat de relaţia eu/ 
noneu. Cu o astfel de moştenire, Europa secolului XX nu 
putea să părăsească cu totul tema. Husserl şi-a pierdut 
zeci de ani pentru a crea o egologie cu valenţe adamice, 
în spatele căreia, îşi desfăşoară activitatea o subiectivitate 
transcedentală. Această instanţă monadologică majestuoasă 
a eului husserlian ar fi putut să mă intereseze, dat fiind că şi 

eu sufeream de o patimă pentru eu. Dar... citesc în Krisis, 
ultima operă a lui Husserl. 

„Astfel, reducţia radicală şi deplină conduce la ego-ul 
absolut unic al psihologului pur, care prin aceasta se 
însingurează în primă instanţă în chip absolut, şi, ca 
atare, nu mai dispune câtuşi de puţin de acea valabilitate 
de sine care-i revine în calitate de om; după cum 
încetează deopotrivă să mai reprezinte o fiinţare reală din 
cuprinsul lumii; dimpotrivă, el este acum subiectul pur al 
intenţionalităţii sale, devenită universală şi pusă pe calea 
reducţiei radicale, precum şi a tuturor implicaţiilor sale 
intenţionale. Tocmai aceasta este, prin urmare, ego-ul 
apodicţiei. Iar dacă, din cuprinsul acestei intenţionalităţi 
putem să scoatem la iveală existenţa împreună cu mine a 
altor subiecţi... valabilitatea lumii şi capătă de la mine, de 
la ego, caracterul ei de „lume pentru toţi”... toate sufletele 
formează astfel o singură unitate a intenţionalităţii... 
(totuşi, în urma epoche- ului), Eu, în calitate de psiholog sau 
filosof transcendental, nu am încetat câtuşi de puţin, din 
acest motiv, să fiu deopotrivă om.. 

Ceea ce mă deranjează în apologia husserliană a (polului) 
egoului transcendental, dincolo de stilul insuportabil al 
expunerii, e faptul că acesta are ca şi corelativ fundamental 
doar orizontul lumii. Eu, după ce am atins prin extaz limitele 
temporale ale eternităţii, nu dau doi bani pe această lume, 
care mă atinge doar cu un plictis îngrozitor. în schimb, 
confruntarea cu Dumnezeul demiurg, mă stimula tot timpul 
şi mă înviora formidabil pe atunci. Filosoful nostru uscat 
din secolului XX nici nu vrea să audă de un eventual „pol 
al transcendenţei Deităţii” ca şi corelativ pentru eul uman, 
aşa cum am insinuat eu în Sfârtecare, trimiţând desigur la 
Meister Eckhart şi scriind: „Păcat că Dumnezeu nu a păstrat 
monopolul „eului” şi că ne-a dat dezlegarea să vorbim în 

* E. Husserl, Criza ştiinţelor europene şi fenomenologia 
transcedentală, Ed. Humanitas, Bucureşti, 2011. 

nume propriu. Ce simplu ar fi fost să ne cruţe de blestemul 
de a rosti „eu”. 

De fapt, toată hiperelaborarea chinuită a lui Husserl, 
privitoare la polul egoului transcendental, nu face decât 
să dezvolte un fragment din Pascal, în care acesta scrie 
simplu şi clar: „Tot şirul de oameni, în cursul atâtor secole, 
trebuie considerat ca un acelaşi om care subsistă mereu şi 
care „învaţă continuu”! Dar Pascal a scris aceste rânduri în 
proiectul unui Tratat asupra Vidului. Şi apoi, el ştia ce e 
abisul dumnezeirii. 


cosmică, desprinderea sa de lume, în care vidul neantului 
se transformă în plictis. în acest context - concluzionează 
el - „crearea lumii nu ar avea altă explicaţie decât frica de 
singurătate sau faptul că Dumnezeu se plictisea ”. 

El dezvoltă grotesc ironic acest subiect. Rostul nostru, al 
creaturilor, ar fi să-l distrăm pe Creator... „Bieţi măscărici 
ai absolutului, uităm că ne trăim drama pentru plictiselile 
unui spectator”... „Dumnezeu a inventat sfinţii ca pretext 
pentru dialog”... „Dumnezeu nu e deci indemn de neant şi 
de plictis ”. Tensionatul şi frământatul Cioran din vremea 
răscolitoarei sale tinereţi, amestecând planurile - sau 
receptând amestecarea acestora în spiritualitatea vremii 
sale -, intuieşte ceva profund. El scrie: 

„Totul fără Dumnezeu este neant, iar Dumnezeu e 
neantul suprem”. 

Iar în altă pagină: 

„Dumnezeu aterizează în golurile sufleteşti. La orizontul 
deşertului lăuntric trage el cu coada ochiului. ” 

Conform interpretărilor tradiţionale, plictisul uman 
derivă din acedia călugărilor, care în după-amiezile de 

duminică, simţeau că şi-au epuizat rezervorul de credinţă. 
Şi, părăsiţi de Dumnezeul lor, trăiau un gol, un vid interior 
sub forma plictisului, a „urâtului”, în cursul căruia existenţa 
le părea fadă, aridă, lipsită de sens. Cioran sesizează această 
condiţie. Dar, aflat pe orbita confruntării sale supreme, 
aminteşte de faptul că nu doar absenţa Dumnezeului-Deitate 
se corelează cu neantul şi vidul, ci propria-i dimensiune le 
poartă, le implică, le conţine. (Pentru moment, Cioran nu 
face distincţia dintre neant şi vid, care-1 va preocupa mai 
târziu). Comentarea acestei probleme, a unei relaţionări 
între neantul dumnezeirii şi vidul sufletesc din plictisul 
uman, nu ar fi prezentat interes în urmă cu cinci sute 
de ani, pe vremea misticii renane. Dar condiţia omului 
european, relaţia sa cu Dumnezeu, cu nimicul şi vidul, se 
schimbase. Pe măsură ce, în cultura Europei, Dumnezeu se 
îndepărta, vidul şi nimicul plictisului pătrundeau tot mai 
adânc şi chinuitor în oameni. La fel - de altfel - ca nimicul 
angoasei. Nu cu mult timp înainte, un profesor de filosofie, 
de la o marcantă Catedră germană, tocmai publicase o 
carte cu titlul Fiinţă şi timp. Acolo se susţinea că invazia 
nimicului pe care o induce angoasa - sentimentul de 
nimicnicie al existenţei întru moarte astfel relevat - e 
punctul nodal ce poate stimula Dasein-ul uman, pentru 
a-şi converti existenţa impersonală în trăirea autentică a 
„clipei”. Era astfel, reactualizată fundamentala întrebare 
ontologică privitoare la sensul fiinţei. 

Cioran nu face referinţă directă la Heidegger, la nimicul 
angoasei invocat de acesta. Dar vidul plictisului, pe care 
el îl comentează, se articulează nemijlocit cu aceeaşi 
problematică ce o relevă angoasa. Plictisul este şi el o trăire 
totalizatoare ce atrage atenţia asupra nimicului. Dar el e 
resimţit acum aproape explicit ca vid existenţial corelat 
absenţei dumnezeirii adevărate, fiinţiale. Dumnezeire pe 
umerii căreia se clădeşte un neant şi un vid aparte. Fără 

a trimite spre moarte - spre o moarte ce nu o ignoră pe 
cea biologică - vidul plictisului e solidar căderii din sensul 
temporalităţii umane. Şi, în final, cu căderea din Timpul 
istoriei. 

Plictisul - scrie Cioran - acest „dezgust eleatic, rezultat 
din pustiul inimii şi înmărmurirea lumii, acest spleen 
religios”, se distribuie democratic, neţinând cont de 
condiţia socială sau cea a naţiunii: „între plictisul ce 
miroase a pământ al ruşilor şi cel parfumat al saloanelor 
engleze sau franceze, deosebirile sunt mai mici decât par, 
căci la amândouă sursa e aceeaşi; neaderenţa sângelui la 
lume” (pag. 122). în joc fiind temporalitatea, neaderenţa 
la timp, plictisul nu se rezumă la indivizi. El afectează 
şi popoarele, a căror existenţă se desfăşoară în timpul 
istoriei. „Un popor intră în decadenţă când începe să se 
plictisească”. Sau: 


„Romanii au dispărut de pe faţa pământului nu în urma 
invaziilor barbare şi nici din cauza virusului creştin, ci 
un virus mult mai complicat, lăuntric şi fatal i-a ruinat 
în sâmbure: plictiseala. Ei au început să aibă timp pe 
care nu l-au mai putut umple cu nimic. Timpul „liber” 
este un blestem, suportabil unui gânditor, dar este un 
chin unic pentru un popor”. 

Odată cu această transpunere a problemei plictisului 
în planul istoriei, tematica lui Cioran se deschide pentru 
un nou orizont: timpul istoriei. Timp istoric ce a intrat 
intr-un anumit impas, - ne aminteşte autorul - la sfârşitul 
Imperiului Roman. Perioadă în care a înflorit scepticismul, 
ce pune sub semnul întrebării orice certitudine a vieţii 
cotidiene, fie ea a cunoaşterii, moralei sau a credinţei. 
Dar atunci, în Antichitate, sensul timpului istoric s-a 
revigorat, odată ce barbarii cuceritori au adoptat noua 

religie a creştinismului, deasupra căreia s-a întemeiat şi 
desfăşurat cultura modernităţii Europei. Acest nou timp, 
al istoricităţii lumii moderne, este cel pe care îl vede acum 
Cioran, ca aflându-se într-un pericol major de prăbuşire. 

Se impune astfel tema celui de-al doilea capitol 
cioranean, cel al maturităţii ideatice a acestui român 
poposit, ca un metec, la Paris: capitolul despre mizeria şi 
sfârşitul istoriei. 

2.2. Mizeria istoriei, căderea din timp şi 
îndepărtările Deităţii 

Cea de-a doua parte a vieţii şi operei lui Cioran, cea 
pariziană, stă sub semnul unei catastrofe universale: 
sfârşitul timpului istoric. 

Comentarea plictisului, a neaderenţei la timpul 
realităţii cotidiene şi invocarea scepticismului l-au 
trimis pe Cioran, încă din tinereţe, la momentul istoric 
paradigmatic al sfârşitului Imperiului Roman. Situaţia 
crepusculară a civilizaţiei ce a inventat filosofia şi a trasat 
coordonatele lumii moderne, îndoiala sceptică ce s-a 
impus atunci - şi care desface cu infinită subtilitate orice 
argument şi orice atitudine întemeiată -, rafinamentul 
steril al elitelor şi arbitrariul aparent monstruos al 
deciziilor imperatorilor de tipul lui Nero, toate acestea îl 
fascinau pe Cioran. Ele sugerau palpitarea aparent haotică 
a limitelor vitalităţii, în afara oricărei înregimentări. 
Ceea ce îi apărea tânărului român ca fiind tulburător în 
această perioadă a finalului culturii greco-romane era 
naşterea vizibilă, sub ochii miraţi ai observatorilor lucizi, 
a unei noi religii. Creştinismul primitiv era, din punct 
de vedere cultural, cât şi doctrinar, infinit mai simplu 
decât alambicatele construcţii teoretice la care ajunseseră 
dogmatismul şi scepticismul filosofilor vremii. Iisus 
era un zeu tânăr, contemporan cu oamenii cărora li se 
adresa. Iată un fapt ce încălca toate canoanele tradiţionale 
ale religiilor, ce făceau constant apel la prestigiul unor 
personaje mitice, din timpuri imemorabile. De aceea, 
pentru a se impune, noua religie a dezvoltat un fanatism 
ideologic militant şi dramatic, al cărui exponent de vârf a 


38 



Pseudo - Cioran 3 


Chenar 3 


Rugăciune 

Reproduc aici rugăciunea pe care am strecurat-o în 
Lacrimi şi sfinţi, semnificativă pentru stilul în care mă 
raportam pe atunci la El: 

„Nu-ţi cer Doamne, decât să mă uiţi, iar tu să nu doreşti 
decât pacea urii mele. Adună-ţi forţele şi linişteşte-o, toarnă 
balsamuri peste răzvrătirea năpraznică a creaturii, căci sunt 
clipe în căderea noastră, cărora vei cădea victimă împreună 
cu cerul. Cunoşti tu pornirile de furie, care topesc stânci, 
aprind gheţuri şi opresc valurile mării într-o nemărmurire 
crispată? Ura nesfârşită care face din viaţă o cascadă 
îngheţată... Niagara albă şi tăcută, personaj de groază 
şi simbol al creaturii. Ce interes ai mai avea să răscoleşti 
cruntele mele amintiri sau să îţi împovărezi memoria cu 
mine? Sau ai nevoie de fioruri reci? Vei ajunge vreodată să 
îţi măsori căderea prin gândurile tale la mine şi prezenţa 
mea în neliniştea ta să fie gradul pierzaniei tale? Căci ştiu 
prea bine, Doamne, că n-ai decât un păcat: gândul tău la 
mine. Şi astfel, întoarce-ţi inima de la creatură şi salvează-te 
uitându-mă. Eşti prea bătrân în fiinţă şi prea tânăr în ură. 
Dar ura înghite şi izvoarele ei. Creator iresponsabil şi 
nevinovat, rostul tău e să cerşeşti îndurarea odraslelor tale! 
Ce singuri suntem, Doamne! Uită-mă, căci vreau să fiu mai 
slobod în fire - ci n-ai teamă căci nu-ţi voi face concesia 
vreunei amintiri... Morţi unul altuia, cine ne-ar opri să 
ne facem de cap în acest cimitir fără cadavre care e viaţa? 
Până şi stârvurile au dezertat şi am rămas singur în moartea 
pe care - din neştiinţă divină - ignorant-far-de-început 
numit-o-ai viaţă”. 

fost, după opinia lui Cioran, Sfântul Pavel. Creştinismul 
i-a captivat rapid pe barbarii nedeprinşi cu complicatele 
subtilităţi ale comentării transcendenţei pe care le exersau 

filosofii vremii. Iar acest creştinism ascendent, dezvoltat 
pe solul religiei iudaice şi luptându-se cu gnosticismul, a 
fost terenul fertil pentru apariţia unei ideologii a istoriei. 
Odată cu el, cu Augustin mai ales, se impune timpul 
istoric, în care trăieşte omul alungat din Rai. Timp în care 
se zbate Cioran. 

Istoria, realitatea istorică evenimenţială şi cea a vieţii 
de zi cu zi, se diferenţia pentru creştini în primul rând 
de temporalitatea edenică din care au căzut. Şi după care 
plângea în tinereţe Cioran, alături de lacrimile sfinţilor. 
Eden în care, - spunea dogma -, ne vom întoarce pentru 
veşnicie, după judecata de apoi. Până atunci, suferinţa 
exilului lumesc trebuia suportată. Cioran simte că nu mai 
aderă la realitatea lumească. El se simte rupt de această 
lume mizerabilă, într-o singurătate cosmică. Pentru „eul” 
său orgolios şi luciferic, timpul istoric deja ajunsese la 
sfârşit. Cel puţin aşa îi şoptea seismograful său sufletesc. 

Aceasta va fi, în mare, tematica ideologică a celui 
de-al doilea Cioran, cel parizian, receptat de cei din jur 
ca un moralist straniu, ce exercită cu excelenţă limba lui 
Rochefoucault. 

în prima sa carte apărută în limba franceză, Tratat 
de descompunere*, (1949), pe lângă vechile preocupări 
ce includ cearta cu Dumnezeu, se face simţită, pregnant 
problematica istoriei, gravitând în jurul crepusculului 
imperiilor. Exemplară îi apare, aşa cum deja s-a amintit, 
condiţia Romei imperiale. Atmosfera romană de dinaintea 
revoluţiei brutale şi nivelatoare a creştinismului, aşa cum 
o comentează în fragmentul din această carte privitor la 
peregrinările unui metec, i-ar fi convenit lui Cioran. Mai 
târziu, el va aborda şi crepusculul unor imperii recente, 
inclusiv al celui Austro - Ungar, simb olizat de viaţa şi sfârşitul 
împărătesei Sissi. Iar acum, când se afla la Paris, resimte, 

* Ed. Humanitas, Bucureşti, 1992. 

din toate fibrele spiritului său, crepusculul civilizaţiei 
occidentale. De fapt, alegerea Parisului pentru autoexil 
are semnificaţia imersării sale în capitala muribundei 
culturi a Occidentului. Comentariul pe care-1 scrie la 
intrarea trupelor germane în Paris, în 1940 - şi îl publică 
în România - se referă tocmai la simbolistica episodului, 
care pecetluieşte starea de fapt a acestui crepuscul. Dar, în 
Parisul real, în care el a trăit deceniile ce au urmat, Cioran 
nu va întâlni oameni care să gândească la fel ca el, ci tot 
felul de „futurologi”, personalişti, existenţialişti şi marxişti, 
care militau cu fervoare pentru „angajement”. Cioran îşi 
aminteşte cu crispare de Sfântul Pavel, „cel mai eficient 
agent electoral din istorie”: 

„Mă simt mai în siguranţa lângă Phyrron decât lângă un 
sfânt Pavel, pentru simplul motiv că o înţelepciune ce 
rosteşte cuvinte de duh este mai blândă decât o sfinţenie 
dezlănţuită. ” (pag. 91), 

exclamă acum - suntem în 1949 - acest Cioran, care 
nu suportă intoleranţa, intransigenţa idealiştilor sau 
prozelitismul ce dezvăluie fundalul bestial al entuziasmului. 

„Când se refuză să se admită că ideile pot fi schimbate 
între ele, sângele curge... Adevăraţii criminali sunt cei 
ce stabilesc o ortodoxie în plan religios sau politic... 
Fiindcă orice credinţă exercită o formă de teroare, cu atât 
mai înspăimântătoare, cu cât agenţii ei sunt mai puri. ” 

Orientându-se spre istorie, Cioran se referă acum la 
Dumnezeu din perspectiva sfârşitului acestui timp istoric 
patronat de creştinism. El scrie în Tratat, de data aceasta 
cu evidente accente bogomilice: 

„Talmeş balmeş sublim, creştinismul e prea profund - 
şi mai ales prea impur - ca să mai dăinuie; secolele îi 

sunt numărate. Pe zi ce trece Iisus e tot mai searbăd; 
preceptele, ca şi blândeţea-i, sunt sâcâitoare; miracolele 
şi divinitatea sa stârnesc surâsuri. Crucea se înclină. ” 

Şi, către sfârşit, adresându-se direct Dumnezeului 
creştin înţeles ca Demiug, el proferează: 

„Că opera ta încetează sau continuă - e tot una! Supuşii 
tăi nu pot desăvârşi ceea ce ai făcut tu la întâmplare 
şi fără geniu. Vor ieşi totuşi din orbirea în care i-ai 
cufundat, dar avea-vor forţa să se răzbune, iar tu - să 
te aperi? Această rasă e mâncată de rugină, iar tu chiar 
mai mult decât ea. întorcându-mă către Duşmanul tău, 
aştept ziua când îţi va fura soarele ca să-l atârne peste un 
alt univers. ” 

Tratatul de descompunere are pasaje de un tulburător 
patetism, scrise de un om ce se sfâşie între nevoia de 
absolut dumnezeiesc şi mizeria lumii prezente. Orizontul 
Dumnezeirii începe să fie înţeles tot mai diferenţiat. El se 
distribuie între Demiurgul cel rău şi neputincios al gnozelor 
dualiste, provocarea spre milă şi iubire a Dumnezeului 
creştin, îndepărtata Deitate şi invazia multifaţetată a 
neantului. Această frământare răzbate în cele două implorări 
pe care Cioran le inserează, pe nesimţite, în text. Implorări 
ce pot fi considerate un document esenţial al condiţiei 
spirituale a modernităţii de la sfârşitul secolului al XX-lea. 

Cioran îşi dedică, deci, opera de maturitate comentării 
finalului istoriei şi căderii omului din timp. 

E vorba despre câteva cărţi succesive pe care le publică 
începând cu 1960, scrise intr-un stil aparte, care plasează 
aforismul în plan secund. Prima dintre ele e semnificativ 
intitulată: Istorie şi utopie* (1960). Cartea începe cu 
scrisoarea ce i-o scrisese în 1957 „unui prieten de departe” 

* Ed. Humanitas, Bucureşti, 1992. 

Pseudo Cioran 4 


Chenar 4 


Implorare şi blestem 

în Tratat de descompunere exegeţii au identificat diverse 
stiluri de adresare, între care şi unul al implorării, unul de 
rugăciune şi altul de blestem. Am indicat spre reproducere 
două fragmente. în aşa zisa „rugăciune” (a) se folosesc, la fel 
ca în toată opera mea, expresiile de gol, vid, neant, pustiu, 
„siberii” etc., în locul „nimicului” pe care-1 invocă searbezii 
filosofi ai modernităţii, de la Leibnitz la Hegel şi Heidegger. 
Cred însă că şi exprimările mele au un sens fiinţial la fel de 
fundamental. Dacă pentru noi Dumnezeu a creat lumea din 
nimic, pentru un Pascal, El nu e îndemn de relaţia cu vidul; 
iar pentru Eckhart, El se întreţese cu subtile aspecte ale 
neantului. Cât despre indienii pe care i-a studiat prietenul 
meu Eliade, marea problemă era să poată ieşi din ciclurile 
infernale ale timpului fiinţial, undeva, în neantul absolut 
dar luminos al Nirvanei. 

In al doilea text (b) îmi blestem steaua sub care m-am 
născut, de data aceasta într-o singurătate absolută. Nu 
întâmplător am scris în Demiurgul cel rău: „Adevărata 
solitudine e doar atunci când te gândeşti la urgenţa unei 
rugăciuni - a unei rugăciuni posterioare lui Dumnezeu şi 
însăşi Creaţiei”. 

(Doamne, dă-mi puterea să nu mă rog niciodată, 
cruţă-mă de nesăbuinţa oricărei adoraţii, îndepărtează de 
mine ispita iubirii care m-ar aservi Ţie de-a pururi. Fie ca 
golul să stăpânească între inima mea şi cer! Nu doresc ca 
pustietăţile să-mi fie pline de prezenţa ta, nopţile tiranizate 
de lumina ta, Siberiile mele să se topească sub soarele tău. 
Mai singur decât tine, vreau ca mâinile mele să rămână 
curate spre deosebire de ale tale, care s-au mânjit pentru 
totdeauna frământând lutul şi amestecându-se în treburile 
acestei lumi. Nu cer de la stupida-ţi atotputernicie decât 
respectul cuvenit singurătăţii şi chinurilor mele. N-am ce 

face cu vorbele tale; şi mă tem de nebunia care m-ar sili să 
le aud. Dăruieşte-mi minunea în sine reculeasă de dinaintea 
primei clipe, pacea pe care n-ai putut-o îndura şi care te-a 
îndemnat să faci o spărtură în neant ca să deschizi acest 
bilei al timpurilor, condamnându-mă astfel la univers, la 
umilinţa şi ruşinea de a fi. 

Blestemată fie în veci steaua sub care m-am născut, nici un 
cer să n-o ocrotească, răspândească-se-n spaţiu ca o pulbere 
nevrednică! Iar clipa trădătoare ce m-a aruncat printre 
făpturi fie pentru totdeauna ştearsă din listele Timpului! 
Dorinţele mele nu se mai pot învoi cu acest amestec de 
viaţă şi moarte, în care veşnicia se înjoseşte zilnic. Obosit 
de viitor, i-am străbătut zilele, şi totuşi sunt chinuit de o sete 
nebănuită şi fără nume. Ca un înţelept turbat, mort pentru 
lume şi dezlănţuit împotriva lui însuşi, îmi sap iluziile doar 
pentru a mi le aţâţa mai tare. Această exasperare intr-un 
univers imprevizibil - unde totul se repetă - nu va avea 
oare niciodată un sfârşit? Până când să-ţi tot spui: „Urăsc 
această viaţă pe care o idolatrizez”? Nimicnicia delirurilor 
noastre face din noi tot atâţia zei supuşi unei searbede 
fatalităţi. De ce să ne mai răzvrătim împotriva simetriei 
acestei lumi, când Haosul însuşi nu poate fi decât un sistem 
de dezordini? Destinul nostru fiind acela de a putrezi o 
dată cu continentele şi stelele, ne vom plimba, bolnavi şi 
resemnaţi, până la capătul timpurilor, curiozitatea pentru 
un deznodământ prevăzut, înspăimântător şi zadarnic. 

- recte Constantin Noica din România - sub titlul Despre 
două tipuri de societate. Comentând virtuţile şi tarele 
Occidentului, Cioran deplânge pierderea idealurilor şi 
vigorii culturii europene, dar îi acceptă calitatea de a 
lăsa oamenii în pace şi de a avea o toleranţă nepăsătoare 
pentru tot. Virulenţa sa se îndreaptă împotriva utopiilor 
sociale care au germinat în secolul XVIII şi şi-au găsit o 
concretizare contemporană în ideologia de înregimentare 

Pseudo - Cioran 5 


Chenar 5 


Istoria 

Deoarece în perioada mea pariziană am fost preocupat 
obsesiv de sensul timpului istoric, mai precis de pierderea 
acestuia de către omul timpului nostru ce a căzut în afara 
sa, e necesar să spun câteva cuvinte despre ce am înţeles 
eu prin istorie. Mă voi folosi de lucrările prietenului meu 
Mircea Eliade, specialist în istoria religiilor, care rezumă 
excelent problema. 

în scurta sa lucrare scrisă pentru un public larg de 
intelectuali şi intitulată Aspecte ale mitului, Eliade 
precizează că istoriografia începe în Grecia prin Herodot 
care-şi scrie Istoriile „pentru ca isprăvile oamenilor să 
nu fie date uitării de-a lungul veacurilor”. Alţi istorici 
din antichitate vor avansa alte motivaţii: Tucidide, 
pentru a ilustra lupta pentru putere; Polibius, pentru 
a arăta că întreaga istorie a omenirii converge spre 
Imperiul roman; Tit-Liviu, spre a descoperi în istorie 
„modele pentru noi şi ţara noastră”. în schimb evreii 
îşi scriu textele istorice pentru a dovedi existenţa unui 
plan divin şi intervenţia zeului suprem în viaţa lor. 
Evreii considerau că Dumnezeul lor unic intervine în 
istorie şi îi îndrumă. Pentru ei, orice calamitate istorică 
era considerată o pedeapsă dată de Iahve, mâniat de 
destrăbălarea în păcat, căreia, poporul ales de el i se 
abandona, periodic. Profeţii valorizează şi ei istoria, 
amplificând, prin viziunile lor terifiante, ineluctabila 
pedeapsă a lui Iahve în cadrul acestei istorii cu sens unic. 
Evenimentele istorice au o valoare în ele însele, în măsura 
în care sunt determinate de un Dumnezeu personal. 
A fost astfel descoperită semnificaţia istoriei ca epifanie 
a lui Dumnezeu. Timpul este valorizat acum în cadrul 
istoriei ce se desfăşoară după izgonirea omului din Rai. 
însăşi revelaţia monoteistă a avut loc în timp, în durata 

istorică. Moise a primit „Legea” intr-un anumit loc şi la 
o anumită „dată”. Timpul nu mai este reversibil. El se 
manifestă prin evenimente istorice care rămân definitiv 
în trecut. Iar mesianismul desăvârşeşte valorizarea 
escatologică a timpului. Prin aşteptarea lui Mesia, 
viitorul se deschide pentru evenimente excepţionale. La 
venirea Sa, timpul se va regenera, îşi va relua puritatea 
şi integritatea originare. Pentru Israelul profeţilor 
mesianici, evenimentele istorice puteau fi suportate 
pentru că aşa era voinţa lui Iahve; şi ele erau necesare 
salvării definitive a poporului. 

Creştinismul continuă această nouă viziune a timpului 
unidirecţionat. Dumnezeu coboară în timp, în istorie, pe 
vremea lui Pilat din Pont, sanctificând-o prin prezenţa sa. 
Iar prin jertfa sa, răscumpără păcatul lui Adam. Apocalipsa 
anunţă a doua venire a lui Hristos, Judecata de apoi şi 
reinstaurarea unei noi eternităţi divine pentru omul 
credincios, simetrică Edenului din care fusese izgonit. 
Pentru creştini timpul devine real pentru că are un sens: 
Mântuirea. O linie dreaptă trasează mersul umanităţii de la 
Căderea iniţială până la Mântuirea finală. Şi sensul acestei 
istorii este unic, pentru că întruparea a fost un fapt unic, 
absolut singular. 

Istoria la care m-am referit în scrierile mele e, desigur 
temporalitatea mitologiei religiei iudeo-creştine. După 
părerea mea însă acest timp s-a terminat, iar noi am căzut 
din el. 

Nu m-a interesat nicio clipă noua ştiinţă a istoriei ce 
s-a născut în veacul evoluţionismului, de la Droyssen la 
Toynbee. Şi nici problema istoriografiei, a ştiinţelor umane 
şi a hermeneuticii istorice. 

Cât despre timpul lui Heidegger - „temporalitatea istoric 
destinală”, cum formulează el pompos - nu înţeleg nimic. Şi 
nici nu ştiu pe nimeni care să înţeleagă ceva. 

Deşi... 

a comunismului. Se declară un liberal tolerant şi plasează 
problematica politică a vremii pe care o trăieşte pe fundalul 
dramei istoriei şi a finalului acesteia. 

Esenţa cărţii se află în ultimele două capitole: intitulate 
Mecanismul utopiei şi Vârsta de aur. Vechi teme sunt 
dezvoltate şi comentate acum, cu coerenţa unui sistem 
ideatic, având în faţă pseudoutopia istoriei politice a 
comunismului. Voinţa de a preschimba societatea după 
un ideal de egalitate comunitară, de uniformitate socială, 
supusă muncii şi ordonată de canoanele ştiinţei, e expresia 
unei elaborări ideatice europene. Aceasta a început după 
Renaştere, ca reacţie faţă de accentul pus în Evul Mediu 
pe Infern şi pe înspăimăntătoarea dramă a Judecăţii de 
apoi. Astfel încât secolul XVIII, în cadrul unui creştinism 
relaxat şi al expansiunii deismului, desfăşoară tema unui 
paradis terestru, plasat în istorie şi realizabil cu mijloacele 
omului căzut în timp. Utopiile Renaşterii pluteau iniţial 
în nedeterminare, nefiinţând de fapt niciunde, aşa cum 
indică expresia lui Morus „U-topos”. Progresiv, ele se 
impregnează de problemele prezentului. Utopiile din 
Veacul Luminilor ajung să preamărească munca, progresul, 
ordinea, cunoaşterea, toate într-o societate publică şi 
comunitară de roboţi, de fiinţe fără subiectivitate şi drame, 
standardizate, disciplinate şi active. Şi, deoarece e vorba 
de paradis, toţi sunt buni, frumoşi şi fericiţi. Nu există 
conflicte ale individului nici cu altul, nici cu sine. Această 
viziune încearcă să plaseze în viitorul iminent eternitatea 
unui paradis accesibil, distinct de cel al începuturilor 
şi de cel postapocaliptic. Tensiunea viitorului, pe care 
creştinismul a introdus-o şi a întreţinut-o în istorie, e 
acum epurată de angoasă, pusă sub controlul luminilor 
raţiunii, care asigură continuitatea unui progres nelimitat. 
Omul istoric, având în el demonul acţiunii, damnaţiunea 
dorinţei de a face, a produce, a realiza, de a se împlini prin 

cunoaştere, prin ştiinţă şi tehnologie, apare tocmai ca 
acest om al progresului. în spatele său stă gigantismul lui 
Prometeu. Secolul XIX continuă ideea, adăugând patosul 
romantic şi evoluţionismul. Devenirea istorică îşi pune 
termene. Socialismul, utopic şi ştiinţific, anunţă iminenţa 
unei preschimbări revoluţionare mondiale. Masele umane 
sunt înregimentate sub ideologii. Societatea trebuie 
transformată cât mai curând, prin acţiune. Utopia socială 
a egalitarismului se concretizează în proiectul comunist, 
care impregnează prezentul. Cauza comunitară se afirma 
politic. Oamenii sunt angrenaţi în solidaritatea de a lupta 
şi de a muri pentru o idee, în numele viitorului de aur. 

Cioran e îngrozit de acest prezent istoric în care trăieşte, 
care nu poate fi decât preludiul finalului. El nici nu mai 
trece în revistă grozăviile secolului al XX-lea: Primul şi 
al Doilea Război Mondial, Revoluţia Rusă, Holocaustul, 
bomba atomică, războiul rece şi gulagurile, confruntarea 
ideologiilor ş. a. m. d. Ceea ce simte şi constată e doar 
prăbuşirea ideii de istorie cu sens a Occidentului. 

Sub damnaţiune cade, însă, la Cioran, nu doar 
comunismul. în viziunea sa, răul constă în orice opţiune 
pentru făptuire. Motiv pentru care, de la început, era 
propusă, ca antidot, lenea. Certitudinile optimiste 
ale cunoaşterii dezlănţuite au a se confrunta însă cu 
magnitudinea îndoielii sceptice. Luciditatea dezvăluie 
golul, vidul, plictisul, „urâtul” funciar, ce stă în spatele, la 
baza entuziasmului muncii şi progresului. Paradisul iniţial, 
cel al eternităţii, nu se poate confunda cu surogatele de 
pseudo-edenuri terestre. Istoria „se desfăşoară ca atare, şi 
atâta tot”. E lipsit de logică să se vorbească despre un sens 
al istoriei şi despre progres. Dimpotrivă, din perspectiva 
istoriei, omenirea - această omenire a culturii europene ce 
a inventat istoria, - se afla la un sfârşit de ciclu major, la 
sfârşitul timpului Istoriei. Ce va urma? 

Pseudo Cioran 6 


Chenar 6 


Lenea 

Răsfoind comunicările şi studiile ce s-au scris despre 
mine şi opera mea, am rămas mirat că nimeni nu a abordat 
cu seriozitate felul în care am făcut elogiul lenei. Şi nu 
vorbesc acum de subtilii savanţi francezi şi expansivii 
latino-americani, de japonezii cei nuanţaţi şi nemţii 
plini de hărnicie, mă gândesc chiar la românaşii noştri, 
ce au la dispoziţie superba Poveste a lenei scrisă de Ion 
Creangă, unde minunatul om ce e dus spre spânzurare de 
atâta lene, când boieroaica îi oferă pesmeţii, o întreabă: 
„Dar muieţi-s posmagii?” 

Consider pentru mine un titlu de glorie faptul că într-un 
veac în care oamenii începuseră să lucreze la banda rulantă şi 
să fie apreciaţi în public nu după onoare ci după performanţă, 
mi-am început cariera scriind în Pe culmile disperării, sub 
titlul Apocalipsa, un fragment ce începe astfel: 

„Cum aş vrea ca, într-o zi, toţi oamenii cu ocupaţii sau 
cu misiuni, căsătoriţi sau nu, tineri sau bătrâni, femei şi 
bărbaţi, serioşi sau superficiali, trişti sau veseli, să părăsească 
locuinţa şi birourile lor şi renunţând la orice fel de datorii şi 
obligaţii să nu mai voiască să facă nimic”. 

Tot mie îmi aparţin cuvintele: „Pentru a trezi lumea 
modernă la viaţă trebuie scris elogiul lenei, al acelei lenevii 
plină de împăcare şi un zâmbet ce acceptă totul”. Problema 
nu e una de glumă, ci esenţială. Pentru ce oamenii doresc 
să realizeze neapărat ceva? Oamenii muncesc în general 
prea mult, pentru a mai putea fi ei înşişi. Munca este un 
blestem. Iar omul a făcut din acest blestem o voluptate. 
Dacă un guvern ar da un decret în plină vară că vacanţa 
se prelungeşte la nesfârşit şi că sub pedeapsa cu moartea, 
nimeni nu poate părăsi paradisul în care huzureşte, ar urma 
sinucideri în masă şi masacre fără precedent. Oricum, ca 
să înţelegi esenţialul, trebuie să nu practici nicio meserie. 

Nu se poate gândi decât la orizontală. Este aproape imposibil 
să concepi eternitatea în poziţie verticală. 

Toate aceste maxime se găsesc răspândite prin scrierile 
mele. Revin asupra paradisiacei leni dată fiind ciudata 
glorie de care s-a bucurat Prometeu în veacul meu. Desigur, 
răstălmăcirea mitului său a început demult, iar tragedia lui 
Eschil a fost interpretată patetic de romantismul european. 
Dar Prometeu a ajuns la o glorie nesperată şi nejustificată 
odată cu tragica încercare de implementare a utopiilor 
în societăţile totalitare ale secolului XX, aşă cum a fost 
comunismul rus. Atunci se zicea: omul a fost şi el un titan, a 
devenit un făurar îndrăzneţ ce manipulează focul, creator la 
rândul său sfidându-1 şi pe Dumnezeu. El devine asemenea 
lui Prometeu, capătă o dimensiune prometeană. Culmea e 
că până şi un filosof de talia lui Heidegger s-a lăsat prins 
de acest mit în perioada în care a fost Rector sub naţional- 
socialişti; vreme în care vorbea de „istoria destinală a 
poporului german”. 

Dată fiind aversiunea mea viscerală faţă de muncă şi tot 
acest „patos prometeic”, m-am distrat grozav când am citit, 
într-o lucrare a prietenului meu Eliade, adevărul istorico 
mitologic al conflictului dintre Zeus şi Prometeu. 

El derivă de fapt din împărţirea animalului jertfit ce 
căzuse în sarcina titanului. Acesta a făcut o grămadă mare 
de oase acoperite cu grăsime şi una mai mică de carne, 
acoperită fără grăsime. Zeus, lacom, s-a repezit spre cea 
mare. Tâlcul întâmplării ar fi însă ceva mai complicat, 
ţinând de tradiţia şamanică. Dar, acestea sunt treburi de ale 
lui Eliade. 

Comentariul lui Cioran se încheie aici. Ce e cu acest 
sfârşit al existenţei în timp a omului? Sfârşit de ciclu, 
întemeiat pe ipoteza unui început al timpului, îndărătul 
căruia stă primul paradis cu eternitatea lui. 

Certitudinea acestuia, pe care Cioran o are, este 
argumentată prin trăirile unor oameni, „câţiva blestemaţi 
ai soartă”, „care mai păstrează amintirea unei fericiri 
imemoriale”. Şi care nu uită că Hristos a spus: ” împărăţia 
lui Dumnezeu nu este nici aicea, nici dincolo, ci înlăuntrul 
nostru”. Cartea Istorie şi utopie se încheie cu un elogiu 
adus subiectivităţii: 

„Locul pentru bolile noastre trebuie să-l căutăm în 
noi, în principiul atemporal al naturii noastre. Dacă 
irealitatea unui asemenea principiu ar fi demonstrată, 
dovedită, am fi pierduţi fără scăpare. Ce demonstraţie, 
ce dovadă ar putea totuşi să întărească, mai mult decât 
convingerea lăuntrică pasionată că o parte din noi scapă 
duratei, decât iruperea acestor clipe când Dumnezeu 
devine de prisos în faţa unei lumini trăite deodată la 
limitele fiinţei noastre, beatitudine ce ne aruncă adânc 
în noi inşine, cutremurare dincolo de univers. Nu mai 
există trecut şi viitor; vremile se destramă, materia 
abdică, tenebrele s-au risipit; moartea pare ridicolă, 
cum ridicolă pare şi viaţa. Iar această cutremurare, 
chiar dacă nu ai încercat-o decât o singură dată, ar fi 
de ajuns să ne împace cu umilinţa şi mizeria noastră, 
fiind desigur răsplata pentru câte am îndurat. Este ca 
şi cum timpul, tot, s-ar pogorî peste noi o ultima oară 
înainte de a dispărea. E de prisos după aceea să te întorci 
spre vechiul paradis ori să alergi spre viitor. Unul e 
inaccesibil, celălalt, indezirabil... Nu există alt paradis 
decât cel din străfundul fiinţei noastre, ca intr-un eu al 
eului; dar pentru a-1 găsi acolo, noi trebuie să fi cutreierat 
totalitatea paradisurilor revolute şi posibile, să le fi iubit 
şi urât cu orbirea fanatismului, să le fi cercetat şi respins 
mai apoi cu competenţa decepţiei...” 

După Cioran, suntem deci efectiv la sfârşitul 
acestei culturi a Europei, care a descoperit conştiinţa 

şi subiectivitatea, facându-şi din ele temeiul înţelegerii 
omului, aşa cum sublinia şi Hegel. Odată ce timpul 
acestei culturi a îmbătrânit, se va estompa oare şi această 
problematică a subiectivităţii conştiinţei? Comentariul 
hiperbolic al lui Cioran, care contrapune istoriei în 
ansamblul ei trăirile subiective ale „câtorva blestemaţi ai 
sorţii”, reprezintă un semnal de alarmă. 

Cum va fi oare o lume în care şi această subiectivitate a 
conştiinţei se va aplatiza? 

Cea de a doua carte ideologică a lui Cioran este Căderea 
în timp, publicată în 1964. 

Căderea în Timp* se referă, aşa cum precizează chiar 
titlul, la intrarea şi existenţa omului în timpul istoriei, după 
alungarea sa din Rai; şi la inimenta sa cădere din acest 
timp. Scenariul urmăreşte schema biblică. Omul a fost 
alungat din eternitatea cvasifiinţială a Edenului şi blestemat 
să supravieţuiască prin muncă în timp şi în istorie. El a 
făcut însă din acest blestem un sens şi o plăcere; astfel încât 
nebunia efortului de a drege şi a face conduce la „omul 
civilizat” al timpurilor moderne. Adică un om, marcat de 
titanism prometeic, care aşază tot globul la unison, sub 
tirania progresului prin cunoaştere, sub demonia tehnicii. 
Pretextul este de „a câştiga timp”. Când, de fapt, el pierde 
substratul de temporalitate istorică pe care s-a înălţat. 
Cioran se apropie intr-un fel de Heidegger, prin furia sa 
împotriva pasiunii omului pentru cunoaşterea exterioară, ce 
instaurează supremaţia tehnicii. Pentru el, însă, esenţială nu 
e existenţa-întru-moarte a Dasein-ului, ci uitarea fiinţialei 
eternităţi edenice. Uitare ce se exprimă prin detaşarea de 
lume şi plictis. Prin vidul interior al plictisului. 

Chiar din tinereţe - aşa cum s-a menţionat -, Cioran 
a scos în relief plictisul ca o caracteristică esenţială a 
omului aflat în amurgul civilizaţiilor. Plictis care exprimă 

* Ed. Humanitas, Bucureşti, 1994. 

neaderenţa de lume, - corelativă lipsei de sens a acesteia - 
dublată de o îndoială sterilă. Conform scenariului creştin, 
istoria urma să se încheie prin „împlinirea timpurilor” 
şi trecerea spre o nouă eternitate paradisiacă, în urma 
judecăţii luminoase a celei de a doua veniri a lui Iisus. 

Acest scenariu însă s-a defectat. Timpul istoric a ajuns, 
intr-adevăr, la capăt; dar intrarea în eternitate nu e cea care 
era sperată şi aşteptată. De fapt, omul actual alunecă în 
afara timpului, în direcţia unei eternităţi rele, îngheţate şi 
vidate de sens. El, chinuitul personaj Cioran, cu luciditatea 
hiperconştiinţei sale, simte şi vede cu evidenţă acest adevăr 
al sfârşitului timpului istoric. Şi aceasta, în spatele agitaţiei 
spumoase de la suprafaţa valurilor, dincolo de nebunia 
muncii neîntrerupte, de explozii multicolore ale cunoaşterii, 
de tirade stupide despre „progres”. Cioran se simte acum 
ca un profet care vrea să atragă atenţia contemporanilor 
asupra acestei situaţii. Rezumatul ar fi următorul: 

„După ce a stricat adevărata eternitate, omul a căzut în 
timp, unde a izbutit, dacă nu să prospere, cel puţin să 
trăiască; sigur că el s-a obişnuit cu noua lui condiţie. 
Procesul acestei căderi şi al acestei desprinderi se 
numeşte istorie. 

Dar iată că-1 ameninţă o altă cădere, a cărei amploare 
e încă greu de apreciat. De data aceasta, el nu va mai 
cădea din eternitate, ci din timp; şi a cădea din timp 
înseamnă a cădea din istorie, înseamnă, devenirea fiind 
suspensată, împotmolirea în inerta şi posaca monotonie, 
în absolutul stagnării, acela unde verbul însuşi se 
împotmoleşte, neputându-se înălţa până la blasfemie sau 
implorare. Iminentă sau nu, această cădere e posibilă, ba 
chiar inevitabilă. Când îi va fi dată, omul nu va mai fi 
un animal istoric. Şi atunci, după ce îşi va fi pierdut şi 
amintirea adevăratei eternităţi a primei sale fericiri, îşi 
va întoarce privirile spre universul temporal, spre acest 
al doilea paradis din care va fi izgonit. ” 

Temelia lumii contemporane a ajuns într-o astfel de stare 
proclamă Cioran. în adâncuri, se relevă un vid de sens, o 
îndoială sterilă, într-o eternitate încremenită, demonică, în 
afara timpului. 

Cât despre propria sa situaţie, Cioran scrie: 

„Ceilalţi cad în timp, eu am căzut din timp. Eternităţii 
ce se înalţă deasupra lui îi urmează alta, ce se situează 
dedesubt, zonă sterilă unde nu mai simţi decât o singură 
dorinţă: să intri în timp... Pentru că l-am vorbit prea 
adesea de rău timpul se răzbună, mă pune în poziţia 
cerşetorului, mă sileşte să-l regret. Infernul este acest 
prezent încremenit, această tensiune monotonă, această 
eternitate răsturnată ce nu se mai deschide spre nimic, 
nici măcar spre moarte... şi devine timpul Diavolului...” 

Şi apoi adaugă: 

„Nu-i nicidecum improbabil ca o criză individuală 
să devină într-o zi a tuturor, ea dobândind astfel nu o 
semnificaţie individuală, ci una istorică. ” 

Ce va urma? Ce va veni? 

Vine altceva. O „postistorie” la baza căreia stă o 
împietrită atemporalitate de infern. Indiferent cum arată 
sau cum va arăta spuma de la suprafaţă. 

Ceva esenţial din temporalitatea omenirii istorice şi-a atins 
pragul. Demiurgul cel rău*, cea de a treia carte ideologică, 
apare în 1969. în esenţă, volumul tratează problema lui 
Dumnezeu. Se introduce acum şi o diferenţă între neant şi 
vid, care reia, neexplicit, unele teme neoplatoniciene. 

în ultimii săi ani, Cioran va fi tot mai sensibil la amplul 
univers al Deităţii monoteiste ce gravitează în jurul 
creştinismului. El va cita din Tora şi din Zohar, din mistica 

* Ed. Humanitas, Bucureşti, 1995. 

islamică, va invoca Evangheliile apocrife, pe Marcion şi pe 
gnostici, pe cathari şi pe bogomili. Universul religios indic, 
ce meditează asupra iluziei sinelui şi a ieşirii din timp, 
capătă şi el o pondere de interes crescândă. Apoi, Cioran 
îşi notează în Caiete observaţia că, pe măsură ce se reduce 
credinţa, creşte interesul pentru istoria religiilor. Ceea ce 
era adevărat, de vreme ce în această perioadă prietenul său 
Eliade încerca sistematizarea acestei istorii a religiilor în 
perspectiva unei antropologii filosofice. Dumnezeu are şi 
el o istorie, la fel cum o au şi oamenii. Iar cele două istorii se 
împletesc strâns. Omul culturii moderne începe să iasă din 
provincialismul său occidental, conştientizând şi validând 
alte universuri religioase. Universuri ce au existat înainte 
de civilizaţia greco-romană cu zeii şi filosofii ei. înainte şi 
în paralel cu spiritualitatea occidentală, cu creştinismul şi 
prometeismul său aberant. 

Cioran se zbate însă în interiorul culturii europene 
crepusculare în care timpul istoriei occidentale - care 
a întemeiat conştiinţa - s-a sfârşit, fără a conduce la un 
nou Eden. Civilizaţie în care omul e făcut după chipul şi 
asemănarea unui Dumnezeu suprafiinţial, ce a dat fiinţă 
fiinţelor. Dar Cioran e acum de părere că „ar trebui să ne 
pierdem gustul pentru fiinţă şi lucruri, fără a suferi pentru 
asta”. Şi astfel să îndepărtăm anxietatea din noi, căci 
anxietatea aderă de fiinţă”. 

De altfel, Dumnezeul, la care Cioran meditează acum, 
nu e doar fiinţă. Pe urmele lui Meister Eckhart dar şi ale lui 
Pascal, el scrie în această carte: 

„(Dumnezeu) e mai presus de fiinţă, sau cel puţin conţine 
o zonă în care fiinţa se subţiază, se rarefiază; acolo, 
nemaiavând de ce să se agaţe, anxietatea se eliberează şi se 
apropie de acele extremităţi unde Dumnezeu, lichidându-şi 
ultimele resturi de fiinţă, se lasă ispitit de vid. ” 

Dimensionarea Deităţii prin neant a fost promovată de 
mistica renană. Dar apariţia în această zonă a vidului e o 
noutate, din epoca de după Pascal. Care însă ne aminteşte 
şi de Damascius, cu care se încheie speculaţia neoplatonică 
de după Produs. Putem citi în continuare: 

„E semn de sărăcie a spiritului să nu te poţi deschide 
spre vidul dătător de pace. Suntem atât de mediocri şi de 
închistaţi în filosofiile noastre, că nu am putut concepe 
decât neantul, versiunea sordidă a vidului... Vidul este 
neantul dispensat de toate atributele lui negative, neantul 
transfigurat. ” 

Această apologie a vidului e făcută în marginea 
Dumnezeului creştin. Dar într-un permanent dialog ideatic 
cu problematica indiană a Nirvanei şi a reîncarnărilor. 
Frământarea esenţială a lui Cioran, chinul său, este de a fi 
absorbit de ceea ce e dincolo de orice limită. El pare antrenat 
pe drumul propus pe vremuri de Damascius, al „înaintării 
prin vid”. Doar că acum, odată cu Cioran, ne aflăm nu doar 
dincolo de fiinţă şi dincolo de Unul neoplatonicean, ci şi 
dincolo de absolutul dumnezeirii creştine şi al Nirvanei 
luate la un loc. Această propensiune spre „dincolo de orice 
limită” se va focaliza de acum încolo predominant asupra 
originii. Fapt care va reactiva tema paradisului. 

Dacă Edenul terestru al utopiilor sociale e lipsit de 
sens, mirificul Paradis al copilăriei îşi are valenţele sale 
inconfundabile. Deşi, la o meditaţie mai adâncă, pentru 
conştiinţă cel puţin, paradisul pare a fi totuşi cel „de 
dinainte de timp. ” 

în Despre neajunsul de a te fi născut* (1974), carte în 
care relaţia cu timpul e abordată multifaţetat, Cioran scrie: 

„Pe măsură ce trece timpul mă conving că primii mei 
* Ed. Humanitas, Bucureşti, 2007. 

ani au fost un paradis. Dar cred că mă înşel. Dacă ar fi 
existat vreodată paradis, ar trebui să-l caut chiar înainte 
de orice vârstă”. 

„în adâncul sufletului său, omul năzuieşte să regăsească 
starea pe care o avea anterior conştiinţei. Istoria nu e 
decât ocolul pe care-1 foloseşe ca să ajungă acolo”. 

„A fost o vreme când timpul nu exista... refuzul naşterii 
nu e decât nostalgia acestui timp de dinainte de timp”. 

Trăirea timpului, a temporalităţii, se întreţese strâns 
nu doar cu istoria, ci şi cu conştiinţa umană. Dar, curios, 
pentru Cioran, timpul pare a avea o anterioritate şi o 
independenţă faţa de conştiinţă. Cu sensibilitatea sa 
deosebită el scrie: 

„încă din copilărie percepeam scurgerea orelor 
independent de orice raport, de orice fapt şi de orice 
eveniment, disjuncţia timpului de tot ce nu era el, 
existenţa lui autonomă, statutul lui singular, autoritatea, 
tirania sa. ” 

„Timpul pur, timpul limpezit, eliberat de întâmplări, de 
fiinţă şi de lucruri, nu se arată decât în anumite momente 
ale nopţii, când îl simţi trecând, cu unica grijă de a te târî 
spre o catastrofă exemplară”. 

„Timpul se desprinde de fiinţă pe socoteala mea”; „Am 
trăit totdeauna cu imaginea unei imensităţi de clipe 
mărşăluind împotriva mea. Timpul îmi va fi fost ca 
pădurea Dunsinane” (pag. 110); „De câte ori mă chinuie 
Timpul, îmi spun că unul din noi trebuie să sară în aer, 
că nu e posibil să continuăm la nesfârşit această crâncenă 
confruntare...” (pag. 112); „Un biet individ care simte 
timpul, care-i e victimă... care e excedat de el, care nu 
percepe nimic altceva, care e timp în fiecare clipă, care 


57 



ştie ceea ce un metafizician sau un poet nu ghiceşte 
decât prin mijlocirea unei prăbuşiri sau a unei minuni”. 


Preocuparea aceasta obsedantă faţă de „timp în sine”, 
frământarea sa amplă în raport cu timpul - atât cu cel al 
istoriei, cât şi cu cel al existenţei conştiente - întreţine o 
iscoditoare obsesie faţă de starea „de dinainte de a fi ceva”. 

Ce şi cum a fost înainte de începuturi? Cioran scrie 
acum rânduri cutremurătoare: 

„Miezul nopţii. Mă simt singur în prezenţa unei disperări 
pe care nu o pot învinge. Şi iarăşi mă refugiez înainte 
de naşterea mea. Locul meu, patria mea este, ca pentru 
mistici, acel nimic care-1 precede pe Dumnezeu.” 

„Ar trebui să mă opresc la fenomenul naşterii, să nu 
cobor mai jos de el. Dar nu pot, revin tot mai în urmă, 
mă retrag înspre nu ştiu ce, trec dintr-un început în 
altul. Poate că într-o zi voi reuşi să ating originea însăşi, 
pentru ca în sfârşit să mă odihnesc şi să mă prăbuşesc în 
ea (Caiete*).”** 

Ne apropiem de sfârşit. într-o carte tardivă, Sfârtecare*** 
(1978), eseul După istorie şlefuieşte ideea din Cădere în 
timp. Cioran se întreabă cum va fi suportată, în veacurile 
ce vin „atemporalitatea anistorică” care, evident, se 
instalează. El afirmă acum răspicat că intrăm într-o epocă 
postistorică, simetrică preistoriei ce a precedat istoria 
umanităţii noastre. Iar o caracteristica a acesteia va fi 
lipsa viitorului şi a evenimentelor. Ultimul eseu, Urgenţa 
catastrofei, vorbeşte chiar prin titlul său. Sunt remarcabile 
cuvintele cu care începe: 

* A se vedea Chenarul 32. 

** Ed. Humanitas, Bucureşti, 2016. 

*** Ed. Humanitas, Bucureşti, 1995. 

„Totul pare să prevestească sfârşitul istoriei şi, o dată cu 
el, al fiinţei, pe seama căreia istoria s-a înălţat, făcând să iasă 
fiinţa din şinele în care odihnea şi asociind-o convulsiilor 
sale; de aceea istoria reprezintă terenul pe care fiinţa s-a 
măcinat şi degradat fără încetare. ” 

„Istoria s-a înălţat pe seama fiinţei!” Iată o formulare 
pe marginea căreia Heidegger a meditat îndelung. „Istoria 
reprezintă terenul pe care fiinţa s-a măcinat şi s-a degradat 
fără încetare, ” mai scrie acum Cioran. 

Care este sensul istoriei? Care este sensul fiinţei? 

Căci, medita Heidegger, oamenii, de-a lungul istoriei 
lor, nu au ajuns să degaje destul de bine terenul pentru a 
formula clar întrebarea privitoare la sensul fiinţei. Un singur 
lucru îi părea însă clar lui Heidegger: Sensul şi ecloziunea 
fiinţei se reazemă, plecând de la timp, pe temporalitate. 

în jurul temporalităţii s-a frământat şi Cioran toată 
viaţa, fascinat de lipsa de sens a timpului istoric. Cel 
puţin aşa cum apărea acesta pe vremea sa... Când istoria, 
începută cu alungarea din Rai, s-a sfârşit. Fără nici un 
miracol escatologic. 

Când omul a căzut şi din timp, într-o eternitate rea, de 
gheaţă. 

Ce e oare cu această temporalitate, cu acest timp istoric, 
cu acest timp al conştiinţei? 

Şi, oare, ce s-ar mai putea spune, la capătul acestei vieţi 
zbuciumate? 

Pseudo Cioran 7 


Chenar 7 


Godot 

Acum la încheiere, privind la noianul de comentarii 
ce s-au scris despre mine şi opera mea, constat că unii mă 
etichetează drept histrionic, iar alţii privesc cu un zâmbet 
pozitivist sceptic la sintagma mea „căderea din timp”. Pe 
aceştia din urmă i-aş invita doar să se ducă în stil pozitivist 
la piaţă şi să îmi transmită dacă mai pot diferenţia trecerea 
anotimpurilor - ca pe vremea vieţii mele - după ordinea de 
apariţie a legumelor şi fructelor: acum au apărut cireşele, 
deci începe vara... acum au apărut strugurii şi prunele, deci 
începe toamna ş. a. m. d. 

Cred că nu poate fi o mai bună concluzie la cazul meu, 
„cazul Cioran”, decât cele spuse de cel mai bun prieten al 
meu - cu care am discutat de altfel foarte puţin - Samuel 
Beckett, care mi-a scris odată: „Printre ruinele tale mă simt 
la adăpost”. în piesele lui este excelent surprinsă atmosfera 
spirituală a acestui mare moment al istoriei culturale pe care 
eu am încercat să-l induc prin a mea 

„Cădere din timp”. Retranscriu un moment din piesa 
sa Aşteptându-1 pe Godot, folosindu-mă de prezentarea 
ce o face Dinu Noica în Şase maladii ale spiritului 
contemporan”* (deşi nu sunt de accord cu interpretarea sa). 

„Vladimir şi Estragon stau, printre nisipuri, fără să facă 
nimic, aşteptându-1 pe Godot: „Nimic de făcut”, spune 
Estragon, iar Vladimir, care totuşi îşi mai aminteşte ceva 
- întregeşte”. „Şi eu încep să cred la fel”. „M-am împotrivit 
multă vreme gândului acestuia. Să reluăm lupta”. Dar nu e 
nimic de făcut, decât să se aştepte venirea lui Godot. Nu 
mai e nimic de făcut. Totuşi unul se uită la pălărie, ca şi cum 
ar spera să găsească acolo ceva, şi celălalt se uită la gheată. 
Iar Vladimir întreabă: „Dacă ne-am căi? Ar fi loc pentru 

* Ed. Univers, Bucureşti, 1978. 

căinţă”. „Care căinţă?” întreabă Estragon. „Cea în care ne-am 
născut! Şi-ţi vine în minte reflexiunea anticului: mai bine era 
la om să nu se fi născut”. „Aveai ceva să-mi spui” îngână 
Estragon. La care Vladimir răspunde: „N-am nimic să-ţi 
spun”. Atunci primul reflectă cu voce tare: „Dacă ne-am 
spânzura?” Iar celălalt răspunde: „Să nu facem nimic”. E 
mai prudent. „Sunt curios ce o să spună Godot!” exclamă 
Vladimir. Atunci Estragon, care este mai desprins, cufundat 
fiind în uitare şi non-sens, are o tresărire: „Nu cumva 
suntem legaţi de Godot?”...Intră acum în scenă Pozzo cu 
Lucky, sclavul său tras de o funie. Pozzo ştie şi el de Godot. 
„Şi eu aş fi fericit să-l întâlnesc !” exclamă el. Gozzo se simte 
intr-un fel îndatorat faţă de cei doi, care consimţiseră să 
steie de vorbă cu el. „Ce aş putea face pentru oamenii aceştia 
care se plictisesc”? îi e milă, îi e teribil de milă de plictisul 
lumii. între timp Estragon spune: „Nu se întâmplă nimic, 
nu vine nimeni, nu pleacă nimeni, e cumplit!” Vine un băiat 
să anunţe că Godot va veni a doua zi. Dar Estragon a uitat 
ce a făcut în ajun, în preajma aceluiaşi pom, acum îngrijorat 
să-şi dea el, poate, determinaţiile pe care oamenii şi le refuză 
lor. El pronunţă: „Ce e de recunoscut? Mi-am trăit porcăria 
aceasta de viaţă în mijlocul nisipurilor. Şi tu mai vrei să văd 
nuanţele? (Privirea circulară). Uită-te la gunoiul ăsta. Nu 
m-am clintit niciodată din el!” 

Genialul meu prieten Beckett, cu al său teatru al 
absurdului, a surprins desigur ceva esenţial din existenţa 
momentului spiritual al epocii, în continuarea plictisului 
pe care l-am proferat eu. Faptul că amândoi am trăit 
intr-un moment de răscruce a omenirii rezultă şi din 
aceea că azi nimeni nu-şi mai aminteşte - şi nu mai gustă 
- această formidabilă literatură a absurdului, axată pe 
cutremurătoarea dimensiune a plictisului. Deşi, pe atunci, 
i-au acordat Premiul Nobel. 

3. Timp şi istorie sacră 
Eliade 

în secolul XX, când cultura specifică Occidentului şi-a 
anunţat şi realizat sfârşitul făcând loc postmodernismului, 
s-a manifestat, pentru scurt timp, ideea unei antropologii 
filosofice. Conceptul de antropologie, pe care l-a folosit 
şi Kant în ultimele sale scrieri, era acum pus în lucru, la 
intersecţia între ştiinţele pozitive şi ştiinţele spiritului; 
ultimele, reprezentate metodologic de fenomenologie şi 
hermeneutică. Antropologia filosofică era însă o idee bizară 
şi contradictorie, iar Heidegger pledase, în numele filosofiei, 
vehement împotriva sa. Unul dintre cei care au încercat totuşi 
să promoveze acest subiect, Mircea Eliade, aduce în discuţie 
o viziune aparte, care implica istoria religiilor. El avansează 
ideea că raportarea omului la sacru este solul pe care - şi din 
care - s-a dezvoltat ulterior ceea ce occidentalii au numit 
filosofie. Marile teme ale speculaţiei filosofice se regăsesc 
în felul prin care omul sacral şi-a reprezentat originea sa 
şi a lumii, modalităţile de manifestare ale acesteia, propria 
poziţie în lume şi posibilităţile salvării sale. Tema fiinţei şi 
a categoriilor fundamentale îşi face apariţia în acest mediu 
spiritual, filosofia nefacând altceva decât să le decanteze, 
să le limpezească şi să le distileze, transmiţând apoi tema 
fundamentelor ştiinţei. Iar ca aspect cu totul aparte, istoria 

credinţelor religioase evidenţiază pregnant solidaritatea 
dintre fiinţa lumii şi a omului, pe de o parte, şi timp, pe de 
altă parte. Solidaritate pe care Heidegger o intuise, fără a-i 
da un răspuns lămuritor. 

Antropologia filosofică a ajuns apoi să fie dată uitării. 
Dar faptul că dimensiunea temporală a manifestării 
sacrului a definit umanitatea - şi odată exprimată, s-a 
încrustat în fiinţa sa - nu trebuie uitat. Căci aceasta ar 
mutila înţelegerea de sine a omului. Şi nu ar mai permite 
reconceptualizarea sa actuală, în perspectiva „memelor”. 

De aceea, moştenirea lui Eliade este incomensurabilă. 

3.1. Mircea Eliade - personajul 


în 1983, Pierre Channu scria în Le Figaro: „Mircea 
Eliade e una din cele mai strălucite zece minţi ale ultimei 
jumătăţi de secol”. * Eliade avea 76 de ani şi încă trei de trăit. 
Afirmându-se la 20 de ani ca un viitor lider spiritual al noii 
generaţii de intelectuali ai României postbelice, el a făcut o 
strălucită carieră de publicist, eseist şi romancier, în stilul 
enciclopedist al secolului al XlX-lea (pe care Noica îl va numi 
„complexul Cantemir”). Luându-1 drept reper pe Haşdeu 
şi focalizându-se (uneori critic) asupra lui Iorga, Eliade 
îndemna tânăra generaţie spre afirmare în spiritul unui amplu 
patriotism cultural. Aflat mereu în mijlocul evenimentelor 
şi personalităţilor importante ale vremii, asistent al lui Nae 
Ionescu la Catedra de Filosofie din Bucureşti, Eliade se vede 
implicat în istoria politică a vremii. Atitudinea sa de dreapta îl 
duce, astfel, pe urmele profesorului său, aproape de Garda de 
Fier. Interesul pentru istoria comparată a religiilor se defineşte 
autodidact şi progresiv, încă înainte de al Doilea Război 
Mondial, prin lecturi, contacte cu specialiştii din Italia şi din 
alte ţări. Şi la fel, prin şederea sa de studii în India, doctoratul 
despre yoga, prin cercetările privitoare la alchimia asiatică şi 
babiloneană. El e alimentat, de asemenea, şi prin cercetarea 
temelor mitologice ale folclorului românesc. Făcând slalom 
prin încurcata istorie politică a vremii, Eliade ajunge, în 
vremea în care al Doilea Război Mondial se aprinde, ataşat 
cultural la Ambadasa română din Londra; şi apoi la cea 
din Lisabona. La sfârşitul Războiului nu se mai reîntoarce 
în ţară, stabilindu-se la Paris. Om cu o putere intelectuală 

* Florin Ţurcanu, Mircea Eliade, prizonierul istoriei, 

Ed. Humanitas, Bucureşti, 2003 

Exegetul lui Eliade - 1 


Chenar 8 


Eliade, credinţă şi narativitate 

Un excelent portret al lui Eliade îl face Cioran în 
Exercises d’admiration*, carte publicată în anul morţii sale 
şi pe care Eliade o citea chiar înainte de a intra în agonie. 
Cu patosul şi sinceritatea sa dezarmantă, Cioran scrie cum 
în tinereţe, „în forul meu lăuntric îi reproşam prietenului 
meu că nu-i în stare să se identifice cu nimic, că vrea să fie 
totul din neputinţa de a fi ceva, că este, pe scurt, incapabil 
de fanatism, de delir, de „profunzime”, prin care înţelegeam 
facultatea de a te consacra unei manii şi de a persista în ea”. 
E invocată şi pasiunea lui Eliade pentru Balzac, „pe care l-a 
citit în întregime şi-l reciteşte mereu”. într-adevăr, Eliade îşi 
notează în jurnal că, fiind în febra finalizării cărţii de debut 
francez, în timp ce editorul aştepta ultimul capitol, pe el îl 
cuprinde o febră irezistibilă de a reciti Comedia umană, 
încă în Fragmeiitarium** - care reuneşte articole de 
gazetă publicate între 1933-1939 - Eliade comentează cum 
literatura lui Proust ar putea fi considerată semnificativă 
tocmai prin faptul că revalorifică Comedia umană. Cioran 
îşi încheie exerciţiul său de admiraţie scriind: „Cum să-ţi 
imaginezi un specialist în istoria religiilor rugându-se? Sau, 
dacă se roagă cu adevărat, atunci îşi neagă învăţătura, se 
contrazice, îşi ruinează Tratatele, în care nu figurează nici 
un zeu adevărat, în care nici un zeu nu-i mai presus de 
altul... Suntem toţi, în frunte cu Eliade, nişte foşti credincioşi, 
suntem toţi nişte spirite religioase fără religie!” 

Şi totuşi, la moartea lui Eliade a venit să-i acorde sfântul 
maslu şi apoi să susţină slujba de înmormântare, conform 
înţelegerii, episcopul anglican de culoare Nathan Scott 
(„cine a spus că ar putea deveni cel mai grandios arhiepiscop 

* Exerciţii de admiraţie, Ed. Humanitas, Bucureşti, 1993. 

** Ed. Destin, Deva, 1990. 

de CanterburryV’, exclamă Culianu în textul intitulat 
Mahăparinirvăna, trimitere prin care simbolizează ritualul 
de înmormântare, în esenţa lui creştină, a lui Eliade)*. 
Pasiunea lui Eliade pentru narativitatea romanescă larg 
desfăşurată, de tip balzacian, e însă definitorie pentru 
structura sa sufletească. în cele din urmă, în perioada 
în care s-a manifestat direct în cultura românească, el 
era cunoscut mai ales ca romancier şi gazetar (aproape 
toate cunoştinţele şi prietenii săi sunt din această arie). 
Formarea filosofică alături de Nae Ionescu era de tip 
socratic. Diferenţa se impune pregnant, dacă o comparăm 
cu învăţământul filosofic german din aceeaşi perioadă. De 
exemplu cu structura cursurilor - ce au devenit apoi cărţi 
- ale lui Heidegger. Pasiunea sa pentru a scrie literatură 
(„fantastică”), s-a menţinut toată viaţa, până la romanul 
Nouăsprezece trandafiri, terminat cu puţin timp înainte 
de moarte. în autobiografie, Eliade acordă multe pagini 
redactării operelor sale literare. La un moment dat a existat 
o mişcare de propunere a sa la Premiul Nobel pentru 
literatură, idee care, se pare, îi surâdea. 

* Dialoguri întrerupte, corespondenţa Mircea Eliade - 
Ion Petru Culianu, Ed. Polirom, Iaşi, 2013. 


şi o capacitate de relaţionare socială excepţională, mereu 
admirat şi iubit, Eliade îşi conturează o viziune teoretică 
originală asupra istoriei religiilor, ce a fost iniţial etichetată 
ca morfologice structurală. Concepţie pe care o expune şi 
în cursurile susţinute la Ecole de haute etudes din Paris, cu 
sprijinul lui Dumezil. Şi pe care o publică în 1949, sub titlul 
Trăite d’istoire de religions. în acelaşi an îi apare, la Paris, 
o altă lucrare, care-1 plasează concomitent pe orbita istoriei 
religiilor şi a filosofiei istoriei. E vorba de Mythe de l’eternel 
retour care exprimă şi propria nelinişte pe care o trăia în 
ultimii ani, sub „teroarea istoriei”. 

Practicând orientarea enciclopedistă a cărturarilor 
români, Mircea Eliade integrează uriaşa sa informaţie 
într-o tentativă de sinteză. Deşi a publicat tot timpul studii 
pe teme bine precizate, cele două cărţi de debut editorial 
parizian configurează deja o viziune globală şi structurată 
a raportării omului sacral la lume. Fără a fi vorba de un 
sistem riguros articulat, această viziune impune integrarea 
acestei dimensiuni sacrale a umanităţii într-o antropologie 
generală, fapt neglijat până la el. 

Cărţile de „popularizare” pe care le publică, - de fapt 
lucrări adresate unui larg cerc de intelectuali, aşa cum e 
Sacrul şi profanul (1956) şi Probleme ale mitului (1965), şi, 
parţial, Nostalgia originilor (1974) - rotunjesc articularea 
internă a acestei înţelegeri antropologice. Probabil, tot pentru 
a edifica cât mai temeinic dimensiunea antropologic sacrală 
a prezenţei omului în cosmos, scrie la sfârşitul vieţii cele trei 
volume ale Istoriei ideilor şi credinţelor religioase, carte ce 
integrează contribuţia sa cvasistructuralistă la desfăşurarea 
efectivă a istoriei culturii. 

Anii ’50 ai secolului trecut au fost cei mai fecunzi 
în activitatea publicistică a lui Eliade. E şi perioada 
participării sale active la conferinţele de la Eranos şi a 
apropierii de Jung. Pe lângă asimilarea psihologiei abisale 
pe care o foloseşte în comentarea simbolurilor, în aceşti 
ani definitivează şi publică monografiile sale privitoare 
la şamanism, yoga şi alchimie, scrierile despre „naşterile 
mistice”, „iluminări” şi iniţieri în societăţi secrete. Se edifică 
astfel şi acea perspectivă a raportării la sacru care priveşte 
soteriologia individului. Fapt ce completează raportarea 
globală a comunităţilor la transcendenţă, prin derularea 
ritualurilor ce invocă, prin mit, instanţa şi fiinţele sacre. 

După ce în 1956 începe să predea la Chicago, unde se 
şi stabileşte, edificiul doctrinar întemeiat de Eliade se 
consolidează progresiv. Comentarea mitului ca „poveste 

Exegetul lui Eliade - 2 


Chenar 9 


Eliade şi politicul 

Cu destul de mulţi ani înainte ca Eliade să moară, au 
început în plan internaţional dezbateri publice privitoare 
la orientarea politică de dreapta a acestui savant, în 
perioada antebelică. A fost comentată mai ales apropierea 
sa de mişcarea legionară, incriminându-se o atitudine 
antisemită. Deşi a adoptat (aşa cum se destăinuie lui 
Culianu*) o atitudine de a nu răspunde public nici unei 
provocări, în plan privat Eliade a luat atitudine, negând 
orice poziţionare antievreiască. Un moment culminant 
a fost explicaţia sa cu Scholem, celebrul cercetător al 
misticii evreieşti, căruia i s-a reproşat că a acceptat să 
contribuie la un volum omagial Eliade. Răspunzând la 
explicaţia care acesta i-o cerea, Eliade aminteşte că, în 
România acelei perioade, a publicat peste o mie de articole 
în reviste, în zonă publică oricând consultabilă, şi în care 
niciunul nu conţine atitudini antisemite. Singurul articol 
ce a rămas pentru mulţi ani în cumpănă, e unul al cărui 
mod de exprimare Eliade l-a contestat în permanenţă ca 
aparţinându-i, explicând că el reprezintă un răspuns verbal 
la o anchetă, textul fiind reformulat în redacţia ziarului. 
Presa şi incriminatorii mai menţionează fragmente din 
jurnalul prietenului său Mihail Sebastian**: E. g., (Vineri, 
25 septembrie 1936), „El (M. E.) este un om de dreapta, 
până la ultima consecinţă. în Italia a fost cu Musolini. în 
Spania, e cu Franco. La noi, e cu Codreanu. Face numai 
eforturi - cât de penibile? - pentru a ascunde acest lucru, 
cel puţin faţă de mine... îl voi pierde pe Mircea pentru atâta 
lucru? Pot uita tot ce e excepţional în el, generozitatea lui, 
puterea lui de viaţă, omenia lui, dragostea lui, tot ce e tânăr, 

* Mircea Eliade. 

** Jurnal, 1935-1944, Ed. Humanitas, Bucureşti, 1996. 

copilăros, sincer în el? Nu ştiu...” E cert că Eliade a fost un 
intelectual „de dreapta”. în acest context nu ar fi de ignorat 
nici faptul că Sebastian a ajuns să aibă, poate prin vitregiile 
sorţii, unele simpatii de stânga, între care şi amiciţia cu 
Lucreţiu Pătrăşcanu, care a ajuns conducătorul Partidului 
Comunist din România şi singurul ministru comunist din 
Guvernul de după 23 August 1944 a lui Petru Groza. 


sacră” deschide orizontul corelaţiilor dintre „timpul (sacral) 
liturgic” şi cel profan al lecturii (literaturii), al sărbătorii, al 
participării la spectacole etc. Tema timpului, prezentă de la 
început în gândirea şi opera sa, e comentată din perspective 
tot mai nuanţate; şi mai ales din cea a „nostalgiei originilor”. 
Pe de altă parte, Eliade arată cum viitorul escatologic se 
afirmă în multiple milenarisme şi utopii sociale (comunismul 
fiind un exemplu evident). El îşi precizează treptat, din ce 
în ce mai clar, metodologia fenomenologică, urmărind prin 
întrebările sale sensul epifaniilor şi hierofaniilor sacre şi 
militând pentru o „hermeneutică creatoare”. în plus, Eliade 
sugerează integrarea dimensiunii sacrale a umanului într-o 
antropologie filosofică comprehensivă; precum şi cea a unui 
eventual „nou umanism”. 

Ansamblul operei de istoric a religiilor a lui Mircea 
Eliade, de la începutul la sfârşitul ei, are multiple trimiteri 
spre probleme ale filosofiei. Dar aria de intersecţie cea mai 
importantă se referă la timp şi temporalitate. 

Joncţiunea cu problema temporalităţii are multe aspecte 
ce merită a fi analizate ţintit. Unul dintre ele, de ordin general, 
se cere subliniat de la început. Orice istorie tradiţională a 
filosofiei începe cu mişcarea spiritualităţii greceşti din vremea 
presocraticilor. Dar respectivele preocupări ontologice 
privitoare la fiinţă şi temei au o lungă preistorie în ontologia 
mitologiilor sacre, preocupate de originile, fundamentele şi 
semnificaţiile a ceea ce există. Ecloziunea filosofiei greceşti 

se produce pe fundalul acestei îndelungate tradiţii, într-o 
perioadă în care „mitul sacral viu”, în care omul crede 
necondiţionat, se degradează în „mitologie”, cu semnificaţia 
de simplă naraţiune, de poveste, de posibilă minciună. 

în comentarea filosofică a problematicii timpului pe 
care a dezvoltat-o secolul XX - şi pentru care cartea lui 
Heidegger Fiinţă şi timp este un reper esenţial - opera lui 
Eliade e o piesă de neînlocuit. 

3.2. Istoria religiilor, temporalitatea culturii şi 
antropologia filosofică 


Eliade se afirmă în planul culturii europene prin două cărţi 
publicate la Paris în 1949. Prima, Tratat de istorie a religiilor* 
e o amplă sinteză morfologică a instanţelor mundane prin 
care sacrul se manifestă pentru omul tradiţional - cel 
„arhaic”, „primitiv” şi al religiilor tradiţionale - sub forma 
unor hierofanii care vizează: cerul, soarele, luna, apele, 
vegetaţia, pământul, pietrele ş. a. m. d. Toate aceste instanţe 
sunt cuprinse în scenarii mitologice, care le transformă în 
entităţi supranaturale. în al doilea rând, vizarea sacrală se 
realizează prin intermediul şi în jurul unor toposuri, instanţe 
şi instituţii speciale ale civilizaţiei, ce se agregă în jurul unui 
centru exprimat prin: altare, temple, diverse construcţii 
şi artefacte umane consacrate cultului, sacralităţii regale, 
locuirii etc. Manifestarea sacrului în lume marchează astfel 
spaţial, diverse locuri ca „centre” sau „axe ale lumii”. Ele 
„deschid” spre sacru, spre „lumile de dincolo” unde locuiesc 
zeii. Cea de a doua carte, Mitul eternei reîntoarceri**, dezbate 
temporalitatea care axează şi dimensionează existenţa omului 
sacral, de la începuturi până în prezent. Pentru comentariul ce 
urmează, ideile conţinute în aceasta din urmă lucrare merită 
de la început atenţie. 

Modalităţile arhaice de raportare la sacru pun accentul 
pe momentul originar al creaţiei, petrecut în illo tempore, 
care instituie un model exemplar, paradigmatic pentru 
tot ceea ce există. Omul credinţelor tradiţionale se simte 
presat să facă apel constant la acest timp privilegiat, 

* Trăite d’histoire des Religions, Ed. Payot, Paris, 1974. 

** Ed. univers enciclopedic gold, Bucureşti, 2011. 

pentru a revigora prezentul, existenţa actuală, pentru 
a-i menţine consistenţa şi eficienţa, „realitatea efectivă”. 
Repetarea ritualică a cosmogenezei mitice, apelul la 
momentul originar al creării lumii, e inclus şi în orice act 
de întemeiere: ctitorirea unui teritoriu luat în stăpânire, a 
unui oraş, a unui templu, a unui palat, chiar a unei case 
personale. Trecutul tare al începuturilor, al originilor, 
domină existenţa omului tradiţional. 

Existenţa temporală a omului are, însă, şi o pânză de fond, 
care e timpul antropocosmic, anul calendaristic. Acest timp 
se naşte la începutul fiecărui an, creşte şi îmbătrâneşte; iar 
la sfârşitul ciclului anual, timpul moare. Şi astfel, el face loc 
- după un interregn în care e prezent haosul naşterii anului 
nou. Prin ritualul menţionat se instituie sărbătorile periodice 
de înnoire ale anului, ale timpului de fapt. Timp care este 
echivalat cu lumea. Periodicitate ce devine mai complexă 
speculativ odată cu dezvoltările raţionaliste din unele culturi, 
aşa cum a fost cea elenistă şi indiană. Apar astfel reprezentări 
ale „marelui an”, fundal supraistoric al ciclurilor de existenţă 
prin timp a oamenilor. Un astfel de ciclu, reprezentat prin 
durate apreciabile, uneori chiar printr-o enormă cumulare de 
ani calendaristici solari, are şi el un început, o auroră; apoi se 
maturează şi piere după un crepuscul. Urmează reînceperea 
unui nou ciclu al marelui an. Concepţia menţionată reprezintă 
„mitul eternei reîntoarceri”. 

în raport cu aceste reprezentări ale temporalităţii, 
omul sacral descoperă, prin religia evreilor, un timp 
unidirecţionat al istoriei, care nu mai revine la momentul 
începutului*. Creştinismul preia şi întăreşte ideea, prin 
întruparea însăşi a lui Dumnezeu printre oameni şi 
întâmplările lor istorice. Prin moartea şi renaşterea lui 
Iisus, istoria e sacralizată. Omul european va trăi într-un 
astfel de timp unidirecţionat, pe care-1 susţine prin liturghii 

* A se vedea Chenarul 5. 

periodice de evocare a momentelor în care timpul a fost 
sanctificat de prezenţa terestră a lui Dumnezeu. 

în continuare, odată cu Renaşterea europeană, se 
impune o nouă mutaţie. Mai precis, se desfăşoară un 
proces de desacralizare a naturii - a naturii fizice şi a celei 
umane - care evoluează în paralel cu dezvoltarea filosofiei 
modernităţii. 

Omul european tinde să controleze procesele naturii 
fizice, să se substituie timpului propriu al acestora, prin 
dezvoltarea unei tehnologii care pleacă de la mentalitatea 
alchimică. Pe de altă parte, el tentează mutaţia spre un 
timp istoric pur, în care omul îşi determină singur soarta. 
Hegel este eroul acestei atitudini. Apar acum istorismele 
din secolul al XlX-lea şi paradigma evoluţionismului 
profan. Şi, în sfârşit, „teroarea istoriei” din secolul XX. 
Eliade se simte plasat în ultima epocă, în care, de altfel, 
existenţialiştii comentau angoasa ca o condiţie a omului, 
înţeles ca muritor, iar Heidegger caracterizează Dasein-ul 
uman prin existenţialul a-fi-întru-moarte. 

Eliade scrie în prefaţa la Mitul eternei reîntoarceri: 

„Dacă teama de a nu fi prea ambiţios nu ne-ar fi împie¬ 
decat, am fi dat acestei cărţi un al doilea subtitlu: 
Introducere la o filosofie a istoriei. Căci tocmai acesta 
este în definitiv, sensul eseului de faţă; cu particularitatea 
totuşi că, în loc să facă apel la analiza speculativă 
a fenomenului istoric, el cercetează concepţiile 
fundamentale ale societăţilor arhaice care, deşi cunosc 
şi ele o anumită formă de „istorie”, se străduiesc să 
nu ţină seama de ea O veche convingere de a noastră 
este că filosofia occidentală riscă, dacă putem spune 
aşa, „să se provincializeze”, mai întâi cantonându-se 
geloasă în propria ei tradiţie şi ignorând, de exemplu, 
problemele şi soluţiile gândirii orientale; pe urmă, 

abţinându-se să nu recunoască decât „situaţiile” omului 
civilizaţiilor istorice, nesocotind experienţa omului 
„primitiv” ţinând de societăţile tradiţionale. Credem că 
antropologia filosofică (s. n.) ar avea ceva de învăţat din 
felul în care omul presocratic (altfel zis omul tradiţional) 
şi-a valorizat situaţia sa în Univers”. 

Aceste idei vor fi dezvoltate în opera ulterioară a lui 
Eliade. Absolventul de filosofie a Universităţii din Bucureşti 
se simte atras, aşa cum rezultă din a doua carte, de tema 
şi problematica temporalităţii istorice. Probabil, şi pentru 
că îşi trăise tinereţea destul de implicat în evenimentele 
politice semnificative ale vremii sale, încheindu-şi 
activitatea oficială în diplomaţie. 

El percepuse în direct drama celui de al Doilea Război 
Mondial şi era la curent, atât cu literatura istoricistă, cât şi cu 
frământările filosofico-politice care animau intens Franţa, 
între existenţialism şi marxism. Dar problema pe care o 
ridică Eliade e, în primul rând una de arheologie a culturii. 
Raportarea la timp şi istorie a omului de dinaintea epocii în 
care au apărut filosofia şi creştinismul, aşadar a omului sacral 
de pretutindeni şi de oricând, este o întrebare al cărei răspuns 
gânditorul român îl caută prin studierea istoriei religiilor, 
înţeleasă în sens lărgit. Adică incluzând şi documentele 
etnografice sau folclorice ce au putut fi înregistrate în toate 
timpurile; alături de contribuţiile tuturor specialiştilor care 
se preocupă de fenomenul sacralităţii. 

în anii care au urmat debutului său parizian, Eliade 
a publicat nenumărate sinteze în variate arii ale istoriei 
religiilor precum: şamanismul, yoga, budhismul, alchimia, 
marile religii orientale, monoteismele, convingerile 
religioase ale „primitivilor” înregistrate de misionarii de 
pe vremuri şi de etnografii actuali ş. a. m. d. La 20 de ani 
după apariţia celor două cărţi menţionate, când era deja 
un celebru profesor la Chicago, Eliade publică Nostalgia 

Originilor*, în care reia constanta sa preocupare privitoare 
la o „nouă antropologie filosofică şi un nou umanism”. 
Invocând relaţia cu filosofia, el scrie: 

„Este regretabil că nu dispunem de un cuvânt mai precis 
decât cel de „religie” prin care să denumim experienţa 
sacrului... (totuşi) termenul poate fi încă util dacă ne 
amintim mereu că el nu implică necesarmente credinţa 
intr-un Dumnezeu, în zei sau în spirite, ci experienţa 
sacrului are legătură cu ideile de fiinţă, sens şi adevăr... 

Ne este greu să ne imaginăm cum ar putea funcţiona 
spiritul uman fără convingerea că ceva ireductibil real 
există în lume, după cum e imposibil să ne închipuim 
cum ar fi putut apărea conştiinţa fără a conferi un sens 
pulsiunilor şi experienţelor omului. Conştiinţa unei lumi 
reale şi semnificative este strâns legată de descoperirea 
sacrului. Experienţa sacrului a netezit calea gândirii 
sistematice. Astfel, reflexia filosofică a fost confruntată 
de la început cu o lume a sensului care era, structural 
şi genetic, religioasă. Aceasta ar putea fi de ajuns ca să 
trezească interesul filosofilor pentru munca istoricilor şi 
fenomenologilor religiilor”. 

Acest citat are menirea de a sublinia punctul de vedere 
pe care Eliade l-a susţinut de la primele cărţi publicate în 
Franţa şi până la sfârşitul vieţii sale, şi anume că preocuparea 
filosofică asupra fiinţei, a cauzelor ultime şi a poziţiei 
omului în lume, s-a detaşat din preocupările ontologice 
esenţiale ale lui homo religiosus. Raportarea la sacralitate, 
înţeleasă ca zonă fiinţială supremă, a fost o dimensiune 
antropologică definitorie şi constantă, evidentă deja la 
omul neolitic, aşezat temeinic pe pământ. Pământ pe care 
şi-l reprezenta ca pe un „cosmos” sacralizat şi organizat 
cu sprijinul zeilor. Aceştia erau necontenit prezenţi prin 

* Ed. Humanitas, Bucureşti, 1994. 


76 



teofanii, putând fi invocaţi în locuri şi momente speciale. 
Zeii, patroni şi ocrotitori, stau la originea a tot ce există. Ei 
reprezintă temeiul cauzal al lumii, înainte de orice început 
de speculaţie filosofică asupra „arhe-urilor”. în cadrul 
comunităţilor umane, cultul sacral e întreţinut şi practicat 
prin exercitarea ritualurilor de către personaje specializate, 
iniţiate şi bune cunoscătoare ale miturilor. Din cadrul 
acestor elite religioase s-au decantat la un moment dat, 
după Eliade, şi filosofii. Faptul ar fi avut loc într-o perioadă 
în care s-a impus raţionalismul, care a erodat sacralitatea 
miturilor. Apariţia „sectei filosofilor” e pusă de el în 
corelaţie cu crepusculul hierofaniei solare. în Tratat de 
istorie a religiilor, Eliade scrie: 

„Merită subliniată afinitatea teologiei solare cu 
raţionalismul şi cu elitele, fie că e vorba de iniţiaţi, 
eroi sau filosofi... hierofania solară are tendinţa de a 
deveni privilegiul unui cerc închis, a unei minorităţi 
de aleşi... Asimilat «focului inteligent» soarele 
sfârşeşte prin a deveni în lumea greco romană un 
principiu cosmic. Din hierofanie el se transformă în 
idee... Heraclit ştia deja că «soarele este mereu nou în 
fiecare zi»... Pentru Platon el este imaginea binelui, 
cel care se manifestă în sfera lucrurilor vizibile. 
Pentru Plotin el este inteligenţa lumii... Ultimii veniţi 
printre «aleşi», filosofii, au reuşit să desacralizeze una 
din cele mai puternice hierofanii cosmice. ” 

Prin opera sa, unică în domeniul istoriei religiilor 
- adică, fără înaintaşi şi urmaşi - Eliade arunca o rază 
de lumină asupra încadrării istorice a „episodului 
filosofic” al umanităţii, desfăşurat între Grecia antică 
şi postmodernism. El nu se aventurează în comentarea 
problematicii filosofice a modernităţii, rezumându-se 
să evoce mutaţia ce se petrece în mentalitatea omului 
european postrenascentist care trăieşte desacralizarea 

naturii. Dar Eliade intuieşte că se petrece, de fapt, un 
proces asemănător cu cel din perioada Greciei antice. 
Care se desfăşoară însă şi mai radical, implicând şi rolul 
major în care se plasase pe atunci filosofia în locul religiei. 
Perspectiva acestor metamorfoze temporal-istorice ale 
omului - de fapt ale umanităţii - îi alimentează interesul 
crescând pentru o antropologie filosofică, bazată pe o 
metodologie hermeneutico fenomenologică. Mai mult, el 
ajunge să viseze - nu e singurul din vremea sa - la un nou 
umanism. Primul capitol din cartea Nostalgia originilor 
se intitulează astfel: Un nou umanism. în el putem citi: 

„Mai mult decât orice disciplină umanistă (adică mai 
mult decât psihologia, antropologia, sociologia etc.), 
istoria religiilor poate să deschidă calea unei antropologii 
filosofice căci sacrul este o dimensiune universală 
şi începuturile culturii au rădăcini în experienţele şi 
credinţele religioase. Istoricul religiei este în stare să 
surprindă permanenţa a ceea ce s-a numit situaţia 
existenţială specifică omului «de a fi în lume». 

Ideea unei „antropologii filosofice” era încă tentantă 
pentru intelectualul de la începutul anilor ’70 ai secolului 
trecut, când devenise limpede că diagnosticul pus de 
Heidegger sfârşitului „metafizicii occidentale” fusese 
corect. Marea filosofie tradiţională, destinată pe vremuri 
să centreze programul de studii ale oricărei universităţi, 
se oculta. Antropologia, înţeleasă ca ştiinţă, se arăta ca 
având diverse ramuri: anatomică, psihologică, sociologică, 
culturală, filosofică ş. a. m. d. Cu o astfel de tablă de 
materii se structurase pe atunci şi o încercare de sinteză 
în domeniu, patronată de Gadamer, care era un elev de 
excepţie al lui Heidegger. Adăugarea a încă unui eventual 
volum, de „antropologie sacrală” (sau religioasă) la acest 

proiect de sinteză intitulat Neue Antropologie*, nu ar fi 
făcut decât să amplifice programul. 

Proiectul unei antropologii ştiinţifice şi filosofice, 
deşi tentant, nu s-a putut realiza. Probabil din cauza 
neclarităţii ce apăruse asupra obiectului sau temei ce 
ar fi urmat să fie cercetată. Adică, circumscrierea a 
ceea ce s-ar putea înţelege prin „om”, prin Antropos. 
Problematica omului a gravitat mult timp în jurul 
individului uman. încă din Antichitate, filosofia 
postsocratică a adus în discuţie psihismul omului, care, 
chiar dotat cu nous şi logos, în esenţă era tot individual. 
Iar această centrare s-a menţinut şi în modernitatea 
Europei culminând prin eul conştient al lui Kant, reluat, 
în secolul XX, de egologia transcendentală a lui Husserl 
şi de Dasein -ul lui Heidegger. Dar, după provocarea 
hegeliană a Fenomenologiei Spiritului, dimensiunea 
supraindividuală a Antroposului nu mai putea fi ignorată. 
Ipostazele „spiritului obiectiv” ale lui Hegel, înţeles în 
sens lărgit, de la familie la practicile instituţionalizate 
(educaţie, muncă productivă, medicină, justiţie, 
administraţie, politică, război etc.), se cereau şi ele 
incluse în circumscrierea umanului, deşi depăşesc 
psihismul individual fiind susţinute de colectivităţi. 
Astfel de practici, precum educaţia, munca productivă 
etc. cuprind mari grupe de oameni în activităţi specifice, 
intr-un cadru instituţionalizat, organizat prin norme şi 
valori. Grupuri active şi productive, care implică în cadrul 
activităţii lor nu doar doctrine, ci, într-o formă sau alta, 
şi o dimensiune a teoreticului. Cât priveşte domeniul de 
care se preocupa Eliade, cel al practicii sacrale, acesta 
n-ar putea fi ignorat intr-un sistem al funcţionării 
oricărei societăţi tradiţionale. Practica sacrală cuprinde, 
desigur, ansamblul ritualurilor ce invocă mituri 

* 6 Voi., DtvMiinchen, 1973. 

religioase în bisericile sau instituţiile similare ale unei 
culturi, incluzând şi rugăciunile personale. Dar, de la 
un moment dat, şi activitatea de interpretare dogmatică 
a ideilor şi a credinţelor religioase. Practica sacrală 
trimite, desigur, spre fiinţele transcendente ale zeilor, 
spre o lume a contemplării, deci a teoreticului. Căci 
semnificaţia grecească a teoriei era cea de contemplare, 
Platon formulând expres că adevărata cunoaştere se 
obţine prin contemplarea ideilor. După cum, tot spre o 
dimensiune teoretică ne mută nu doar mitul sacral, ci şi 
orice transpunere într-o ficţiune narativă, de la poveşti 
la marea literatură sau tragedie. 

Pornind din altă perspectivă, Husserl a adus în 
dezbaterea filosofilor din secolul XX „practica teoretică” 
a ştiinţelor*. Filosoful fenomenolog a configurat 
această practică teoretică ca prestaţie raţională a 
unor grupuri umane specializate în cunoaştere şi 
cercetarea ştiinţifică, care colaborează şi sunt reunite 
printr-o intersubiectivitate transcendentală. Pentru a 
fi întemeiată, practica teoretică trebuie să-şi clarifice 
fundamentele. Fapt care ar fi sarcina filosofiei. Mai precis, 
a filosofilor ce fac apel la epoche -ul fenomenologic, 
descris chiar de Husserl. Şi care, prin acest demers, se 
plasează la nivelul transcendental (ideal) al unei gândiri 
sau speculaţii a esenţelor noetico-noematice. Practica 
teoretică ar implica deci, pe lângă cercetarea ştiinţifică 
instituţionalizată propriu-zisă, dimensionarea acesteia 
printr-o filosofie raţională. Husserl nu a insistat însă 
asupra aspectelor propriu-zis „practice” ale prestaţiei 
celor angajaţi pe acest drum. Şi a relaţiilor acestei 
practici teoretice (ştiinţifice) cu alte practici (educativă, 
productivă, organizatorică, politică, artistică etc.). De 

* Criza ştiinţelor europene şi fenomenologia transcedentală, 
Ed. Humanitas, Bucureşti, 2011. 

asemenea, în viziunea sa nu este amintită practica sacrală, 
ca având vreo legătură cu structura practico-teoretică a 
existenţei umanităţii în ansamblul ei. 

în direcţia studierii practicii teoretice a ştiinţei s-au 
făcut apoi unele progrese, pornindu-se de la structurarea 
teoriilor ştiinţifice şi procesul de creştere a cunoaşterii. 
Kuhn şi urmaşii săi au încercat să scoată în relief, în 
cadrul dezvoltării paradigmelor ştiinţifice, nu doar 
meritele marilor descoperitori, ci şi pe cele ale cercetării 
instituţionale (institutele de cercetare), perpetuarea ideilor 
paradigmatice directoare prin învăţământ, sociologia 
cunoaşterii, viaţa specifică a teoriilor de diverse ranguri şi 
dimensiuni, în interrelaţia lor cu ansamblul practicilor şi 
universurilor de discurs. 

Se sugera astfel că „subiectul care cunoaşte” pare a fi 
format dintr-un sinciţiu de indivizi variat interconectaţi 
în cadrul structurii unei socio-culturi instituţionalizate. 
Reţele ale oamenilor de ştiinţă şi care participă la 
dinamica de amplificare a unui câmp de cunoaştere 
teoretică. întregul proiect al paradigmelor ştiinţifice, 
desigur, nu a avut însă în vedere şi studierea în paralel 
a practicii sacrale. Precum şi analiza mai detaliată a 
interconexiunilor între diverse practici din cadrul unei 
socio-culturi, în interrelaţia lor cu teoreticul. 

Menţionatul proiect de studiere a umanului din 
perspectiva practicilor - a practicii teoretice în special, 
- luat în considerare şi de către marxism cu centrare 
pe producerea mijloacelor de producţie. El însă s-a 
blocat. Şi poate că nu neapărat din cauza eşecului 
proiectului politic, ci posibil dată fiind insuficienta sa 
nuanţare privitor la diferenţiere unei „baze” şi a unei 
„suprastructuri” a societăţii. 

Un proiect antropologic global, de anvergură, s-a dovedit 
a fi o solicitare prea mare pentru filosofia tradiţională, 

Exegetul lui Eliade 3 


Chenar 10 


Antropologia şi ştiinţele instituţionalizate 
în comentariul lui Heidegger 

Heidegger, în calitate de filosof preocupat de ontologie, 
s-a opus ideii de antropologie filosofică încă din perioada 
publicării cărţii Fiinţă şi timp (1927). El revine ulterior, 
intr-un eseu publicat în Holtzwege (1950)*, argumentând 
că noţiunea de antropologie a apărut în perioada 
Iluminismului (secolul XVIII), ca expresie a concepţiei 
despre om a modernităţii, bazată pe filosofia lui Descartes. 
Adevărul este conceput acum ca expresie a exactităţii într-o 
lume a polarizării subiect-obiect şi a reprezentării. Ştiinţa 
timpurilor moderne, care ajunge la apogeu în secolul XX, 
se bazează pe investigarea planificată ce se desfăşoară 
organizat în institute de cercetare. Se au în vedere proiecte 
de cercetare conforme unor teorii ce ţin seama de legi. 
Acestea sunt executate de cercetători anonimi care aplică 
metode standardizate şi experienţe planificate. Practica 
ştiinţei desfăşurate în centre de cercetare înlocuieşte creaţia 
savantului. Pentru această ştiinţă, lumea e fixată într-o 
imagine re-prezentată în faţa subiectivităţii subiectului, ce 
se autoreprezintă şi pe sine în ea. Antropologia, ca ştiinţă, se 
referă la această plasare a omului în poziţia re-prezentată de 
obiect-imagine. De aceea ea nu poate fi filosofică. 

Lăsând la o parte exagerarea lui Heidegger în ceea ce 
priveşte minimalizarea creativităţii cercetătorului modern, 
se cere remarcat că umanitatea pe care el o are în vedere 
este doar cea care începe cu omul grec din perioada apariţiei 
filosofiei. Se exclud astfel miile de ani prealabili ai omului 
sacral. Precum şi întreg procesul antropogenezei, incluzând 
cei aproximativ 150 000 de ani ai limbajului articulat. 

* L’epoque des „conceptions du monde”, în Chemins qui 
ne menent nulle part, Ed. Gallimard, Paris, 1962. 

De asemenea, viziunea sa nu ţine cont de interpretările 
cauzale ale omului, ce se desfăşoară în afara ştiinţei flancată 
de filosofie şi de semnificaţiile speciale ale dimensiunii 
logico-matematice şi semantice în dezvoltarea ştiinţei. 
Caracterizarea pe care Heidegger o face practicii ştiinţifice 
din perioada secolului XX este însă deosebit de sugestivă, 
desfâşurându-se în continuitatea formulărilor lui Husserl 
privitoare la practica teoretică a ştiinţei. 


în lipsa unei reformulări a relaţiilor sale cu ştiinţele, în 
general, şi cu cele privitoare la om, în special. Metafizica 
occidentală se afla în pragul unei conversiuni pentru un alt 
tip de colaborare cu ştiinţele. 

De fapt, pe vremea lui Eliade, episodul filosofic 
tradiţional al umanităţii în mare se încheiase. Cel puţin 
filosofia clasică a intrat în culise, aşa cum profeţise 
Heidegger. Adică, îşi începuse translatarea înspre analiza 
logicii şi limbajului ştiinţelor. Iar revoluţia neoraţionalistă 
a cognitivismului începută în anii ’80, bazată pe inteligenţe 
artificiale, neuroştiinţe, gramatici generative şi mijloace 
revoluţionare de prelucrare a informaţiilor (şi de 
comunicare mass media), a mutat interesul intelectualilor 
într-o direcţie informaţională, deschizând o eră ce s-a 
autointitulat „postmodernă”. Eliade şi contemporanii săi 
de generaţie nu s-au mai integrat în acest nou univers. Ei 
rămâneau ataşaţi tradiţionalei spiritualităţi a unei Europe 
ce aspira la „gânditorul integral”. 

S-ar putea însă ca problema unei noi antropologii 
filosofice să se reactualizeze, intr-un anume sens în prezent, 
când putem accepta că „episodul filosofic” a fost doar o 
secvenţă din istoria culturală a omenirii. Iar temporalitatea 
antropologică a avut variate ipostaze şi moduri de 
manifestare, istorismul fiind unul dintre ultimele. Ba mai 
mult, o astfel de antropologie generală, care să nu ignore 

spaţio-temporalitatea şi structura dinamică specifică 
socio-culturilor, dimensionarea lor succesivă prin credinţe 
religioase, filosofie şi ştiinţele pozitive bine fundamentate, 
se pare că se pune chiar cu acuitate în prezent. Prezent în 
care evoluţionismul psihologico-cultural (spiritual), ce 
vizează global Antroposul, ridică problema circumscrierii 
unor „meme” culturale, similare genelor autoreproductive 
şi expansiv evoluţioniste din biologie. Exigenţa este cu atât 
mai mare, cu cât astro-cosmologia actuală reactualizează, 
prin „principiul antropic”, vechea temă a „multiplicităţii 
lumilor”*. Şi deci, a „multiplicităţii fiinţelor raţionale 
posibile”. 

Temă ce a stat, după cum bine se ştie, în vizorul lui 
Kant, care a scris Critica raţiunii pure cu gândul de 
a decanta ceea ce e valabil „pentru orice fiinţa raţională 
finită posibilă”. 

Dar, un asemenea proiect va fi mai mult ştiinţific 
decât filosofic. Sau va încorpora filosofia tradiţională, 
reformulată intr-un nou limbaj conceptual, şi sub un 
nou orizont teoretic. La fel cum metafizica occidentală, 
derivând - aşa cum credea Eliade - din teoreticul practicii 
sacrale, a ajuns, cu timpul, să fie altceva decât teologie. 


* A se vedea Anexa II. 

3.3. Temporalitatea antropologică la Eliade 

a. Nostalgia originilor sau esenţialul precede existenţa 

Eliade, preocupat de dezvoltarea unei antropologii 
filosofice, nu ezită să comenteze „ontologiile” credinţelor 
primitive, mai ales în cărţile dedicate unui cerc larg de 
intelectuali. El face repetate trimiteri la „sensurile de fiinţă” 
ale concepţiilor religioase. Iar una dintre temele ce l-au 
preocupat de la început se referă la „gradele de fiinţă” ale 
realităţii, ale lumii pe care sacralitatea o „deschide” pentru 
om. în această direcţie, un rol important îl are temporalitatea 
specifică omului, corelată spaţialităţii ce gravitează în jurul 
centrului. Centrul, axul lumii, sub diversele sale modalităţi 
de manifestare, facilitează întâlnirea dintre diversele nivele 
ontologice pe care le polarizează sacrul şi profanul. Această 
mediere ontologică a unei spaţio-temporalităţi specific 
antropologice, pe care o evidenţiază existenţa omului sacral, 
este una dintre contribuţiile sale semnificative la proiectul 
de antropologie filosofică. Ea merită avută în vedere atunci 
când se studiază misterioasa relaţie pe care o descoperă 
Heidegger între fiinţă şi timp. Corelaţiile nu sunt însă liniare, 
aşa încât analiza eliadiană se cere prezentată mai detaliat. 

Eliade e atent la faptul că omul culturilor arhaice, dar 
şi cel al unor universuri religioase elaborate, se înţelege 
pe sine ca existând într-o lume ce a fost creată de fiinţe 
supranaturale, la un moment dat. Moment care ar putea fi 
numit al „originilor”. Desigur, originea, momentul creaţiei, 
fiind unul al ecloziunii şi începutului, nu poate fi plasat, 
pur şi simplu, „în timp”. (Asupra temei originii timpului 
sau nimicului de dinainte de timp” s-a frământat mult, spre 
sfârşitul vieţii sale, Cioran.) Dar relaţionarea „fenomenului 
originii” cu o fiinţare temporală ce-i urmează, e perfect 

comprehensibilă. Toate aspectele vieţii de zi cu zi ale omului 
arhaic - ale „Lebenswelt-ului” său ar fi spus Husserl îşi 
au temeiul în creaţia lor, în modelul iniţial şi exemplar 
instituit atunci, la început, de către zei. Acela e momentul 
esenţial, esenţa, care precede existenţa actuală, efectivă dar 
efemeră. Această înţelegere se aplică atât aspectelor naturii 
ambiante, cât şi lumii umane, ca de exemplu practicilor 
omeneşti, cum ar fi pescuitul, vânătoarea, sexualitatea, 
agricultura sau medicina. în perspectiva temporalităţii, 
realitatea apare ca având două nivele, corelate cu 
două feluri de timp. Un prim nivel este cel al realităţii 
propriu-zise, matricială, care este cea originară, instaurată 
în cvasitimpul începuturilor, când un lucru a fost creat sau 
un act a fost efectuat pentru prima dată, de către zei sau 
strămoşi, instituindu-se un model exemplar. Arhetipul 
e solidar cu „timpul originilor”. El este nivelul realităţii 
propriu-zise, adevărate, al esenţei. Realitate care precede 
astfel, în timp, existenţele efective, pe care le întâlnim în 
viaţa de zi cu zi. Adică existenţa celor prezente acum, la 
care avem acces. Şi care se desfăşoară la un nivel superficial 
şi efemer, amintind doar de prototipuri. Pentru a revigora 
existenţa cotidiană, pentru a o face eficientă, puternică, 
semnificativă, persistentă, e necesară reactualizarea 
periodică a timpului originar, ceea ce ne trimite înapoi, 
la momentul esenţial al creaţiei. Faptul e posibil printr-un 
ritual ce invocă povestea mitică. Ritual realizat de obicei de 
persoane abilitate, în locuri consacrate. 

Cele două ipostaze ale lumii, cea esenţială, din timpul 
originar al creaţiei, şi cea actuală, a existenţei în prezentul 
efemer, introduc temporalitatea ca suport ontologic. Suport 
care are şi el două instanţe. Una este specifică fiecărui lucru 
sau act important. Felul de a lucra pământul, pescuitul sau 
călătoria pe mare, construirea unei case, unirea sexuală 
chiar, au fiecare, în spate, un model mitic care descrie actul 

respectiv, aşa cum a fost el efectuat prima dată de erou, 
strămoş sau zeu. Efectuarea actuală invocă şi evocă acest 
model, ca o actualizare a sa. Cea de-a doua instanţă se 
referă la cosmogeneză în ansamblu. Mitul esenţial al creării 
lumii este invocat şi recitat cu ocazii speciale: preluarea 
în stăpânire a unui teritoriu, începerea construcţiei unei 
localităţi sau a unui templu, a unui palat, a unei case, 
înscăunarea unui rege. Dar, uneori, şi cu ocazia unor acte 
aparent obişnuite, aşa cum ar fi tratamentul unei boli. 

într-un mod special, mitul cosmogonic este invocat cu 
ocazia „renaşterii” noului an. 

Riturile de Anul Nou relevă faptul că temporalitatea 
joacă de la început şi ulterior, constant, un rol esenţial de 
suport al existenţei, al lumii. Timpul, înţeles acum prin 
delimitarea unui an calendaristic ce începe şi se încheie 
periodic, apare ca pânză de fond, ca ţesătură ce „susţine” 
lumea şi existenţa comunităţii. Anul calendaristic are un 
început - „Anul Nou” -, când timpul e tânăr şi viguros. 
Apoi, ca orice aspect al lumii în care omul există, el se 
maturizează, îmbătrâneşte şi se apropie treptat de sfârşit, 
de moarte. Dar lumea, susţinută de timp, trebuie să 
persiste. Comunitatea se pregăteşte să asigure o adecvată 
renaştere a acestui an ce dispare, înţeles ca timp ce susţine 
şi poartă cu el „ceea ce este”. Odată cu naşterea noului an 
se repetă de fapt întreaga cosmogeneză. între moartea şi 
renaşterea anului se află un interregn, în care domneşte 
haosul. Eliade analizează detaliat cum în diverse culturi, 
„primitive”, „arhaice” sau elaborate, ritualurile de sfârşit 
de an sunt marcate de manifestări specifice (expulzarea 
păcatelor, reîntoarcerea strămoşilor etc.). Iar interregnul 
trimite la „mimarea dezordinii” - după modelul haosului 
- cu măşti, răsturnarea ierarhiilor sociale, uneori la orgii. 

Reînnoirea periodică a timpului, ce poartă cu el lumea 
în care omul există, a fost reelaborată în unele culturi 

Exegetul Eliade 4 


Chenar 11 


Anul Nou şi recrearea periodică a „lumii - timp” 

în Mitul eternei reîntoarceri (1949) Eliade analizează 
şi sintetizează o serie de date care evidenţiază regenerarea 
periodică a anului calendaristic, prin ritualurile de An 
Nou. Acestea se întâlnesc aproape peste tot în lume, fiind 
bine exprimate la indo-europeni şi sumero-akkadieni. Un 
model exemplar îl reprezintă ceremonialul babilonean 
akitu. Acesta dura douăsprezece zile, timp în care se recita 
solemn poemul Creaţie Enuma Elis în templul lui Marduk, 
reactualizându-se lupta acestuia cu monstrul marin Tiamat, 
ce avusese loc in illo tempore, punând capăt haosului prin 
victoria finală a zeului. Marduk creează Cosmosul din 
bucăţile trupului dezmembrat a lui Tiamat; şi-l creează 
pe om din sângele lui Kingu, demonul căruia Tiamat îi 
încredinţase Tablele Destinului. Acest ritual plasează între 
sfârşitul vechiului An şi începutul unuia nou un interregn 
al haosului, al răsturnării tuturor valorilor, a ordinii şi 
ierarhiilor. Sărbătoarea periodică de Anul Nou se desfăşoară 
în diverse culturi indiferent de data în care acesta cade, în 
variate calendare solare dezvoltate la populaţiile agricole. 
Sărbătoarea cumulează un ansamblu coerent de obiceiuri 
ritualice. în multe din societăţile agricole Anul Nou 
echivalează cu ridicarea tabuului asupra noii recolte, care 
este astfel declarată inofensivă şi comestibilă. Sfârşitul şi 
începutul unei perioade temporale întemeiată pe respectarea 
ritmurilor biocosmice se încadrează intr-un vast sistem al 
purificărilor periodice, prin expulzarea anuală a demonilor, 
a bolilor şi a păcatelor, ce se desfăşoară în zilele ce preced 
Anul Nou. Acum se desfăşoară şi postul, abluţiunile, diverse 
purificări, stingerea şi apoi aţâţarea focului în a doua parte 
a ceremoniei. Interregnul dintre sfârşitul Vechiului An şi 
naşterea Noului An care regenerează lumea, are o valoare 
ontologică specială, simbolizând amorful, haosul, dispariţia 

pentru moment a ordinii. în această perioadă pot avea loc 
orgii, se desfăşoară lupte ceremoniale între două grupe 
de figuranţi, procesiuni cu măşti (simbolizând strămoşii 
sau zeii). Manifestări ca cele ale Saturnaliilor romane 
înfăţişau „lumea pe dos” (stăpânul devenea sclav şi invers 
etc.). Odată cu ceremonialul apariţiei Noului An, când e 
repetată cosmogeneza şi omul renaşte purificat, se instituie 
o atmosferă de bucurie festivă. Ansamblul perioadei ce 
comportă sfârşitul Anului (deci a Cosmosului), interregnul 
(Haosul) şi apariţia Noului An (a unei noi Lumi tinere) 
ocazionează un comportament care se regăseşte în structura 
tuturor sărbătorilor religioase si, morfologic, stă la baza 
carnavalurilor. 


particulare, ce s-au diferenţiat printr-o raţionalizare 
progresivă a miturilor, ca doctrină a ciclicităţii „marelui an”. 

în Sacrul şi profanul* (1957), carte publicată la opt ani 
după Mitul eternei reîntoarceri, comentariul lui Eliade 
privitor la echivalenţa dintre timpul delimitat printr-un 
proces ce se regenerează periodic şi „lume”, e expus şi mai 
pregnant decât în prima lucrare. Autorul aminteşte că în mai 
multe limbi ale populaţiei aborigene din America de Nord 
şi din alte părţi, termenul de „Lume” („cosmos”) este folosit 
şi cu sens de „An”. Iakuţii spun „a trecut lumea”, înţelegând 
prin aceasta că a trecut un an. La populaţia yuki „Anul” e 
desemnat de cuvântul „Pământ” şi „Lume”; la trecerea anului 
ei spun „a trecut Pământul”. Legătura cosmic-temporală se 
arată în chiar structura edificiilor sacre. De vreme ce Templul 
este imaginea lumii el conţine şi un simbolism temporal. La 
triburile algonkin şi sioux, coliba reprezintă atât Universul, 
cât şi Anul. Un exemplu clar îl constituie clădirea Altarului 
focului pentru Agni în India, altarul însemnând repetarea 
cosmogoniei. Textul adaugă „Anul este altarul focului”. 

* Ed. Humanitas, Bucureşti, 2013. 

Un simbolism temporal analog e integrat în simbolismul 
cosmogonic al Templului din Ierusalim. De altfel, a fost 
clarificată (de către Hernian Usener) înrudirea etimologică 
în latină între Templum, care se referă la aspectul spaţial, 
şi Tempus care se referă la aspectul temporal al mişcării 
orizontului. Ritualul de regenerare a noului an, după 
moartea celui precedent, nu se referă la o „reanimare” a sa, 
ci la o efectivă nouă generare. De aceea se şi recită mitul 
cosmogenezei. Orice creaţie, orice existenţă începe în Timp; 
înainte ca un lucru să existe nu poate exista nici timpul 
acestei lumi. Odată cu naşterea noului an, a timpului său, se 
naşte din nou Lumea. Anul Nou, ca reluare a cosmogenezei 
implică o reluare a Timpului de la originile sale. Acesta e şi 
sensul purificărilor rituale: o ardere, o anulare a păcatelor şi 
a greşelilor individului şi a comunităţii în ansamblu, şi nu 
doar o simplă purificare. Participând ritualic la „sfârşitul 
lumii” şi „re-crearea” ei, omul devenea contemporan cu illud 
tempus. Deci, el se năştea din nou. 

în rezumat, antropologia omului sacral arhaic pe care 
o analizează Eliade ne relevă o ontologie în care existenţa 
lumii se cere susţinută printr-un apel continuu la modelul 
arhetipal instituit la origine, prin creaţie, de fiinţele 
supranaturale. Deci printr-o orientare spre trecut, printr-o 
reîntoarcere ritualică periodică la trecutul matricial, 
creator. O reminiscenţă a acestei concepţii arhaice se 
întâlneşte parţial în doctrina platonică a ideilor. Dar la 
filosoful grec recursul meditativ contemplativ, la această 
instanţă transtemporală, are sens doar pentru cunoaşterea 
adevărului, şi nu pentru menţinerea lumii ca reală, ca 
efectivă pentru om. 

în perspectivă ontologică, filosofia greacă a promovat 
însă, dincolo de doctrina platoniciană, cu aroma sa 
anamnestică de regresie spre origini, şi o altă direcţie a 
gândirii critice speculative. Spiritul grec, exprimat prin 

conceptele sale filosofice esenţiale şi prin elaborările 
sale succesive, a fost animat, - susţine Heidegger -, de o 
„atitudine producătoare”. O astfel de atitudine orientează 
spre realizarea unui obiect, a unui obiectiv. Deci, în primă 
instanţă, spre prezent. 

Heidegger analizează fenomenologic*, cum, pentru 
greci, conceptele ontologice de existenţă actuală (to ti eşti, 
ta onta) şi de esenţă ( ousia ) s-au organizat din perspectiva 
unei „optici a producerii”. Faptul s-ar impune nu doar prin 
anumite texte filosofice, ci prin întreg limbajul conceptual 
şi spiritual ce animă gândirea grecilor, în mediul căreia 
s-a născut filosofarea. Fiinţa fiinţării e gândită de această 
„atitudine producătoare” a filosofilor, ca o „aducere la 
prezenţă”, la „forma apariţiei”, a „ceea ce ajunge la lumină şi 
se întruchipează” (acestea sunt formulările lui Heidegger). 
Tranziţia de la „ eidos ” la „idee” realizată de Platon e 
semnificativă în acest sens. Heidegger scrie: 

„întruchiparea şi configurarea conferă lucrului ce 
urmează a fi produs, precum şi celui produs, propria 
lor înfăţişare. înfăţişarea este înţelesul ontologic al 
termenilor greceşti de eidos şi ideia. Din înfăţişarea unui 
lucru putem vedea ce anume este el, adică realitatea 
lui, chipul ce i s-a dat. Dacă luăm o fiinţare, aşa cum ne 
vine în întâmpinare (în prezent) prin percepţie, atunci 
trebuie să spunem că înfăţişarea a ceva îşi are temeiul în 
morfe, în întruchipare”. 

în continuare, Heidegger comentează faptul că, în 
lumea grecească, „optica producerii” face ca modelarea 
unui lucru cu chip propriu să aibă ca fir conducător, un 
etalon, o imagine înţeleasă ca model. Un lucru este produs 
avându-se în vedere înfăţişarea sa anticipată. Lucrul care ia 

* Problemele fundamentale ale fenomenologiei, 

Ed. Humanitas, Bucureşti, 2006. 

chip e modelat după un model avut în vedere de un „ochi 
interior, conceptual”. Acest model care trimite la esenţă, 
la ousia, se înrădăcinează, comentează Heidegger, intr-un 
domeniu mai larg. Ousia semnifica pentru greci şi obârşia 
lucrurilor, originea lor, genosul, „seminţia”. Ousia mai face 
apoi trimitere la materialul disponibil, aranjat pentru a 
îndeplini ceva; dar şi la avere, bunuri, gospodărie, avuţie. 
Toate acestea se împletesc cu „privirea constitutivă” pentru 
a „produce”, pentru a realiza ceva de ordinul lucrului 
împlinit, a existenţei efective. Iar toată desfăşurarea 
realizatoare, ce aduce la lumină, la prezenţă - la prezent -, 
e marcată de o anumită spontaneitate. 

Faptul esenţial ar fi acela că pentru omul grec ce 
filosofează, zeul transcendental şi creaţia sa nu mai e 
implicat direct în geneza arhetipală a lumii, a fiinţei şi a 
fiinţărilor. Iar omul care meditează filosofic nu mai face 
recursul la un timp retroactiv, la trecut, pentru a întemeia 
şi a menţine realitatea lumii. Dimpotrivă, lumea se află 
- se prezintă ca prezenţă - în proximitatea omului. Om 
care, odată plasat în intimitatea fiinţărilor mundane, 
poate colabora cu aceste fiinţări, favorizând şi, eventual, 
stimulând, producerea, apariţia şi manifestarea lor, în 
sensul de des-văluire şi aducere la lumină a adevărului. 

Comentariul lui Heidegger, privitor la specificul 
timpului istoric din perioada apariţiei filosofiei greceşti 
a fost introdus, nu doar pentru că gânditorul german 
reprezintă un etalon pentru comentarea relaţiei dintre 
fiinţă şi timp. Ci şi, deoarece, intr-adevăr, odată cu această 
perioadă a istoriei omenirii, modul tradiţional sacral de 
raportare la lume se modifică. Eliade, preocupat de istoria 
religiilor, va avea în vedere antichitatea greco-romană din 
acest punct de vedere, care relevă însă o dublă perspectivă. 

Una din perspective se referă la diminuarea credinţei 
în zeii şi miturile tradiţionale ale grecilor, a obişnuinţei 

de a recurge periodic la trecutul arhetipal. Riturile se 
relaxează, iar miturile se transferă spre un univers literar, 
devenind „mytos”, poveste, posibilă fabulaţie. Procesul este 
analizat în lucrarea Aspecte ale mitului*. Cea de-a doua 
perspectivă, care interesează pe istoricul religiilor, este faptul 
că, în contextul, menţionat, îşi face apariţia şi se impune 
creştinismul, ca religie unirecţională spre viitor. Creştinismul 
se dezvoltă din modelul novator al religiei iudaice în care, 
creatorul unic intervine nu în natură, ci în istoria oamenilor. 
Apelul repetitiv la origini, la trecutul cosmogenezei îşi pierde 
sensul, în noua religie, orientarea oamenilor bind acum spre 
viitorul făgăduit, spre venirea lui Mesia**. 

între orientarea spre trecut a religiilor arhaice şi cea 
spre viitor a iudeocreştinismului, apare - comentează 
Eliade - un nou tip de umanitate, ce se deschide spre o 
lume a prezentului. A prezenţei la prezent. în perioada 
Greciei clasice locul credinţelor religioase e preluat de 
raţionalismul filosofic, de ştiinţe şi de arte. Dar chiar 
momentul aparte din istoria spirituală a omenirii realizat 
în Grecia acelei perioade, este, pentru istoricul religiilor, o 
probă că raportarea la ceea ce tradiţional a fost considerat 
ca o instanţă a sacrului, nu dispare cu uşurinţă. 

Comentând în Istoria credinţelor şi ideilor religioase*** 
momentul clasic grecesc, Eliade îl descrie ca o primă 
manifestare majoră în desfăşurarea culturilor, a bucuriei 
de a trăi în prezent. Manifestare din care sacralitatea nu 
dispare, însă. 

„înţelepciunea grecilor din perioada clasică începe 
o dată cu conştiinţa finitudinii şi precarităţii oricărei 
vieţi umane. E vorba de a profita de tot ceea ce poate da 

* Ed. Univers, Bucureşti, 1978. 

** A se vedea chenarele 5 şi 12. 

*** Ed. Ştiinţifică şi Enciclopedică, Bucureşti, 1981. 

prezentul, tinereţe, sănătate, bucurii fizice sau prilejuri 
de a ne ilustra virtuţile... Deoarece zeii l-au obligat să 
nu treacă de limitele sale, omul a sfârşit prin a realiza 
perfecţiunea şi, plecând de aici, sacralitatea condiţiei 
umane. Altfel spus, el a redescoperit şi desăvârşit sensul 
religios al„bucuriei de a trăi”, valoarea sacramentală a 
experienţei erotice şi a frumuseţii corpului omenesc, 
funcţia religioasă a oricărei petreceri colective organizate 
- procesiuni, jocuri, dansuri, cântece, competiţii 
sportive, banchete etc... 

Dar mai ales valorizarea religioasă a prezentului merită 
subliniată. Simplul fapt de a exista, de a trăi în timp, 
poate avea o dimensiune religioasă. Bucuria de a trăi 
descoperită de greci nu este o plăcere de tip profan: şi 
la modul fugar - la spontaneitatea vieţii şi majoritatea 
lumii. Ca atâţia alţii de dinaintea lor şi de după ei, 
grecii au învăţat că cel mai sigur mijloc de a te sustrage 
timpului este acela de a exploata comorile, de nebănuit 
la prima vedere, ale clipei trăite”. 

Comentariul lui Eliade vrea să ne convingă că, în 
anumite circumstanţe istorice, faţetele vieţii cotidiene pot 
fi impregnate ele însăşi, de o sacralitate latentă. 

Oare interpretarea lui Eliade nu ar fi valabilă, cel puţin 
în parte, şi pentru zilele noastre? 

b. Timpul unidirecţional al iudeo-creştinismului 
şi mitul eternei reîntoarceri 

Prestigiul originilor întreţine un timp rotitor ancorat în 
trecut, timp al cărui fundal e înnoit periodic prin ritualurile 
de Anul Nou. în istoria religiilor perspectiva se schimbă 
odată cu iudeo-creştinismul. 

Noutatea religiei iudaice constă, pe lângă altele, în 
ieşirea din timpul circular şi repetitiv al credinţelor 
sacrale tradiţionale, şi axarea pe o temporalitate istorică, 
direcţionată spre viitor. în iudaism naşterea lumii s-a 
produs o singură dată şi repetiţia sau regresia periodică 
la momentul creaţiei iniţiale nu e conceptibil. Dumnezeul 
iudaic este în plus strâns conectat cu destinul istoric al 
poporului său, căruia i-a relevat legea şi cu care a făcut 
un legământ. El se manifestă pentru acesta nu în natură 
ci în Istorie, luând contact cu Moise pe Muntele Sinai şi 
intervenind în evenimentele dramatice ale istoriei pe care 
poporul său le trăieşte. 

Dumnezeu îndrumă acum poporul pe care şi l-a 
ales şi-i face promisiuni istorice, conducându-1 spre 
pământul făgăduinţei. Suferinţele şi catastrofele nu mai 
sunt interpretate de evrei ca rezultând din nerespectarea 
unui ritual, din intervenţia altor zei (mai puternici) sau 
prin vrăji. Ele au sens prin slăbirea sau uitarea credinţei în 
Dumnezeul lor personal şi gelos. Profeţii valorizează istoria 
interpretând evenimentele negative ca mânie a divinităţii. 
Istoria are un sens în viitor, pe care profeţii îl anunţă. 

E vorba de aşteptarea lui Mesia şi salvarea definitivă 
a poporului, deasupra istoriei, care va înceta. 
Ireversabilitatea evenimentelor istorice şi valorizarea 
escatologică a viitorului prin anunţarea şi aşteptarea lui 
Mesia, e compensată de limitarea istoriei în timp. în plus, 

Exegetul lui Eliade 5 


Chenar 12 


Originalitatea religiei iudaice 

Eliade comentează, în mai multe din scrierile 
sale, multiplele particularităţi ale religiei ebraice. 
Ea este centrată de un zeu uranian ce se impune, ca 
unic, scoţând din discuţie orice altă zeitate; pe când 
în aproape toate credinţele religioase cunoscute şi 
importante (cu excepţia Chinei) zeii uranieni, deşi îşi 
păstrează poziţia de zei supremi, se retrag în ocultaţie, 
în postura de Deus otiosus. Iahwe, zeul evreilor nu 
e inserat în nici o istorie a lumii divine, el apărând 
de la început ca zeu unic. Lumea e creată din nimic, 
prin decrete divine; deci, prin utilizarea limbajului, 
întâietatea asupra lumii create are doar: lumina, apele 
primordial e şi Duhul (lui Dumnezeu) ce pluteşte 
deasupra lor. La sfârşitul creaţiei lumii şi a omului, 
creaţie pe care o apreciază ca bună, Dumnezeu e 
obosit şi se odihneşte. O serie din aceste teme capătă 
diverse variante în Gnosticism, doctrină religioasă 
anti-veterotestamentară, care a făcut mult timp 
concurenţă creştinismului. 


se stabileşte o relaţie personală între Dumnezeu şi om. 
Sacrificiul lui Avraam pune în prim-plan noua dimensiune 
a credinţei intr-un Dumnezeu incomprehensibil, pentru 
care totul e posibil. 

Creştinismul continuă să dezvolte formula temporalităţii 
unidirecţionate şi ireversibile a religiei iudaice, orientată 
spre viitor. Se menţine şi tema sanctificării istoriei, 
sacralitatea cosmosului rămânând plasată, în plan secund. 
Dumnezeu coboară acum efectiv în mijlocul istoriei 
oamenilor şi se întrupează, ca Mesia, apărând, ca muritor, 

în Galileia, pe vremea lui Pilat din Pont. El trăieşte ca 
oamenii, e judecat, crucificat şi moare. Pentru a învia apoi, 
ridicându-se la ceruri. Prin sacrificiul său, păcatul, pentru 
care Adam a fost alungat din Rai, e răscumpărat, iar istoria 
îşi schimbă sensul. încă din primele secole, creştinismul 
s-a configurat printr-o „iudeizare”, în sensul articulării cu 
Cartea Sfântă a evreilor, cu Dumnezeul istoric al acestora, 
cu istoria biblică a căderii omului şi aşteptării lui Mesia. La 
fel ca în iudaism, crearea lumii a avut loc o singură dată şi 
nu se va mai repeta. De aceea e lipsit de sens să se facă apel 
la reiterarea cosmogenezei. Odată cu creştinismul, prin 
prezenţa nemijlocită a lui Dumnezeu în cadrul istoriei, 
aceasta e sanctificată suplimentar. Omenirea e invitată 
apoi, prin Augustin, să constituie pe pământ o Civitas Dei; 
care nu mai poate pieri, aşa cum pier vechile cetăţi, ca 
Roma. Deşi Mesia deja a venit pe pământ şi s-a întrupat, 
viitorul rămâne şi în creştinism centrul de atracţie al 
temporalităţii istoriei, prin promisiunea apocaliptică a 
celei de a doua veniri a lui Iisus, la judecata de apoi. Fiind 
direcţionat univectorial, timpul creştinismului integrează 
totuşi „apelul la origini” pe care l-au practicat religiile 
tradiţionale, prin instituirea serviciului divin în biserică. 
Acesta reactualizează periodic evenimente ale vieţii lui Iisus, 
înţeles ca un Dumnezeu care, prin prezenţa sa în istorie, 
a regenerat timpul. Credinciosul care participă în timpul 
liturghiei la evocarea evenimentelor din viaţa terestră a lui 
Iisus - naşterea, cina cea de taină, răstignirea, învierea etc. 
- se contopeşte şi se identifică cu suprarealitatea condiţiei 
timpului divin, a trecerii lui Dumnezeu pe pământ. Astfel, 
aspectul unidirecţionat e dublat de o variantă atenuată a 
revenirii periodice la origini. 

Afirmarea şi răspândirea amplă a creştinismului s-au 
petrecut în cadrul culturii greco-romane, în care s-a 
dezvoltat pentru prima dată speculaţia raţională filosofică 

asupra originii cosmosului, a cauzalităţii în general, a 
condiţiei omului şi a problematicii filosofice a fiinţei. 
Apariţia miracolului culturii greceşti, ce se exprimă pe 
lângă filosofie prin variate arte şi ştiinţe, e comentată de 
Eliade, aşa cum deja s-a menţionat, ca realizându-se în 
paralel cu reducerea progresivă a valenţelor sacrale ale 
mitului, a trăirii participative ritualice de invocare şi de 
contact cu sacralitatea. 

Dacă mitul tradiţional poate fi înţeles ca o poveste sacră 
în care omul crede şi pe care o invocă prin ritual, atunci se 
poate constata cum cultura greacă evoluează rapid spre o 
modalitate „raţionalistă”, în care miturile despre zei, eroi 
şi activităţile lor supranaturale, se păstrează predominant 
în opere literare, ca cele ale lui Homer şi Hesiod. Astfel 
se ajunge la alunecarea de sens a expresiei de mit, spre 
„mytos”, poveste fictivă, fabulaţie. în paralel cu avansul 
raţionalismului filosofic, religia tradiţională a Greciei 
se transpune în naraţiuni, în alegorii şi alimentează mai 
ales literatura. Creştinismul în ascensiune nu a trebuit 
astfel să se confrunte cu o religie tradiţională greacă vie. 
Iar mitologia greacă alegorizată, considerată fabulă sau 
ficţiune, s-a transmis cu succes de-a lungul Evului Mediu, 
ca literatură, fiind reluată cu pasiune de Renaştere. 

Religiile „vii” cu care s-a înfruntat iudeo-creştinismul, 
purtător al temporalităţii unidirecţionate, au fost cele de 
„mistere”, gnosticismul dualist - care dezvoltă intr-un 
sens special „mitologia” iudeo-creştină - neoplatonismul, 
neopitagorismul şi doctrinele astrologico-alchimice 
ale Corposului Hermetic. Creştinismul a învins aceste 
doctrine religioase dar nu dintr-odată. Gnosticismul a 
pulsat până în apogeul Evului Mediu, când s-a manifestat 
prin mişcarea bogomililor şi cea cathară, împotriva cărora 
a fost inventată Inchiziţia. Neoplatonismul a jucat un rol 
important în sincretismul religios ce a inspirat artele 

din Renaştere, la Florenţa de exemplu. Iar doctrinele 
astrologico-alchimice, corelate practicilor metalurgice 
şi medicale, s-au revigorat şi ele în Renaştere, integrând 
principii ale misterelor şi jucând un rol de seamă în evoluţia 
mentalităţii ştiinţifice a Europei modernităţii. Revenind 
la perioada de gestaţie şi afirmare a creştinismului, se 
cere menţionat că în acelaşi context spiritual se dezvoltă 
şi doctrina caldeeană a circularităţii Marelui An, pe care 
Berossos a răspândit-o în spaţiul cultural elenistic încă 
din secolul III î. Hr. 

Conform acesteia, Universul este considerat etern, dar 
distrus şi creat periodic în fiecare „Mare An”, ce constă 
din 10. 000 de ani obişnuiţi (dar numărul corespunzător 
de milenii variază de la o şcoală la alta). Când cele şapte 
planete se vor reuni sub semnul cancerului, se va produce 
un potop; iar când se vor uni sub semnul capricornului, 
universul va fi distrus prin foc. Eliade consideră - în Mitul 
eternei reîntoarceri - că ideea exprimată în acest mit era 
familiară presocraticilor. 

„Anaximandru ştie că toate lucrurile se nasc şi se 
vor reîntoarce la apeiron. Empedocle explică, prin 
supremaţia alternativă a celor două principii opuse, 
philia şi neikos, eternele creaţii şi destrucţii ale 
cosmosului (ciclu în care se pot distinge patru faze 
întrucâtva analoage cu cele patru „incalculabile” ale 
doctrine budiste). Conflagraţia universală este acceptată 
de Heraclit... eterna reîntoarcere este una din dogmele 
despre care ştim aproape cu certitudine că aparţine 
pitagorismului primitiv. ” 

în continuare, Eliade analizează interpretarea dată 
de Platon mitului reîntoarcerii ciclice (în Politicul şi 
Timaios). Cel mai pregnant, acest mit apare însă la stoici, 
care aproape vulgarizează ideea Marelui An, la sfârşitul 

căruia lumea piere şi se reînnoieşte printr-un incendiu 
universal, ekpyrosis, idee preluată de la Heraclit. El scrie: 

„într-un anumit sens, se poate spune că teoria greacă a 
eternei reîntoarceri este varianta ultimă a mitului arhaic 
al repetării unui gest arhetipal, tot aşa cum doctrina 
platoniceană a ideilor este ultima versiune a concepţiei 
arhetipului şi cea mai elaborată. Merită să remarcăm 
că aceste două doctrine şi-au găsit expresia perfectă în 
apogeul gândirii filosofice greceşti”. 

Mitul eternei reîntoarceri, deşi pune în prim-plan 
repetarea ciclică, nu exclude nici eternitatea, nici 
istoria. Dintr-o anumită perspectivă, el poate fi plasat 
în continuitatea apelului omului tradiţional la trecut, 
la origini, la invocarea repetitivă a „timpului tare al 
originilor”. Pe de altă parte, el integrează viziunea istorică 
orientată spre viitor, temperând unicitatea evenimentelor 
în care omul e angrenat. Dacă istoria are un început şi un 
sfârşit unic în viziunea iudeo-creştină, concepţia iraniană 
preluată, prin Berrosos de elenism, sugerează că acest 
sfârşit nu ar fi totuşi unic. în joc e ideea eternităţii, la care 
face trimitere ciclicitatea şi învârtirea în cerc. Trimitere ce 
a stat la baza analizelor filosofiei greceşti asupra timpului, 
la Platon şi Aristotel; şi a simbolului cvasidivin al cauzei 
ultime, a „mişcătorului nemişcat”. 

Revenind la creştinism, pe fundalul căruia s-a edificat 
cultura Europei, el se constituie din Antichitate, aşa cum s-a 
menţionat, pe suportul unei temporalităţi unidirecţionate 
spre viitor. Modulată, însă, întâi de periodicitatea timpului 
liturgic, apoi, de problematica celei de a doua veniri a lui 
Iisus; precum şi de o eternitate complexă, stratificată prin 
interpunerea paradisurilor. în perspectiva temporalităţii se 
mai cer evidenţiate şi alte aspecte ale acestei religii, care s-a 
dezvoltat după o primă experienţă filosofică a umanităţii 

- cea greacă - pe care a integrat-o, în mare parte, în 
ontoteologia sa. Dumnezeul creştin se va consolida ca o 
fiinţă eternă şi infinită, absolută* - ens perfectissimus -, 
căreia nu i se pot atribui determinaţii ale lumii acesteia 

- teologia negativă ajunge până la caracterizarea sa ca un 
întuneric supraluminos. Şi care, creând lumea din nimic, 
a creat şi timpul. Totuşi, omul muritor, ce-şi trăieşte viaţa 
în timpul istoric, se poate apropia prin devoţiune de esenţa 
divină, pentru a se contopi în extaz mistic, desprinzându-se 
astfel de timpul terestru. Mistica creştină, prin care e adorat 
un Dumnezeu fiinţial pur, plasează extaticul într-o condiţie 
transmundană şi transtemporală, preaplină de fuziunea cu 
un Dumnezeu care transcende determinaţiile. Condiţie 
care nu e exprimabilă în cuvinte. ** Mistica creştină a fost 
favorizată de faptul că iudeo-creştinismul are în vedere un 
Dumnezeu personal care se adresează omului direct, în 
străfundurile conştiinţei sale. Tot din aceste străfunduri, 
subiectul se poate adresa el însuşi acestui Dumnezeu 
personal, prin rugăciuni, şi poate înainta spre El, până la 
extazul ce-1 sustrage timpului. 

Alta e situaţia în spiritualitatea indică pe care Eliade a 
studiat-o la începuturile carierei sale. Pe când era tânăr, 
după şederea sa de aproape trei ani în India, Eliade îşi 
susţine doctoratul la Bucureşti o temă despre yoga. 

El scrie acum şi o carte, ce apare în limba franceză. 
Aflat la Paris, publică, în 1954, Yoga, nemurire şi 
libertate***. Experienţa indiană a timpului e un element 
important în structurarea cărţii sale din 1949, Mitul 
eternei reîntoarceri, temă asupra căreia revine în 1951, 

* A se vedea Anexa II. 

** A se vedea Anexa III. 

*** Ed . Humanitas, Bucureşti, 1993. 

într-un capitol din Imagini şi simboluri*. Eliade a studiat 
de la început şi cu insistenţă spiritualitatea indiană, 
deoarece aceasta, împreună cu şamanismul, alchimia şi 
religiile „primitivilor” participă, alături de monoteisme, 
la acea viziune globală asupra omului sacral pe care o 
căuta, necantonată în viziunea despre lume a Europei 
creştine. Viziune care spera să o integreze în reproiectata 
antropologie filosofică. 

Din scrierile lui Eliade se pot extrage următoarele idei: 

Cele mai vechi texte indiene scot în evidenţă caracterul 
temporal al tuturor universurilor şi tuturor existenţelor 
posibile: „Timpul a dat naştere la tot ce a fost şi va fi”, 
scrie în Ataharva Veda. în Upanişade, Brahmam, Spiritul 
universal (?!), Fiinţa Absolută (?!), e concepută însă ca 
transcendent timpului, fiind izvor şi fundament a tot ce se 
manifestă în timp. 

în mitologia indiană a Vedelor, Varuna, care era cel mai 
vechi dintre zei, semnifică, pe de o parte ordinea constitutivă 
a lumii, pe de altă parte, vălul care acoperă realitatea ca un 
fel de magie, „maya”. Varuna e într-un fel şi un zeu vrăjitor, 
el având puterea de a face legături magice. Această iluzie 
magică a lumii, indusă de maya, a ordonat ulterior întreaga 
concepţie indiană despre existenţă, diferită de cea întâlnită 
mai peste tot, ca un fel de variantă antropologică ce s-a 
agregat şi s-a dezvoltat în India, unilateral, dar amplu. 

Indienii au elaborat destul de devreme o concepţie 
a cauzalităţii universale, Karma, care dă socoteală de 
suferinţele şi evenimentele actuale ale individului şi explică, 
totodată, necesitatea transmigrărilor. Suferinţele sunt 
corelate cu vinovăţiile existenţiale. Prin inevitabilitatea 
reîncarnărilor, omul se află în faţa unor suferinţe ce se vor 
repeta şi cumula indefinit. Suferinţele existenţei actuale 
nu sunt numai meritate, ca urmare a comportamentelor 

* Ed. Humanitas, Bucureşti, 1994. 

din vieţile anterioare. Ele sunt şi binevenite, pentru că 
numai aşa e posibil să se resoarbă şi să se lichideze o parte 
a datoriei karmice ce apasă asupra individului. Speculaţia 
indiană a căutat şi a descoperit foarte devreme mijloace 
prin care omul să se poată elibera din lanţul fără sfârşit 
cauză-efect-cauză, care face să se cumuleze suferinţe 
din vieţile anterioare. Tehnicile yoga, de concentrare 
psihofiziologică şi de sustragere faţă de înscrierea în timpul 
evenimentelor, apar ca o modalitate specific indiană de 
ieşire din lanţurile mayei şi karmei. De la un anumit nivel de 
concentrare şi meditaţie, yoginul budhist poate încerca să 
rememoreze vieţile anterioare şi să le „ardă”, purificându-se 
astfel de cele care-1 apasă prin transmigraţii. Se operează 
pe această cale asupra unui plan transcendent al timpului, 
diferit de timpul vieţii cotidiene, al istoriei personale şi al 
istoriei în general. 

Faptul că omul nu se poate sustrage, fără un efort special, 
suferinţei, pe care o şi moşteneşte din vieţi anterioare, a 
căpătat treptat, în spiritualitatea indiană, o dimensiune 
înfricoşătoare, prin viziunea cvasinelimitată a repetiţiilor, 
a veşnicei reîntoarceri a ciclurilor Marelui An. Mai precis, 
e vorba de mitul eternei reîntoarceri, asupra căreia s-a 
speculat şi în spiritualitatea elenistă; dar, care se afirmă în 
India într-o modalitate exemplară. 

Unitatea celui mai mic ciclu temporal este yuga, 
„vârsta”. Yuga este precedată şi urmată de „o auroră” şi „un 
crepuscul” care leagă vârstele între ele. Un ciclu complet 
sau mahayuga se compune din patru „vârste” de durată 
inegală, cea mai lungă - de patru mii de ani, plus patru sute 
pentru „auroră” şi „crepuscul” - fiind la începutul ciclului, 
întregul mahayuga durează 12 000 ani. Acest ansamblu 
se constituie ca parte dintr-un an divin, ce se înscrie, 
şi el, intr-un ansamblu de 360, totalizându-se 4 320 000 
ani pentru un ciclu cosmic. Iar acesta face, de asemenea, 

parte, şi el, din cicluri şi entităţi temporal-ontic-sacrale 
superioare. 

Din această orgie de cifre se poate reţine ca esenţială 
eterna repetare a ritmului fundamental al cosmosului şi a 
timpului: distracţia şi recrearea sa periodică. Omul, care 
prin reîncarnări succesive trăieşte astfel încât se trezeşte 
mereu în mijlocul unei lumi de aparenţe şi suferinţe, sub 
vălul maya, nu poate să se smulgă din această ciclicitate 
decât printr-un act de libertate spirituală. Atât budismul, 
cât şi jainismul indică posibilitatea ca, prin tehnici 
psihocorporale şi spirituale, să se ajungă la o perfecţiune 
de autocontrol şi anamneză, prin care subiectul, ce s-a 
sustras scurgerii timpului, să-şi „ardă” vieţile anterioare, 
cu toate păcatele şi suferinţele lor. Şi, în final, „să iasă din 
timp”. Adică, surprinzând un moment prielnic, ce poate 
apare ca o străfulgerare, să alunece în Brahman, într-o 
zonă atemporală, dincolo de timp. Un fel de prezent etern, 
ce are analogii cu cel al misticilor din diverse religii. 

Eliade diferenţiază însă modelul spiritual indian de 
„ieşire din timp”, de experienţa extazului din creştinism. 
Aceasta din urmă are în vedere ieşirea din lumea istorică 
spre contopirea cu un Dumnezeu fiinţial şi personal. 
Modelul indian, bazat pe negarea sinelui (a eului) şi care 
nu vizează fuziunea cu o instanţă personalizată, este numit 
de Eliade „entază”. Mai mult, Eliade propune ca trăirile de 
tip transă ale şamanilor din societăţile de vânători să fie 
considerate şi ele ca forme primitive ale experienţelor de tip 
extatic. După cum se ştie, în aceste episoade se consideră 
că sufletul şamanului părăseşte trupul şi călătoreşte în lumi 
supranaturale, pentru a lua contact cu locuitorii acestora, 
în vederea rezolvării unor probleme lumeşti. De exemplu, 
vindecarea bolilor. Călătorii în „lumile de dincolo”, realizate 
în stare de transă, au fost relatate şi în spiritualitatea lumii 
greco-romane; precum şi în universul creştin. Ele evocă 

însă o mundaneitate a supranaturalului, diferenţiindu-se 
astfel de extazul mistic creştin în chiar esenţa sa. Pentru 
creştini fuziunea cu Dumnezeul suprafiinţial e totalmente 
lipsită de narativitate. Şi, de asemenea, experienţa şamanică 
e opusă efortului indian al „entazei”, a ieşirii complete din 
timp, cu toate evenimentele şi peripeţiile sale. 

O apropiere între şamanism, extazul mistic şi entaza 
indiană există totuşi. Şi ea e făcută de Eliade pentru a 
sublinia aspecte similare în istoria religiilor, care exprimă 
unitatea în diversitatea sacrului. în acelaşi sens, el a studiat 
experienţa „luminii interioare” în diverse religii; dar şi în 
modernitate. Toate analizele şi studiile sunt făcute în ideea 
de a surprinde locul dar şi varietatea dimensiunii sacrului, 
în perspectiva unei antropologii filosofice. 

Conceptul de timp este, desigur, plurisemic. Iar istoria 
culturilor şi a religiilor îi etalează diversitatea. Viziunea 
indiană, intuind legătura între ontologie şi temporalitate, 
deschide însă spiritualitatea spre un alt orizont decât cel 
al timpului istoric, pe care l-a impus iudeo-creştinismul. 
Experienţa spirituală cu totul aparte a Indiei, rămâne 
printre noi ca o „fosilă vie” (scrie Eliade) a potenţialităţilor 
spirituale ale umanului. Ea relevă un aspect pe care 
pozitivitatea „fiinţială” a temporalităţii europene nu l-a 
cultivat direct. Mai precis, dincolo de timp, indianul, ce 
neagă şinele, vizează aparent „nimicul”. Un nimic care, 
desigur, stă în spatele realului. Dar care are un statut mai 
radical decât me-on -ul pe care-1 evoca Platon în dialogul 
Sofistul. Şi chiar decât „neantul” pe care un Meister 
Eckhart, de exemplu, îl menţiona ca prezent în Deitatea 
pe care o vizează extazul său. Acest „nimic” al inzilor s-a 
integrat, totuşi, în sinteza umanităţii moderne, prin aportul 
matematicilor indiene. Arabii au vehiculat din India, 
în Europa, conceptul matematic de zero. Concept care 
lipsea din tradiţia acesteia. Şi care a fost esenţial pentru o 

elaborare profundă a concepţiei despre „universul infinit”, 
care a revoluţionat fizica şi ştiinţa în Renaştere. Şi, cine 
ştie, dacă fără zero-ul indian, strâns corelat cu acea stare 
de „dincolo de timp” pe care spiritualitatea brahmanică a 
cultivat-o, am fi avut în prezent lumea pe care o avem, aşa 
cum s-a dezvoltat ea sub girul culturii occidentale. 

Eliade comenta în Istoria credinţelor şi ideilor 
religioase faptul că expediţia lui Alexandru cel Mare în 
India poate fi considerată ca un eveniment esenţial în istoria 
umanităţii, prin deschiderea realizată în comunicarea 
civilizaţiilor. După aproape 2000 de ani de la aceasta, 
nimicul indian ajungea în Europa creştină şi participa în 
direct la conturarea unei noi viziuni despre lume. 

c. Temporalitatea şi modernitatea Europei. Omul se 
substituie timpului naturii şi se autodetermină istoric 

Cultura Europei s-a dezvoltat, deci, pe fundalul 
temporalităţii specifice iudeo-creştinismului, în care 
Dumnezeu intervine în istorie iar timpul e unidirecţionat 
spre viitor. Integrarea ciclicităţii temporale prin liturghie 
şi structura complexă a eternităţilor, îi conturează 
originalitatea. Dar, la fel cum creştinismul apare într-o 
societate în care mitul viu, participativ, a făcut loc 
mitosului narativ şi filosofiei, la fel se întâmplă şi în 
Europa. Religiozitatea vie şi participativă a creştinismului, 
după ce-şi atinge culmile în vremea scolasticii şi misticii 
renane să-şi reducă preeminenţa în cultură, făcând loc 
aceluiaşi grupaj format din filosofie, ştiinţe şi arte. Noua 
metamorfoză integrează acum tradiţia culturii greco 
romane, în contextul căreia s-a afirmat creştinismul. Această 
metamorfoză se petrece în Renaştere, moment în care 
dogmatica creştină se confruntă cu Reforma, se reafirmă 
major artele în viaţa publică, iar ontologia scolastică se 
deschide spre empirism şi observaţie în cadrul unei ştiinţe 
matematizate. Renaşterea este, subliniază Eliade, şi o 
vreme a reactualizării şi reafirmării majore al alchimiei. El 
atrage atenţia că prima carte, pe care Marssillio Ficino a 
tradus-o la cererea lui Cosimo de Medici, a fost tocmai cea 
a lui Hermes Trismegistul, sinteză a astrologiei, alchimiei 
şi magiei elenistice. Abia apoi s-au tradus cărţile lui Platon. 
Avântul mişcării alchimice din Renaştere a antrenat cu el 
şi „arta memoriei”, variate tehnici de magie şi experienţe 
medicale inedite. 

Alchimia nu a fost decât cu totul accidental precursoare 
a chimiei ştiinţifice, care, începe să se dezvolte, de la un 
moment dat, în Europa modernă. Ea a fost însă, încă din 

Antichitate, o doctrină a perfecţionării spirituale. Deşi 
alchimia - ca şi magia de altfel - se bazează şi pe o gândire 
cauzală, aceste practici s-au stins în faţa avântului ştiinţelor 
pozitive ale naturii, bazate pe observaţie, matematizare şi 
experiment. Mentalitatea alchimică a grevat însă profund 
gândirea modernităţii din multe puncte de vedere, de la cel 
al înţelegerii materiei (ca „materie primă” standardizată) 
până la impunerea instituţiei „laboratorului de cercetare” 
standardizat*. în plus, ea aduce o nouă viziune asupra 
relaţiei omului cu timpul. Mai precis, omul preia acum 
controlul asupra - şi apoi se substituie - timpului naturii. 
A acelei naturi pe care o şi desacrabzează. 

Eliade s-a preocupat de alchimie din tinereţe, 
publicând, pe când era în România, Alchimie asiatică 
(1935) şi Alchimie mesopotaniană** (1938). Ulterior, 
la Paris, el sintetizează problematica, în Forgerons et 
alchimistes*** (1956). Alchimia elenistică greco-egipteană, 
pe care a actualizat-o Renaşterea, este încadrată acum 
nu doar de variantele asiatice, arhaice, ci şi de universul 
mitologic ce a însoţit din vechime prelucrarea şi utilizarea 
metalelor. Dintre ideile pe care Eliade le dezvoltă cele mai 
importante ar fi: 

- Alchimia a apărut ca o doctrină şi practică 
soteriologică de operare cu metalele în vederea atingerii 
unor stări spirituale limită; ea nu a avut niciodată un 
obiectiv strict pragmatic, cum ar fi acela de a obţine aur 
prin transmutaţia metalelor; 

- Doctrina ce susţine alchimia se corelează cu mitologia 
ancestrală ce s-a conturat în jurul obţinerii şi prelucrării 
metalelor. Fapt ce implică raportarea omului la cerul şi 

* A se vedea Chenarul 17. 

** Ed. Humanitas, Bucureşti, 1991. 

*** Făurari şi alchimişti, Ed. Humanitas, Bucureşti, 1996. 

pământul mitologic; şi ample referinţe la o sexualitate 
mitică, privitoare la generare, gestaţie şi naştere. 

- Alchimia presupune concepţia analogiei dintre 
macrocosmos şi microcosmosul psihocorporal al 
omului; precum şi corelaţia între metale, planete, om 
şi societate. Se are, în acelaşi timp, în vedere o ierarhie 
valorică, în planul suprem plasându-se simbolul regal 
şi sacral al aurului. Procesul alchimic exprimă efortul 
înălţării spre perfecţiune; 

- Strădania esenţială a demersului achimic este 
de a interveni în procesele naturale, controlându-le şi 
accelerându-le. Omul tentează astfel să se substituie naturii. 

Eliade abordează contextul în care alchimia 
s-a dezvoltat, credinţele mitologice ce au apărut la 
omul sedentar şi agricultor ce a început să practice 
meşteşugurile, utilizând „artele focului” pentru a prelucra 
metalele. Dintre acestea, aurul a avut de la început o 
valoare simbolică, trimiţând spre sacralitate şi regalitate, 
şi nefiind folosit pragmatic. El scrie: 

„Să ne amintim în trecere că importanţa excepţională 
a aurului se explică prin motive religioase. Aurul a fost 
primul metal descoperit şi folosit de om, cu toate că nu 
putea fi întrebuinţat nici ca unealtă, nici ca armă. în 
istoria revoluţiilor tehnologice, aurul nu juca nici un 
rol. Mai mult, exploatarea lui era extrem de dificilă... Şi 
totuşi, încă din timpul faraonilor, oamenii se ocupau cu 
înverşunare de căutarea aurului...” 

Principalul metal ce a împins înainte societatea a fost, 
după bronz, fierul. Iniţial s-a folosit fierul meteoritic, 
stabilindu-se o corelaţie între cer şi metale. Ulterior, fierul 
a rezultat din minereu şi metalurgie, implicând procese 
tehnologice care au ocazionat o serie de rituri şi credinţe. 
Cea mai importantă temă sau scenariu al acestora se 

Exegetul lui Eliade 6 


Chenar 13 


Alchimia, experienţa, laboratorul şi metalele 

Una din importantele idei din cartea Făurari şi 
alchimişti - pe care însă Eliade nu o dezvoltă în detaliu 
- este aceea că tradiţia alchimică, apărută în marginea 
tehnologiei metalelor, constituie punctul de plecare al 
dezvoltări instituţiei „laboratorului”. 

Laboratorul reprezintă un instrument fundamental 
pentru cercetarea experimentală modernă. Cercetare care 
are însă în vedere doar un sens determinat al conceptului 
de experienţă. Pe când alchimia avea în vedere două 
sensuri, extreme. în cadrul ei se realizează o joncţiune 
între experienţa înţeleasă ca trăire subiectivă deosebită, 
cu valoare în transformarea existenţei persoanei. 
Iar pe de altă parte, experienţa înţeleasă ca operare 
(neutră afectiv) asupra unor substanţe sau stări de fapt; 
manipulare realizată în condiţii standardizate, în vederea 
obţinerii unui rezultat (metoda lui Fr. Bacon). Primul 
sens (denumit în germană „erlebnis”)* poate consta 
dintr-o experienţă creativă, o revelaţie, un epoche sau o 
transformare în sens de metanoia, ultimul aspect fiind cel 
urmărit în alchimie. Cel de al doilea sens, care a susţinut 
dezvoltarea laboratorului în direcţia experimentului 
ştiinţific pozitiv (care e avut şi el în vedere de alchimie), 
participă la dezvoltarea cunoaşterii ştiinţifice şi a 
amplificării acesteia. El a devenit o temă filosofică 
prin problematica ridicată de Kant, a „condiţiilor de 
posibilitate ale experienţei” valide. 

Cele două semnificaţii ale experienţei menţionate mai 
sus se detaşează de pe un fundal al înţelegerii experienţei 
ca trăire umană cotidiană, prin care omul rezolvă situaţiile 

* Analiza conceptului de experienţă - erlebnis e făcută 
nuanţat de H. Gadamer în Adevăr şi metodă, Ed. Teora, 
Bucureşti, 2001 

problematice în care e implicat (câştigând astfel „experienţă 
de viaţă”). 

Revenind la alchimia avută în vedere de Eliade, se poate 
remarca că ea transmută mitologia ce s-a dezvoltat în jurul 
practicilor de minerit şi a meşteşugarilor, care prelucrau 
minereu şi metale cu valoare pragmatică (bronz, cositor, 
fier), în zona metalelor cu semnificaţie „regal-sacrală” 
(aur, argint), implicând şi zona intermediară a metalelor 
atipice (mercur, sulf, plumb). Laboratorul ce se constituie 
astfel, se proiectează pe ecartul dintre munca pragmatică 
şi extazul spiritual. Aspectul special al acestui laborator al 
modernităţii Europei este că mută conceptul de „materie - 
substanţă” de la varianta grecească hyle/ousia (care implică 
deci lemnul de pădure ca material sau materie pentru 
producerea meşteşugărească) într-o nouă zonă. Pornind de 
la această materie metalică, civilizaţia Europei, a elaborat 
maşinile autonome, ca nou partener de existenţă, în locul 
naturii desacralizate. 


referă la sexualitate, la generarea şi gestaţia metalelor în 
„pântecele pământului mamă”. Apare credinţa că minereul 
tinde să se transforme în mod natural în metal, la fel ca 
embrionul ce se metamorfozează în pântecele mamei. 
Minerii şi metalurgiştii participă la un proces de accelerare 
a menţionatei gestaţii şi naşteri, intervenind astfel în 
derularea timpului natural. Eliade scrie: 

„Substanţele minerale participă la sacralitatea 
Pământului - Mamă. Vom întâlni foarte devreme ideea 
că mineralele „cresc” ca nişte embrioni în pântecele 
pământului. Metalurgia dobândeşte astfel un caracter 
obstetric. Minerul şi metalurgistul intervin în dezvoltarea 
embriologiei subterane, grăbesc ritmurile de creştere a 
mineralelor, colaborează la „opera” Naturii şi o ajută să 
„nască mai repede”. Pe scurt, prin tehnicile sale, omul se 

substituie, încetul cu încetul, Timpului. A colabora cu 
natura, a o ajuta să producă intr-un tempo din ce în ce 
mai rapid, a schimba modalităţile materiei - credem că 
aici am decelat una din sursele ideologiei alchimice”. 

O a doua temă importantă este cea a transmutaţiei 
metalelor, conform convingerii că ar exista un proces natural 
care ar conduce lent, toate metalele, spre transformarea 
lor în aur. Alchimistul intervine în acest proces, pentru a 
precipita transmutaţia. Operând cu materia, el se identifică 
cu acest proces, pentru a urca spre perfecţiune. Obţinerea 
„pietrei filosofale” ar echivala cu atingerea nemuririi; 
precum şi cu o perfecţionare spirituală, aşa cum încerca şi 
yoghinul sau taoistul. 

Eliade precizează că alchimia grecească s-a dezvoltat 
între secolele I î. Hr. şi IV D. Hr. în perioada „religiilor 
de mistere”, fiind în conjuncţie şi cu astrologia. Inovaţia 
alchimiştilor constă în faptul că au proiectat asupra materiei 
funcţia iniţiatică a suferinţei. Graţie operaţiilor alchimice, 
omologate cu „torturile”, cu „moartea” şi „re-învierea” 
iniţiatului, substanţa este transmutată. Iar prin transmutare 
se obţine un mod de a fi transcendental care este simbolul 
nemuririi. Materia îşi asumă destinul spiritului, şi spiritul, 
destinul acestei materii metamorfozate. 

Ar mai fi de reţinut corelarea alchimiei cu tehnicile 
psihocorporale de elevare spirituală şi cu medicina. 
Faptul este evident deja în alchimia taoistă chineză şi în 
cea indiană. în perioada renascentistă a Europei, corelaţia 
s-a menţinut conducând la primele tratamente medicale 
cu substanţe pure (mercur, sulf). Intersecţia cu medicina 
e considerată importantă de către Eliade deoarece, în 
contextul dezvoltării noii fizici matematizate a Europei, s-a 
menţinut interesul pentru soarta individului uman. 

Alchimia şi magia renascentistă au părăsit scena în 
modernitatea Europei odată cu avansul ştiinţei empirice, 

care avea în vedere o natură desacralizată şi matematizată, 
plasată într-o poziţie de „obiectivitate”*. Ea a introdus 
însă, în ştiinţa europeană şi instituţia unor societăţi de 
iniţiaţi, care au puterea de a manipula natura, timpul în 
care se desfăşoară procesele ei. Natura, fisis-ul, care timp de 
milenii a fost percepută ca dezvoltându-se din sine însuşi 
şi ca fiind sacralizată, îşi pierde acest atribut. Societăţile 
secrete, de tipul Rosecrucienilor şi apoi ale masonilor, 
dezvoltă ideologia „stăpânirii” şi „manipulării” naturii, în 
folosul omului. Faptul s-ar putea realiza, prin accelerarea 
timpului de desfăşurare a proceselor naturale. Omul tinde 
astfel, acum, să se substituie chiar Timpului. Eliade scrie: 

„Acum se realizează în proporţii inimaginabile până 
atunci, dorinţa de a precipita ritmurile temporale prin 
exploatarea tot mai eficace a minelor, cărbunelui şi 
zăcămintelor de petrol, urmând să se realizeze treptat, 
tot mai multe produse sintetice, în asemenea cantităţi că 
Naturii i-ar fi trebuit milenii, să le producă. Stăpânind 
natura prin ştiinţele fizico-chimice, omul se simte 
capabil să rivalizeze cu Natura fără să mai piardă timpul. 
Cu alte cuvinte, se substituie Timpului. Alchimistul, 
substituindu-se Timpului, se temea să şi-l asume, îi 
era frică de Timp. Tragica grandoare a omului modern 
este legată de faptul că el a avut primul curajul de a-şi 
asuma, în privinţa Naturii, opera Timpului, în raport 
chiar cu sine însuşi. Putem spune că omul societăţilor 
moderne a preluat, în sensul literal al cuvântului, locul 
timpului, că a devenit o fiinţă absolut temporală. Şi 
pentru că ireversibilitatea şi vacuitatea Timpului au 
devenit o dogmă pentru lumea modernă, temporalitatea 
experimentată şi asumată de om se traduce, în plan 
filosofic, prin condiţia tragică a vanităţii oricărei 
existenţe umane. ” 

* A se vedea Anexa IV. 

Analizele lui Eliade din Făurari şi alchimişti, poate 
cartea cea mai complexă ideatic pe care a elaborat-o, 
dau socoteală de structurarea în modernitatea Europei 
a unui om nou, a lui homo faber, care preia - pe fundalul 
temporalităţii creştine - mitologii soteriologice care s-au 
dezvoltat din vechime în contextul operării cu metalele. 
Metale, care au fost principalele materii (sau substanţe), 
obţinute din prelucrarea naturii, odată cu progresul 
tehnologic. Metamorfozele ideologiei alchimice conduc 
omul modernităţii spre un prometeism pragmatic, în cadrul 
căruia, el nu doar controlează timpul proceselor naturale, 
ci chiar se substituie acestui timp. Om faustic, ce ajunge 
să declanşeze revoluţia industrială şi apoi o transformare 
controlată a naturii, în conformitate cu propriile planuri şi 
interese. Om care, adulându-1 pe Prometeu, „transformă - 
aşa cum formula Cioran - blestemul muncii ce l-a însoţit la 
alungarea din rai, în voluptate”. Om ce preconizează, - aşa 
cum sugera Hegel -, să trăiască nu în mijlocul naturii, ci 
într-o lume complet elaborată de el. 

Profilul omului modern nu se reduce însă la atât. Se cere 
comentat şi faptul că, pe întreg parcursul dintre Renaştere şi 
prezent, cultura Europei a dezvoltat şi o concepţie despre om, 
ca dimensionat printr-o subiectivitate conştientă şi având în 
faţă o lume perceptibilă. Un om ce-şi dezvoltă acum intensiv 
reflexivitatea conştiinţei subiective şi autodeterminarea 
practică a personalităţii sale libere. Antichitatea nu avusese, 
pentru om, determinaţiile de conştiinţă şi de personalitate. 
După cum nu avusese nici pentru sacralitate ceva echivalent 
Dumnezeului absolut al scolasticii. Pe parcursul desfăşurării 
modernităţii, zeul absolut a ajuns să se retragă tot mai mult 
în adâncimile subiectivităţii, direcţie spre care-1 proiecta 
Reforma lui Luther. în schimb, Sfântul Spirit a rămas prezent, 
în mijlocul culturii ca spiritualitate umană. 

E vremea lui Hegel şi a începutului istorismului. 

Hegel marchează momentul în care omul ajunge să 
se considere creator de istorie. Eliade tratează raportarea 
omului la Istorie în una dintre cele două cărţi ale debutului 
său parizian din 1949, Mitul eternei reîntoarceri. Aşa 
cum declara în Cuvânt înainte, intenţia sa era de a scrie 
o Introducere la o filosofie a istoriei, din perspectiva 
concepţiilor fundamentale ale societăţilor arhaice care, 
cunoscând şi ele o anumită formă de istorie, se străduiesc 
să nu ţină seama de ea. în cadrul acestei lucrări, el 
analizează încercarea omului arhaic iniţial de a se opune 
prin toate mijloacele istoriei, pe care refuză să o accepte 
şi să o valorizeze. Apoi, apare o perioadă în care suferinţa 
e acceptată ca inevitabilă; dar, ideologia religioasă 
încearcă să-i găsească un sens, o semnificaţie, prin modul 
de desfăşurare ciclică a temporalităţii umane. Istoria e 
corelată cu destinul. „Teroarea istoriei” nu dispare însă 
nici la omul modern, care se recunoaşte şi se vrea istoric. 
Acest om modern se dezvoltase însă pe fundalul ideologiei 
creştinismului. 

Creştinismul ajunge la o teologie a Istoriei, subliniază 
Eliade, deoarece intervenţiile lui Dumnezeu în Istorie şi, cu 
osebire, întruparea în persoana lui Iisus Christos, au un sens 
transistoric, mântuirea omului. Fapt ce asigură un anumit 
sens suferinţei. Liturghia reactualizează şi ea un timp 
originar, cel al începutului unei noi ere a omenirii. Gesturile 
şi evenimentele ce s-au petrecut cu Dumnezeu când El era 
prezent în Istorie, devin acum paradigmatice. Hegel reia 
ideologia creştină şi o aplică, din perspectivă filosofică, istoriei 
universale luată în ansamblu. Eliade plasează speculaţiile 
idealismului german într-o continuitate şi în corelaţie cu 
concepţia calabrezului din secolului XII Giaccomino da 
Fiore, care prefigurează trei epoci ale omenirii. Pe lângă 
istoria evreilor ce s-ar corela cu Dumnezeu tatăl şi vremea 
istorică reafirmată prin liturghia lui Iisus, ar mai fi de luat în 

considerare o epocă patronată de Duhul Sfânt, care ar urma 
să fie un timp al libertăţii. De fapt, Hegel foloseşte chiar 
expresia de Spirit Absolut în speculaţiile sale istorice despre 
actuala (pe vremea sa) „vreme a libertăţii”, care se deschide 
pentru omenire. Să nu uităm că ne aflăm imediat după 
Revoluţia Franceză. Spiritul universal se manifestă continuu, 
după Hegel, în evenimentele istorice. Şi, el nu se manifestă 
decât în aceste evenimente, fiind specific umanului, nu şi 
naturii. Tot ce s-a petrecut în istorie trebuia să se petreacă 
astfel, pentru că aceasta a fost voinţa Spiritului universal. 
Intenţia lui Hegel era de a valoriza evenimentul istoric în 
sine şi pentru sine. 

Pornind de la această viziune, în secolul XX a ajuns să 
se dezvolte conceptul de necesitate a momentului istoric, 
prin care s-a încercat să se justifice nenumărate cruzimi, 
aberaţii şi tragedii. Ele erau argumentate prin faptul că 
„aşa o cere sensul momentului istoric respectiv”. Astfel 
argumenta şi marxismul, care se revendică de la un Hegel 
răsturnat, susţinând că edifică deliberat o nouă lume mai 
bună. în interpretarea lui Eliade, ideologia politico istorică a 
acestui marxism este evident absorbită de vechea mitologie 
escatologică a unui viitor de aur, ce se va realiza în comunism. 

Către finalul analizei sale arheologice a Istoriei pe care o 
face în Mitul eternei reîntoarceri (suntem în 1949), Eliade 
sugerează o critică pe care omul societăţilor arhaice ar 
putea-o face omului modern. Cu cât devine mai modern, cu 
atât omul are mai puţin şansa să facă el Istoria. Căci, scrie el: 

„Această istorie sau se face singură datorită germenilor 
depuşi de acţiunile care au avut loc în trecut, cu multe 
secole şi mii de ani în urmă, (cum ar fi consecinţele 
descoperirii agriculturii sau metalurgiei, ale revoluţiei 
industriale din secolului XVIII-lea etc.). Ori tinde să se 
lase făcută de un număr mereu mai restrâns de oameni, 
care nu numai că interzic maselor de contemporani să 

intervină, dar dispun şi de mijloace pentru a-1 obliga pe 
individ să trăiască groaza istoriei”. 

în raport cu o astfel de posibilă evaluare făcută 
de omul tradiţional, Eliade remarca faptul că, totuşi, 
omul modernităţii s-a decantat din ideologia iudeo-creşti- 
nismului, ce a valorizat o doctrină specială a credinţei: cre¬ 
dinţa lui Avraam, conform căreia pentru Dumnezeu totul e 
posibil. Credinţă care, prin Iisus, adaugă faptul că [tot prin 
credinţă) totul e posibil şi pentru om. Ceea ce ar susţine o 
libertate creatoare. 

Omul modern ia în serios, scrie Eliade, libertatea 
creatoare, care-1 diferenţiază totuşi de ipostaza sacră 
a zeilor, care au creat tot ceea ce există, în illo tempore. 
Fără să mai dezvolte tema, el lasă să se înţeleagă că, în 
prezent, se produce, o gravă perturbare a temporalităţii 
umane. Dispare trecutul, evidenţiat tradiţional prin 
periodica coborâre regeneratoare la timpul originilor. 
Şi dispare, de asemenea şi viitorul, pe care escatologiile 
şi apoi utopiile - cum era cea comunistă - au încercat să 
îl valorizeze în numele istorismului; şi, pe care, de fapt, 
l-au devalorizat. Fără trecut şi viitor, fără o reală creaţie 
a momentului istoric, libertatea creativă a omului nu se 
poate revărsa decât asupra naturii - a tot ceea ce poate 
fi plasat în poziţia de ob-jectualitate a naturii. Ceea ce ar 
însemna să se plaseze şi pe sine într-o astfel de poziţie. Iar 
lucrurile par a se petrece după formula ucenicului vrăjilor, 
care pierde de sub control magia. Temporalitatea, ce 
constituia pânza de fond a existenţei omului sacru şi care 
se cerea înnoită anual prin ritualuri complicate, a susţinut 
concepţia eternei reîntoarceri. Şi apoi escatologiile. 
Temporalitate a cărei tradiţie se destramă însă în prezent. 
Nimic nu mai apără omul actual de tradiţionala „teroare 
a istoriei”. Nimic nu mai dă sens suferinţei, nici chiar vaga 
persistenţă a teoriilor ciclice. 

Concluzia lui Eliade în esenul său din 1949, se exprimă 
în cuvintele de încheiere: 

„Orice altă situare a omului modern, (în afară de 
credinţa) la limită, conduce la disperare. O disperare 
provocată nu de propria lui existenţialitate umană, ci de 
prezenţa sa intr-un univers istoric în care cvasitotalitatea 
fiinţelor umane trăieşte pradă unei terori continue (chiar 
dacă nu e întotdeauna conştientă), 
în această privinţă creştinismul se dovedeşte, fără 
îndoială, religia „omului căzut”. 

Reluând tema, Eliade scria în 1957 în Sacrul şi profanul: 

„în ceea ce priveşte concepţiile despre Timp asupra cărora 
s-au aplecat unele filosofii istoriciste şi existenţialiste, 
s-ar cuveni să observăm că Timpul îşi redobândeşte 
latura înspăimântătoare pe care o avea în concepţia 
greacă şi în cea indiană despre Eterna Reîntoarcere. 
Timpul, desacralizat pentru totdeauna, se arată a fi o 
durată evanescentă la capătul căreia se află moartea. ” 

Aluzia, destul de transparentă, este la Heidegger. 

Eliade a gândit şi a scris în epoca de final a culturii 
modernităţii, în care s-a afirmat atât existenţialismul, cât şi 
teatrul absurdului. Două fenomene spirituale care nu mai 
sunt de actualitate. Ca istoric al religiilor, el era frământat 
de teroarea istoriei. Temă care nu mai preocupă major 
umanitatea din secolului XXI. Din grupul gânditorilor ce 
au fost etichetaţi ca existenţialişti, ne rămâne însă, ca reper 
pentru filosofie, întrebarea misterioasă a lui Heidegger, 
considerat ca „ultimul filosof”, privitoare la relaţia dintre 
fiinţă şi timp. 

Eliade se înscrie şi el, împreună cu toţi cei menţionaţi 
mai sus, în amurgul măreţ al spiritualităţii occidentale. 

Nu se poate încheia acest paragraf mai bine decât prin 

spusele lui Cioran despre Eliade, citate de acesta din urmă 
dintr-o scrisoare către M. Handoca. 


„Cioran îmi spunea într-o zi că „optimismul” meu e 
rezultatul direct al unei deznădejdi cumplite, încât, prin 
comparaţie „pesimismul” lui i se pare „apă de roze”. 


d. Timpul sacru, timpul lecturii şi timpul sărbătorilor 

întreaga sa viaţă Eliade a insistat asupra distincţiei 
între lumea şi timpul sacral şi lumea şi timpul profan. 
Având în faţă universul sacral, omul ia contact cu fiinţe 
supranaturale ce vieţuiesc într-o lume particulară, la care 
el poate avea acces prin rit şi mit. Creştinul care participă 
la liturghie se identifică în timpul slujbei cu timpul sacru 
al prezenţei lui Dumnezeu printre oameni. Deci, cu un 
fragment de istorie sacralizată. Dar şi mesopotanianul, 
care asista la ceremonialul Noului An babilonian Akitu şi 
asculta recitarea ritualică a mitului cosmogenezei, ieşea, 
pentru moment, din timpul vieţii sale zilnice, participând 
la timpul originilor. 

în comentariile sale privitoare la polaritatea sacru/ 
profan Eliade sugera situaţia unui om ce intră într-o 
biserică şi participă la liturgie. Interval în care el se rupe de 
spaţio-temporalitatea profană şi se solidarizează cu timpul 
sacru al mitului invocat, al prezenţei lui Dumnezeu pe 
pământ. Pentru ca, la sfârşitul slujbei, ieşind din biserică, 
să reintre în existenţa profană. 

Ieşirea din timpul firesc al vieţii cotidiene comunitare 
se petrece însă, pentru contemporani, şi în alte împrejurări 
- remarca Eliade - aşa cum ar fi cea a participării la un 
spectacol teatral, sau cu ocazia lecturii unui roman. El a 
fost izbit de această analogie, notându-şi remarca în jurnal 
şi introducând-o în scrierile sale. 

în Aspecte ale mitului putem citi: 

„Ieşirea din timp” realizată prin lectură - îndeosebi 
prin lectura romanelor - e ceea ce apropie cel mai mult 
funcţia literaturilor de cea a mitologiilor. Timpul pe 
care-1 trăim citind un roman este, fără îndoială, acela pe 
care-1 reintegrăm într-o societate tradiţională, ascultând 
un mit. Dar şi intr-un caz sau altul ieşim din timpul 
istoric şi personal şi ne cufundăm intr-un timp fabulos, 
transistoric. Cititorul este pus în faţa unui timp străin, 
imaginar, al cărui ritm variază la infinit, căci fiecare 
povestire îşi are propriul ei timp, specific şi excesiv. 
Romanul are acces la timpul primordial al miturilor, 
dar, în măsura în care povesteşte o istorie verosimilă, 
romancierul povesteşte un timp în aparenţă istoric, 
dilatat sau condensat însă, un timp care dispune de toate 
libertăţile proprii lumilor imaginare. ” 

într-o altă lucrare (Mytes, reves et mysteres*, 1956), 
Eliade reia tema structurii şi originii mitice a literaturii 
şi a funcţiei mitologice împlinită de lectură în conştiinţa 
celui ce citeşte. El evocă acum continuitatea dintre mit, 
legendă, epopee şi literatura modernă. în toate aceste 
modalităţi culturale acelaşi fenomen al ieşirii din timpul 
cotidian supravieţuieşte. Zeii tradiţionali erau cuprinşi în 
mit, care poate fi considerat o poveste sacră în care omul 
crede şi pe care o invocă prin ritualuri, cu tot timpul său 
specific, originar. în lumea greacă, printr-un proces de 
raţionalizare mitul sacral s-a transformat treptat în mytos, 
poveste. Reducerea etosului participativ religios, a mutat 
zeii în epopee. Majoritatea celor ce le ştim despre zeii 
greci ne-au fost transmise de Homer şi Hesiod. Iar aceştia, 
redactându-şi creaţia pentru un auditoriu anume, au 
selectat în naraţiunile lor, în care zeii se amestecă cu soarta 
oamenilor, doar anumite aspecte, care erau preferate de cei 
cărora se adresa literatura lor. Iliada şi Odiseea au în egală 

* Ed. Gallimard, Paris, 1957. 

măsură funcţie mitologică, istorică şi literară. Ascultând 
recitarea melopeică a Iliadei, un grec din vremea lui 
Pericle ieşea din timpul vieţii sale cotidiene pentru a se 
plasa în această instanţă, specific antropologică, a timpului 
mitologico-literar. Apoi, atât în legendă cât şi în epopee 
şi roman, supravieţuiesc şi sunt funcţionale arhetipurile, 
încercările pe care trebuie să le depăşească personajul unui 
roman îşi au modelul în aventurile eroilor mitici. Temele 
mitologice abundă în romanele populare şi poliţiste, în 
motivele folclorice. 

Ideile pe care Eliade le comentase deja în Tratatul din 
1949, în care susţine că „mitul se poate degrada în legendă 
epică, baladă sau roman, putând supravieţui, în variante 
atenuate, ca superstiţie”. în opera sa ulterioară el lărgeşte 
această perspectivă. 

Spectacolele teatrale ne pun şi ele în faţa unui timp 
concentrat, de mare intensitate, în care se derulează 
evenimente umane diferite de cele ale vieţii de zi cu zi, 
cu eroi angrenaţi în intrigi fictive, dar tipice. Eroi care-şi 
trăiesc peripeţiile intr-un timp vag precizat. De altfel, 
analogia între spectacolul de tragedie şi ritualul sacral a 
fost remarcată în mod repetat. Se poate reaminti analiza 
lui Nietzsche privitoare la derivarea tragediei greceşti din 
serbările în cinstea zeului Dyonisos la Athena. Tragedia 
greacă a substituit suferinţele zeului cu cele ale omului 
istoric. Dar derularea scenariului dramatic intr-un timp 
mitico-narativ se păstrează. Caracterul scenic dramatic 
se regăseşte şi în spectacolele de mistere din Evul Mediu, 
menţinând aceeaşi continuitate şi ambiguitate între cele 
două temporalităţi. Chiar şi atunci când spectacolul teatral 
pune în scenă derularea vieţii de zi cu zi, temporalitatea, în 
care el ne mută, este, la fel ca cea a literaturii romaneşti sau 
a basmului fantastic, o temporalitate aparte, ce se derulează 
în instanţa specială a logos-ului narativ, ce dublează 

efectivitatea realităţii cotidiene. Cinematograful continuă 
formula teatrală şi a romanului. Problema devine treptat 
mai subtilă, deoarece imaginile filmate ne pot transmite 
reportaje din viaţa curentă, petrecute nu doar cu mult 
timp în urmă, ci şi de dată recentă. Sau, acum, în vremea 
televiziunii şi internetului, în direct. 

Condiţia temporală specială în care ne introduce 
participarea la un ritual sacral, ascultarea unei epopei, 
lectura unui roman, vizionarea unei tragedii sau a unui film, 
a unui reportaj despre un eveniment recent, se articulează 
cu o dispoziţie receptiv contemplativă de raportare la lume. 
Se are în vedere acum o zonă a lumii care nu se consumă 
în direcţia pragmatismului eficient, ci a reprezentării 
contemplative, „teoretice”. Dimensiunea teoreticului, 
specifică lumii umane, nu poate ignora mitul sacral şi 
literatura. Ea nu poate fi restrânsă la teoriile matematizate, 
ignorând toată bogăţia de sensuri pe care o poartă cu ea 
expresia grecească theoria, a cărei primă semnificaţie era 
contemplaţia oreintată spre transcendenţă. 

Continuând direcţia de meditaţie ce ne-a condus 
la spectacolul teatral, se poate remarca faptul că orice 
spectacol, inclusiv cel sportiv, ne plasează intr-un timp 
diferit de cel uzual: un timp de tip sărbătoresc. De altfel, 
ne putem reaminti că, actualele spectacole sportive îşi au 
originea în întrecerile panelene de la Olimpia şi Delphi, 
patronate de zei şi însoţite de interpretări teatrale şi 
concursuri de poezie. într-un sens mai general, Eliade scrie, 
în Aspecte ale mitului (1956), despre „timpul sărbătorilor”, 
diferit de timpul vieţii curente. Timp ordonat de calendarul 
sacru şi ritualurile sale. Un model pentru structura 
sărbătorii îl pot constitui ceremoniile de Anul Nou, ce se 
desfăşurau deja în Babilon. Prima fază este sobră, marcată 
de tristeţea celor care participă la terminarea, la „moartea 
vechiului An”. Urmează interregnul, ce reproduce haosul, 

„lumea pe dos”, cu mimarea luptelor, portul măştilor, 
răsturnarea rolurilor sociale etc. Pentru a se trece, apoi, la 
euforia colectivă şi dezinhibată, corelată naşterii Noului 
An, marcată de speranţă şi energie tinerească, revărsată 
în veselia sărbătorii colective. Structura se păstrează, 
cu diverse accente, în majoritatea sărbătorilor sacre şi 
profane. Ultimele, care însoţesc evenimente importante 
ale vieţii - naştere, căsătorie, botez -, au stat şi stau încă, 
sub patronaj sacru. Iar după desfăşurarea ceremonialului 
oficial şi sacral, se dezlănţuie petrecerea sărbătorească. Şi 
alte sărbători importante pentru comunitate, de exemplu 
încoronarea unui rege, au în spate tot o tradiţie în care era 
invocată sacralitatea. Triumful, consecutiv unei victorii 
în luptă, era şi el patronat de zei. Sărbătorile pe care le 
comentează Burkhard, din perioada Renaşterii, excelau 
prin splendoarea spectacolelor diverse, pantomime, 
muzică, dans şi poezie, reprezentaţii teatrale ş. a. m. d. Totul 
se desfăşura intr-un „timp sărbătoresc” al dezinhibiţiei 
euforice prosociale, însoţit de neglijarea convenienţelor 
sociale, de măşti, în stil „carnavelesc”. La fel ca în perioada 
haosului pe care-1 mimează interregnul dintre moartea 
vechiului an şi naşterea celui nou. Structura acestui „timp 
sărbătoresc” e diferită de cea a timpului vieţii cotidiene, 
centrată pe muncă şi respectarea ierarhiei, ordinii, 
normelor şi convenienţelor sociale. Chiar dacă zeii nu 
sunt invocaţi, orice sărbătoare se petrece intr-un timp de 
o calitate specială. 

Sărbătorile induc deci o „atmosferă” temporală distinctă 
de seriozitatea concentrată a muncii sau de preocupările 
curente ale vieţii cotidiene, favorizând o raportare actuală 
neconvenţională şi hedonică la lumea ambiantă. Lectura, 
care extrage şi ea subiectul din timpul vieţii cotidiene, are, 
însă, şi particularitatea de a-1 transpune într-o „altă lume”, 
desprinzându-1 de preajmă, de prezentul circumstanţial. 

Revenind la această temă, a timpului special pe care-1 
introduce narativitatea, comentariile şi analizele lui Eliade 
ar putea fi completate. 

între timpul pe care-1 evocă mitul sacru şi cel al ficţiunii 
literare se interpune timpul istoriei, cel care se referă la 
memorarea şi actualizarea evenimentelor umane ce au avut 
loc în trecut. Iar referinţa la acestea, reactualizarea lor, dă 
şi ea o coloratură specială prezentului, complexificându-i 
structura. Din perspectiva artei şi literaturii, există, desigur, 
genuri intermediare cu istoria, aşa cum sunt epopeea şi 
legenda. Timpul istoric se impune cu specificitatea sa, 
deoarece, odată cu el, intră în joc şi istoriile personale, 
biografice. Prin postura de personaj biografic, omul real ce 
a trăit „în carne şi oase” o serie de evenimente, persoana sa, 
intră într-o lume secundă, ce îşi are temporalitatea ei proprie. 
Lume de „fiinţe intermediare”, în care fiinţează şi amintiţii 
eroi de legendă şi epopee, de roman şi de poveste. Serie la 
capătul căreia se află semizeii şi, apoi, zeii. Continuitatea, 
evocată de Eliade, între mit, legendă, epopee şi literatură 
romanescă, se relevă acum, odată cu istoria şi biografiile, 
ca indicând o dimensiune antropologică narativă specifică, 
care dublează realitatea şi temporalitatea fizico-biologică şi 
evenimenţială nemijlocită. Persoanele umane reale, mutate 
în naraţiune biografică şi istorică, devenite astfel personaje, 
se înfrăţesc cu eroii de ficţiune, de roman, legendă, epopee 
şi mit. Şi, în principiu, chiar cu zeii. Toţi se agregă într-o 
spaţio-temporalitate aparte, susţinută de narativitate, de 
logos, într-u largă instanţă a teoreticului. 

Lumea umană, lume despre care vorbeşte cu convingere 
Heidegger ca de constituentul fundamental al Dasein-ului, 
mediată de existenţialul a-fi-în-lume, este o lume care nu 
se închide în nemijlocirea celor ce se petrec efectiv, în viaţa 
cotidiană. Ea este o lume ce se dimensionează esenţialmente 
prin logos, prin deschiderea spre universul naraţiunilor, ce 

cuprind eroi mai mult sau mai puţin fictivi, distribuindu-se 
între reportaje şi mărturii, biografii, istorii, romane, filme 
şi tragedii, poveşti fantastice şi legende, epopei şi basme 
şi... Şi, în cele din urmă - sau în primul rând - mituri 
sacrale. Instanţă a lumii ce ne plasează în dimensiunea 
„teoreticului”. Fiinţa umană, care nu are şi nu poate avea 
o definiţie univocă, ne apare astfel ca întruchipată nu doar 
în indivizii reali ce se nasc şi mor prin corpul lor biologic. 
Ci şi ca etalată prin ipostaza acestora de personaje, prin 
mutarea lor alături de eroii de poveste, ce înconjoară ca 
o aureolă autonarativitatea şi comentariile altora despre 
subiect. Relatare, naraţiune şi istorie ce se organizează atât 
în jurul fiecărei persoane umane, cât şi a evenimentelor 
istorice majore. * 

Deschiderea pe care o sugerează Eliade prin trimiterea 
la timpul special al trăirii mitului sacral - şi apoi prin 
echivalenţele sale în viaţa cotidiană pe care le realizează 
timpul lecturii unui roman, participarea la un spectacol 
teatral, la o sărbătoare - la care se adaugă temporalitatea şi 
realitatea pe care o evocă relatările, mărturiile, biografiile 
sau istoriile - toate se constituie ca o provocare în direcţia 
regândirii conceptului de „viaţă cotidiană”, de „lume a vieţii”, 
de Lebenswelt adus în discuţie de Husserl şi Heidegger. 
Concept care a preocupat constant pe filosofii fenomenologi 
ai secolului XX şi pe cei care au făcut apel la „simţul comun”. 
Iar această regândire ar putea fi începutul pentru o mai 
importantă reaşezare a înţelesurilor „lumii umane”. 


* A se vedea Mircea Lăzărescu, Eseu despre fiinţele 
intermediare, Editura de Vest Timişoara, 1994. 

3.4. Sacralitate şi spaţialitate antropologică 


întreaga operă a lui Eliade comentează 
faptul-de-a-fi-în-lume al omului sacral. Această expresie 
lansată de Heidegger, este folosită însă de istoricul 
religiilor în majoritatea locurilor, fără trimiteri la autor. 
Eliade diferenţiază între un pol sacru şi unul profan al 
existenţei umane, ca „două moduri de a fi în lume, două 
structuri existenţiale asumate de om”. Lumea se „deschide” 
pentru om prin hierofanii, prin apariţia şi prezenţa 
sacrului. Această formulare eliadeană îndepărtează, 
desigur, întregul său discurs de cel heideggerian. Pentru 
Heidegger, cel din Fiinţă şi timp, deschiderea Dasein-ului 
către lume nu implică nicio hierofanie. Ea este expresia 
unei transcendenţe apriorice a Dasein-ului, corelată doar 
cu ecstazele timpului. în schimb, pentru omul sacral a lui 
Eliade, lumea este creată de către instanţe supranaturale, 
care-i şi întreţin existenţa. Şi care, din acest motiv, se cer 
constant invocate. Apelul către sacralitate se face în locuri 
privilegiate, în care cele două nivele ontice, cea umană 
şi cea sacrală, pot comunica. Aceste toposuri reprezintă 
deseori şi centre ale lumii, axe ale sale, axis mundi. Ultimul 
capitol al cărţii Sacrul şi profanul (1956) se intitulează 
Lumea noastră se află totdeauna în centru. 

„Lumea noastră” despre care vorbeşte Eliade, lumea 
deschisă şi centrată de sacralitate, e structurată printr-o 
spaţio-temporalitate specifică, cea fizică fiind integrată în 
parametrii de semnificaţie ai /ogos-ului, sub patronajul 
poveştii sacre a mitului. După ce a fost comentată 
temporalitatea, urmează să ne oprim puţin şi asupra 
spaţialităţii acestei lumi. Spaţialitate care, dincolo de 
aspectul „deschiderii” sale prin hierofanii, se organizează 

- aşa cum s-a menţionat mai sus - în jurul unui centru ce 
permite articularea cu „originea”. Eliade scrie: 

„Pentru omul religios spaţiul nu e deci omogen; unele 
părţi ale sale diferă de altele. între zonele spaţiale 
marcate de sacralitate care sunt resimţite ca puternice 
şi semnificante şi cele haotice, fără structură, ce se află 
„dincolo de limitele lumii noastre” spaţialitatea acestei 
lumi a oamenilor comportă variate valori şi organizări 
semnificative, aşa cum e patria, oraşul, templul, 
palatul, casa de locuit. Doar prin astfel de repere, în 
care sacralitatea se manifestă totdeauna, omul trăieşte 
într-o lume inteligibilă şi semnificantă. Omul nu a trăit 
niciodată intr-un spaţiu izotrop aşa cum e conceput el 
de matematicieni şi fizicieni, care ar poseda aceleaşi 
proprietăţi în toate direcţiile. Spaţiul pe care omul îl 
experimentează e orientat, anizotrop, fiecare dimensiune 
şi direcţie are o valoare specifică. Astfel, de-a lungul 
axului vertical, «sus» nu are aceeaşi valoare cu «jos», iar 
orizontal «stânga» e diferită de «dreapta». ” 

Eliade se concentrează asupra specificului acestei 
spaţialităţi organizate prin sacru. El insistă asupra 
constanţei cu care se manifestă în concepţiile religioase 
tema unei axis mundi. A unui topos în care s-a produs 
ab initio cosmogeneza, a fost creat omul şi a devenit locul 
predilect pentru contactul dintre muritor şi suprarealitatea 
lumii sacrale a zeilor. 

Locurile în care pot fi invocaţi cu succes zeii sunt mai 
ales altarele. Altarul poate fi iniţial un element al lumii 
fizice înconjurătoare, o piatră sau un pom, o înălţime 
oarecare, ce devine însă, la un moment dat, reperul unei 
manifestări supranaturale, a unei hierofanii. Deşi va păstra 
calităţile naturale, el va fi venerat în mod deosebit. Nimic 
nu diferenţiază vizibil o piatră sacră de o altă piatră, un 
arbore sacru de un alt arbore, un munte sacru de orice alt 

munte. Numai că ele sunt incluse acum în logos -ul unei 
mitologii şi ajung obiecte ale adoraţiei şi ale pelerinajelor. 
Stâlpii şi pomii pot juca un astfel de rol, context în care s-a 
configurat ca un simbol special „arborele cosmic”. 

Există, aşa cum s-a menţionat, şi locuri sacre care 
sunt organizate şi/sau edificate special pentru necesităţile 
cultului şi ritualului. Templul e construit de oameni după 
un anumit plan. Deseori, legenda mitică relatează că acest 
plan de construcţie i-a fost revelat omului de către zei. 
Că, de fapt, templul fizic e replica pământească a unui 
templu ceresc, prealabil, etern. Templul marchează de 
obicei centrul unei aşezări umane, a unui teritoriu locuit 
şi amenajat de oameni, pentru a duce o viaţă statornică, 
într-o lume „cosmizată”. 

Construirea unei aşezări, a unui oraş, dar mai ales a 
capitalei unui teritoriu, instituie, de asemenea, un „centru 
al lumii”. I se stabilesc limitele. în mijloc se realizează o 
groapă ce simbolizează buricul {omphalos- ul) lumii. Se 
pun apoi bazele altarului, ale templului, alături de care se 
edifică palatul regal - şi el considerat ca centru al lumii. 
Limitele oraşului sunt important de stabilit, căci dincolo 
de ele se întinde teritoriul „necosmicizat” şi necontrolat, 
echivalat haosului. 

Casele de locuit se construiesc tot după un ritual 
care, uneori, poate începe cu recitarea cosmogenezei. 
La temelia casei se face un sacrificiu, real sau simbolic. 
Odată cu construcţia temeliei, se rezolvă raporturile 
cu „şarpele casei”, care simbolizează haosul acvatic din 
adâncul pământului. Casa poate avea o zonă destinată 
strămoşilor şi zeilor tutelari. în unele cazuri se menţine o 
deschidere spaţială spre înalturi, pentru ca locuitorii să-şi 
poată îndeplini funcţia generică de contact cu „celălalt 
tărâm”, pe care o facilitează axis mundi. După ce casa e 
edificată, se desfăşoară ritualul „trecerii pragului”, pentru 

o primă intrare simbolică în acest microcosmos special, 
care e locuinţa intimă a familiei, păstrătoare a tradiţiilor 
comunitare. Casa deci, ca topos al existenţei familiei - 
această zonă existenţială de tranziţie între Bios şi Antropos 
- este pentru omul tradiţional mult mai mult decât o 
„maşină de locuit”. (Idee pe care, din perspectiva filosofiei 
sale, a dezvoltat-o şi Heidegger). 

Locuirea omului pe pământ se desfăşoară astfel în 
mijlocul unei spaţialităţi antropologice specifice care o 
dublează pe cea afisis-ulm. 

Spaţialitatea omului tradiţional, sacral, poate fi 
comentată şi, pornind de la corporalitatea sa, caracterizată 
prin postura bipedă, verticală. Eliade scrie la începutul 
primului volum din Istoria credinţelor şi ideilor 
religioase: 

„Graţie poziţiei verticale (a omului) spaţiul este 
organizat (pentru el) într-o structură inaccesibilă 
pre-hominidelor; în patru direcţii orizontale proiectate 
pornind de la un ax central «sus-jos». Altfel spus, 
spaţiul se lasă organizat împrejurul corpului omenesc, 
ca întinzându-se în faţă, în spate, în dreapta, sus, jos. 
Pornind tocmai de la această experienţă originară - a 
te simţi «zvârlit» intr-un mediu de o întindere, aparent 
nelimitată, necunoscută, ameninţătoare - se elaborează 
diferitele moduri de orientatio: căci nu putem trăi mult 
timp în ameţeala provocată de dez-orientare. Această 
experienţă a spaţiului orientat în jurul unui «centru» 
explică importanţa diviziunilor şi împărţirii exemplare a 
teritoriilor, a aglomerărilor şi locuinţelor, şi simbolismul 
lor cosmologic. ” 

Omul individual poate fi şi el, deci, un centru al lumii 
sale. Pornind din adâncurile corporalităţii, în care sufletul 
e localizat, se înalţă rugăciunea. Şi, la fel, viziunile care-1 
transportă până în lumile celeste, supranaturale, zeieşti. 

Extazul, încă în formele sale primitive, şamanice, implică 
reprezentarea propriului corp. Dar, nu ca referenţial sau 
instrument pentru acţiuni în lumea ambiantă, ci ca topos 
de identitate, înrădăcinat în şinele strămoşesc şi articulat 
cu transcendenţa. în visele şi reprezentările sale iniţiatice, 
şamanul îşi vede corpul răpit în înalturi şi sfârtecat, cu 
toate organele şi chiar oasele separate; uneori chiar fierte 
şi prelucrate. Pentru ca apoi, ele să fie reasamblate, carnea 
să crească din nou, organele să se plaseze la locurile lor. 
Se imaginează deseori că trupului i se adaugă elemente 
suplimentare, fier, cristale de stâncă. Simbolismul e cel 
al unei morţi şi al unei renaşteri cu o nouă identitate, 
şamanică, competentă în extazie. Eliade prezintă un 
scenariu similar pentru legendele privitoare la Buda, 
expresie a depăşirii condiţiei umane obişnuite. De fapt, 
extazul şamanic se derulează ca o călătorie a sufletului său 

- ce părăseşte pentru moment toposul corpului ce zace 
„mort”, în letargie - în tărâmurile superioare ale zeilor. 
Sau, în alte tărâmuri îndepărtate, unde întâlneşte, până la 
urmă, spiritul rătăcit al bolnavului, pe care îl aduce înapoi, 
odată cu reîntoarcerea sa în propriul trup. Călătoriile 
şamanului pe axa verticală pot fi şi în zona infernului, mai 
ales când funcţionează ca psihopomp. Elevaţia este însă 
principala direcţie a zborului şamanic, solidar în principiu 
cu cel al păsărilor. Ea a fost, tradiţional, asociată cu alte 
modele de elevaţie şi de zbor ale unor personaje deosebite, 
vrăjitori, magicieni, alchimişti. Astfel de fenomene au 
fost semnalate în multe culturi de-a lungul timpurilor, ele 
sfidând comportamentul spaţial standard al omului înţeles 
ca animal (raţional), terestru cu poziţie verticală. Eliade 
subliniază că elevaţia, - ideea, repezentarea şi convingerea 
înălţării antigravitaţionale spre cer a unor personaje speciale 

- e una dintre cele mai vechi şi persistente credinţe ale 
omenirii culturale. Ea se întruchipează în variate formule, 

care, toate, indică o condiţie de excepţie, ce se corelează cu 
dimensiunea magică şi sacrală a existenţei. Aşa e „magia 
corzii”, frecventă în lumea indiană: o frânghie devine 
verticală şi, înălţându-se, magicianul urcă odată cu ea spre 
cer până dispare. înălţarea spre cer şi zborul prin aer la 
distanţe uriaşe, sunt menţionate în viaţa unor împăraţi 
şi a unor înţelepţi alchimişti taoişti din China. La fel, 
traversarea cvasiinstantanee a unor distanţe uriaşe (zbor 
într-o „clipită”, repede ca gândul) exprimă o capacitate 
magică a cărei reprezentare s-a păstrat în folclorul de 
pretutindeni. Dispariţiile şi reapariţiile în diverse locuri 
fac parte din aceeaşi serie de fenomene. Toate invocă 
depăşirea condiţiei umane de comportament şi de mişcare, 
pe coordonatele spaţio-temporale, fizico-biologice 
standard. Ele sugerează însă manifestări care apar ca fireşti 
atunci când ne plasăm în universul specific naraţiunilor, 
în lumea poveştilor, legendelor şi epopeilor în care sunt 
prezenţi şi zeii, a basmelor şi literaturii fantastice. Deci, în 
lumea susţinută de logos -ul narativ şi de temporalitatea sa 
specifică. Temporalitate pe care Eliade o identifică nu doar 
prin mit, ci şi prin literatură. 

Dacă înalturile cerului sunt teritorii propice pentru 
zborurile şamanice şi pentru diverse înălţări miraculoase, 
mitologia „subpământului” implică nu doar localizarea 
infernului, ci şi multiple valenţe germinative ale „pământului 
mamă”. în pământ se dezvoltă nu doar plantele. Pământul 
poate genera pietre. în sânul pământului, minereul creşte 
şi se dezvoltă ca un embrion, ajungând lent la maturitatea 
metalului (pe când opera metalurgiştilor şi apoi a făurarilor 
nu face decât să accelereze timpul naturii). în sfârşit şi mai 
ales, conform multor mituri, omul este germinat, format 
şi el în pământul mamă de unde femeia îl preia pentru a-1 
aduce efectiv pe lume. Un rol important revine grotelor. 
Expresia germană de Mutter Erde ar exprima această idee. 

La fel, tradiţia humi positio, naşterea pe pământ, transmisă 
de latini, dar întâlnită aproape pe tot globul. 

Eliade nu ezită să susţină că mitologia ancestrală induce 
omului un sentiment difuz, dar general de „înrădăcinare”, 
de familiaritate cu pământul, astfel încât el se simte în 
mod tradiţional, cel puţin în societăţile de agricultori, 
„omul locului”. Semnificaţia de „pământ mamă” face ca 
omul tradiţional să se simtă pe pământul unde s-a născut, 
„acasă”, „în patrie”. Odată cu modernitatea şi cu lumile 
cosmopolite este subminat acest sentiment originar al 
omului epocii agrare. 

Heidegger, în ultima parte a gândirii sale, a comentat o 
strânsă articulare între a fi şi a locui, pe pământ, sub cer, 
deschis spre semnele zeilor. Documentaţia şi analizele 
lui Eliade argumentează că viziunea heideggeriană vine 
de departe, din miile de ani în care omul agricol era 
dimensionat prin sacralitate, cu mult înainte de epoca 
presocraticilor şi a filosofiei. 

3.5. Timpul istoric al lui Eliade 

Culianu scria despre Eliade: 

„Fenomenul Eliade este unic, nu există o şcoală care 
să-i poarte numele, nu există repetabilitate. Dar există 
şi un motiv încurajator în această constatare: lipseşte 
posibilitatea ca gândirea lui Eliade să se fosilizeze în forme 
mai mult sau mai puţin ad usum delphini”. * 

Eliade a fost unic printre specialiştii în istoria religiilor, 
între altele prin interesul său pentru o antropologie filosofică 
înţeleasă în sens larg, care să integreze perspectivele pe care 
„specialitatea” ştiinţelor umane de care se ocupa, le relevă. 
Fenomenologia şi hermeneutica sa se înscriu în curentul 
principal metodologic cultivat în epocă, în domeniul 
ştiinţelor umane, înainte de explozia cognitivismului 
şi a inteligenţelor artificiale. Ricoeur indica în Eliade - 
notează Culianu - pe unul dintre promotorii unui tip de 
hemeneutică ce nu cade într-o falacioasă „demistificare”. 
Hermeneutica sa creatoare s-ar defini prin simplul contrast 
cu „hermeneutica suspiciunii” freudiană sau marxistă. 

Limbajul şi preocupările lui Eliade se intersectează, cel 
puţin parţial, cu deschiderea pe care a realizat-o interogaţia 
heideggeriană asupra sensului fiinţei. în această direcţie 
pledează referinţa explicită la ontologie, recurgerea 
constantă la conceptul a-fi-în-lume şi centrarea analizelor 
sale pe problematica temporalităţii. Totuşi, Eliade rămâne 
un om de ştiinţă, care se bazează pe documentaţia şi pe 
moştenirea teoretică a specialiştilor domeniului său. 
El nu îi citează în opera sa decât foarte rar pe filosofi, şi 
nu dezvoltă o speculaţie critică, ideatică, în stil filosofic. 

* Petru Culianu, Mircea Eliade, op. cit. 

Totuşi, una dintre cele două cărţi ale debutului său parizian, 
Mitul eternei reîntoarceri, începe cu aceste cuvinte: 

„Acest mic studiu îşi propune să cerceteze anumite 
aspecte ale ontologiei arhaice; mai exact, concepţiile 
despre fiinţă şi despre realitate care se degajă din 
comportamentul omului societăţilor premoderne. ” 

Să vorbeşti despre o „ontologie arhaică”, plasată 
înainte de întemeierea recunoscută a filosofiei în vremea 
presocraticilor din Grecia, era o noutate în secolul XX. 
Un hybris pe care nu l-ar fi încuviinţat nici Husserl*, nici 
Heidegger. Pentru amândoi, filosofia era bine delimitată în 
trecut, ca începând odată cu miracolul grecesc. 

Istoria religiilor, analizată şi comentată de Eliade 
din perspectiva unei eventuale antropologii filosofice, 
înfăţişează un aspect al temporalităţii umane pe care 
Heidegger l-a ignorat cu încăpăţânare, dar pe care l-a avut 
în vedere Hegel. E vorba de metamorfoza istorică, de faptul 
„devenirii” în aria manifestărilor spirituale ce caracterizează 
omul. Om care, în înţelesul nostru de acum, de-a lungul 
antropogenezei, după ce a dezvoltat limbajul articulat, 
ajunge să se manifeste şi într-o modalitate ce va fi numită 
drept culturală. Om ce ajunge să fie sedentar, agricultor şi 
meşteşugar, om al culturii spirituale, care venerează zeii; 
şi descoperă scrisul. Modul de a-fi-în-lume al omului 
sacral, cel din perioada de culegător şi vânător, iar apoi din 
vremea culturilor urbane agricole, presupunea o natură 
înconjurătoare sacralizată, marcată de teofanii şi epifanii. 
Odată cu apariţia scrisului alfabetic (vocalic) şi metamorfoza 
mitului sacral în mytos narativ - fapt ce se petrece în Grecia 
presocratică -, natura începe să fie desacralizată. Fisis -ul 
grecesc se translatează spre fizica ştiinţelor şi filosofiei. 

* Criza umanităţii europene şi filosofia, Ed. Paideia, Bucureşti, 1997. 

Filosofie ce se defineşte treptat ca plasându-se la un nivel 
bazai şi transcendentalo-transcendent. 

Eliade urmăreşte acest proces istoric, precum şi 
apariţia însăşi a „istoriei” umane, în cadrul civilizaţiei 
greco-romane*. Istoria umană mai are de străbătut o epocă, 
„istorică” pe parcursul celor aproximativ 2500 ani în care 
filosofia a fost regina ştiinţelor. E vorba de sacralizarea însăşi 
a istoriei, promovată de evrei şi ridicată la rang suprem 
de creştinism, prin întruparea lui Dumnezeu în timpul 
istoriei. De abia după Renaşterea europeană, odată cu 
noua şi radicala desacralizare a naturii ce se petrece acum, 
începe, de data aceasta, şi la una a istoriei. Momentul Hegel 
pecetluieşte acest proces, aducând în discuţie însăşi ideea 
devenirii istorice. După care urmează evoluţionismul şi 
istorismul secolului al XlX-lea, teroarea istoriei din secolul 
XX şi încheierea unui mare ciclu spiritual al omenirii, 
începe epoca postmodernă. Eliade se plasează în timpul 
istoric de la finalul acestui mare ciclu menţionat. 

Din perspectiva actuală, s-ar putea accepta că filosofia 
tradiţională este, pentru lumea postmodernă, similară 
cu ceea ce era dimensionarea omului prin sacru, pentru 
vremea începutului filosofiei. Şi că, aşa cum de-a lungul 
întregii epoci în care filosofia a fost în prim-plan, nu a 
dispărut „ontoteologia”, la fel şi în actuala lume a ştiinţei nu 
dispare „ştiinţa filosofiei”, păstrându-se ca logică şi filosofie 
a ştiinţei, chiar dacă fosta filosofie pare a se concentra tot 
mai mult în zona logicii şi limbajului ştiinţelor, cu aparenta 
neglijare a ontologiei. O astfel de perspectivă lasă un larg 
sector de meditaţie de tipul filosofiei tradiţionale, pentru 
înţelegerea acestui proces de metamorfoză, pe care Hegel 
îl priveşte din perspectiva devenirii. Pentru noi, care avem 
un orizont mult mai larg privitor la antropogeneză decât 
Hegel, rămân actuale ideile lui Eliade care scrie: 

* A se vedea Chenarul 5. 

„O hermeneutică istorico-religioasă creatoare ar putea 
stimula, nutri şi renova gândirea filosofică. Dintr-un 
anumit punct de vedere, s-ar putea spune că o nouă 
Fenomenologie a spiritului aşteaptă să fie elaborată, 
ţinându-se cont de tot ceea ce istoria religiilor este 
capabilă să releveze”. 

Cu gândul la o astfel de „nouă fenomenologie a 
spiritului”, Eliade caută să înţeleagă istoria omenirii. 
Desigur, între limitele problematicii care-1 preocupă, adică 
cea a raportării la sacru. Interesul pentru istorie, chiar 
dacă nu e central în opera sa nu e nici ignorat, punctat 
de ambiguitatea utilizării termenilor de „istorie” şi „om 
istoric”. Eliade nu încearcă să impună un limbaj univoc, 
în repetate rânduri el tentează să circumscrie ceea ce 
s-ar putea înţelege prin „omul arhaic”, „omul primitiv”, 
„omul premodern”, „omul istoric” ş. a. m. d. Polarizarea 
între sacru şi profan aduce o complicaţie în plus. Aceasta 
deoarece, deşi lumea zeilor îşi are genezele şi succesiunile 
sale de entităţi şi fiinţări supranaturale - deci o „istorie” 
ce-i este proprie -, despre o istorie propriu-zisă se vorbeşte 
cu predilecţie în legătură cu existenţa oamenilor. Mai mult, 
din perspectiva istoriei religiilor, intervenţia zeului suprem 
în istoria oamenilor se manifestă explicit doar odată cu 
iudeo-creştinismul. 

în ceea ce priveşte fundalul de istorie a omenirii pe care 
plasează şi comentează Eliade istoria religiilor, el e alcătuit 
din marile cicluri ale civilizaţiei: Neoliticul, trecerea de la 
condiţia de vânător culegător la cea de agricultor-păstor, 
utilizarea focului, a roţii, descoperirea şi utilizarea 
metalelor (de la aur la fier, fără a ignora pietrele preţioase şi 
diamantul), desacralizarea naturii şi exploatarea intensivă 
a resurselor naturale, revoluţia industrială ş. a. m. d. Suita 
de metamorfoze din care nu pot fi excluse cele care privesc 
tehnologia /ogos-ului: scrisul în general şi apoi cel alfabetic 

(mai ales cel vocalic, al grecilor), apoi tiparul, mass-media 
etc. Eliade remarcă faptul că umanitatea în ansamblu a 
avut o evoluţie relativ sincronă. într-o notă din Făurari şi 
alchimişti, el scrie: 

„(Se cere să ţinem cont) de fenomenul solidarităţii 
obligatorii a umanităţii întregi, începând dintr-un 
anumit moment, cu evenimentele istorice care se 
petreceau în câteva regiuni foarte bine localizate ale 
globului. Aşa se întâmplă după descoperirea agriculturii 
şi mai ales după cristalizarea primelor civilizaţii urbane 
în Orientul Apropiat antic. Chiar din acest moment, 
orice cultură umană, oricât de îndepărtată sau 
excentrică a fost condamnată să suporte consecinţele 
evenimentelor istorice derulate la «centru». Aceste 
consecinţe se manifestă uneori cu mii de ani întârziere, 
dar nu puteau fi, în nici un caz evitate: ţineau de 
fatalitatea istorică. După descoperirea agriculturii 
se poate spune că umanitatea a fost condamnată să 
devină agricolă sau, cel puţin, să suporte influenţele 
tuturor descoperirilor şi învăţărilor ulterioare, devenite 
posibile prin agricultură: domesticirea animalelor 
şi apariţia societăţilor pastorale, civilizaţia urbană, 
organizarea militară, imperiile, imperialismul, 
războiul de mase etc. începând deci din acel moment 
- corespunzând avântului primelor civilizaţii urbane 
din Orientul Mijlociu - putem vorbi de istorie în sensul 
cel mai important al civilizaţiei, adică de modificări de 
dimensiuni universale efectuate prin varianta creatoare 
a anumitor societăţi (mai ales a unor anumite elemente 
privilegiate ale acestor societăţi). ” 

Eliade nu are, aşadar, cum să ignore nici rolul jucat de 
schimbările propriu- zis istorice, ce au impulsionat istoria 
universală. Astfel referindu-se la expediţia lui Alexandru 
în India, el scrie în Istoria ideilor şi credinţelor religioase: 

„în perspectiva istoriei religiilor, unificarea lumii istorice 
începută de Alexandru şi desăvârşită de Imperiul Roman 
este comparabilă cu unitatea lumii neolitice efectuate 
prin difuzarea agriculturii. La nivelul societăţilor rurale, 
tradiţia moştenită a neoliticului constituia o unitate 
care s-a menţinut timp de milenii, în ciuda influenţelor 
primite de centrele urbane. Confruntarea cu această 
uniformitate evidentă la populaţiile agrare din Europa 
şi Asia, societăţile urbane din primul mileniu î. e. n. 
prezentau o diversitate religioasă considerabilă. Dar, 
în timpul epocii elenistice, religiozitatea Okumeniei va 
sfârşi prin a împrumuta un limbaj comun”. 

Aceeaşi carte de debut parizian din 1949, care a fost 
citată la începutul paragrafului, se încheie, aşa cum deja 
s-a menţionat, cu invocarea faptului că, creştinismul se 
dovedeşte, fără îndoială, religia „omului căzut”. Reluăm 
acum citatul, până la capăt. 

„în această privinţă, creştinismul se dovedeşte, fără 
îndoială, religia «omului căzut», şi aceasta în măsura în 
care omul modern este iremediabil integrat istoriei şi 
progresului şi în care istoria şi progresul sunt o cădere, 
implicând deopotrivă abandonul definitiv al paradisului 
arhetipurilor şi repetării. ” 

Despre finalul acestei căderi din paradisul arhetipurilor, 
a vorbit cu rezonanţă Cioran. 

Eliade, cu viziunea sa istorică amplă, care e centrată pe 
raportarea omului cultural dintotdeauna la sacru, credea 
într-o nouă Fenomenologie a spiritului. 

O nouă Fenomenologie a spiritului ar trebui însă, 
desigur, să ţină cont de ansamblul antropogenezei şi istoriei 
omului. Iar aceasta îşi are sursa în apariţia şi evoluţia vieţii 
pe pământ. Iar pământul - ştim noi astăzi - are şi el o istorie, 
căci s-a născut într-o galaxie a cărei istorie o presupune. 

Problematica se deschide, aşadar la fel ca pe vremuri 
pentru Hegel - dar în cu totul altă stare a lucrurilor - şi 
pentru o nouă Logică. Desigur, în sens de nouă ontologie. 

Pentru o astfel de meditaţie este înţelept să se facă iniţial 
un pas în urmă, cu un popas în preajma lui Heidegger, 
înainte de a-1 invoca pe Noica. Heidegger, care nu e doar 
autorul moral al interesului filosofilor din secolului XX 
faţă de timp, ci este un centru de refracţie, în raport cu 
care se poate desfăşura analiza spectrală a contribuţiei 
gânditorilor români în această direcţie. 

4. Fiinţă şi timp, timp şi fiinţă, 

Heidegger 

în 1927, Martin Heidegger publică o carte neobişnuită, 
cu titlul Fiinţă şi timp, al cărei obiect era de „a degaja 
terenul pentru formularea întrebării privitoare la sensul 
fiinţei”. Iar sensul fiinţei este proclamat ca problema 
centrală a filosofiei. Preocuparea faţă de fiinţă s-a afirmat, 
menţionează autorul, de la începuturile aurorale ale 
filosofiei cu presocraticii, ca să fie apoi dezvoltată în apogeul 
gândirii greceşti, prin Platon şi Aristotel. Dar, deja atunci, 
sensul întrebării privitoare la fiinţă a fost deturnat printr-o 
preeminenţă acordată logos-ului, înţeles ca logică, ca enunţ 
adevărat. Astfel încât „metafizica occidentală”, trecând prin 
scolastică şi modernitate, a ocultat radicalitatea acestei 
întrebări fundamentale. Aceasta era ideea lui Heidegger. 

Pentru reluarea întrebării asupra sensului fiinţei, „acest 
concept care este cel mai general şi mai vid, ce nu poate 
fi definit, deşi e un concept în permanenţă subînţeles de 
oricine chiar în desfăşurarea vieţii cotidiene ”, se cere ca, în 
primă instanţă, să se chestioneze şi să se clarifice structura 
de fiinţă a însăşi fiinţării care îşi pune întrebarea. Cartea 
Fiinţă şi timp este dedicată elaborării unei noi înţelegeri 
a omului sub denumirea de Dasein. Heidegger foloseşte 
o metodologie fenomenologico-hermeneutică plecând de 

la facticitatea vieţii cotidiene a omului actual, ce ne este 
tuturor accesibilă. Conform analizei sale, omul înţeles ca 
fiinţa finită, ca Dasein, privit în perspectiva integralităţii 
şi a trăirilor sale autentice, relevă o infrastructură 
temporală, care apare ca un filtru prin care sesizăm fiinţa. 
Pornind de la Dasein-ul individual care se deschide prin 
„existenţialii” săi transcedentali - faptul-de-a-fi-în-lume 
ca sineitate, împreună-cu-alţii, de a fi în situaţie neautentic 
şi autentic etc. - Heidegger tentează o tranziţie spre Istorie 
şi intratemporalitatea acesteia. 

Cartea Fiinţă şi timp reprezintă doar prima parte a unei 
întreprinderi mai extinse. De fapt, sunt expuse în ea doar 
primele două secţiuni ale primei părţi a proiectului avut 
în vedere, cea de a treia secţiune, intitulată Timp şi fiinţă, 
nefiind publicată. Partea a doua a acestui proiect ar fi 
urmat să se refere la „Destrucţia fenomenologică a istoriei 
ontologiei”, abordată şi ea în trei părţi, care să analizeze 
relaţia între fiinţă şi timp la Kant, Descartes şi Aristotel. 

Heidegger avea conştiinţa faptului că propune 
gânditorilor ceva cu totul nou. El scrie intr-un curs din 
1935:* „în lucrarea Fiinţă şi timp, întrebarea privitoare 
la sensul fiinţei este pusă şi dezvoltată în mod explicit ca 
întrebare pentru prima dată în Istoria filosofiei”. E o noutate 
ce se conjugă cu certitudinea pe care o afirmă explicit în a 
doua jumătate a vieţii sale, şi anume că vremea filosofiei 
anunţată de presocratici s-a sfârşit. Istoria Occidentului, 
care este de fapt istoria fiinţei, pare, astfel, a fi ajuns la 
capăt. Evocându-1 pe Heidegger, Noica spunea:** 

„Omenirea, acest mare animal, acest mare individ 

colectiv, ar trebui să simtă dacă este în pragul sfârşitului 

său dacă îl trăieşte deja. Când te îneci ai un moment de 

* Ce este metafizica, Ed. Humanitas Bucureşti, 1999. 

** Liiceanu, Jurnalul de la Păltiniş. 

supremă recapitulare a vieţii tale, o iluminare pe care 
ţi-o dă ultima clipă. Dacă am fi în plin înec, aşa cum 
cred atâţia, dacă ar fi adevărat că „numai zeii ne mai pot 
salva” aşa cum declară Heidegger, ar fi imposibil să nu 
simţim, şi să nu avem convulsia de dinaintea sfârşitului, 
să nu ne recapitulăm istoria. ” 

Heidegger pare să fi trăit această convulsie. 

De care Noica se detaşează. 


143 



Doctorandul din Freiburg* - 1 


Chenar 14 


Prezentare. Despre intenţionalitate 

Mă aflam în faza finală a redactării tezei mele de 
doctorat în filosofie, aici la Freiburg, pe o temă din gândirea 
lui Heidegger, când am primit invitaţia de a scrie câteva 
observaţii şi comentarii la scurta prezentare a acestui 
mare gânditor, intr-un eseu care prezintă contribuţia a trei 
gânditori din România, ce evocă timpul, în cultura de la 
sfârşitului modernităţii. Ca român ce studiază filosofia în 
acest colţ de lume, m-am bucurat. Desigur, am în minte în 
permanenţă pe cei trei români ce au studiat aici cu Heidegger 
- Dragomir, Vuia şi Biemel. Utimul a rămas discipolul cel 
mai apropiat al maestrului, şi s-a implicat în publicarea 
operei şi cinstirea memoriei sale. Apoi, nu pot să nu-mi 
amintesc de voga lui Heidegger, în România anilor '80-2000, 
când Liiceanu şi o echipă extrem de competentă, poate 
dinamizaţi fiind de interesul lui Noica pentru ontologie, au 
tradus şi publicat în româneşte esenţialul operei acestuia. 
La Freiburg, oraş care mai păstrează câte ceva din aerul 
tradiţiei, nu poţi să nu te gândeşti la prezenţa în acest orăşel, 
în prima jumătate a secolului XX a unui nucleu major 
al filosofiei epocii, începând cu neokantiantul Rickert, 
urmat la catedră de Husserl, întemeietorul fenomenologiei 
moderne şi continuând cu Heidegger, om al locului, rămas 
aici până la sfârşitul vieţii. Deci, la destinul gândirii filosofice 
tradiţionale, care a avut un real reviriment odată cu reluarea 
şi adâncirea ideii de intenţionalitate lansate de Husserl. 

Mă opresc, pentru început, la această noţiune de 
intenţionalitate, deoarece, cu tot pesimismul lui Heidegger, 
gândirea de tip filosofic nu a dispărut nici până în zilele 
noastre, de exemplu, chiar prin menţinerea acestui concept. 
Desigur, nu mai e vorba de modelul tradiţional de a face 

* Personajul fictiv care scrie chenarele din acest capitol nu 
are nicio legătură cu cele relatate în Prolog. 

filosofie. Căci, deocamdată cel puţin, nu se mai întâlnesc 
„filosofi totali” ca Hegel şi Heidegger. Iar tema ontologică a 
sensului fiinţei nu s-a dezvoltat amplu, pe urmele drumului 
deschis de acesta. Dar ideea intenţionalităţii, esenţială în 
fenomenologia lui Husserl şi Heidegger, a fost preluată de 
cognitivismşifilosofia minţii. PentruHeideggerproblematica 
sensului fiinţei este strâns articulată de înţelegerea omului - 
a constituţiei sale de fiinţă, a „Dasein-ului” în limbajul său - 
ca fiinţă intenţională. De aceasta se leagă şi comprehensiunea 
semnificaţiilor, semnificabilitatea celor ce sunt vizate. 
Deci, semnificabilitatea fiinţărilor intramundane, a lumii 
ce se prezintă Dasein-ului prin intermediul situaţiilor în 
care Dasein-ul este implicat. Tema semnificaţiei, pe care 
hermeneutica lui Schleirmacher (ce se raporta la texte), a 
valorizat-o în mod deosebit, a rămas şi ea actuală, în cadrul 
filosofiei analitice. 

Husserl afirma explicit că a preluat şi radicalizat conceptul 
de intenţionalitate de la Brentano. Acest filosof vienez din 
secolul XIX l-a interesat pe Heidegger încă din tinereţe, mai 
ales prin lucrarea sa privitoare la „semnificaţiile multiple ale 
fiinţei la Aristotel”. Revenind la intenţionalitate, nu trebuie 
ignorantă, totuşi, lansarea ei ca temă în secolului XIII de 
către Avicena, în dispută cu Averroes; atât în vremea lor cât 
şi în următoarele două secole. Intenţionalitatea lui Avicena 
avea, aşa cum analizează Alain de Libera*, o importantă 
nuanţă neoplatonică. După cum, importanţa pe care lumina, 
aducerea în lumină, luminarea şi „luminişul” lui Heidegger 
nu pot fi complet rupte de Platon. Căci, la presocraticii 
pe care el îi îndrăgeşte, această lumină luminatoare nu se 
întâlneşte. 

Deci, voi încerca, urmărind textul, să intervin cu unele 
precizări ce nu îşi pot găsi locul în cursivitatea expunerii 
principale. Şi, mai ales, cu unele comentarii privitoare 

* Alain de Libera, Cearta universalilor, Ed. Amarcord 
Timişoara, 1998. 

la limbajul conceptual cu totul special a lui Heidegger. 
Căci răsturnarea fundamentală pe care el o propune prin 
înlocuirea înţelesului filosofic tradiţional al omului, odată 
cu introducerea conceptului de Dasein, se dovedeşte, în cele 
din urmă, profund înrădăcinată în tradiţia filosofiei. 

Totuşi, noul limbaj pe care Heidegger îl foloseşte, 
presupune ceea ce el a numit „destrucţia metafizicii 
occidentale”. Astfel, cel puţin din motive de limbaj, e firesc 
ca anticii şi modernii să nu fi formulat clar întrebarea 
privitoare la sensul fiinţei. 

4.1. Portretul 


Martin Heidegger s-a născut în familia unui slujitor al 
bisericii catolice dintr-un mic orăşel german şi a început 
prin a studia teologia. A trecut apoi la filosofie, iar după 
Primul Război Mondial s-a convertit la Protestantism. Deşi 
întreaga sa activitate s-a desfăşurat în universul filosofiei, 
el a menţinut legături semnificative cu teologii vremii (e. 
g. cu Bultman) şi a conferenţiat în repetate rânduri în faţa 
teologilor. Legătura filosofiei cu orizontul sacrului, deşi 
iniţial apare ca fiind complet scoasă din joc, se menţine 
însă constant, şi merită atenţie pentru oricine se angajează 
în parcurgerea operei sale. 

Paul Liibcke* scrie următoarele despre Heidegger în 
volumul Filosofia în secolul XX: 

„Născut şi crescut la Messkirch în Baaden, Heidegger a 
studiat şi a profesat întreaga sa viaţă, cu excepţia perioadei 
de profesor la Marburg (1923-1928), la Universitatea 
din Freiburg. Heidegger dezavua congresele filosofice 
şi, prin urmare, participa rar la ele. în rest, nu călătorea 
decât foarte rar, iar atunci când i s-a oferit, în 1930, o 
catedră de profesor la Berlin, a refuzat-o, motivând că 
nu vrea să părăsească solul în care îşi are rădăcinile. 
Cunoscută este şi atitudinea sa aproape entuziastă faţă 
de viaţa simplă, preindustrială - o simpatie care se vădea 
chiar şi în îmbrăcămintea sa, care amintea mai degragă 
de îmbrăcămintea modestă de duminică a unui ţăran. 
Gadamer relatează că a fost, la Marburg, martorul unei 

* Filosofia ca interogare radicală, în A. Hiigll, P. Liibcke, 
Filosofia în secolul XX, Ed. AII Educaţional, Bucureşti, 2003. 

întâlniri între Nicolai Hartman, întotdeauna impecabil 
ca ţinută, îmbrăcat în costum negru, şi Heidegger, în 
costum de schi; ambii erau în drum spre cursurile lor.. 

„Heidegger era asemeni unui ţăran de la munte, cu 
ochii întunecaţi, cu o constituţie greoaie, având un 
temperament care, în ciuda stăpânirii de sine, ameninţa 
întotdeauna să scape de sub control. La aceasta se 
adăuga privirea lui pătrunzătoare şi severitatea sa 
plină de importanţă, ce-şi refuza orice glumă. Acest 
bărbat mărunt, robust, reuşea să unească la cursurile 
sale şi mai ales la seminariile sale un talent pedagogic 
cu unul lingvistic ieşit din comun, a cărui originalitate 
terminologică reuşea să subjuge ascultătorii”. 

Despre seminariile lui Heidegger scrie Walter Biemel*, 
din Braşovul Transilvaniei, care i-a fost student împreună 
cu alţi doi români - Alexandru Dragomir şi Octavian Vuia 
(între 1942 şi 1944). în volumul Heidegger, din colecţia 
Maeştrii Spirituali, putem citi: 

„Cine îl cunoaşte pe Heidegger doar din scrierile 
publicate nu-şi va putea imagina decât cu greu ce mod 
singular de predare avea. Chiar şi pe începători reuşea în 
scurtă vreme să-I facă să gândească - nu să-şi închipuie 
opinii sau să redea lucruri citite, ci să ajungă în însăşi 
mişcarea gândirii. Ca printr-o minune dialogul Socratic 
părea să renască... Seminariile se constituiau în lucru 
nemijlocit pe text. Se întâmpla ca într-un semestru 
întreg să nu citim decât două sau trei pagini din opera 
unui filosof, încercând să le înţelegem. Dar prin aceste 
pagini el reuşea să se transpună atât de bine în ceea ce 
era propriu acelui filosof, încât aflam mai multe despre 
el decât dacă i-am fi dedicat ani întregi de studiu. Şi nu 
numai despre acel filosof, ci totodată despre istoria în 

* Ed. Humanitas, Bucureşti, 1996. 

mijlocul căruia se situa. Fără o înţelegere istorică, în 
absenţa dimensiunii istorice orice înţelegere era exclusă.” 

Heidegger a publicat în 1927 Fiinţă şi timp*, carte 
la care lucra din 1923. Tipărirea s-a făcut oarecum sub 
presiunea timpului, la solicitarea decanului Facultăţii de 
Filosofie din Marburg, pentru a putea prelua Catedra ce 
devine vacanta prin plecarea lui Hartman. S-a reîntors apoi 
la Freiburg, preluând Catedra lui Husserl, la recomandarea 
acestuia. în 1933 a fost ales rector al Universităţii sub 
regimul naţional-socialist. Dar a demisionat în anul 
următor, neacceptând să dea curs unor reglementări 
oficiale. Walter Biemel relatează că în primăvara anului 
1942, când a solicitat să urmeze cursurile lui Heidegger, 
cei de la Ambasada germană din România au încercat să-i 
schimbe hotărârea, recomandându-1 pe Nicolai Hartman 
de la Berlin. A rămas până la sfârşitul vieţii la Freiburg. 
Paul Liibcke mai notează în caracterizarea sa: 

„Gândirea lui Heidegger este o despărţire şi, în acelaşi 
timp o investigaţie profundă a istoriei filosofiei. Este greu 
însă de întrevăzut cât de radicală a vrut să fie această 
ruptură. Printre «partenerii de discuţie» invocaţi îi găsim 
pe presocratici, pe Platon, Aristotel, Kant şi Husserl. 
Prin critica sa el a vrut să arate că există slăbiciuni şi 
lipsuri importante în întemeierea ontologică a filosofiei 
tradiţionale. însă, această critică însăşi este la rândul 
ei problematică şi ambiguă... Sein und Zeit a rămas 
neterminată. El vorbeşte de o cotitură a gândirii sale 
care a intervenit după 1930. Aceasta nu înseamnă însă 
că Heidegger şi-a declarat concepţiile de dinainte de 
1930 ca fiind eronate. El recunoaşte doar rar (pentru a 
nu spune niciodată) că s-a înşelat în chestiuni filosofice 
sau politice. Dimpotrivă, el a realizat o «reinterpretare». 


* Ed. Humanitas, Bucureşti, 2003. 

Punctele de vedere timpurii nu au fost «greşite», ci etape 
necesare, premergătoare, în drumul spre clarificare. ” 

Un paradox peste care nu se poate trece este faptul că 
Heidegger, cu toată profunda originalitate a gândirii sale, 
nu a avut niciun urmaş direct în filosofie. Sau, mai precis, o 
posteritate filosofică în sensul în care după Hegel s-a putut 
vorbi de hegelianism. în afară de expresia a-fi-în-lume 
utilizată uneori cu diverse înţelesuri antropologice, 
limbajul şi elaborările sale conceptuale nu au fost preluate 
ca atare de către filosofi. De fapt, către sfârşitul vieţii el 
însuşi scrie despre „sfârşitul filosofiei”. 

Şi totuşi, opera lui Heidegger a rămas un punct nodal 
pentru filosofia secolului XX. Şi, poate, pentru filosofie 
în general. 

4.2. Fiinţă, timp şi Dasein 


în lucrarea Fiinţă şi timp (1927), Heidegger abordează 
problema ontologică a sensului fiinţei ca temă centrală a 
filosofiei. 

Heidegger se decide să renunţe la limbajul conceptual 
tradiţional, ceea ce include şi interpretarea a omului care 
filosofează, ca animal raţional. El refuză metodologic şi 
recursul la o imagine a omului aşa cum ar rezulta ea din 
recentele ştiinţe antropologice ale psihologiei experimentale, 
sociologiei, antropologiei culturale etc. Modelul euristic al 
acestui om - care-şi pune întrebarea privitoare la sensul fiinţei 
- şi pe care-1 va denumi Dasein, Heidegger încearcă să îl 
extragă printr-o „hermeneutică a facticităţii vieţii cotidiene”, 
plecând de la existenţa noastră nemijlocită, evidentă pentru 
fiecare din noi, la nivelul mediu al vieţii de zi cu zi. Un nivel 
în care noi avem deja o înţelegere preconceptuală a fiinţei. 
Adică, suntem, prin definiţie, „deschişi” spre lume şi spre 
o înţelegere a fiinţei. Este, aşadar o preînţelegere întâlnită 
nu doar în „propoziţiile ştiinţelor”, ci şi în cea mai banală 
propoziţie pe care o rostim zilnic, folosind expresia „este”. 
Heidegger scrie la începutul cărţii Fiinţă şi timp: 

„Dasein-ul se înţelege pe sine - intr-un fel sau altul şi 
mai mult sau mai puţin explicit - în fiinţa sa. Acestei 
fiinţări îi e propriu faptul că - prin fiinţa şi cu fiinţa sa - 
această fiinţă îi este ei însăşi deschisă. înţelegerea fiinţei 
este ea însăşi o determinare a fiinţării Dasein-ului. 
Privilegierea ontică a Dasein-ului constă în aceea că el 
este ontologic. ” 

Concentrându-se asupra acestei posibilităţi a 
Dasein-ului de a avea acces direct la fiinţă, Heidegger, care 

Doctorandul din Freiburg 2 


Chenar 15 


Terminologia din Fiinţă şi timp (a) 
Circumscrierea Dasein-ului 

Dasein-ul e un construct teoretic, filosofic, propus de 
Heidegger pentru a căuta formularea întrebării despre 
sensul fiinţei în însăşi structura fiinţării ce-şi pune această 
întrebare. Filosoful pretinde, retoric, că filosofia tradiţională 
a ignorat să exploreze în direcţia respectivă. Fapt ce este 
infirmat de atenţia deosebită ce a acordat-o Aristotel şi 
întreaga filosofie de şcoala psihe -ului uman, dotat cu nous 
şi logos, cu estezie şi fantasie etc. în continuare, e deliberat 
ignorată contribuţia scolasticii - cel puţin a lui Avicena, cu 
intenţionalitatea sa - cea a misticii renane - ce a introdus 
conceptele de eu şi sine (Ich, Selbst) şi a întregii modernităţi 
care a forjat conceptele de conştiinţă subiectivă, percepţie şi 
apercepţie, fenomen etc. Modelul kantian al eului persoanei 
conştiente dotată cu intelect şi raţiune, este tacit acceptat, 
ca referenţial, preluându-se din el caracteristica de „fiinţă 
finită”. Dar, la Kant, această finitudine se defineşte prin 
contrast cu infinitudinea intelectului divin. La Heidegger 
ea se transformă în finitudinea pe care o induce conştiinţa 
limitării existenţei personale prin moarte, fără aluzie la 
niciun Dumnezeu. 

în elaborarea constructului Dasein-ului, Heidegger 
propune existenţa unui om din lumea contemporană, 
ce-şi desfăşoară viaţa cotidiană la un nivel mediu. Acest 
om-Dasein este cel în raport cu care el realizează analitica 
sa existenţială, dezvăluind o reţea de existenţiali apriorici, 
între care existenţa-întru-moarte joacă un rol deosebit. In 
afara de de moarte (individuală), caracteristicile biologice 
ale individului uman sunt puse între paranteze (naştere, 
maturare, învăţare, alimentare, multiplicare sexuală etc.). 
Sunt, de asemenea, lăsate de o parte aspectele existenţei 
umane care depăşesc condiţia existenţei individuale 


152 




situaţionale (e. g. munca instituţionalizată în cadrul 
practicilor umane, cunoaşterea ce se sedimentează în 
cunoştinţe sub forma teoriilor ştiinţifice, istoriile depozitate 
în legende şi istoriografii, doctrinele religioase ce se exprimă 
în mituri şi ritualuri etc.). în sfârşit, Dasein-ul heideggerian 
standard, deşi are ca model omul contemporan, nu exprimă 
nicio legătură cu limbajul narativ, cel al miturilor, poveştilor, 
romanelor, epopeilor, istoriilor, biografiilor. 

Deşi mare parte din caracteristicile Dasein-ului 
circumscris în Fiinţă şi timp se relaxează pe parcurs (câtă 
vreme acest concept e folosit), totuşi opţiunea iniţială a 
lui Heidegger se cere avută în vedere ca un referenţial al 
doctrinei sale. 


de fapt tentează să reformuleze eul conştient al lui Kant 
intr-un nou limbaj conceptual, lasă de o parte întrebarea 
care-1 frământa pe filosoful din Konigsberg: cum sunt 
posibile judecăţile sintetice apriorice ale matematicii şi 
fizicii pure? în Fiinţă şi timp, Heidegger introduce o 
terminologie conceptuală cu totul nouă, pentru a constitui 
un model euristic al omului pe care-1 denumeşte Dasein. 
Ea nu poate fi prezentată explicit intr-un rezumat. De 
aceea se va presupune că cel puţin lucrarea Fiinţă şi timp 
este cunoscută de către lector. Totuşi, pentru a exista un 
minim referenţial pentru comentariile ce vor urma, - 
dată fiind intenţia de a raporta viziunea heideggeriană la 
abordările lui Cioran, Eliade şi Noica -, e necesară o scurtă 
prezentare, evocatoare a titlurilor din cuprinsul acestei 
cărţi. E un pasaj care ar putea fi încadrat ca un text aparte 
în cursivitatea expunerii. El este dublat şi de câteva detalieri 
cuprinse în chenare. 

în carte se ridică problema ontologică a sensului fiinţei, 
fapt ce presupune, desigur, formularea unei întrebări. Ea 
poate fi realizată, fireşte, de către om, înţeles ca Dasein. 

Ceea ce înseamnă că omul e înţeles, prin definiţie, ca 
„prezent” (aici) şi „deschis” spre o lume ce-1 cuprinde. 
Dasein-ul este tot timpul al meu (meinest), al fiecăruia 
dintre noi înşine, el existând factic nemijlocit. O analiză 
fenomenologică a acestei facticităţi ne relevă structurile 
sale fundamentale apriorice („deja date dinainte”) care 
sunt numite „existenţiali”. 

Dintre existenţiali, primul şi cel mai important e 
faptul-de-a-fi-în-lume. Prin acest existenţial lumea 
apare ca un corelativ al Dasein-ului şi nu exterioară 
acestuia. Iar fiinţările lumii (intramundane) se prezintă 
în primă instanţă ca ustensile, ca fiinţări la îndemână 
pentru realizarea unor diverse obiective. Ele sunt 
articulate în complexe ustensilice, a căror semnificaţie 
Dasein-ul o înţelege. Fiinţările intramundane se pot 
prezenta şi ca simple-prezenţe, oferindu-se contemplaţiei 
şi cercetării. Cel de al doilea existenţial de bază este 
faptul-de-a-fi-împreună-cu-alţii („mitsein”), care se 
exprimă în diverse moduri de relaţionare cu alţii. La acest 
nivel devine mai evidentă o altă polarizare, cea dintre „a 
fi autentic” (eu însumi) şi neautenticitatea împrăştierii 
în impersonalul public (das Man). Dasein-ul se mai 
caracterizează prin faptul că este totdeauna deschis, aici, 
în raport cu situaţiile, faţă de care se manifestă printr-o 
anumită dispoziţie afectivă, comprehensiune, explicitare şi 
discurs. în modalitatea public-impersonală, aceste aspecte 
se exprimă într-o manieră necoerentă, împrăştiată, ca 
şi vorbărie, curiozitate, ambiguitate, cădere (aruncare). 
Totuşi, structurile Dasein-ului au o coerenţă nucleară de 
raportare la sine, la propriile posibilităţi de a fi, realizată ca 
„grijă”. Grija este fiinţa Dasein-ului. Ea ne este indicată de 
dispoziţia angoasei, care precipită Dasein-ul spre nefiinţă, 
spre nimic (nimicnicie). Reculegerea în grijă se afirmă 
ca proiect, ca proiectare în lumea familiară. Dasein-ul se 

Doctorandul din Freiburg 3 


Chenar 16 


Terminologia din Fiinţă şi timp (b) 
Deschiderea „Da” şi sineitatea 

Terminologia pe care Heidegger o introduce în cartea 
Fiinţă şi Timp începe chiar cu expresia, deja menţionată, 
Dasein. 

Termenul de Dasein se referă la om, înlocuind 
tradiţionalul psihism dimensionat prin nous şi logos a lui 
Aristotel; precum şi la subiectul raţional, conştient din 
filosofia europeană, centrat de subiectivitatea unui eu ce se 
opune unei lumi obiective exterioare. 

Expresia germană de Dasein, ca substantiv verbal, s-a 
născut din adverbul Da (aici) şi Sein (a fi) însemnând „a fi 
prezent”, „prezentă”. Un secol mai târziu intră în vocabularul 
filosofic pentru a traduce (de ex. la Kant) latinescul 
„existentia”. La Hegel el desemnează fiinţă care, primind 
unele calităţi, a devenit „ceva anume”. Heidegger adoptă 
termenul deoarece prin particula „Da” el poate exprima 
deschiderea spre lume, apărând ca „locul” în care „a fi” 
este înţeles, rostit şi, la limită, interogat în privinţa sensului 
său. Dasein-ul sugerează „deschiderea” în sens spaţial şi 
temporal, ca loc de emergenţă a fiinţei în deschisul actual, 
spre lumea care-1 învăluie. 

Dasein-ul din Fiinţă şi timp nu se referă doar la om în 
general, ci, de fiecare dată când e invocat, el trimite la fiecare 
din noi înşine, prezenţi acum şi aici. Adică, referinţa trimite 
la mine, la prezenţa şi realizarea propriei „sineităţi”. 

Pe parcursul elaborării lucrării Fiinţă şi timp, Heidegger 
utilizează iniţial (în Conferinţa Conceptul de timp din 
1924,) alături de termenul Dasein, pe cel de „jeweiligkeit” 
(„faptul-de-a-fi-de-fiecare-dată”) care pune un accent 
special temporal pe experienţa ce survine în situaţii de viaţă 

cotidiene. Termenul ar exprima* „unicitate temporală a 
sinelui” şi „particularitatea temporală a Dasein-ului”. „Eu 
sunt” înseamnă în cele din urmă „eu sunt aici, în această 
situaţie de viaţă, ca o individualitate temporală, determinată 
temporal”. Conceptului dejeweiligkeiti-a luat locul, în Fiinţă 
şi timp, cel de jemeinigkeit, care trimite la sineitate, fără 
această accentuare a prezentului. Conceptul de jemeinigkeit 
se referă la „cine” este Dasein-ul şi s-a impus treptat ca un 
adevărat „principius individuatione”. 

Referinţa fundamentală la sineitate, la faptul că Dasein-ul 
e de fiecare dată fiecare din noi înşine, are sensul de a 
acoperi tradiţionala trăsătură de reflexivitate a conştiinţei. 
Heidegger susţine un nivel mai primar al reflexivităţii decât 
cel care ar deriva din reflectarea sinelui prin intermediul 
fiinţărilor intramundane. Această reflexivitate „prereflexivă” 
(atitudinală) e consonantă cu deschiderea Dasein-ului, cu 
acest „Da” originar care îmbrăţişează, prin transcendenţă 
şi temporalitate lumea, aducând-o în proximitate. Fiind în 
proximitatea lumii, Dasein-ul poate „des-vălui” aspecte ale 
lumii, aducându-le la lumină, sau lăsându-le să se manifeste 
plenar, în adevăr ( aletheia ). Existenţialul jemeinigkeit se 
articulează astfel cu întreaga structură a Dasein-ului. 

Conceptul de Dasein este un construct pe care Heidegger 
l-a realizat pornind de la omul individual. Ulterior, el a 
vorbit şi de Dasein-ul istoric, instanţă la nivelul căreia 
sineitatea e ceva dificil de conceput. în sfârşit, în perioada în 
care Heidegger înlocuieşte Dasein-ul cu Tetrada (muritori, 
cer, pământ, zei), locul sineităţii poate fi luat de conceptul 
de Ereignis (ceea ce e propriu). 

* Cătălin Cioabă, Timp şi temporalitate, comentarii la 
Conferinţa Conceptul de timp, de Martin Heidegger, 

Ed. Humanitas, Bucureşti, 2000. 

alătură astfel, în intimitate, fiinţărilor ce se dezvăluie, ce ies 
în lumina prezenţei, ca realitate. Deschiderea Dasein-ului 
spre lume e şi o dechidere spre adevărul fiinţei fiinţărilor. 
Şi a fiinţei însăşi, ce iese din ocultare, dezvăluită prin 
adevărul prezenţei. 

Angoasa ne poate conduce, apoi, şi în direcţia existenţei 
autentice. Ea se prezintă acum, în cea de a doua intervenţie 
a sa, ca o alunecare spre nimicnicie a Dasein-ului înţeles ca 
fiinţă finită, muritoare, limitată la intervalul dintre naştere 
şi moarte. E vorba de existenţialul a-fi-întru-moarte. 
Această angoasă adâncă funcţionează ca un „ epoche ” care 
mobilizează şinele să-şi angajeze existenţa intr-un proiect 
semnificativ. 

Intervine, la acest nivel, conştiinţa morală ( Gewissen ) 
care „cheamă” Dasein-ul spre o hotărâre autentică („clipa”) 
în care să-şi preia în propria-i responsabilitate, proiectarea 
sa în viitor. Adică proiectarea propriilor posibilităţi de a 
fi. De la acest nivel devine evidentă corelaţia între fiinţa 
Dasein-ului şi temporalitate, căci proiectul autentic 
presupune aspirarea prezentului de posibilităţile 
semnificative de a fi, în viitor. Existenţa se relevă astfel ca 
„pro-jecţie”, ca ec-sistenţă, ceea ce conduce la o deschidere 
suplimentară. Dasein-ul este „furat” de extaza temporală 
a viitorului. Prezentul îşi păstrează şi el importanţa prin 
prezenţa Dasein-ului la prezenţa (prezentificarea) lumii, 
în ceea ce priveşte trecutul, în varianta sa esenţială, acesta 
susţine revenirea în Dasein a unor dimensiuni destin ale, 
istorice. Trecutul e considerat şi el ca subordonat viitorului, 
susţinut de proiectarea posibilităţilor de sine, prin care 
grija ajunge la autenticitatea clipei. Odată cu aceasta e 
avută în vedere integralitatea Dasein-ului, care presupune 
extinderea sa între naştere şi moarte. 

în ansamblu, analitica Dasein-ului relevă o 
infrastructură temporală care-1 „deschide’spre lume prin 

cele trei extaze ale timpului, dintre care preeminent e 
viitorul. Este vorba despre deschiderea unei fiinţe finite, 
limitată prin moarte, prin nimicul nimicniciei pe care-1 
relevă angoasa, dispoziţie afectivă ce se plasează în centrul 
acestei structuri. 

Odată cu integralitatea Dasein-ului, intervine 
„survenirea” ( Gescheen ) care e o modalitate specială în 
cursul extinderii dintre naştere şi moarte, ce asigură 
identitatea de sine a Dasein-ului şi accesul său la 
posibilităţile esenţiale moştenite, care se fixează şi 
acţionează ca destin. Destinul se transmite astfel „lui 
însuşi”. Deoarece Dasein-ul e definit prin existenţialul 
Mitsein, survenirea sa este şi ea „împreună cu alţii”, 
determinând destinul comunitar. Existând în aceeaşi lume, 
cu alţii, destinul (Dasein-ului) e dinainte ghidat în cadrul 
fiecărei generaţii. Dar, doar temporalitatea autentică, care 
este totdeauna una finită, face posibil ceva precum destinul; 
adică, istoricitatea autentică. Astfel, istoria îşi are centrul 
în survenirea autentică a existenţiei, în acea survenire ce 
se naşte din viitor. Ceea ce nu înseamnă că nu ar intra în 
joc şi o istoricitate neautentică, ce se cere şi ea avută în 
vedere. Intratemporalitatea, ce învăluie temporalitatea 
Dasein-ului (individual şi istoric) are acelaşi suport, bazat 
pe autenticitatea clipei. 

Succinta trecere în revistă a conţinutului cărţii Fiinţă şi 
timp sugerează atât noutatea abordării, cât şi complexitatea 
hermeneuticii fenomenologice a cotidianităţii Dasein-ului. 
Putem remarca şi sublinia de la început că gânditorul din 
Freiburg nu clarifică suficient cum s-ar putea înţelege 
temeinic timpul - sau temporalitatea - dimensiunii istorice 
a existenţei Dasein-ului. „Dasein-ul istoric” e derivat, 
pornind de la Dasein-ul individual al existenţei cotidiene 
medii a omului actual. Insistenţa discursului heideggerian 
în această direcţie, cel puţin în prima parte a gândirii 

Doctorandul din Freiburg 4 


Chenar 17 


Terminologia lui Heidegger din Fiinţă şi timp (c) 
Lumea şi existenţialul a-fi-în-lume 

La fel de importantă ca sineitatea este, în caracterizarea 
Dasein-ului, ceea ce cuprinde deschiderea sa specifică, 
adică lumea. Faptul de a plasa astfel lumea ca un corelat 
intenţional al sineităţii, care se impune, însă nu ca un obiect 
sau obiectiv, ci ca un fel de orizont care învăluie totalitatea 
fiinţărilor în ansamblul lor (incluzând Dasein-ul), este o 
viziune intr-adevăr originală a lui Heidegger. în conferinţa 
Despre esenţa temeiului (susţinută la doi ani după apariţia 
cărţii Fiinţă şi timp), el face un istoric al conceptului de 
lume precizând şi sensul interpretării sale, care se plasează 
în continuitatea interpretării lui Kant a lumii ca „totalitate 
a fenomenelor” organizate prin „principiul transcendental 
suprem al tuturor principiilor”, aflat în instanţa ultimă a 
„ideilor raţiunii”. Heidegger părăseşte însă ceea ce se numeşte 
pozitivitatea metafizică a lui Kant, mutând lumea în direcţia 
corelatului intenţionalităţii funciare a Dasein-ului. Lumea e 
înţeleasă ca instaurată printr-un apriori a unei transcedenţe, 
specifică structural Dasein-ul. 

Deşi expresia „a fi în lume” este intuitivă, conceptul 
de lume introdus de Heidegger este extrem de abstract 
şi complex, extinzându-se de la „lumea” unui Dasein 
individual centrat de sineitate, la „lumea unui popor istoric” 
(e. g. lumea grecilor antici, lumea Evului Mediu European) 
etc. Heidegger admite o arie a fiinţărilor care sunt accesibile, 
deşi încă nu au intrat în lume; dar pot intra. Aşa sunt aspecte 
ale fisis-ului, ale naturii fizice. „A intra în lume” înseamnă a 
deveni o fiinţare intramundană, a avea acces la intimitatea 
Dasein-ului ca şi corelat al intenţionalităţii acestuia. Astfel, 
zona de fiinţare accesibilă poate ajunge să fie dezvăluită ca 
adevăr ( aletheia ). 

Conceptul de lume este esenţial pentru doctrina 
heideggeriană a adevărului, înţeles ca aletheia - dezvăluire. 
Doar ceea ce este scos din ascundere, dezvăluit şi adus la 
lumină, în mijlocul lumii poate căpăta statutul de adevăr: 
„Propoziţia doi ori doi fac patru sau legile lui Newton 
pot fi considerate ca adevărate doar într-o lume ce le 
aduce în lumina preocupărilor ei şi le formulează ca teme 
problematice”. * 

Conceptul de lume a fost promovat intr-un sens, până la 
un punct, similar, de către Husserl, care în fenomenologia 
sa dezvoltă tema intenţionalităţii conştiinţei printr-un 
cuplu noetico-noematic. Husserl nu operează însă, ca şi 
Heidegger, cu „existenţiali” apriorici. Dar distinge între o 
lume a vieţii cotidiene - Lebenswelt - şi adâncimile ultime 
ale conştiinţei, ce pot apărea după „punerea între paranteze” 
a acestei lumi, ca expresi a unei subiectivităţi transcedentale. 
La acest nivel bazai s-ar decide, prin evidenţă, chiar 
fundamentele filosofice şi ale „practicii ştiinţifice”. Pentru 
întreg acest ansamblu, incluzând lumea vieţii, se instituie 
un orizont delimitativ şi incorporator, care e cel al lumii. 

Nici Heidegger, nici Husserl nu fac însă referinţă la 
conceptul de „lumi posibile” în sensul lansat de Leibnitz, 
care a ajuns să fie considerat de logicienii din secolul XX ca 
părinte al paradigmei „logicii lumilor posibile”. Sunt aduse 
acum în discuţie mai multe lumi coexistente, fiecare cu 
logica sa şi cu regulile sale de adevăr. 

Ideea lumilor multiple este veche şi s-a dezvoltat 
amplu după Renaştere, ea fiind familiară lui Kant. în plan 
antropologic, ea se corelează şi cu dimensiunea imaginarului 
şi a lumilor fictive, ajungând astfel la o mare actualitate în 
epoca postmodernă. 

Gândirea lui Heidegger apare însă blocată în direcţia 
multiplicităţii lumilor. 

* Problemele fundamentale ale fenomenologiei, 

Ed. Humanitas, Bucureşti, 2006. 

sale, vrea parcă să atragă atenţia că nu se poate vorbi de 
istorie - şi de timp al istoriei - decât în cadrul existenţei 
umane înţeleasă ca Dasein. La fel e înţeleasă şi problema 
adevărului. Adevărul - chiar şi adevărul matematic şi cel 
ştiinţific, aşa cum ar fi legile lui Newton, scrie el în altă 
parte - nu are sens decât înţeles din această perspectivă. 
O astfel de atenţionare nu anulează însă o înţelegere 
multifaţetată a temporalităţii istoriei umane, aşa cum ne-o 
relevă, de exemplu, scrierile lui Eliade. 

Corelaţia intimă între fiinţă şi timp a fost o intuiţie 
deosebită a lui Heidegger care, direct sau indirect, a rămas 
provocatoare pentru cultura sfârşitului modernităţii, 
în ultimele rânduri din Fiinţă şi timp, Heidegger 
concluzionează: 

„Constituţia existenţial-ontologică a integralităţii 
Dasein-ului îşi are temeiul în temporalitate. Iată de 
ce un mod originar de temporalizare a temporalităţii 
extatice este chemat să facă posibil proiectul extatic al 
fiinţei în genere. Dar cum trebuie interpretat acest mod 
de temporalizare a temporalităţii? Există cumva o cale 
care să ne conducă la timpul originar, la sensul fiinţei? Se 
arată oare timpul însuşi ca orizont al fiinţei?” 

Ideea solidarităţii dintre fiinţă şi timp se menţine, 
pentru Heidegger, până la sfârşitul gândirii sale, când, 
în 1969 susţine o conferinţă cu titlul Timp şi fiinţă. El 
formulează acum că, încă din Antichitate, înţelesul fiinţei 
s-a etalat ca „prezenţă statornică”. Singurele schimbări faţă 
de Fiinţă şi timp vor consta în faptul că, viitorul nu se mai 
impune aşa de dominant în raport cu celelalte două extaze 
ale temporalităţii, fiind sugerată şi o a patra dimensiune, 
identitară. Iar atât timpul, cât şi fiinţa par a deriva, „a fi 
oferite”, „date” („£s gibt”) dintr-o sursă misterioasă, girată 
de „intimitatea apropierii” („Ereignis”). 

Conceptul de Dasein, cu toate structurile sale, face 
parte din fundamentele doctrinei filosofice a lui Heidegger. 
Totuşi, după 1930, expresia Dasein începe să fie folosită mai 
rar. O perioadă este utilizat conceptul de „Dasein destinai 
a unui popor istoric” (trimiterea e la Germania, pe vremea 
rectoratului său sub regimul naţional-socialist). Ulterior, 
deşi menţine referinţele la lume (mundaneitate) şi adevăr (al 
fiinţei - aletheiă), locul Dasein-ului e preluat de conceptul 
de „tetradă”. Aceasta e constituită, în conformitate cu 
limbajul metaforico-poetic pe care Heidegger îl adoptă, din: 
„muritori”, cer, pământ şi zei. Temporalitatea continuă să fie 
considerată un partener fundamental al fiinţei, dar se acordă 
o tot mai mare importanţă locuirii, înrădăcinării fiinţei 
intr-un topos al deschiderii, intr-un loc al bunei aşezări, 
într-o patrie. în mod specific, limba e considerată ca „lăcaş 
al fiinţei”; iar omul - ca păstor al acesteia. Adevărul fiinţei 
presupune, şi el, un „luminiş”, o ctitorire, o degajare de teren 
ferm, o adâncire în abyssosul libertăţii, şi, apoi, o cultivare 
a limbii, o grijă şi o responsabilitate pentru cuvântul rostit. 
Pe parcursul acestei noi viziuni, polarizarea Dasein-ului, din 
Fiinţă şi timp, între neautenticitate şi autenticitate, e mutată 
treptat spre două noi concepte, pe care Heidegger încearcă 
să le impună prin expresiile germane de Gestell (dominare, 
aranjare) şi Ereignis (ceea ce e propriu, „intimitatea 
apropierii”)*. în cele din urmă, Ereignis va deveni, intr-un 
fel, toposul prin care emerge, „se dă” ( Esgibt ) fiinţa şi timpul. 

Odată cu lucrarea Fiinţă şi timp, suntem, deci, doar la 
începutul epopeii gândirii lui Heidegger. Dar, din aparent 
încâlcita structură a Dasein-ului, două teme majore ies în 
relief de la început. Una dintre ele ar fi fundalul temporal 
al Dasein-ului autentic, organizat prin cele trei extaze ale 
timpului, dintre care dominant e viitorul. Cealaltă temă, 
strâns corelată cu prima, e finitudinea Dasein-ului impusă 

* A se vedea Chenarul 21. 

prin nimicnicia morţii. Existenţialul a-fi-întru-moarte 
limitează ec-sistenţa fiinţei Dasein-ului, prin aspirarea sa 
de către „nimic”; situaţie ce e anunţată de angoasă. Aceste 
două teme necesită o anumită atenţie. 

Temporalitatea, ce structurează Dasein-ul, se relevă 
prin trei „ecstaze” (termen preferat de Heidegger) care-1 
deschid şi-l fură. Prezentul, ancorat în trecutul esenţial, 
e subordonat ecstazei viitorului. în această ecuaţie 
viitorul este deci considerat ca esenţial, fiind solidar cu 
transcendenţa ce deschide orizontul lumii. Cele trei ecstaze 
ale timpului, prin care se structurează însăşi ec-sistenţa 
Dasein-ului, se află într-o permanentă interrelaţionare 
dinamică, împletindu-se cu problematica fiinţărilor, a 
fiinţei şi a nimicului. Preeminenţa viitorului nu anulează 
rolul eminent al prezentului. Căci doar prin el se dezvăluie 
„prezenţa”, „prezentificarea” lumii. 

Din analizele fenomenologico-semantice ale lui 
Heidegger scrise în perioada Fiinţă şi timp - incluzând 
şi cursul din 1927 cu titlul Probleme fundamentale ale 
fenomenologiei - ar rezulta că legătura dintre prezent 
şi prezenţa fiinţei a apărut în vremea afirmării filosofiei 
antice greceşti. Iniţial, ca ousia şi eidos/ideia în cadrul unei 
înţelegeri a fiinţei printr-o optică a producerii. Viziune ce 
a beneficiat de o traducere latină prin act/actualitas, esenţă 
şi existenţă, realitate. în Fiinţă şi timp putem citi privitor 
la momentul grecesc: 

„Conceptul de ousia are în cadrul gândirii greceşti o 
semnificaţie dublă: ousia înseamnă, pe de o parte, însăşi 
fiinţarea simplu prezentă produsă, respectiv faptul 
că este simplu prezentă; totodată ousia înseamnă şi 
eidos, înţeles ca modul care mai întâi este doar gândit, 
închipuit, adică ceva ca fiinţarea, ca ceva produs, este 
deja, anume înfăţişarea ei; ceea ce delimitează fiinţarea, 
ca ceva ce este produs, se prezintă modul în care se face”. 

înţelesul grecesc al fiinţei fiinţării, privit prin optica 
producerii, aşa cum îl analizează Heidegger în perspectiva 
temporalităţii, se exprimă deci, într-un prim moment, prin 
ecstaza temporală a prezentului. Faptul poate fi considerat 
consonant cu analiza pe care o face Eliade momentului 
spiritual al raţionalismului grecesc, când se restrânge 
componenta participativă prin credinţă, la mit. Adică, 
perioada în care povestea sacră a mitului se transformă în 
mytos, naraţiune, fabulă. Era o vreme în care raportarea 
la sacralitate prin invocarea trecutului, a originilor, era 
înlocuită de cea la lumea prezentă, actuală, dimensionată 
prin ştiinţe şi filosofie, prin interesul pentru frumos, 
pentru echilibrul, pentru bucuria de a trăi. Adică, printr-o 
prezenţă pozitivă şi responsabilă în lume. 

în Fiinţă şi timp, Heidegger nu se opreşte însă la 
deschiderea Dasein-ului spre prezent şi prezenţă, pe care 
chiar el o evidenţiase în ontologia grecilor. El formulează 
explicit că dintre toate cele trei ecstaze ale timpului, pentru 
Dasein-ul cotidian care se află în intimitate naturală cu 
fiinţa, dominantă este cea a viitorului. Este o orientare ce 
pare la prima vedere justificată de necesităţile structurii 
Dasein-ului, pe care filosoful o propune. Menţinând stilul 
lui Heidegger, s-ar putea spune că: „doar aspiraţia de către 
ecstaza viitorului, susţinută de posibilităţile de a fi ale 
Dasein-ului, - de autoproiectarea sa spre posibilităţile sale 
cele mai autentice de a fi -, ar putea susţine deschiderea sa 
transcendentă spre lume”. Dar, ne putem limita la această 
interpretare? 

„Perspectiva producerii”- o sintagmă pe care Heidegger 
o folosea pe atunci pentru a caracteriza ontologia greacă, 
s-ar cere considerată şi înţeleasă, aşa cum s-a menţionat mai 
sus, în cadrul unui anume „zeitgeist” istoric. Care, conform 
analizelor lui Eliade, extrage Dasein-ul din orientarea sa 
spre trecutul originilor sacre, orientându-1 spre prezent. 

Zeitgeist-ul modernităţii europene postrenascentiste, 
favorizează însă direcţia viitorului. Idee pe care o exprimă 
cu putere, spre finalul perioadei, Hegel, cu devenirea sa. 
De ce oare? 

Un răspuns firesc s-ar baza pe faptul că zeitgeist-ul 
modernităţii europene era astfel orientat, dat fiind că 
religia creştină, pe solul căreia, se dezvoltase cultura 
Occidentului, era o religie orientată spre viitor. în acest 
sens pledează viziunea lui Eliade. 

într-un fel ar fi interesantă, ca provocare, întrebarea: 
cum s-ar fi structurat ecstazele temporale ale unui Dasein, 
analizat în stilul lui Heidegger, pe vremea lui Platon? 

A doua temă importantă pe care o relevă şi o aduce în 
discuţie structura Dasein-ului este finitudinea, evidenţiată 
de nimicnicia morţii, pe care o anunţă angoasa. Angoasă 
care, totuşi, stă în spatele constituirii grijii - ca fiinţă 
a Dasein-ului -, şi a clipei, ca centru al existenţei sale 
autentice. Prin dispoziţia afectivă a angoasei, Heidegger 
reintroduce în dezbaterea ontologiei tradiţionala temă a 
nimicului. 

După cum se ştie, nimicul a apărut ca o problemă 
încă de pe vremea presocraticilor, la Parmenide, care a 
optat însă pentru plenitudinea fiinţei sale sferice. Apoi 
Platon, dezbătând me-on -ul în Sofistul, îl cantonează la 
nivelul logos-ului. Aristotel renunţă la nimicul propriu-zis 
propunând, în schimb, potenţa şi ideea continuumului 
gradelor de fiinţă, a plenitudinii lumii şi a scării nefisurate 
a fiinţelor. Europa creştină avea însă în spate un Dumnezeu 
ce crease lumea din nimic. Dumnezeu care, în varianta 
Deităţii misticii renane, încorporează un fel de neant. 
Odată cu filosofia modernităţii, tema nimicului, readusă 
în discuţie de Leibnitz şi încorporată la limită de Hegel, 
ajunge acum, prin Heidegger, să fie actualizată, prin 
„dovada” angoasei. 

Dar invocarea angoasei, oricât de originală şi sugestivă 
ar fi, poartă cu ea câteva probleme. Dasein-ul lui Heidegger 
este un construct care intenţionează să înlocuiască tradiţia 
psihismului aristotelian dotat cu nous şi logos. Tradiţie 
care trimite direct sau indirect la biologie, la reprezentarea 
omului ca „animal raţional”. Şi, într-adevăr, toate structurile 
Dasein-ului par a fi indemne de biologie. Odată cu angoasa 
însă, această aparenţă devine îndoielnică. Atât frica, cât şi 
angoasa au adânci rădăcini în biologie. Mai mult chiar, 
însăşi finitudinea morţii, ce stă la baza existenţialului 
a-fi-întru-moarte, trimite excesiv la moartea biologică 
individuală. în biologie, individul are, prin definiţie, 
o durată de viaţă limitată între naştere şi moarte, ca o 
contrafaţă a perpetuării sale temporale transgeneraţionale 
prin autoreproducere sexuată (Despre unele unicelulare 
ce se multiplică prin diviziune directă, se crede că durează 
neîntrerupt de milioane de ani). 

Desigur, faptul că moartea apare pentru sineitatea 
Dasein-ului ca ceva absolut, face parte din constructul 
ideatic care exclude pentru acesta viaţa de după moarte. 
Dar moartea aceasta a Dasein-ului heideggerian e astfel 
formulată încât pare a ignora sau anula existenţialul 
faptului de a fi împreună cu alţii, Mitsein. 

în primul rând este exclusă brutal condiţia doliului aşa 
de firească în viaţa cotidiană. Adică, faptul că moartea 
unei persoane e un eveniment comunitar ce implică 
cunoştinţele apropiate, rudele, strămoşii ce poartă 
acelaşi nume. înmormântarea omenească firească se 
petrece, din străvechime, sub cupola unei transcendenţe 
cultural-comunitare ce-i implică pe toţi aceştia, care se 
simt afectaţi şi intră în stare de doliu. Pentru Dasein-ul 
lui Heidegger este exclusă de asemenea persistenţa celui 
ce moare în memoria celor ce l-au cunoscut, precum 
şi în biografiile şi evocările posibile. Dacă s-ar lua în 

Doctorandul din Freiburg 5 


Chenar 18 


Terminologia lui Heidegger din Fiinţă şi timp (d) 
Situarea afectivă, angoasa şi existenţialul 
a-fi-întru-moarte 

între existenţialii lui Heidegger, faptul-de-a-fi-în-lume 
este unul fundamental. El se cuplează cu sineitatea 
şi faptul-de-a-fi-împreună-cu-alţii, pentru a 
asigura cadrul general al structurii Dasein-ului. 
în expunerea metodică a lui Heidegger din Fiinţă 
şi timp, pasul următor îl constituie existenţialul 
faptului-de-a-sălăşlui-în-ca-atare, care asigură 
o determinare a acestui cadru general prin 
circumscriere situaţională. Deschiderea Dasein-lui se 
precizează astfel, intr-un prim moment ca un topos 
fără caracteristici spţiale tradiţionale. Ci realizat 
printr-o situare afectivă care asigură în acelaşi timp 
concentrare, o nuclearitate şi o poziţionare atitudinală, 
din perspectiva căreia Dasein-ul se plasează în centrul 
fiinţărilor. Heidegger va face referinţă la Retorica lui 
Aristotel pentru a evidenţia această dispoziţie afectivă 
care în acelaşi timp determină situarea în situaţie şi 
posibilitatea unei abordări delimitate, dar sintetice. 
Ceea ce iese în evidenţă în expunerea lui Heidegger 
e centrarea pe înţelegerea şi explicitarea situaţiei, şi 
nu pe rezolvarea pragmatică a problemei ridicate 
de ea. înţelegerea, comprehensiunea, este corelatul 
semnificabilităţii situaţiei, care rezultă din vizarea 
intenţională. în continuitatea explicitării - care e de 
fapt o autoexplicitare - Heidegger plasează enunţul 
şi discursul, ajungând astfel la limbă. Limba nu apare 
în Fiinţă şi timp ca un mediu ce se interpătrunde cu 
lumea, susţinând-o - şi facilitând accesul la fiinţă -, 

aşa cum se sugerează în Scrisoare despre umanism. 
Ci doar un capăt de drum al înţelegerii. 

Heidegger exemplifică situarea afectivă prin frică. 
O astfel de trimitere e intuitivă. Dar, din păcate, 
ea nu are specific uman. Frica, ca rezultând din 
evaluarea unei situaţii, a fost remarcată de stoici, ca 
un aspect al simţului intern al psihismului. Dar stoicii 
trimiteau la acest exemplu prin referire la psihismul 
animal. Problema merită atenţie mai ales datorită 
importanţei pe care o acordă Heidegger dispoziţiei 
afective a angoasei. Aceasta e adusă în discuţie 
deoarece, deşi e similară, până la un punct, fricii, 
prin senzaţia de pericol, acum referinţa nu mai e la 
ceva intramundan (frica de „ceva”), ci la ieşirea din 
lume prin „nimicnicire”. Heidegger dă o importanţă 
majoră angoasei, ca o cezură de tip epoche pentru 
declanşarea hotărârii conştiinţei morale sub forma 
„clipei”, ce mută Dasein-ul în autenticitate. Această 
dublă direcţionare a angoasei - spre nimicnicia 
morţii sau plenitudinea clipei - poate trimite la dubla 
valenţă a nimicului plasat „dincolo de fiinţă şi dincolo 
de Unu”, pe care-1 evocă ultimul mare neoplatonicean, 
Damascius. 

Dispoziţia afectivă a angoasei are o poziţie nucleară 
în sistemul Dasein-ului. Ea nu doar susţine afirmarea 
grijii (care e fiinţa Dasein-ului) şi clipa (care e 
marca autenticităţii sale), ci este axul existenţialului 
a-fi-întru-moarte, care e expresia finitudinii Dasein-ului 
şi a întreţeserii dintre fiinţă şi temporalitate (prin 
intermediul prezenţei). Partea a doua a cărţii Fiinţă 
şi timp reia structurile deja descifrate ale Dasein-ului 
şi le reanalizează prin prisma acestui existenţial, care 
asigură integralitatea Dasein-ului. 

Se cere totuşi remarcat că finitudinea ce e evocată 
de moartea psihobiologică - care ar semnifica 
aneantizarea totală a Dasein-ului - poate fi şi o 
capcană. „Nimicul” ontologic nu e atins prin această 
moarte, Dasein-ul individual, ca entitate, continuă să 
persiste; la o extremă, prin componentele sale fizic 
materiale (oase etc.), pe de altă parte, în sufletul şi 
memoria celor apropiaţi (în literatura despre el etc.). 
Din această perspectivă, dispoziţia plictisului, adusă 
în discuţie de Cioran capătă importanţă, ea constând 
într-o indiferenţă dizolvantă pentru orice sens şi 
semnificaţie umană. 


serios dimensionarea existenţei umane printr-un logos 
ce se desfăşoară prin narativitate - subiecţii individuali 
putându-se proiecta în acest plan ca personaje - (aşa cum 
sugerează viziunea lui Eliade), atunci ar putea fi inventariate 
mai multe nivele de asimilare a sineităţii Dasein-ului în 
alteritatea celorlalţi, în câmpul Mitsein-ului. Fiecare om 
există nu doar „în sine”, pe socoteală proprie. Ci şi în alţii, 
în cei apropiaţi şi iubiţi, în afecţiunea şi reprezentarea 
comunităţii. După cum şi ceilalţi - iubiţi, părinţi, prieteni, 
personaje reprezentative ale autorităţii publice, personaje 
literare, mitice etc. - există în interioritatea propriului sine, 
redimensionându-1 sufleteşte pe dinăuntru. Iar această 
existenţă a altora pentru sine, în măsura în care are şi valenţe 
protectoare (de grijă pentru sine, aşa cum formulează chiar 
Heidegger) ajunge să aibă şi valenţe de liniştire a angoasei. 
După cum, o majoră valenţă antianxiogenă au avut-o, în 
istoria omenirii culturale, sentimentul comuniunii cu zeii, 
cu Dumnezeu. 

Dasein-ul heideggerian din Fiinţă şi timp fiind 
construit ca model al unui om aliniat filosofiei, din schema 

sa este exclusă relaţia cu fiinţa transcendentă şi protectoare 
a zeului. Istoria omului cultural ajunge însă târziu la 
„episodul său filosofic”. De aceea merită poate atenţie şi 
o altă variantă de trăire umană a nimicului, decât cea pe 
care o propune Heidegger prin angoasă. în finalul de ciclu 
spiritual, pe care-1 trăieşte Occidentul în secolului XX, o 
astfel de modalitate poate fi considerată cea a plictisului, pe 
care-1 propune Cioran. 

Plictisul lui Cioran se manifestă ca o detaşare şi 
neaderenţă de lume ale omului „căzut din timp”. Ale unui 
individ ce rămâne viu biologic şi nu-şi resimte ameninţată 
această viaţă printr-o moarte personală care să-l anihileze 
total. El simte însă că nu mai e ataşat prin nimic de lumea 
sa umană. Cu alte cuvinte, se simte în afara propriului trup 
şi suflet, plasat intr-un univers străin, pe care-1 constată cu 
obiectivitate; dar cu care nu mai are nimic de a face. De care 
nu mai e acordat. Faţă de care nu mai rezonează. Nimic nu-1 
mai afectează în mijlocul unui gol sufletesc imens, a unui 
vid de indiferenţă, alături de o lume încremenită. Orice 
tensiune, orice încordare, orice interes în raport cu lumea 
şi cu sine, orice bucurie sau tristeţe au dispărut. El rămâne 
un mort printre vii, neştiind cu ce să-şi umple pustiul 
plictisului. Lumea şi-a pierdut pentru el semnificaţiile. Iar 
în locul acesteia se instalează nimicul. 

Ce e cu acest nimic al plictisului? El nu se corelează 
cu iminenţa morţii bio-fizice a persoanei, a individului 
conştient, cu ameninţarea completei sale aneantizări. Dar 
ceva totuşi moare, a murit. Mai precis, se anulează sensul 
existenţei sale, în însăşi interiorul acestei lumi umane în 
care a vieţuit. O moarte, o aneantizare prin despărţire, 
detaşare, neaderenţă de lume, neimplicare în sensurile ei. 
E vorba de o moarte spirituală specifică, pe care Cioran 
a sesizat-o în istorie odată cu crepusculul civilizaţiilor. 
Nimicul, vidul interior al plictisului, au reapărut şi pentru 


170 



el acum, la sfârşitul marelui ciclu a lumii culturale ce a dat 
naştere filosofiei, în continuitatea credinţelor sacrale. Spre 
deosebire de angoasă, plictisul semnalează un alt fel de 
deficit ontologic fiinţial: lipsa de fiinţă specifică existenţei 
umane. Spre ce ne îndreaptă această lipsă? 

Cioran semnalează ca sursă tradiţională a plictisului, 
clasica acedia mănăstirească. Adică urâtul, golul sufletesc 
şi plictisul care îi invadează pe călugări în după-amiezile 
de duminică, atunci când, epuizaţi de efortul neîntrerupt 
de a se identifica prin rugăciuni cu suprafiinţa divină, se 
simt dintr-odată părăsiţi de aceasta. Se impune atunci 
contrafaţa apropierii de plenitudinea dumnezeiască a 
extazului, acedia, ca vid al plictisului. De fapt, riscul e 
tot timpul iminent, deoarece instanţa suprafiinţială a lui 
Dumnezeu e una periculos de lipsită de orice determinaţii. 
Faptul îl remarca şi Heidegger care formulează, în acelaşi 
an în care apare Fiinţă şi timp, următoarele (în cursul 
Probleme de bază ale fenomenologiei): 

„Trăsătura caracteristică a misticii medievale este 
aceea că a încercat să îl înţeleagă pe Dumnezeu - adică 
fiinţarea postulată ontologic ca esenţă propriu-zisă - în 
chiar esenţialitatea lui. în acest fel mistica a recurs la 
o speculaţie stranie, şi spun stranie deoarece mistica 
a transformat ideea de esenţă în genere - adică o 
determinare ontologică a fiinţării, essentia entis - 
posibilitatea ei, esenţa ei - a fost preschimbată în ceva 
cu adevărat efectiv. Această preschimbare ciudată a 
esenţialităţii într-o fiinţare a fost premisa ce a făcut 
cu putinţă naşterea a ceea ce se numeşte de obicei 
speculaţie mistică. Iată de ce Meister Eckhart vorbeşte 
adesea de „esenţă supraesenţială”, cu alte cuvinte ceea ce 
îl interesează de fapt pe el nu este Dumnezeu - pentru 
Eckhart Dumnezeu era încă un obiect preliminar - ci 
Dumnezeirea (Gottheit”). 

Retragerea fiinţială a acelui nivel în care s-au plasat 
pentru om zeii, Dumnezeu şi ceea ce i-a luat locul ca sens 
existenţial, nu modifică prezenţa lumii. Dar o lipseşte de 
ceva esenţial, deşi nedefinitul. 

Un astfel de deficit fiinţial de esenţialitate se exprimă 
prin vidul antropologic al plictisului, diferit de angoasa 
ce anunţă aneantizarea psihobiologică. Straniu sau nu, 
nimicul plictisului e însoţit de sentimentul ieşirii din timp. 
De căderea din timp, inclusiv din timpul istoric. 

„Omenirea nu-şi dă seama, dar timpul (Istoriei) s-a 
terminat ”, clamează Cioran. Ea, omenirea - repetă el, 
cu insistenţă, în ultimele sale scrieri -, nu înţelege că se 
plictiseşte de moarte, prefăcându-se interesată de infinite 
nimicuri. . 

Oricum, sunt de aşteptat, la fel ca în finalul Antichităţii, 
noii barbari, cu noii lor zei. 

Varianta formulată de Cioran a „căderii în nimicul 
plictisului”, ce face corp comun cu „ieşirea din 
timpul istoriei” este, desigur, mai puţin radicală decât 
existenţa-întru-moarte a lui Heidegger, susţinută de 
angoasă (care nu e nici ea perfectă). Dar dacă metafizica 
occidentală a ajuns la sfârşit, ceea ce îi va ocupa locul se 
va preocupa, poate, şi de nuanţele amplei problematici 
ontologice pe care opera lui Heidegger a deschis-o. 

O astfel de nuanţă ar putea fi epoche -ul pe care-1 instituie 
plictisul lui Cioran. 

4.3. Fiinţă şi limbă 


în 1946 Heidegger făcea un bilanţ a gândirii sale în 
Scrisoare despre umanism*, pornind de la observaţia că 
nu gândim destul de hotărât esenţa acţiunii, care constă 
nu în producerea de efecte ci în aducerea la împlinire. Dar 
ceea ce e susceptibil de a fi împlinit este numai „ceea ce 
dinainte este”, domeniu în care se impune fiinţa. El scrie: 

„Gândirea aduce la împlinire raportul fiinţei cu esenţa 
omului. Ea nu face acest raport şi nu se află la originea 
lui. Gândirea îi oferă fiinţei doar ceea ce ei însăşi îi este 
conferit de către fiinţă. Această oferire constă în faptul 
că în gândire, fiinţa vine înspre limbă. Limba este locul 
de adăpost al fiinţei. în adăpostul ei locuieşte omul. Cei 
ce gândesc şi făuritorii de vers sunt veghetorii acestui 
adăpost. Gândirea... se abandonează fiinţei şi se lasă 
revendicată de ea pentru a rosti adevărul fiinţei”. 

în acest pasaj, ca de fapt în întregul text, tema fiinţei nu 
mai este pusă în raport cu temporalitatea, ci cu limba. Şi, 
desigur, cu omul, cu gândirea, cu locuirea şi afirmarea sa 
prin limbă. Aşa cum se va comenta în continuare, se insistă 
asupra condiţiei de posibilitate pentru apariţia adevărului 
fiinţei, pentru manifestarea acestuia în deschiderea unui 
„luminiş” din miezul existenţei omului, purtat fiind de 
limbă, în lume. Suntem acum la aproape 20 de ani după 
Fiinţă şi timp. între timp s-a petrecut acea schimbare 
de accent, „Kehre”, dinspre preocuparea privitoare la 
structura de fiinţă a Dasein-ului, înţeleasă ca o condiţie 
de posibilitate a gândirii asupra fiinţei, spre problematica 

* în Repere pe drumul gândirii, Ed. Politică, Bucureşti, 1988. 

dezvăluirii a însăşi adevărului fiinţei, în deschiderea 
Dasein-ului. Exegeţii plasează momentul de cotitură în 
conferinţa Despre esenţa adevărului* (1930). Dar, aşa 
cum s-a menţionat, interesul pentru limbă apare explicit 
deja în Fiinţă şi timp. 

în această carte limba e adusă în discuţie după expunerea 
existenţialilor a-fi-în-lume şi a-fi-împreună-cu-alţii 
(Mitsein) intr-un capitol care, în traducerea românească, 
se intitulează „Faptul de a fi aici ca loc de deschidere şi 
discursul. Limba”. Limba e comentată pentru început ca 
vorbire (sprache), ca rostire situaţională. Discursul e plasat 
în continuitatea situării afective şi a înţelegerii. Heidegger 
remarcă faptul că grecii nu au avut un concept filosofic 
pentru limbă, ea fiind însă absorbită de dezvoltarea 
conceptuală a /ogos-ului, astfel încât în cele din urmă, e 
implicată în doctrina adevărului, ca enunţ despre realitate. 

Aşadar în analitica Dasein-ului se ajunge la limbă 
pornind de la „deschiderea” şi „situarea” acestuia intr-un 
aici situaţional. Viziunea asupra limbii expusă în Fiinţă şi 
timp are în spate, totuşi, unele presupoziţii, ce sugerează că 
plasarea în poziţie majoră a limbii în raport cu fiinţa, aşa 
cum apare în Scrisoare despre umanism, era latentă de pe 
atunci. De la început, înţelegerea Dasein-ului, ca structurat 
prin existenţialul a-fi-în-lume, presupune transcendenţa, 
care se instituie ca orizont al lumii, învăluind-o. Este o 
transcendenţă ce are ca fundament înţelegerea Dasein-ului 
ca manifestându-se de la început prin intenţionalitate. 
Intenţionalitate care, la rândul ei, se interconectează 
strâns cu sensul şi semnificabilitatea. Transcendenţa se 
bazează deci pe intenţionalitate şi semnificabilitate. Iar 
semnificabilitatea stă la temeiul semnificaţiilor. Şi nu doar 
al semnificaţiilor situaţionale, ci şi al celor mai complexe 
formulări lingvistice şi al limbii în general. E drept că, în 

* în Repere pe drumul gândirii, Ed. Politică, Bucureşti, 1988. 

perioada Fiinţă şi timp, Heidegger susţine şi ideea că extaza 
de viitor a temporalităţii (amplificată prin autoproiectarea 
antepremergătoare de sine) are un rol important în 
relevarea orizontului transcendenţei ce cuprinde lumea. 
Dar faptul nu anulează prezenţa, încă de pe atunci, a rolului 
la fel de fundamental, al intenţionalităţii transcedente şi al 
semnificabilităţii, în conturarea orizontului lumii. 

în perioada ulterioară cărţii Fiinţă şi timp, atunci când 
Heidegger se concentrează asupra adevărului fiinţei, el 
va neglija să analizeze problematica menţionată mai sus, 
conţinută în prima sa mare carte. Preocuparea în ceea ce 
priveştelimbaseîntreţesecumetodologiasafenomenologică. 
Care e, de fapt, una fenomenologico-hermeneutică, vizând 
sedimentarea şi funcţionarea în marile limbaje filosofice, 
a semnificaţiilor unor cuvinte-cheie pentru filosofie şi 
pentru ontologie. Heidegger nu va înceta până la sfârşitul 
vieţii să se concentreze asupra marilor concepte greceşti 
care edifică înţelegerea fiinţei. Astfel, de exemplu, în 
repetate rânduri, el s-a referit cazul expresia grecească 
„eidos - aspect”, care a fost ridicată la înalt rang filosofic 
de Platon, ca idee. Semnificaţia semantică a unor cuvinte 
ca fisis, logos, aletheia, etc. a fost pentru Heidegger, o 
preocupare constantă şi aprofundată. „Jocurile lingvistice” 
realizate de-a lungul timpului de unele semanteme în 
cadrul limbii, prin exersarea limbajului natural, prin 
opera poeţilor şi a gânditorilor esenţiali, relevă dinamica 
unui sens, care poate îndruma gândirea în direcţii pe care 
deseori le neglijăm. Şi care, supuse unei hermeneutici 
fenomenologico-existenţialiste, ne plasează în orizontul 
adevărului. 

Heidegger are în vedere, în primul rând, limba greacă, 
cea care a dat naştere filosofiei occidentale, întâiului său 
moment de glorie. Apoi, limba germană, eminamente 
filosofică în modernitate. Multe din analizele sale explorează 

un ansamblu de limbi indo-europene, ca, de exemplu, în 
analiza semnificaţiei expresiei „fiinţă” sau a „lucrului”. 
Latina nu putea fi evitată. Dar Heidegger nu uită niciodată să 
atragă atenţia că traducerea termenilor filosofici greceşti în 
latină a limitat serios, din punctul său de vedere, înţelegerea 
ontologică fundamentală. El priveşte cu rezervă, chiar cu 
ostilitate, speculaţiile logice şi ontoteologice din vremea 
scolasticii, refuzând să mediteze şi să înţeleagă mai în 
profunzime condiţia specială a speculaţiei filosofice din acea 
vreme. Şi aceasta, deşi invocă şi comentează datoria pe care 
o are filosofia modernităţii, în special Kant, faţă de aparatul 
conceptual latin al acelei epoci. El persistă cu obstinaţie 
în ideea sa că, după Aristotel, metafizica occidentală s-a 
desfăşurat sub semnul ocultării sensului fiinţei. * 

Heidegger s-a afirmat în cadrul mişcării fenomenologice 
iniţiată de Husserl. De aceea se poate începe scurtul 
inventar terminologic al preocupărilor sale semantic 
fenomenologice chiar cu expresia de „fenomenologie”, aşa 
cum este ea comentată la începutul cărţii Fiinţă şi timp. 
Expresia de fenomenologie e compusă din doi termeni: 
fenomen şi logos. Cuvântul gr ecfainomenon e derivat din 
verbul fainestai care înseamnă: a se arăta. El are sensul de: 
ceea ce se arată, ceea ce este manifest. Forma medie a lui 
fainestai est e faino - a aduce la lumina zilei, cu radicalul 
„fa” ce se corelează cu ,,/os”, lumina, strălucirea. Adică, 
acel ceva din care ceva poate să devină manifest, vizibil în 
el însuşi. Fenomenele sunt, conchide autorul, „totalitatea 
a ceea ce se află în plină lumină a zilei sau poate fi adus 
la lumină”. Adică ceea ce grecii identificau uneori, pur şi 
simplu cu fiinţarea (ta onta). în continuare el analizează 
cum „fenomenul” poate semnifica şi „apariţie”, ce poate fi 
autentică, manifestă, semnificativă sau doar „indicare a...”, 
eventual o aparenţă înşelătoare. între cele două înţelesuri 

* A se vedea în acest sens Anexa IV. 

există însă o solidaritate adâncă. La fel, se include sensul 
de „a se anunţa pe sine” şi chiar de „a se arăta”. Modelul 
privilegiat al fenomenului care e inclus în fenomenologie, 
aşa cum o înţelege acum Heidegger, este „faptul de a se arăta 
în sine însuşi”. Pe când în mod obişnuit şi la Kant, conceptul 
formal de fenomen înseamnă fiinţarea ce este accesibilă dar 
prin intuiţia sensibilă, distinctă de „lucru în sine”. 

Cea de a doua componentă a termenului fenomenologie, 
conceptul de logos, are mai multe sensuri în operele lui 
Platon şi Aristotel. Sensuri ce s-au şi multiplicat ulterior, 
înţelesul tradiţional al logos-ului ar fi cel de „discurs” („Rede” 
în germană). Dar şi semnificaţia Zogos-ului a ajuns să se 
exprime şi prin judecată, concept, definiţie, temei, raport. 
De fapt, logos, ca discurs, înseamnă: „a face manifest lucrul 
despre care este vorba în discurs”. Aristotel a explicat mai 
precis funcţia ca „apofaneistai”, „a face ca ceva să se vadă”, 
pornind chiar de la el însuşi. Prin funcţia de „a face să se 
vadă”, logos -ul o are şi pe cea de sinteză (sintesis). Fiinţarea 
despre care este vorba, e scoasă în afară din ascunderea ei şi 
e făcută să se vadă, ca un neascuns, ca adevăr („ aletheia ”, în 
greacă). Ea este des-coperită. Iar faptul de a fi fals înseamnă 
acelaşi lucru cu a înşela în sensul de a acoperi. De aceea 
logos -ul nu poate fi considerat ca „loc” al adevărului. 

Pentru moment, Heidegger conchide prin a considera 
îndreptăţit să se numească fenomenologie „orice punere în 
lumină a fiinţării aşa cum se arată ea însăşi”. 

Analiza semnificaţiei expresiei de logos este reluată 
în cursul din 1935, Ce este metafizica, lucrare care se 
prezintă ca un laborator al mersului gândirii sale după 
reorientarea din 1930 în direcţia adevărului fiinţei. Textul 
ne transpune parcă într-o lume mitică a începuturilor 
în care „fiinţa” începe să se dezvăluie în mijlocul limbii 
poporului grec, adresându-se gânditorilor ei esenţiali. Şi 
determinând, astfel, destinul să înceapă ceea ce numim 

astăzi istoria Occidentului. Istorie care, după Heidegger, 
e chiar „istoria fiinţei”. între cuvintele şi conceptele cheie 
care se cristalizează acum, logos -ul urmează fisis-ului, în 
strânsă corelaţie cu noein, dike şi, mai ales, aletheia. 

De aceea, e necesar să ne oprim intr-un prim moment 
la fisis. Putem citi privitor la fisis: 

„în epoca primei şi exemplarei dezvoltări a filosofiei 
occidentale la greci, prin care interogarea privitoare 
la fiinţarea ca atare în întregul ei şi-a aflat adevăratul 
început, fiinţarea era numită fisis... Cuvântul fisis 
numeşte acel ceva care se iveşte şi se deschide de la sine, 
desfăşurare de sine care se deschide, apariţie, menţinere 
de sine şi rămânere într-o stare de desfăşurare, pe scurt 
acţiunea de a face să se ivească şi a dăinui”. 

De fapt, fisis ar însemna, în această poveste a 
începuturilor, însăşi „fiinţa fiinţării” înţeleasă ca ivire şi 
prezenţă statornică (fapt ce implică timpul). Dar la început, 
chiar grecii au avut o reprezentare mai vagă, filosofic 
„poetică”, asupra acestui concept care s-a definit ulterior 
mai precis. Citim astfel: 

„Fisis înţeleasă ca ivire şi deschidere poate fi întâlnită 
peste tot, de pildă când e vorba despre cele ce se petrec 
pe cer (ivirea soarelui), despre valurile mării, despre 
creşterea plantelor, despre ieşirea la lumină a animalului 
sau omului din pântecul matern. însă fisis, acţiunea 
prin care se iveşte şi se deschide, nu e totuna cu aceste 
procese. Fisis, este fiinţa însăşi, fiinţa în virtutea căreia 
fiinţarea, abia acum devine şi rămâne observabilă. 
Grecilor, pe baza unei experienţe fundamentale a fiinţei, 
o experienţă deopotrivă poetică şi meditativă, li s-a 
dezvăluit acel ceva ce aveau să-l numească fisis. Abia 
pe baza acestei dezvăluiri au putut apoi să întrezărească 
ce înseamnă natura intr-un sens mai restrâns. Iată de 

ce, originar vorbind, fisis înseamnă deopotrivă cerul şi 
pământul, piatra şi planta, animalul şi omul, apoi istoria 
omului ca operă a oamenilor şi a zeilor. în sfârşit, şi în 
primul rând, şi zeii înşişi se află tot sub un destin”. 

După prima fază de afirmare conceptuală, în care 
fisis- ul înţeles „poetic” îi include şi pe zei, Heidegger 
lămureşte că în limba speculativă a grecilor s-a produs o 
restrângere a înţelesului d e fisis, odată cu „sfârşitul măreţ” 
al acestui început de filosofare, în vremea lui Platon şi 
Aristotel. Restrângerea s-a realizat nu doar prin conceptele 
ce se referă la „umanitatea” omului ( nomos, tehne, psyche, 
istoria ), ci, pentru că gândirea privitoare la fisis a dat 
naştere „metafizicii”, circumscrierea ca filosofie a necesitat 
intervenţia /ogos-ului. 

Logos- ul se impune astfel odată cu omul istoric care 
ajunge la întrebarea privitoare la fiinţă, pornind de la 
preînţelegerea ei, prin limbă, ca fisis şi ca aletheia. La 
început, logos- ul, ca legein, este intim interpătruns cu 
fiinţa înţeleasă ca fisis-, şi doar ulterior, logos- ul intervine ca 
rostire dezvăluitoare, ca discurs ce conduce spre enunţul 
adevărat sau fals. 

Semnificaţia originară a lui logos-legein era la greci 
- analizează Heidegger - aceea de a „aduna la un loc, a 
reuni” ( legere - în latină, lesen - în germană). Semnificaţie 
ce trimite la raportul unui lucru cu altul, corelaţia 
semnificativă, la „faptul de a fi strânsă laolaltă a fiinţării 
însăşi”. Sens al logos- ul ui ce e exprimat în fragmentele lui 
Heraclit, în care se menţionează şi faptul că logos- ul se 
poate adresa acelora (dintre oameni) care sunt dispuşi şi 
capabili să-l asculte (Frag. 50 Diels Kranz). dându-mi nu 
mie ascultare, ci logos-ului înţelept este a spune că Totul e 
Unul)*. Logos- ul „orientează” astfel fiinţarea adunată la un 

* Heraclit din Efes (Ed. Ion Banu), Ed. Ştiinţifică, Bucureşti, 1963.. 

Doctorandul din Freiburg 6 


Chenar 19 


Peripeţiile conceptelor filosofice fundamentale la 
începutul metafizicii occidentale în viziunea lui 
Heidegger din Ce e metafizica 

Saga şi peripeţiile conceptelor filosofice greceşti 
originare din această perioada mitică a începuturilor 
filosofiei devin de-a dreptul pasionante, în punerea 
în scenă realizată de Heidegger, în cursul din 1935. 
Menţionăm doar titlurile secvenţelor principale: - 
Separarea dintre logos şi fisis, cu preeminenţa logos¬ 
ului faţă de fiinţă. Logos- ul devine instanţa care decide 
în privinţa fiinţei, fisis devine ousia. Apoi: Fisis- ul 
devine ideea: din consecinţă a esenţei, ideea devine 
esenţa însăşi. Adevărul devine corectitudine. Logos¬ 
ul devine apofansis şi origine a categoriilor. Temeniul 
trecerii de la fisis la logos, la Idee şi enunţ: prăbuşirea 
stării de neascundere - faptul de a nu putea întemeia 
aletheia în necesitatea fiinţei. Trimiterea la evenimentul 
năruirii stării de neascundere din punctul de vedere 
al parcursului său istoric. Reorientarea adevărului de 
către „corectitudine” ca urmare a instalării adevărului 
lui ousia. Obligativitatea ca opus al fiinţei, din clipa în 
care fiinţa se determină ca idee. Formarea şi împlinirea 
acestei opoziţii. Filosofia valorii. 

Filosofia valorii face trimitere la Nietzsche, deci 
la sfârşitul metafizicii occidentale, a cărei istorie 
condensată, Heidegger o prezintă prin aceste 
peripeţii ale înţelesului fiinţei. Căci - scrie el - „de 
întrebarea privitoare la esenţa fiinţei este intim 
legată întrebarea „cine este omul”? Şi răspunde: 
fiinţa omului este, în sensul riguros al cuvântului, 
faptul-de-a-fi-loc-privilegiat-al-deschiderii. Acest accent 

pus acum (suntem în 1935) pe „loc” (loc de deschidere) 
nu ar anula însă importanţa timpului ca perspectivă 
pentru interpretarea fiinţei. Căci, dacă, în cele din urmă 
conceptul fundamental pentru fiinţă devine ousia, ce 
altceva dacă nu timpul este elementul dezvăluit care 
întemeiază esenţa situării ferme şi constante prin care 
se ajunge la prezent. La începuturi, când funcţiona 
preconceptul d efisis - acela care încorpora deopotrivă 
natura, omul şi zeii - conceptul de timp în esenţa sa 
nedesfăşurat - astfel încât el rămânea disponibil pentru 
a opera deschiderea Dasein-ului întru prezenţă. La 
sfârşitul începutului filosofiei elene, odată cu Aristotel, 
care scrie tratatul despre Fizică, timpul însuşi ajunge să 
fie o prezenţă oareşcare. 

Metafizica occidentală se constituise deja. 


loc, atât spre fiinţă - fisis - cât şi spre ascultare. Pot însă 
asculta spusele Zogos-ului (şi ale fiinţei) doar „cei ce pot 
stăpâni cuvântul”. Adică, poeţii şi gânditorii. 

Chiar dacă intuiţia sau revelaţia iniţială a lui Heidegger 
a asociat intim fiinţa cu timpul, abordarea Dasein-ului ca 
„loc de deschidere” nu doar pentru o lume în general, ci şi 
pentru însăşi adevărul fiinţei - înţeles ca aletheia - a adus 
treptat în prim-plan problema cvasi spaţială a locului. 
Precum şi cea a unui mediu în care să respire gânditorul şi 
gândirea esenţială, pentru a se apropia de adevărul fiinţei, 
a o asculta şi a o lăsa să fie, în lumina prezenţei. Acest 
mediu se dovedeşte a fi limba, care învăluie şi poartă cu ea 
omul, îi oferă sălaş, în calitatea sa de păstor al fiinţei. Om 
care ar trebui să păstreze şi să cultive cu grijă cuvintele şi 
expresiile esenţiale; şi „să îi facă loc”, în mijlocul fiinţărilor 
şi a rostirilor semnificative, degajând un „luminiş” în care 
fiinţa să îşi facă apariţia şi să lumineze. 

Gândind astfel, Heidegger nu putea fi de acord, desigur, 
cu proiectele esenţialmente pedagogice şi de comportament 
civilizat (inclusiv lingvistic) ale umanismelor tradiţionale. 

El se pronunţă ferm împotriva înşelegerii umanismului 
tradiţional ca sursă pentru o problematică filosofică ; şi 
chiar ca etică. E vorba, în cazul umanismului, comentează 
Heidegger, de preluarea de către Renaştere şi Iluminismul 
german a lui Erklărung, a unei atmosfere de gândire 
din perioada tardivă a elenismului greco-roman, când 
problematica filosofică esenţială a ontologiei era deja 
uitată. Iar metafizica occidentală se instaurase ferm. 
Imaginea omului civilizat al acestei perioade, transformată 
în „paideia”, nu mai e sensibilă la întrebări privitoare la 
esenţa omului. ” Homo humanus” al umanismului clasic 
este mai mult o problemă a retoricii şi a figurilor de stil 
decât una semnificativă pentru Dasein. Adică, pentru 
acea fiinţare care, în fiinţa sa, îşi pune problema fiinţei. 
Totuşi, umanismul antic a avut fără îndoială semnificaţia 
sa, deoarece a atras atenţia, - la fel ca pe vremuri sofistica, 
- asupra problemei limbii. Or, limba e o dimensiune de 
o importanţă esenţială nu doar pentru Dasein, ci pentru 
fiinţă însăşi. Fiinţă - scrie Heidegger - care îl alege pe om 
şi-i susţine desfăşurarea istorică, pentru a se anunţa. Istoria 
omului e, de fapt, istoria fiinţei, ce se afirma în „luminişul” 
Dasein-ului, purtată fiind de limbă. 

în Scrisoare despre umanism există o sumă de trimiteri 
la limbă şi limbaj, într-o manieră diferită de discursul din 
Fiinţă şi timp. Problema limbii e introdusă din primele 
pagini. „Sub dominaţia metafizicii moderne a subiectivităţii, 
limba a ajuns sub dictatura spaţiului public, a standardizării 
impersonale, uitând de apartenenţa originară a cuvântului 
la fiinţă, Omul trebuie să devină conştient atât de seducţia 
exercitată de spaţiul public, cât şi de lipsa de vlagă a 
existenţei private. înainte de a vorbi, el trebuie să asculte 

din nou glasul fiinţei, cu riscul ca sub semnul acestui glas 
exigent să aibă puţin sau rar ceva de spus. Numai astfel i se 
restituie cuvântului de nepreţuitul esenţei sale. Iar omului, 
adăpostul de a locui în adevărul fiinţei. De altfel, şi în Fiinţă 
şi timp s-a acordat o importanţă considerabilă tăcerii. Nu 
însă tăcerii celui ce nu are a spune nimic, ci tăcerii celui ce 
rosteşte cu rost şi, se exprimă semnificativ prin tăcerea sa. 

Deci, „limba este locul de adăpost al fiinţei, în care 
locuind, omul ec-sistă, aparţinând adevărului fiinţei pe 
care o veghează”. Tema „locuirii”, deşi nu e nouă, îl va 
preocupa de acum încolo tot mai mult pe Heidegger. La 
fel ca evocarea fiinţei ca cea care „se dăruie” - „es gibt”, se 
dă - omului prin limbaj, rostuindu-i istoria. Este amintită 
o expresie a lui Parmenide „eşti gar einai”, tradusă însă 
nu aşa cum se face de obicei prin „este totuşi fiinţă”. Ci 
printr-o formulă impersonală: „există fiinţă”. Heidegger 
foloseşte acum explicit expresia impersonală „Es gibt”, care 
înseamnă şi „se dă, se oferă, se dăruieşte”. El lansează aici o 
temă misterioasă, pe care o va susţine mereu. Citim: 

„Acest «es gibt» guvernează ca destin al fiinţei. Prin 
cuvântul gânditorilor esenţiali, Istoria fiinţei ajunge la 
limbă. De aceea, gândirea care gândeşte, pătrunzând 
în adevărul fiinţei ţine, ca gândire, de Istorie... Există, 
originar gândit, Istoria fiinţei, căreia îi aparţine gândirea 
ca gândire - evocatoare (Andenken) a acestei istorii 
şi în-fiinţată (ereignet) de însăşi această Istorie... 
Survenirea Istoriei fiinţează ca destin al adevărului 
fiinţei. Fiinţa ajunge la destinul ei în măsura în care ea, 
fiinţa, se dă...” 

Ideea că, locul unde se manifestă adevărul fiinţei ne pune 
în faţa unei instanţe impersonale, în care „se dă” (Es gibt ) 
fiinţă, este o idee pe care de acum încolo Heidegger o va 
cultiva cu insistenţă, până la ultimele sale lucrări. Această 

zonă fundamentală a ontologicului, zonă a unui impersonal 
(Es gibt ) ce se oferă prin om, se află în profunzimi, dincolo 
nu doar de impersonalul cotidianităţii Dasein-ului ce se 
exprima prin Das Man. Ci, mai în adâncime, dincolo de 
ceea ce în Fiinţă şi timp era indicat prin autenticitatea 
„clipei”. De aceea Heidegger va încerca să construiască, 
în anii care au urmat lucrării Scrisoare despre umanism, 
conceptul unui topos specific în care această emergenţă 
devine posibilă, pe care l-a denumit Ereignis. 

Heidegger încheie Scrisoare despre umanism, scriind: 

„Gândirea viitoare nu va mai fi filosofie, deoarece ea 
gândeşte mai originar decât metafizica, al cărei nume 
spune acelaşi lucru. Gândirea e pe cale să coboare în 
sărăcia esenţei sale precursoare. Gândirea adună limba 
în rostirea simplă. Căci limba este limba fiinţei, aşa cum 
norii sunt norii cerului. Gândirea lasă, prin rostirea ei, 
brazde abia văzute în limbă. Ele sunt şi mai şterse decât 
brazdele pe care le lasă în urma-i, pe câmp, plugarul cu 
pas domol”. 

Refuzul umanismului şi invitaţia la cât mai multă 
tăcere, la o rostire reţinută şi filtrată de o gândire 
esenţială, are în spatele ei o importantă problemă, pe care 
Heidegger se reţine să o formuleze explicit. Mai ales că, 
oricât de sugestive ar fi scrierile sale din a doua perioadă, 
niciunde Heidegger nu formulează clar ce înţelege el prin 
„limbă”. Umanismul perioadei eleniste şi a civilizaţiei 
greco-romane folosea o limbă cosmopolită, eficace pentru 
comunicarea dintre diversele populaţii ale imperiului. 
Limbaj care, cu toate figurile sale de stil şi înfloriturile 
retorice nu avea cum să rezoneze în adâncime, întru 
receptarea adevărului fiinţei. Altceva era limba greacă din 
vremea în care filosofia începea să se constituie. întregul 
demers filosofico-hermeneutic a lui Heidegger relevă acest 

lucru, invocând sensurile curente ale limbii şi mişcarea în 
timp a semnificaţiilor. în acelaşi spirit Heidegger a încercat 
să afirme gândirea sa, nu simplificând şi standardizând 
expresiile limbi germane, ci accentuând potenţialul ei 
structural de analiză multifaţetată, şi mizând pe bogăţia 
sa de semnificaţii. El nu ezită să evoce sensuri active ce 
erau în vechea germană, care s-au pierdut pe parcurs, să 
caute rezonanţe ale semantemelor germane în multiple 
limbi indo-europene, să mizeze pe plurisemia potenţială 
a unor cuvinte şi expresii. în sfârşit, Heidegger a încercat 
să impună, cu statut filosofic, cuvinte germane obişnuite, 
intraductibile în semnificaţia pe care el le-o atribuie. 

Se ridică mai multe întrebări*. Oare, o gândire esenţială, 
aşa cum o înţelege filosoful din Freiburg, (plasată în 
deschiderea iniţială a filosofiei occidentale care căuta sensul 
fiinţei), e posibilă într-o limbă standardizată, funcţională 
în medii lingvistice diverse? Pentru Antichitate, o astfel de 
limbă a fost greaca elenistică. Apoi latina imperială, într-o 
vreme în care era cultivată retorica şi umanismul. Acum 
avem engleza dublată de o puzderie de limbaje artificiale, 
logico-matematice, dezvoltate în spiritul „gramaticii 
universale” a lui Leibnitz. Limbaje ce susţin expansiunea 
ştiinţelor despre fiinţări intramundane tot mai variate şi 
artificiale se nuanţează de la o zi la alta, aducând la lumină 
şi instituind, noi straturi ontice, în interiorul lumii umane. 
Limba, ca mediu şi gazdă a fiinţei, cea care-i asigură 
acesteia locuirea în lume, se lasă şi ea antrenată în soarta 
fiinţărilor, adică manipulată. Cum să mai repetăm, în acest 
context, povestea ce s-a petrecut în Grecia presocraticilor? 
Mai poate oare apărea în zilele noastre o reţea de gânditori 
esenţiali, care să ocolească limbajele standardizate şi 
formalizate, logico-matematice ale ştiinţelor, pentru o 
reluare a întrebării asupra sensului fiinţei, la fel ca pe 

* A se vedea Anexa IV.. 

vremea presocraticilor? Aşa cum voia Heidegger, fără 
fiinţări ? 

încercarea autorului Dasein-ului, desfăşurată în 
interiorul bogatei tradiţii filosofice a limbii eline şi germane, 
s-a retras pe „cărări ce se pierd în pădure” în Holtzwege. 

încercarea lui Noica, petrecută în limba română, a fost 
de la început mai modestă, scoţând în relief particularităţi şi 
specificităţi de gândire filosofică sedimentate în ea. în rest, 
constructul său ontologic utilizează termeni tradiţionali, 
fără a se frământa asupra originii şi semnificaţiei lor iniţiale 
şi a „jocului lor lingvistic”. 

Pe ce drum ne aflăm? 

4.4. Fiinţă, sacralitate şi locuire 

La sfârşitul celui de-al Doilea Război Mondial când 
apare Scrisoare despre umanism (1946), Heidegger 
se află în plină adâncire meditativă în direcţia pe care o 
anunţase în 1927, prin publicarea cărţii Fiinţă şi timp şi 
prin susţinerea conferinţei din 1930 privitoare la Esenţa 
adevărului. 

Multe probleme rămâneau însă în suspensie. 

Una dintre neclarităţi se referea la circumscrierea istoriei 
umane. Un lucru era clar. Din întreaga istorie a omenirii pe 
filosoful Heidegger îl interesa doar „istoria Occidentului”, 
din momentul apariţiei filosofiei greceşti şi până la sfârşitul 
metafizicii occidentale, prin Hegel, ca apogeu; şi Nietzsche, 
cu a sa doctrină asupra valorilor, ca sfârşit definitiv. Epoca 
în care trăieşte şi scrie Heidegger aparţine explicit acestui 
sfârşit, marcat de dominaţia tehnicii. 

O anumită ambiguitate marchează însă chiar începutul 
Istoriei a Occidentului. Gândirea originară greacă asupra 
fiinţei a fost în mod esenţial mistificată, susţine Heidegger, 
prin traducerea ei în latină. Ceea ce s-a produs destul de 
devreme. Dar, chiar în interiorul lumii greceşti, trecerea 
de la presocratici la clasici, la Platon şi Aristotel, deşi a 
dus la împlinirea şi precizarea terminologiei iniţiale, a 
făcut să se piardă „ceva” din înţelegerea originară greacă a 
fiinţei. Aşa se petrec, de exemplu, lucrurile cu conceptele 
de fisis şi aletheia, la Aristotel. Şi chiar cu transformarea 
fisis-ului în Ideea lui Platon, cu transpunerea Zogos-ului 
lui Heraclit, în enunţuri afirmative şi negative evaluate 
prin corectitudine; ceea ce va tinde să devină logică. Dacă 
ţinem seama că dintre presocratici sunt amintiţi de fapt 
doar trei - Parmenide, Heraclit şi, rar, Anaximandru - şi 

că filosofia greacă de după Aristotel nu mai e menţionată 
deloc, această perioadă „aurorară” a filosofiei greceşti 
apare la Heidegger mai mult ca un orizont mitic. 

Perspectiva din care Heidegger abordează Dasein-ul 
ignoră apoi complet omul prefilosofic, care s-a raportat la 
lume prin filtrul sacralităţii. Chiar şi la greci, de la începutul 
filosofiei lor şi până la finalul stoic, s-a menţinut o zonă 
de tranziţie a ontoteologiei, care la Platon şi Aristotel e 
explicită. Heidegger porneşte la drum printr-o atitudine 
aparent tranşantă de excludere din omul înţeles ca Dasein a 
dimensiunii sacralităţii. Dasein-ul său, din Fiinţă şi timp, 
este conturat după parametrii unei fiinţe umane care parcă 
şi-a rupt conexiunile cu această tradiţie. Omul Dasein-ului 
resimte finitudinea propriei existenţe, deoarece nu crede 
în viaţa de după moarte. Ceea ce nu era cazul pentru omul 
sacral şi nici pentru omul lui Platon. De asemenea, aşa 
cum s-a menţionat, el nu se simte marcat de doliu şi e rupt 
de cultul strămoşilor. Şinele Dasein-ului heideggerian, 
din Fiinţă şi timp, nu resimte nicicând o prezenţă a 
altuia în existenţa sa, cu toată centralitatea pe care o are 
„grija”. între dispoziţiile afective e absentă dragostea în 
care te contopeşti cu altul. Astfel încât, moartea celuilalt 
să afecteze Dasein-ul în adâncurile fiinţei sale, să conteze 
existenţial semnificativ. 

Limitările modelului euristic al Dasein-ului individual 
din Fiinţă şi timp sunt fundamentate speculativ prin 
modificarea conceptului tradiţional de transcendenţă. 
Transcendenţa trimitea la o „lume de dincolo de o graniţă”. 
Graniţă ce despărţea existenţa omului şi a fiinţărilor 
intramundane laice, ale vieţii practice de zi cu zi, de 
„lumea supranaturală a zeilor”, cu locuitorii ei cu tot. în 
varianta iniţială a Dasein-ului, cea din Fiinţă şi timp, 
transcendenţa e o caracteristică apriorică ce determină 
doar „orizontul lumii”. „A lumii acesteia”, astfel încât 

existenţialul faptului-de-a-fi-în-lume nu cuprinde, nu 
îmbrăţişează la prima vedere şi fiinţele divine din zona 
sacrală. Ideea rezultă şi din conferinţa Ce e metafizica 
(1928). O atitudine ce nu se menţine însă mult timp, 
apărând ambiguităţi. Astfel, în conferinţa Despre esenţa 
temeiului* (1929) putem citi într-o notă de subsol: 

„Prin interpretarea ontologică a Dasein-ului ca fapt de 
a-fi-în-lume nu se dă niciun răspuns, nici pozitiv, nici 
negativ faţă de un posibil fapt de a-fi-întru-Dumnezeu. 
Abia prin lămurirea transcendenţei se obţine un concept 
satisfăcător al Dasein-ului, în aşa fel încât se poate întreba 
acum, ţinând seama de acest concept, cum se prezintă 
din punct de vedere ontologic raportarea Dasein-ului la 
Dumnezeu”. 

în bilanţul pe care-1 face în 1946, mersului gândirii sale 
în Scrisoare despre umanism, Heidegger citează şi se 
referă tocmai la nota de subsol menţionată. 

El comentează acum problema transcendenţei într-o 
manieră mai nuanţată decât în Fiinţă şi timp. Poate şi 
pentru că începând din 1930, preocuparea sa principală se 
mutase spre „adevărul fiinţei”. Heidegger scrie: 

„Abia pornind de la adevărul fiinţei poate fi gândită 
esenţa sacrului. Abia pornind de la esenţa sacrală se 
poate gândi esenţa dumnezeirii. Abia în lumina esenţei 
dumnezeirii poate fi gândit şi spus ce anume trebuie să 
numească cuvântul Dumnezeu... Cum va putea altfel 
omul istoriei de azi a lumii să se întrebe cu seriozitate şi 
rigoare de ce zeul se îndepărtează sau se apropie, când 
omul neglijează să pătrundă cu gândirea, înainte de 
toate în unica dimensiune în care acea întrebare poate 
fi pusă? Aceasta este însă dimensiunea sacrului care şi 
ca dimensiune rămâne închisă dacă deschisul fiinţei 

* în Repere pe drumul gândirii, Ed. Politică, Bucureşti, 1988. 

nu este luminat-şi-deschis, iar dacă, în deschiderea sa 

luminatoare, ea nu se află în apropierea omului”. 

Textul din Scrisoare despre umanism continuă, 
în stilul polemic în care e redactat, prin a sublinia că, 
prin comentariul său, nu se pronunţă nici în favoarea, 
nici împotriva teismului, semnalând că gândirea, prin 
specificul său, are anumite limite. O schimbare se produce 
totuşi, începând din 1950, astfel încât în conferinţele pe 
care le ţine şi le publică, Heidegger va include explicit 
„zeii” în „tetrada” ce veghează asupra adevărului fiinţei. Ea 
îi cuprinde pe muritori, pământul, cerul şi divinii. Stilul 
poetic al ultimelor sale scrieri nu lasă să se întrevadă clar ce 
statut capătă „muritorii”, chiar în contextul parteneriatului 
lor cu zeii, de vreme ce le este atenuată trăsătura esenţială 
atribuită în Dasein: existenţialul a-fi-întru-moarte. E însă 
semnificativ faptul că lumea pare acum să îi includă şi pe 
zei. Zeii nu sunt „altundeva” ci în lumea Dasein-ului. Sau, 
oricum, împreună cu muritorii, în tetrada care defineşte 
lumea şi adevărul fiinţei. Chiar dacă zeii nu mai sunt 
creatori de lume şi de om. Ci, doar un element al tetradei 
care „dă semne” muritorilor. 

în partea a doua a gândirii sale, Heidegger a fost captivat 
de rolul pe care îl are arta - în sens adânc şi specific, poezia 
- în drumul spre „arătarea fiinţei”, spre des-ocultarea sa, 
întru adevăr. Adevărul fiinţei ne este accesibil doar prin 
semnele, prin sclipirile ce apar în împrejurări speciale 
de „des-ocultare”, „des-implicare” sau arătare. Şi nu prin 
expuneri explicite. 

Este premisa de la care se porneşte în Esenţa operei de 
artă* (1935). O operă de artă este un loc, un „topos” care 
„deschide o lume”. Conferinţa Originea operei de artă 
este şi punctul de plecare a meditaţiei privitoare la „lucru” 

* Ed. Humanitas, Bucureşti, 1995. 

şi al introducerii metaforei „pământului”, care va fi integrat 
în „tetradă”. 

în comentarea operei de artă filosoful pleacă de la artele 
plastice. De exemplu, un tablou de Van Gogh reprezentând 
nişte bocanci ţărăneşti este ocazie de a se opri asupra 
caracterului de „lucru” („Dingheit”) al acestei opere, adică 
acela de manufactură. Un astfel de lucru poate fi înţeles ca un 
obiect produs din materiale prealabil selecţionate, ce capătă 
o formă, fiind realizat de către artistul ce are un obiectiv (în 
sensul entelehiei lui Aristotel). Artefactul ce iese la iveală, 
în lumină, prin creaţie, se deosebeşte de o realitate a naturii, 
a fisis- ului, ce-şi are cauza producerii sale în sine însăşi. 
Opera de artă ca lucru poate fi înţeleasă şi ca un substrat 
(„hipokaimenon”, „ceva-ce-stă-întins-aici-în-faţă”) ce are 
anumite proprietăţi pe care le sesizăm prin organele noastre 
de simţ şi prin intelect. Şi la fel, lucrul poate fi abordat, ca 
ustensil, aşa cum sunt, de exemplu, bocancii. Dar, în mod 
specific, opera de artă „ne deschide” înţelegerea spre ceea 
ce este cu adevărat un lucru. Ea instituie un loc privilegiat 
printre fiinţările lumii în care trăim, un „luminiş” în 
care fiinţarea desocultează adevărul. Argumentarea lui 
Heidegger invocă un templu grecesc. El scrie: 

„Un edificiu, un templu grec de pildă, nu produce 
nimic. El se ridică pur şi simplu în mijlocul văii 
stâncoase. Templul închide în sine figura zeului şi în 
această ascundere el o face să emane, prin sala deschisă 
a coloanelor, în spaţiul sacru. Datorită templului, zeul 
este prezent în templu. Această prezenţă a zeului este, 
în sine însăşi, desfăşurarea şi delimitarea spaţiului ca 
fiind unul sacru. Templul şi spaţiul său nu se pierd însă 
în nedeterminat. Templul şi opera rostuieşte şi adună 
în jurul său unitatea acelor traiectorii şi raporturi în 
care naşterea şi moartea, restriştea şi belşugul, biruinţa 
şi înfrângerea, supravieţuirea şi dispariţia dobândesc 

configuraţia şi desfăşurarea unui destin de fiinţă umană. 
Atotstăpânitoarea cuprindere, care e proprie acestor 
raporturi deschise, constituie lumea poporului istoric. 
Abia pornind de la ea, şi prin ea acest popor se găseşte 
pe sine”. 

Heidegger foloseşte prilejul pentru a introduce în 
discursul său conceptul de „pământ” cu un sens metaforic. 
Pământul se referă la ideea grecească d efisis, înţeleasă ca 
„ceea ce se naşte şi se înalţă din sine, manifestându-se 
în plină lumină”. Heidegger scrie: „înălţându-se, templul 
deschide o lume, şi, în acelaşi timp, el o repune pe pământ, 
care, în felul acesta, se relevă ca sol natal”. Deci, „pământul” 
înseamnă acum, odată cu opera de artă prezentă, şi sol 
natal. Şi Heidegger conchide: 

„Pentru un lucru produs de om, a fi operă de artă 
înseamnă a «ex-pune o lume». A expune înseamnă a 
deschide şi a înălţa, a edifica, pe pământ şi din pământ 
«ceea ce e este” în atmosferă de sărbătoare. în măsura 
în care ex-pune o lume, opera «pro-pune pământul», 
punând în prim-plan, în mod specific «materialul» 
pământului. Căci, «pe pământ şi încredinţându-i-se lui, 
omul istoric îşi află temeiul pentru locuirea sa în lume».” 

Deşi comentariul lui Heidegger face referinţă 
predominent la opera de artă ce se realizează ca artefact, 
plecând de la „pământul” care se deschide ca o lume, esenţa 
artei trimite totuşi, - susţine filosoful -, poezia. Căci limba 
impregnează Dasein-ul dinspre fiinţă. Eminenţa poeziei e 
afirmată în continuare şi în comentariile „locuirii” omului 
pe pământ. 

Heidegger ajunge acum la tema locuirii. A locuirii 
adevărate a omului pe pământ, pe care opera de artă o 
consfinţeşte, deschizând o lume şi adăpostind semnele 
zeilor. Conferinţa privitoare la Construire, locuire, 

Tetrada lui Heidegger 

Tetrada lui Heidegger, constând din pământ, cer, 
muritori şi zei, se constituie pornind de la pământul 
pe care-1 locuiesc muritorii. Metafora e lansată în 
Originea operei de artă. Cerul e introdus ca o cupolă 
învăluitoare a transcendenţei spre care se proiectează 
Dasein-ul, având o valenţă mitico-poetică. Cerul 
sugerează infinitul în care zeii s-au retras, în poziţia 
de Deus Otiosum, aşa cum sugera Eliade că se petrece 
cu mai toţi zeii uranieni. Pentru Heidegger cerul e 
„măsura” lumii în care oamenii locuiesc „în modpoetic”, 
pe pământ. în conferinţa privitoare la A construi, a 
locui, el comentează tetrada intr-un limbaj evident 
poetic, romantic, scriind: „Oamenii sunt «muritorii», 
căci doar ei ştiu că existenţa lor e finită, că vor muri.” 
Pământul este „purtătorul care slujeşte, roditorul care 
înfloreşte răspândit în ape şi roci, deschizându-se în 
plante şi animale”. Cerul „este mersul boltit al soarelui, 
înaintarea lunii cu chipul schimbător, hoinara strălucire 
a astrelor, anotimpurile anului şi petrecerea lor, lumina 
şi amurgul zilei, întunericul nopţii şi adâncimea de 
azur a văzduhului”. Divinii sunt „solii trimiţători de 
semne ale divinităţii; prin sacra guvernare a acestora 
zeul apare în prezenţa sa sau se retrage în învăluire”. 
Unitatea acestor patru instanţe este numită „tetradă” 
(das Ge-viere). Muritorii sunt în tetradă atunci când 
locuiesc, ocrotind tetrada în esenţa ei. 

Viziunea lui Heidegger este evident una arhaică, de 
dinaintea raţionalismului filosofic al presocraticilor, 
cu cele patru elemente ale lor. Elemente care trimit 
mai degrabă spre „materia-substanţă” primordială, 

întemeietoare şi generativă, dar abstractă şi 
impersonală. Tetrada lui Heidegger e învăluită şi 
interpătrunsă cu limba, care se instituie ca o locuinţă 
pentru fiinţă şi pentru omul ce o păstoreşte. Faptul 
că Heidegger elimină orice trimitere la foc, exclude 
universul prometeic al făurarilor - pe care Eliade îl 
comentase în corelaţie cu tradiţiile alchimice, iar Noica 
îl reia când subliniază preeminenţa maşinilor în lumea 
contemporană. Ca filosof poet, Heidegger se plasează 
în aceeaşi tabără revolută, ca şi Cioran. 

Dovada maximă a desolidarizării sale de orizonturile 
prometeice care au netezit calea postmodernismului, 
este faptul că nu a primit premiul Nobel pentru 
literatură, la fel ca Bergson sau Russel. 


gândire* a fost redactată în 1951. Fireşte omul locuieşte 
pe pământ. Dar şi în, şi prin limbă. Iar locuirea sa se 
realizează, în mod superior, prin poezie, „în mod poetic”. 
La începutul conferinţei despre construire şi locuire 
Heidegger aminteşte că omul nu este stăpânul limbii, ci că 
limba e stăpâna omului. Ca să desfăşoare apoi o năucitoare 
investigaţie fenomenologico-semantică, ce se petrece 
în spaţiul de semnificaţii al limbii germane. Aflăm astfel 
că etimologic, în vechea germană, cuvântul „buan”, ce 
a devenit „bauen” (a construi), înseamnă a locui în sens 
de a rămâne, a sălăşlui. Sensul limbii e însă mai adânc, 
deoarece semantemele germane „bauen, buan, bhu, beo” 
sunt variante ale expresiei „ich bin” (eu sunt); „Ich bin”, 
„du bist” înseamnă acelaşi lucru cu „eu locuiesc”, „tu 
locuieşti”. Adică, felul în care eu şi tu locuim înseamnă felul 
în care tu eşti, eu sunt, felul în care noi, oamenii, suntem pe 
pământ. De aici a fi om înseamnă: a fi, a locui, ca muritor, 

* în Originea operei de artă, Ed. Humanitas, Bucureşti, 1995. 

pe pământ. Vechiul cuvânt „bauen” care spune că omul 
este în măsura în care locuieşte, semnifică în acelaşi timp: 
a întreţine, a îngriji, cu sensul de a cultiva (Bauen) ogorul, 
de a cultiva, de exemplu viţa-de-vie. Construirea, fiind 
apropiată de cultivare, nu face decât să vegheze; şi anume, 
asupra creşterii care-şi poartă de la sine roadele. Nu locuim 
pentru că am construit, ci construim în măsura în care 
locuim. Adică posedăm calitatea de locuitori. Heidegger 
subliniază că o trăsătură fundamentală a locuirii este 
ocrotirea. Natura umană rezidă în locuire, în sălăşluirea 
muritorilor pe pământ, construind pentru a-1 ocroti. 

Interpretarea lui Heidegger se îndreaptă împotriva 
noii viziuni pe care el deja o sesiza, după care casa omului 
este „o maşină de locuit”. Invocând tradiţionala locuire a 
oamenilor „pe pământ”, Heidegger sugerează că aceasta 
înseamnă - sau cel puţin însemna - intr-un fel de la sine 
înţeles: „pe pământ sub cer”. Iar o astfel de locuire implică 
rămânerea oamenilor „dinaintea divinilor” (zeilor). E 
introdusă acum metafora tetradei formată din: muritorii/ 
pământul/cerul/divinii. Muritorii sunt în tetradă atunci 
când locuiesc, ocrotind tetrada în esenţa ei. Locuirea 
capătă astfel o dimensiune ontologică, apropiind omul - 
muritorii - de fiinţă. 

Cu tetrada, filosoful german se delimitează explicit de 
„lumea” în care intrase de fapt omenirea vremii sale, la 
capătul metafizicii occidentale. Heidegger se reproiectează 
mitic în epopeea ideală a începuturilor filosofării, când 
presocraticii începeau să se întrebe asupra fiinţei. Aşa cum 
Dasein-ul, pe care-1 propune în Fiinţă şi timp, este un 
construct limitativ, centrat pe esenţa fiinţării, care-şi pune 
problema sensului şi înţelegerii fiinţei, la fel şi lumea, pe 
care Heidegger o are în vedere acum, ca fiind organizată 
sub semnul tetradei, e un construct ideal poetic. Construct 
ce evocă un om tradiţional, probabil al societăţii agrare, 

raportat la zei şi nesupus vitregiilor Istoriei, invadată de 
actuala tehnologie. El se poziţionează acum vehement 
critic faţă contemporaneitate afirmând: 

„Muritorii locuiesc în măsura în care salvează 
pământul... ceea ce înseamnă a elibera ceva din esenţa 
sa proprie. A salva pământul este mai mult decât a profita 
de el şi chiar decât a trudi. Salvarea pământului nu 
duce la înstăpânirea asupra pământului şi la supunerea 
lui, de unde nu ar fi decât un pas până la exploatarea 
neînfrânată”. 

Rândurile au fost scrise în 1950, cu 65 de ani înainte de 
apropiata conferinţă ONU de la Paris, consacrată protecţiei 
mediului şi salvării planetei. 

Rămânând cu privirea aţintită spre luminiş, cer şi 
poezie, conferinţele din ultima perioadă a gândirii lui 
Heidegger ne vorbesc nu doar despre cultivarea şi salvarea 
pământului, ci şi despre înfrăţirea oamenilor, în intimitatea 
din preajma lucrurilor. Iar pe de altă parte, de invazia 
dominaţiei impersonale şi anonimizante a tehnicii. 

Una din conferinţe se intitulează „Ce este lucrul”*. 
Problema pare banală. Despre înţelesul curent al lucrului, ca 
obiect dotat cu proprietăţi, Heidegger a scris şi în Originea 
operei de artă; sau în conferinţa despre construire şi locuire. 
Căci, locuinţa, casa, este, în cele din urmă şi un lucru. în 
conferinţa adusă în discuţie acum, dezbaterea porneşte 
de la exemplul aparent banal al unei carafe. Carafa, scrie 
Heidegger, pe lângă faptul că este produsă de meşteşugar, 
păstrează apa rece a izvorului - din munte, de sub cer; 
sau conţine vinul folosit în libaţiile prin care sunt invocaţi 
zeii, în faţa cărora se reunesc muritorii. Intră astfel în joc 
tetrada. Analizele semantic-fenomenologice îl conduc pe 
Heidegger la concluzia că „lucrul” - ens, res, cosa, casus, 

* La chose, în Essais et conferences, Ed. Gallimard, Paris, 1958. 

chose, thing - este ceva ce uneşte oamenii. Şi aceasta, fie 
că e vorba de de un lucru fizic precum carafa sau casa; fie 
că este vorba de un lucru-chestiune-comunitară. Lucru 
sau chestiune ce-i preocupă pe oameni, privitor la care 
ei deliberează. Aşa e în „cazul” unui „lucru”, a unui „res”, 
de interes public, a lui „res-publica”, ce devine la romani 
Republica. Un alt exemplu ales de filosof este cel al unui 
pod. Podul nu leagă malurile apei ca obiect indiferent, ci 
se articulează cu drumurile. El „călăuzeşte încoace şi încolo 
drumurile şovăitoare şi grăbite ale oamenilor apropiindu-le 
şi sprijinindu-le”. Podul, ca şi locuinţa, este un lucru care se 
instituie ca un „loc” în lumea oamenilor. Loc ce „strânge 
împreună”, reuneşte şi permite o referinţă în cursul 
călătoriei. Lucrul „strânge împreună” muritorii. Oamenii 
locuiesc în preajma lucrurilor care-i reunesc. De aceea, 
şi casele, fiind lucruri, sunt locuinţe ce strâng laolaltă. 
Lucrurile şi locurile sunt temeiuri pentru o existenţă 
adevărată a muritorilor. 

în sfârşit, în această perioadă târzie a gândirii lui 
Heidegger, în care-şi face loc tetrada, locuirea şi lucrul, 
apare şi expunerea sa despre tehnică.* Plasându-se 
sub acelaşi orizont al Greciei sale preferate, Heidegger 
comentează faptul că, pentru greci, tehne însemna în 
primul rând „priceperea” cuiva de a efectua bine un lucru. 
Deci, la origini, nu e vorba de ceva impersonal ci de 
responsabilitatea făuritorului, a celui ce acţionează. Tehnica 
şi tehnologia, în sensul vremilor din urmă, apar însă ca un 
fel de con-punere (Ge-stell) impersonală, care operează 
deasupra existenţei fireşti, impunând, siluind pământul 
şi tetrada în general. Dacă în conferinţa despre locuire 
se făcea trimitere la exemplul podului ce uneşte, acum e 
invocată o hidrocentrală, ce zăgăzuieşte cursul natural al 

* întrebarea privitoare la tehnici, în Originea operei de artă, 
Ed. Humanitas, Bucureşti, 1995. 

Heidegger şi cuvintele concepte 
Ereignis şi Gestell* 

Fenomenologia lui Heidegger se bazează în mare 
măsură pe analize şi interpretări semantice. Se pot distinge: 
- Abordarea unor cuvinte concepte greceşti clasice, ca de 
ex. fisis, logos, aletheia. - Cuvinte concepte ce se întâlnesc 
în limba germană, dar şi în alte limbi indo-europene, de 
exemplu: a fi, a locui, lucru (das Ding). Expresii germane 
cărora Heidegger le accentuează unul dintre sensuri pentru 
a le transforma în concepte filosofice majore. Aşa sunt 
cuvintele: Gestell şi Ereigniss pe care le vom comenta pe 
scurt în continuare. 

Termenul Ereignis este unul dintre conceptele 
fundamentele ale gândirii lui Heidegger, în ultimele lucrări, 
el devenind aproape un echivalent al fiinţei însăşi. Verbul 
ereignen şi substantivul derivat din el, Ereignis, conţin, în 
germană, o multiplicitate de sensuri, dintre care trei sunt 
principale: a) a produce sau obţine ceea ce e propriu fiinţei 
sau unei fiinţări. De unde: a-ţi obţine propria fiinţă, a face 
să apară, a releva propria fiinţă, ceea ce e „propriu”; b) a 
arăta, a manifesta; c) la reflexiv (sich ereignen): a avea loc, 
a se produce. De unde Ereignis ca „eveniment” Ereignis-ul 
heideggerian este totodată o naştere sau ecloziune şi o 
apariţie, este o luminare, o limpezire sau o fulguraţie, prin 
intermediul căreia fiinţa accede la ceea ce are ea propriu. 
Termenul înseamnă deci, pentru Heidegger, altceva decât 
eveniment: faptul că fiinţa în ceea ce are ea propriu, se 
relevează... E scoaterea din ascundere a fiinţării ca fiinţare, 
acea survenire (Geschehen) care lasă să apară fiinţarea 
în calitatea ei de fiinţare. Dar Ereignis nu este un lucru 
întâmplător, deci ceva ce poate surveni din când în când; 

* Comentariul e făcut după Glosarul din versiunea 
românească a cărţii Originea operei de artă. 

dimpotrivă, e o survenire originară, cu funcţie constitutivă. 
Omul şi fiinţa îşi aparţin în dobândirea - conferire a 
Propriului, în Er-eignis. 

Esenţa tehnicii constă în „Gestell” susţine Heidegger. Este 
un cuvânt german obişnuit pe care filosoful îl resemnifică, 
pornind de la familia sa semantică. în limba germană 
curentă el desemnează orice fel de montaj sau armătură, de 
exemplu, o capră de tăiat lemne, un şevalet, o etajeră, raftul 
unei biblioteci etc. Prin Gestell, Heidegger vrea să indice 
esenţa tehnicii ca strângere laolaltă, planificare, ordonare 
şi dispunere a lumii. El construieşte în acest sens un lanţ 
semantic al cărui element constant este radicalul stell: 
stellen (a constrânge), bestellen (a supune la comandă). 
E vorba de încercarea omului de a-şi aservi natura, de a o 
supune voinţei sale. Heidegger separă, ori de câte ori invocă 
cuvântul, prefixul de însumare Ge - de radicalul stell, lăsând 
să se înţeleagă, prin analogie cu Gebir şi Gemut, că esenţa 
tehnicii moderne trebuie căutată în însumarea acţiunilor 
derivate din semantemele de „imobilizare” şi „constrângere” 
ale radicalului stell. 


râului, pentru a produce şi acumula energie. Impersonalul 
tehnicii, înţeleasă ca Gestell, tinde să transforme natura 
în simplă resursă de energie acumulabilă, în raport cu 
lucrurile şi oamenii. Atitudine ce oprimă apropierea şi 
intimitatea (Ereignis). 

Lăsând la o parte toate trimiterile filosofice şi retorice 
ale lui Heidegger din conferinţa despre tehnică - şi din 
toată această perioadă -, se impune cu claritate un anumit 
punct de vedere privitor la Istoria omenirii, concepută în 
trei perioade. Prima, „epoca de aur” ar fi cea a naşterii 
problemei fiinţei, în vremea Greciei presocraticilor. A 
doua este istoria metafizicii occidentale, între Platon şi 
Nietzsche. Cea de a treia, este cea marcată de Ge-stell, 
de invazia tehnicii, pierderea sensului de locuire în 

patrie, a intimităţii cu lucrurile, a apropierii (Ereignis) şi 
îndepărtarea zeilor. Acum, formularea întrebării privitoare 
la sensul fiinţei, se ocultează în plus. 

Heidegger trăieşte în ultima epocă, de fier, cu nostalgia 
vârstei de aur. 

Rămân însă o mulţime de semne de întrebare în urma 
acestei fulgurante şi stranii apariţii pe scena spiritualităţii 
pe care a constituit-o gândirea heideggeriană. Iar între ele 
nu lipsesc tocmai cele ce ţin de timp şi temporalitate, de 
Istorie. Ce putem spune oare despre omenirea de dinaintea 
presocraticilor? Dar despre omenirea ce apare, ce abia se 
naşte odată cu instalarea tehnicii ? Cum ar putea omul să 
menţină un sens existenţei sale pe pământ, în vremea lui 
Gestell? 

4.5. Moştenirea lui Heidegger 

Moştenirea ideatică a lui Heidegger ar putea fi sintetizată 
prin două din ultimele sale conferinţe, intitulate Timp şi 
fiinţă* şi Sfârşitul filosofiei şi sarcina gândirii**, ambele 
susţinute după 1960. în prima, el îşi reafirmă viziunea care 
face din timp un partener al fiinţei, sugerând că atât fiinţa 
cât şi timpul „există” în sensul impersonal, că „se dau” (es 
gibt ) dintr-o sursă misterioasă şi intimă (adică Es gibt), 
printr-un topos, a „ceea ce este propriu” (Ereignis). în cea 
de a doua conferinţă, Heidegger reia convingerea sa că 
filosofia, înţeleasă ca metafizică occidentală, s-a încheiat; 
în sensul că s-a împlinit. Miza gândirii este de a continua 
să mediteze asupra adevărului fiinţei, în „deschisul” în 
„luminişul” în care adevărul poate fi des-ocultat şi ajunge 
la lumină, luminând, ca aletheia. Efortul său pare a fi 
acela de a degaja structura din interiorul gândirii în care 
apare luminişul menţionat. E deci vorba de un demers 
metodologic. Iar gândirea fiinţei se va manifesta în mare 
măsură ca experienţă trăită. 

în cele două texte de rămas-bun, conceptul de Dasein, 
cu toţi existenţialii său, nu mai apare. De fapt Heidegger 
îl înlocuise de mai mult cu tetrada formată din muritori, 
pământ, cer şi zei. El nu clarifică în toţi aceşti ani cum ar 
urma să fie înţeles în noul context existenţialii de bază ai 
Dasein-ului, aşa cum era faptul-de-a-fi-în-lume. Şi însăşi 
conceptul de lume, devreme ce acum în ea sunt întâlniţi şi 
zeii. Sau faptul-de-a-fi-împreună-cu-alţii; de vreme ce este 
vorba de un plural, de „muritori”. S-ar putea deduce că ceea 

* în Despre miza gândirii, Ed. Humanitas, Bucureşti, 2007. 

** în Despre miza gândirii, Ed. Humanitas, Bucureşti, 2007. 

ce era fiinţa Dasein-ului, adică grija, este transferat în ceea 
ce acum Heidegger numeşte „miza gândirii”. Iar cuplul 
neautenticitate/autenticitate, s-ar muta în polarizarea 
dintre Gestell şi Ereignis. Dar, acestea sunt speculaţii. 
Heidegger spune ce are de spus, el nu se explicitează. 

Revenind la cele două conferinţe menţionate, se cere 
în primul rând remarcat că parteneriatul fiinţei cu timpul 
care, în Fiinţă şi timp, era meticulos dedus metodologic 
prin hermeneutica Dasein-ului şi proiectarea sa ecstatică 
în posibilităţile sale de a fi autentic, este acum în Timp şi 
fiinţă luat ca atare, fără nicio argumentare alta decât câteva 
remarci la început. 

„Ce anume ne face să vorbim, numindu-le împreună, 
despre «timp şi despre fiinţă»? «Fiinţa» înseamnă, 
încă de la începuturile gândirii occidental-europene 
şi până azi, ajungere la prezenţă. Din ajungerea la 
prezenţă, din prezenţă, vorbeşte prezentul. Potrivit 
reprezentării curente, acesta, împreună cu trecutul şi 
viitorul, alcătuiesc acea caracteristică (a fiinţei) pe care 
o cunoaştem ca timp. Ca prezenţă, fiinţa e determinată 
prin timp...” 

„Fiinţa şi timpul, se determină reciproc, însă în aşa fel 
încât nici fiinţa nu poate fi numită drept ceva temporal, 
nici timpul drept ceva ce fiinţează”. 

„Sintagmele «fiinţă şi timp», «timp şi fiinţă» numesc 
raportul reciproc (Verhăltnis) dintre aceste două lucruri, 
numesc starea de lucruri (Sachverhalt) ce întreţine 
(halt) raportarea lor unul la altul şi care susţine totodată 
constant (aushălt) acest raport reciproc al lor. ” 

Dar oare cum de există acest parteneriat pe care 
Heidegger îl constată, părându-i-se evident? Şi de ce 
dintre filosofii din vremea lui, nimeni nu a insistat asupra 
sa? Dacă e vorba de a avea în vedere ceva de tipul unui 
corelat al fiinţei, istoria filosofiei - a metafizicii occidentale 

- ne oferă totuşi un precedent. Cel al relaţiei fiinţei cu 
Unu. începând cu Parmenidele lui Platon, fiinţa şi Unu 
au putut fi gândite atât împreună, cât şi separat. Căci Unu 
avea şi o relaţie specifică cu multiplu (şi astfel, cu armonia 
matematică, sugerată de pitagoreeni). Dar Unu se plasa, 
pentru neoplatonicieni, „dincolo de fiinţă şi gândire”. 
Henalogia neoplatonică a introdus o viziune ierarhică, pe 
care dogmatica creştină, mai ales în varianta sa mistică, 
a preluat-o. Faptul că Heidegger scoate în relief cuplul 
fiinţă-timp ne îndepărtează aparent de reperul „Unului 
complet transcendent”. Cuplul fiinţă/timp ar necesita 
totuşi o analiză mai aprofundată. Ne limităm la sugestiile 
ce derivă din opera gânditorilor români pe care îi avem în 
vedere. 

Opera lui Eliade demonstrează că înţelegerea existenţei 
în lume a omului sacral face apel constant la temporalitate. 
Omenirea presocratică era preocupată de timpul „tare” 
al originilor, când orice lucru din cele ce există a început, 
printr-o creaţie, care a conturat modelul său esenţial. Fapt 
valabil şi pentru cosmogeneză. Timpul, ca an calendaristic 
sau perioadă ciclică apărea ca suportul, pânza de fond 
a lumii şi a existenţei umane. Timpul (dimpreună cu 
lumea) se cere periodic reînnoit, recreat, prin ritualurile 
de Anul Nou, când se recită cosmogeneză. Omul religiei 
iudeo-creştine însă, trăieşte într-o lume ce e purtată de 
un timp sanctificat prin intervenţia lui Dumnezeu în 
Istorie. Un timp care este unidirecţionat spre viitor. încă 
de la începuturile dogmaticii creştine, Augustin insistase 
asupra timpului specific existenţei umane, care e diferit de 
cel al ştiinţei fizicii. Şi meditase asupra timpului specific 
omului istoric izgonit din rai, care ar urma să instituie pe 
pământ, în timp, o Civitas Dei. Cioran se simte izgonit, 
căzut, din acest timp istoric a lui Augustin. Cât priveşte 
filosofia, ea a pariat de la începuturile greceşti precreştine 

ale manifestării ei - ne demonstrează Heidegger - pe 
prezent, pe prezenţă. Eliade confirmă, din perspectiva 
istoricului religiilor, interesul pentru prezent, pentru 
bucuria de a trăi a grecilor acelor vremi, în care mitul 
s-a desacralizat. Pentru modernitatea filosofică de după 
Renaştere, dat fiind fundalul religiei creştine, prezentul 
se manifestă însă ca orientat spre viitor, spre realizare de 
sine şi producere. Inclusiv în însăşi instanţa umanului, 
unde sunt proiectate paradisuri terestre, utopii istorice, 
care-1 înnebuneau pe Cioran. în acest context era firesc ca 
timpul, temporalitatea, să apară la un moment dat ca temă 
pregnantă şi în preocupările filosofilor. Şi ea a şi apărut. 
Dar, aşa cum era natural, temporalitatea s-a exprimat în 
gândirea Europei ca aspirată de un viitor care integrează 
trecutul. Ea a intrat în vizorul gânditorilor esenţiali doar 
cu unul dintre aspectele sale, cu „devenirea”, adusă în scenă 
de Hegel. 

Pe vremea lui Heidegger, ideea că omul a ajuns într-o 
fază în care îşi face singur istoria, a început să devină însă 
problematică. Toţi erau de acord - iar Eliade demonstrează 
pornind de la alchimie -, că modernitatea reuşeşte să 
domine timpul naturii, să-l accelereze, să i se substituie. 
Acest fapt nu scuteşte însă de trăirea „terorii istoriei”. Care, 
la Heidegger, se resimte prin locul important pe care-1 
acordă în structura Dasein-ului angoasei şi existenţialului 
a-fi-întru-moarte. 

Iar pentru Cioran, timpul Istoriei s-a terminat definitiv. 
Omenirea a căzut din timp, din Istorie. Acum, - simte şi 
spune Cioran - vine altceva, cu totul altceva: postistoria. 

Doar Noica, la periferia Europei, cu un optimism 
imbatabil, continuă să parieze pe temporalitatea devenirii, 
aflată intr-un raport special cu un Unu de inspiraţie 
neoplatonică care, însă nu e „dincolo de fiinţă”. Ci în largul 
ei cuprins, fiind, intr-un fel, părintele deveninţei. Astfel 

încât, filosoful român ajunge să creadă într-un nou „timp 
al devenirii stimulate”, în care omul intră abia acum. 

Conferinţa Timp şi fiinţă mai prilejuieşte o clarificare 
importantă în ceea ce priveşte ontologia lui Heidegger: 
faptul de a gândi fiinţa fără a face recurs la fiinţare. Putem 
citi la începutul ei: 

„Ceea ce urmărim să facem în conferinţa de faţă este 
să spunem câteva lucruri despre încercarea de a gândi 
fiinţa fără a face recurs la fiinţare (s.n.), adică fără a căuta 
acolo o întemeiere a ei. încercarea de a gândi fiinţa fără 
fiinţare a devenit necesară deoarece altminteri, după cât 
îmi pare, nu mai există nici o altă posibilitate, de a aduce 
în perimetrul privirii fiinţa a ceea ce este astăzi pe tot 
cuprinsul globului pământesc, şi cu atât mai puţin de 
a determina într-un mod satisfăcător relaţia omului cu 
ceea ce până acum a fost numit «fiinţă». 

într-un fel, argumentarea lui Heidegger pare retorică, 
căci trimite la o situaţie conjuncturală a civilizaţiei 
Occidentului. Pe când gândirea fiinţei ar trebui să fie o 
temă perenă a filosofiei. Dar precizarea sa e importantă, 
deoarece, în întreaga sa operă, el, intr-adevăr s-a străduit 
să facă tocmai acest lucru, să gândească fiinţa fără trimitere 
la fiinţare. 

Pentru început, am putea compara proiectul lui 
Heidegger cu o eventuală încercare a credinciosului de a 
descifra sensul unui Dumnezeu „în sine”, lăsând la o parte 
creaţia, lumea. Dar, chiar în cazul unei contopiri supreme şi 
totale, aşa cum o trăiau misticii renani, creaţia nu ar putea 
fi ignorată. Căci din ea face parte cel ce se dăruie extazului, 
autoproiectându-se în fiinţialitatea supremă. Astfel au 
apărut atunci - în perioada lui Meister Eckhart - şi s-au 
impus pentru tot restul gândirii modernităţii conceptele 

de Eu şi de Sine*. Lucru înţeles de Heidegger de la început, 
el fiind chiar argumentul analiticii Dasein-ului. Şi totuşi, 
filosoful german afirmă, în finalul al gândirii sale, intenţia 
de a ajunge la fiinţa ca fiinţă, fără recursul la fiinţări. 

Dar fiinţa fără fiinţări înseamnă şi fără determinaţii 
categoriale sau de orice alt fel. Şi, de asemenea, fără grade 
de fiinţă, fără contrarii, contradicţii şi negaţii, fără enunţuri 
logice corecte. Chiar nimicul, pe care Heidegger îl invocă 
ţintit, este greu de înţeles în afara gradelor de fiinţă. Iar 
faptul de a deduce negaţia din nimicnicire, merită să mai fie 
dezbătută. Pentru a nu mai spune că lumea ştiinţelor - cea 
care se preocupă de fiinţări - operează, curent şi fructuos, 
cu nimicul, de la vid la zeroul matematic şi la misterioasele 
zone fiinţiale din spatele salturilor cuantice. Tentativa lui 
Heidegger de a gândi fiinţa fără fiinţări ne trimite, din nou 
la un demers de tipul celui propus de neoplatonicienii care, 
în încercarea lor de a gândi Principiul de „dincolo de fiinţă”, 
au ajuns - de exemplu prin Porfir - să plaseze la acest nivel 
„actul pur de a fi”, fără nicio determinaţie. 

Apoi, tinzând să excludă din gândirea fiinţei zona 
fiinţărilor, Heidegger nu poate elimina totuşi limba. 
Desigur, limba nu e o fiinţare, ci mediul în care se constituie 
lăcaşul fiinţei, al cărei păstor e omul. Despre un mediu în 
câmpul ontologiei, subsistent dar nu şi existent, va ajunge 
să vorbească, cu insistenţă, Noica, dezvoltând doctrina 
„elementului” şi deveninţei. Dar viziunea lui Noica are în 
vedere un univers ontologic care ia în serios - poate prea 
în serios - fiinţările. Ba chiar pleacă de la ele, în direcţia 
fiinţei ca fiinţă. 

Limbajul va opera, acum, la Heidegger, în primul 
rând prin ceea ce se sedimentează în el ca semnificaţie 
semantică, în contextul unei lumi ce tentează să gândească 
fiinţa, aşa cum a fost lumea greacă. Dar, mai ales prin 

* A se vedea Anexa III. 

intermediul tăcerii gânditorului esenţial şi a rostirii 
(metaforico-aluzive) a marii poezii. Totuşi e vorba ca fiinţa 
să fie gândită în esenţa şi specificul său. E vorba de „miza 
gândirii”. în seminarul pe care Heidegger îl susţine pe 
marginea conferinţei Timp şi fiinţă - singurul seminar pe 
care l-a coordonat privitor la o lucrare de-a sa —a apărut 
în discuţie, în repetate rânduri, tema „experienţei” intime 
a gândirii. Care e sensul acestei experienţe personale a 
gânditorului? Gândirea şi experienţa de gândire nu pot fi 
opuse, ca alternative. Experienţa gândirii nu e înţeleasă - ni 
se precizează - ca ceva mistic, ca o „iluminare”, ci, ca mersul 
gândirii care trezeşte luciditatea în faţa „evenimentului 
relevării propriului eu” (Ereignis). Gândire care, la rândul 
său, este toposul, sursa prin care se dă (Es gibt), în care se 
oferă, se dăruieşte, timp şi fiinţă. Ajungând la întrebarea: 
ce sau cine este această instanţă care, prin Ereignis, oferă 
destinai timp şi fiinţă, Heidegger recurge la argumentul 
că gândirea discursivă a Zogos-ului, care se exprimă prin 
cuvinte, poate înainta doar până la o limită. Argument ce 
aminteşte şi el de tema neoplatoniciană a principiului de 
„dincolo de fiinţă şi intelect”. Temă care, timp de secole, 
între Plotin şi Damascius, a adus în dezbatere nenumărate 
paradoxuri privitoare la relaţia dintre gândire şi ceea ce e 
de negândit. Dintre fiinţă şi Principiu care e mai presus 
de fiinţă şi de gândirea exprimabilă în cuvinte. Cu totul 
transcendent lor. Deşi Principiul era, totuşi, cauza fiinţei 
şi gândirii. Heidegger îşi încheie conferinţa despre Timp 
şi fiinţă, afirmând: „gândirii îi stă în putinţă doar să 
se îndrepte în această direcţie a locului privilegiat a lui 
Ereignis, în care Se dă (Es gibt ) fiinţă şi timp”. 

Explicaţiile lui Heidegger se opresc aici: 

Heidegger insistă în mod special în cadrul seminarului 
la Timp şi fiinţă, asupra formulării impersonale. Dacă 
gândim mai detaşat, pare firesc ca impersonalul să 

funcţioneze în aria manifestării temporale a fiinţei care 
„Se dă”. Nimeni nu va fi intrigat în zilele noastre când se 
vorbeşte, în manieră necreaţionistă dar şi impersonală, de 
constituirea galaxiilor şi planetelor, de apariţia pe unele 
din acestea a vieţii şi apoi a fiinţelor inteligente. în toate 
aceste împrejurări, de (aparentă) complexificare succesivă 
a domeniului fiinţărilor, în limbaj heideggerian „se dă”, 
fiinţă şi timp. Doar că, o asemenea perspectivă ne mută în 
mod radical în universul fiinţărilor, înţelese din perspectiva 
pe care Noica o va denumi a deveninţei. Chiar şi dacă 
considerăm, în conformitate cu gândirea heideggeriană, că 
e vorba de fiinţări intramundane. 

Cea de a doua conferinţă menţionată, Sfârşitul filosofiei 
şi sarcina gândirii, se referă în mare măsură probleme 
metodologice. Conferinţa începe cu formularea: 

„Filosofia este metafizică”. Aceasta din urmă „gândeşte 
fiinţarea în întregul ei - lumea, omul şi Dumnezeu - 
având în vedere fiinţa, apartenenţa intimă a fiinţării la 
fiinţă. Metafizica gândeşte fiinţarea ca fiinţare, în modul 
reprezentării ce caută să ofere o întemeiere”. 

Heidegger încearcă să depăşească metafizica căutând 
sensul fiinţei, în afara fiinţărilor. Ceea ce nu înseamnă însă 
că nu are şi el în vedere „fiinţarea în întregul ei - lumea, 
omul şi Dumnezeu ”, aşa cum rezultă din trimiterea la 
tetradă. Dacă „fiinţa înseamnă de la începutul gândirii 
occidentale şi până la împlinirea ei, ajungerea la prezenţă, 
cum ne vom călăuzi spre adevărul fiinţei” 7 , continuă a se 
întreba Heidegger. în Fiinţă şi timp el încerca să descifreze 
o grilă temporală a structurii Dasein-ului, cea prin care 
apare şi se manifestă „deschiderea” omului spre fiinţă. 
Această deschidere era deja implicată în particula „Da” 
din Dasein. Ulterior, odată cu desemnarea limbii ca mediu 
şi sălaş al fiinţei al cărei păstor e omul, a apărut tema 

unui „luminiş”, în care adevărul fiinţei apare luminând. 
Metafora se menţine şi acum. Privită retrospectiv, filosofia 
ar putea fi considerată o căutare a „locului” unde fiinţa 
se arată, prin des-implicare, prin des-ocultare, ca adevăr, 
ca aletheia. în conferinţa Sfârşitul filosofiei şi sarcina 
gândirii, trimiterile, cu intenţie metodologică, sunt la 
Hegel şi Husserl. 

Preocuparea filosofică a modernităţii în Europa a fost 
orientată mult spre metodologie, fără însă a ignora o 
chestiune de fond, vizarea a „ceva”, a unui „lucru” bazai, ce 
trimite la fiinţă. De aici şi chemarea „către lucrul însuşi”, pe 
care o afirmă atât Hegel cât şi Husserl. Primul, în prefaţa 
la Fenomenologia spiritului susţine că întregul se găseşte 
în devenirea lui, reunind obiectul înţeles ca substrat 
(hipokeimenon) cu subiectul, înţeles ca fiind conştiinţă. 
Abia mişcarea gândului constituie lumea însăşi. Dar miza 
gândirii este, de-a lungul desfăşurării devenirii la Hegel, 
însăşi fiinţa fiinţării, care se evidenţiază în absolutul 
desfăşurării, prin condensarea finală în concept. Husserl 
lansează şi el îndemnul „spre lucruri însăşi”, în Filosofia 
ca ştiinţă riguroasă*. El propune un epoche, o punere 
între paranteze a lumii cotidiene, care ar conduce spre o 
subiectivitate absolută, ce ar căpăta statut de obiectivitate, 
în această subiectivitate transcedentală, în instanţa 
principiului tuturor principiilor, s-ar afla locul de unde ar 
urma să înceapă filosofia. Şi deci, accesul spre fiinţă. 

Dialectica speculativă la Hegel este mişcarea prin care 
lucrul ca atare ajunge la sine însuşi, la propriul său tip de 
prezent. La Husserl metoda este menită să aducă lucrul, 
de care se preocupă filosofia la nivelul unei deschideri 
originare şi definitiv valabile. Ceea ce înseamnă că trebuie 
să îl aducă la tipul de prezent care îi este propriu. Astfel 
interpretează Heidegger lucrurile. 

* Ed. Paideia, Bucureşti, 1994. 

Doctorandul din Freiburg 9 


Chenar 22 


Heidegger despre Hegel 

în ultima parte a vieţii, când e interesat mai ales de tema 
adevărului fiinţei - aletheia - şi de cea a „luminişului”, 
ca loc special de deschidere în care aceasta operează 
„aducerea la prezenţă” a fiinţei (fiinţărilor) Heidegger 
susţine şi o conferinţă de confruntare cu gândirea hegeliană 
(Hegel şi Grecii, 1958)*. în aceasta se susţine că autorul 
Fenomenologiei spiritului nu a putut recepta sensul grecesc 
a lui aletheia deoarece: „ el experimentează fiinţa, în măsura 
în care o concepe drept nemijlocitul nedeterminat, cu ceea ce e 
pus de către subiectul care determină şi concepe. Drept care el 
nu poate să desprindă fiinţa în înţeles elin, einai, de raportul 
cu subiectul, eliberând-o în esenţa în care-i e proprie”. 

în conferinţă Heidegger se concentrează asupra 
„enigmaticei aletheia” care, ca adevăr al fiinţei ce se manifestă 
în „starea de neascundere”, se cere diferenţiat de „adevărul 
corectitudinii”, de sorginte carteziană, cu care operează 
Hegel. Heidegger nu ocoleşte acum întrebarea firească, că 
„starea de neascundere trebuie să fie pentru cineva”. Desigur, 
aceasta, ca aletheia, ca adevăr al fiinţei, este pentru om. Dar 
nu pentru om înţeles ca subiect care „pune” lumea într-o 
poziţie de obiect. Adevărul este pentru omul ce există într-o 
lume, fiind dimensionat prin logos. Dar Heidegger are o 
interpretare aparte pentru logos-u\ înţeles ca limbaj-rostire. 
El spune acum: „Omul este rostitorul (der Sagende). „Sagen”, 
„a rosti” în germana veche înseamnă: a arăta, a lăsa să apară 
şi să se vadă. Omul este fiinţa care rostind, lasă ca ceea ce 
ajunge la prezenţa sa să fie de faţă în propria-i prezenţă şi 
care ştie să asculte ceea-ce-este-de-faţă... Dacă avem în 
vedere enigmatica guvernare a acestei „aletheia”, a ieşirii 
din ascundere, ajungem la presupunerea că în fond întreaga 

* în Repere pe drumul gândirii, Ed. Politică, Bucureşti, 1998. 

esenţă a limbajului rezidă în ieşirea-din-ascundere care 
dez-adăposteşte (Entbergung), în guvernarea lui aletheia. 
Aletheia este ceea ce se cuvine a fi gândit, dar a rămas 
negândit - este cauza însăşi a gândirii”. 

în confruntarea cu Hegel, considerat ca cel care încheie 
metafizica occidentală, Heidegger nu reţine de la acesta 
tema devenirii ca metamorfoză complexificatoare în timp, 
ci doar tema unui drum ce integrează subiectul, subiectivul 
şi obiectivul acestuia ce susţin împreună adevărul 
exactitudinii şi care, sub cupola absolutului, se încheie în 
sinteza conceptului. 

Insensibilitatea lui Heidegger faţă de o devenire care ar 
susţine progresia în direcţia noutăţii şi „evoluţiei”, devenire 
care să integreze nu doar prezentul, ci şi întreg trecutul 
drumului parcurs până la acesta, se poate remarca şi în 
articolul privitor la Conceptul de experienţă la Hegel, 
pe care-1 publică în Holtzwege (1950)*. în el e analizată 
Introducerea la Fenomenologia spiritului. După ce se 
remarcă faptul că Hegel înţelege conştiinţa ca fiind propriul 
său concept, ca dându-şi singură criteriu şi ca examinându-se 
pe sine, se evidenţiază faptul că prin experienţă se înţelege 
„mişcarea dialectică pe care conştiinţa o exercită în ea însăşi, 
în cunoaştere şi obiectul său, în măsura în care un nou obiect 
adevărat se impune ”. Deşi analiza relevă faptul că Hegel pune 
constant în legătură experienţa dialectică a conştiinţei cu 
apariţia noului (ca adevăr) Heidegger nu se arată interesat 
de acest „nou”, care de fapt ţine de devenire. 

Această indiferenţă se conjugă cu faptul că Heidegger 
nu corelează ideea sa că „se dă fiinţă şi timp” cu ceea ce ar 
putea fi interpretat - pornind de la Hegel - ca o devenire 
creatoare. Direcţie în care se angajează Noica. 

* Hegel et son concept de l’experience, in Chemins qui ne 
menent nulle part, Gallimard, Paris, 1962. 

Se ridică astfel problema: ce anume rămâne negândit 
în chemarea „către lucruri însuşi’a lui Hegel şi Husserl? 
Se ascunde aici ceva ce nu mai poate fi gândit în manieră 
filosofică tradiţională - afirmă Heidegger - şi care nu mai 
reprezintă un lucru pe care ea să-l poată gândi. Filosoful 
invocă acum o „dialectică speculativă” care e un mod 
de manifestare în care, lucrul amintit ajunge la apariţie 
pornind de la el însuşi, devenind astfel prezent. 

O asemenea apariţie strălucitoare are loc în spaţiul unei 
luminozităţi, ce se sprijină pe un „deschis”, pe un spaţiu 
liber, pe un „luminiş”. 

Deschiderea, ea şi numai ea, este cea care acordă mersului 
gândirii speculative putinţa de a străbate, de la un capăt 
la altul, cele gândite. Esenţiale sunt aşadar deschiderea şi 
prezenţa proprie celor ce fiinţează ca prezente. Indiferent 
dacă ceea ce fiinţează ca prezent este sau nu conceput 
şi înfăţişat ca atare, prezentul - în calitate de venire 
pentru a zăbovi în deschis -rămâne mereu dependent de 
„deschiderea - luminiş” care susţine de la început totul. 

Pornind de la o presimţită relaţie intimă între fiinţă şi 
timp (temporalitate), Heidegger îşi petrece a doua jumătate 
a vieţii sale meditând asupra „locului de deschidere”. Care, 
ca „topos”, trimite spre o problematică de tip spaţial. Căci 
doar în deschiderea luminatoare ar putea ajunge la prezenţă 
adevărul fiinţei, ca aletheia. Şi, comentează în final 
Heidegger: „Sarcina gândirii nu s-ar mai numi atunci, oare în 
loc de „fiinţă şi timp”, „deschidere - luminatoare şi prezenţă”. 
Cu alte cuvinte, s-ar avea în vedere descifrarea texturii 
spaţio-temporale ce face posibilă afirmarea fiinţei, ca adevăr. 

Se poate remarca însă că, deşi îl citează pe Hegel, 
Heidegger nu-şi însuşeşte tema devenirii („aufhebung”), în 
sensul temporal că o „prezenţă ulterioară” să încorporeze 
şi să depăşească integrator pe una anterioară, implicând-o 
prin însăşi prezenţa sa; şi aceasta, fără a reveni în final la 

punctul de plecare. (Depăşire integratoare şi încorporare pe 
care evoluţionismul biologic a exemplificat-o prin faptul că 
ontogeneza repetă filogeneza). Poate că, Heidegger socotea 
că o astfel de acceptare ar amesteca prea mult „deschiderea 
luminatoare” întru adevărul fiinţei, cu fiinţările. Sau ar acorda 
acestei instanţe a fiinţărilor un nepermis acces la „noutate”. 

încercând să gândească fiinţa în afara întrepătrunderii 
ei fireşti cu fiinţările, Heidegger nu avea cum să evite, aşa 
cum s-a menţionat, însăşi instanţa fiinţei finite ce gândeşte 
despre fiinţă, pe care, în tinereţe, o numise Dasein. 

Analitica şi problematica Dasein-ului apăreau pe 
atunci ca o încercare de reformulare a sintezei kantiene 
a eului conştient. Care, şi ea, exprima capătul de drum al 
gândirii modernităţii europene, ce descoperise conştiinţa, 
cu rădăcini în mistica renană şi Augustin. Iar mai în 
adâncime, se găsea psihismul lui Aristotel, dotat cu nous şi 
logos, prelucrat de Unul neoplatonicean. 

Dar, după ce eul conştient kantian a explodat în tumultul 
dialecticii deveninde a fenomenologiei hegeliene a istoriei 
spiritului şi s-a adâncit până la limita cvasiabsolută a 
subiectivităţii transcedentale a lui Husserl, construcţia 
Dasein-ului heidegerrian s-a văzut schematizată, în final, pe 
vremea tetradei, într-o „deschidere”. Deschidere a unei lumi 
ce se deschide (ce e drept) suplimentar, spre un luminiş în 
care se dezvăluie adevărul - aletheia - luminând. Schemă 
ce ar putea fi plină de semnificaţii care trimit la fiinţă în 
mintea unui gânditor esenţial, care vrea să treacă dincolo 
de istoria metafizicii occidentale. La fel cum Dumnezeul 
suprafiinţial se prezintă cu o bogăţie infinită în sufletul 
misticului intrat în stare beatifică. Ea devine însă mai puţin 
fructuoasă dacă nu se are în vedere, o lume a fiinţărilor. 

Oare dacă nu se renunţă la fiinţări, dacă acestea sunt 
în continuare creditate cu şansa unei fiinţe a fiinţărilor, 
care să nu fie străină de „fiinţa în ea însăşi”, nu s-ar putea 

Doctorandul din Freiburg - 10 


Chenar 23 


Devenirea la Heidegger şi Noica 

Demersul filosofic radical pe care-1 propune Heidegger 
odată cu reorientarea gândirii spre sensul fiinţei (în corelaţia 
ei cu temporalitatea), presupunea destrucţia metafizicii 
occicentale dintre Platon şi Hegel. Oricum, el nu reţine ideea 
devenirii hegeliene, care trimite la depăşire (aufhebung). 
Adică la reţinerea şi integrarea a ceea ce a fost deja prezent 
(real), astfel încât adevărul să se exprime prin rezultat cu drum 
cu tot. Noica a pariat însă pe conceptul devenirii hegeliene, 
care implică deschiderea generativă spre nou, spre „ceea ce nu 
a mai fost”, cu menţinerea structurilor a ceea ce s-a câştigat 
deja. Devenirea hegeliană stă la baza conceptului nicasian 
al „deveninţei”, ce caracterizează însăşi „fiinţa ca fiinţă” 
manifestându-se ca unică întrupare a unui Unu transcendent. 
Noica îi reproşează lui Heidegger că nu a insistat asupra 
temporalităţii fiinţei la acest nivel nodal, al deveninţei. 

Heidegger, care a lansat de la început ideea unei strânse 
corelaţii între fiinţă şi timp, şi-a menţinut acest punct de 
vedere până în final.* El a insistat însă în ultima perioadă 
ca atât fiinţa cât şi timpul „există” (în sensul expresiei 
impersonale „es gibt”) prin faptul că „se dau” dintr-o sursă 
(dinspre „ceva”) prin intermediul unei instanţe speciale 
„Ereignis” (tradus în româneşte prin „evenimentul relevării 
propriului”). Fiinţa e dăruită destinai, ajungând la prezenţă 
(prezentificându-se) în cadrul unei „istorii a fiinţei”, pe care 
istoria omenirii o relevă. Timpul „se dă” şi el, printr-un 
„loc pre-spaţial”, printr-o „deschidere ce luminează”, 
structurându-se tridimensional: prin prezentul - ce face loc 
prezenţei fiinţei - şi care ţine la distanţă (dar şi în apropiere) 
trecutul a ceea ce nu mai este şi viitorul a ceea ce urmează 

* Martin Heidegger, Despre miza gândirii, 

Ed. Humanitas, Bucureşti, 2007. 


214 




să fie. Acea instanţă impersonală a „ceva ce dă” fiinţă şi 
timp prin intermediul lui Ereignis, merită să fie gândit în 
continuare - insista Heidegger - deşi nu poate fi exprimat 
prin cuvinte. 

Faptul că Heidegger acceptă, ba chiar insistă, că fiinţa 
şi timpul „se dau” în permanenţă, trimite spre ideea 
suplimentării fiinţiale a ceea ce a fost şi este, prin ceva nou, 
printr-un plus de fiinţă şi timp. Conceptul devenirii prin 
care Hegel indica acest proces - şi care s-a exprimat apoi în 
secolul XIX şi XX prin evoluţionismul biologic şi istorismul 
uman - presupunea însă şi păstrarea, integrarea a ceea ce 
s-a instaurat ca prezenţă la un moment dat. 

Heidegger eludează însă ideea acestei integrări temporo 
fiinţiale într-o structură identitară, purtătoare a trecutului 
şi deschisă spre noul viitorului (aşa cum în e constata in 
biologie, prin faptul că ontogeneza repetă filogeneza; iar în 
istoria umană, prin metamorfoza ce încorporează vechile 
tehnologii şi norme în altele noi). De aceea, viziunea 
ultimului Heidegger, deşi se mişcă în jurul a ceea ce Noica a 
numit deveninţă, nu surprinde esenţa acestui proces. 


pleca şi de la acest capăt de drum? Adică, nu s-ar putea 
pleca chiar de la nivelul minim, al celor ce sunt (to ti eşti), 
pentru a căuta structurarea progresivă a unor niveluri de 
complexitate crescândă, conducându-ne astfel spre un 
nucleu sintetic al fiinţei ca fiinţă. Iar, în final, fiinţă ca fiinţă, 
retrăgându-se în eterul abstracţiei sale, să păstreze totuşi 
câte ceva din amintirea acestui drum parcurs? 

Hegel încercase un astfel de demers, dar el nu s-a putut 
dispensa de un absolut, care se replia într-o totalitate 
închisă, parmenideană, cea a conceptului, care nu mai avea 
în ce să respire. 

în secolul XX un drum similar va tenta şi pe Constantin 
Noica, încercând deschiderea acestei totalităţi prin 
„deveninţă”. 

5. Fiinţă şi devenire 
Noica 

Provocarea filosofică pe care a instituit-o Heidegger în 
secolul XX cu problema: „cum poate fi formulată întrebarea 
privitoare la sensul fiinţei?!”, a rămas fără răspuns. 

Filosoful român Constantin Noica e dintre foarte puţinii 
care, în această perioadă de sfârşit a culturii modernităţii, 
a elaborat un proiect ontologic consistent, bazat, în mare 
măsură pe istoria filosofiei. Spre deosebire de Heidegger, 
Noica foloseşte limbajul conceptual tradiţional al filosofiei 
şi e orientat într-o direcţie opusă efortului acestuia, având 
în vedere prezenţa şi structurarea fiinţei din mijlocul 
fiinţărilor (a lucrurilor, a realităţii). Un model al fiinţei ca 
fiinţă s-ar decanta astfel, ca fundament al ei. 

Păstrând majoritatea termenilor folosiţi de „metafizica 
occidentală”, Noica e animat de ideea deschiderii spre nou, 
de preeminenţa devenirii, introducând sintagma devenirii 
întru fiinţă. Ciudat sau nu, Noica regăseşte şi drumul pe 
care se angajează problematica timpului, ca împletindu-se 
strâns cu cea a fiinţei, la nivelul supracategoriei deveninţei. 

Pentru cultura românească Noica înseamnă multe 
lucruri, cu minunatele sale cărţi despre bogăţia de sens a 
rostirii noastre, cu valorizarea specială a lui Eminescu şi cu 
iniţiativele sale de promovare a tinerilor de valoare. Stilul 

său de exprimare deosebit a captivat mare parte din lumea 
noastră intelectuală, „vrăjind-o” în direcţia filosofiei. Pentru 
cultura occidentală însă, semnificativ poate fi doar mesajul 
său filosofic original. Iar acesta e expus prin concepte 
specifice, ceea ce face mai dificilă o lectură degajată. 

Gândirea lui Noica respiră parcă sub alt soare decât 
cea a lui Heidegger. Un optimism aproape maladiv îl face 
să privească mereu spre viitor, să nu accepte o înfundare 
„pe cărări de pădure ce nu duc nicăieri” - Holtzwege, 
cum formula Heidegger. La fel ca filosoful german, dintre 
presocratici i-a cultivat cu preeminenţa pe Parmenide şi 
pe Heraclit. Odată cu Unu Multiplu {Hen Panta ) a acestuia 
din urmă, se poate menţiona şi o replică pe care Noica o dă 
unei cugetări a efesianului: 

Heraclit (Frag. 71, Diels Kranz) „Trebuie să ne gândim şi 
la omul care uită unde duce drumul.”* 

Noica (Trei introduceri la devenirea întru fiinţă): 
„Poteca nu-ţi preexistă, dar vezi acuma, creând-o, 
că-ţi este totuşi dată. Nu e făcută şi totuşi ţi se impune. 
Mergând o creezi, dar mergând o şi descoperi.”** 


* Ion Banu, Heraclit din Efes, Ed. Ştiinţifică, Bucureşti, 1963. 

** Ed. Univers, Bucureşti, 1984. 

5.1. Constantin Noica: rezumat al unui 
curriculum vitae 


Constantin Noica a făcut parte din aceeaşi generaţie 
cu Cioran şi Eliade, împreună cu care a studiat filosofia 
la Bucureşti; oameni de care a rămas apropiat toată viaţa. 
La fel ca majoritatea intelectualilor români din vremea sa, 
el s-a angajat de tânăr în publicistică, fiind simpatizant al 
orientării politice de dreapta. Spre deosebire de ceilalţi, s-a 
dedicat însă de la început studierii sistematice a filosofiei, 
publicând traduceri din Descartes, Kant, Augustin, 
precum şi scurte studii de istoria filosofiei. Licenţa a 
avut ca temă problema „lucrului în sine ” la Kant. Iar 
doctoratul, susţinut în 1940, încerca o sinteză a istoriei 
filosofiei privită din perspectiva problemei: cum e posibil 
ceva nou? Platon e considerat întemeietorul filosofiei, iar 
trecerea în revistă pe care o întreprinde se opreşte înainte 
de Kant. După ce eşuează, din motive conjuncturale, 
în cariera universitară, duce o viaţă retrasă, de lecturi şi 
studiu. Noul regim politic, de stânga, îi impune, în 1949, 
domiciliu obligatoriu la Câmpulung Muscel, în calitate de 
fiu de moşier. Aici încheie Noica, în 1950, prima sa sinteză 
ontologică, continuând astfel proiectul afirmat în teza de 
doctorat. Lucrarea intitulată încercare asupra filosofiei 
tradiţionale va fi publicată abia în 1981 împreună cu 
Tratatul de ontologie. în 1958 este arestat odată cu alţi 
intelectuali şi face obiectul unui proces politic. Este 
condamnat la 15 ani de închisoare din care efectuează 
5, fiind eliberat în 1964 odată cu graţierea generală a 
deţinuţilor politici. Lucrează la Institutul de Logică din 
Bucureşti până în 1975, când se pensionează. Se stabileşte 
apoi în staţiunea montană Păltiniş. în perioada de după 

eliberarea din detenţie, publică cărţi privitoare la sensurile 
adânci, inclusiv filosofice, ale rostirii româneşti. Proiectul 
unei ontologii, schiţat în 1950, este elaborat continuu, 
astfel încât în 1981 publică Tratatul de ontologie. în jurul 
acestui tratat mai apar câteva cărţi complementare, cum 
ar fi Şase maladii ale spiritului contemporan* şi Scrisori 
despre logica lui Hermes**. La Păltiniş realizează şi un 
proiect care-1 preocupa din tinereţe, cel al unei „şcoli” 
libere, de gândire, orientată spre studierea filosofiei. Acest 
experiment cultural a devenit foarte cunoscut în toată ţara 
prin cartea lui Gabriel Liiceanu Jurnalul de la Păltiniş. în 
ultimii ani ai vieţii devine un personaj ce face vâlvă în lumea 
intelectuală, fiind vizitat de nenumăraţi tineri şi curioşi, 
care doresc să-l cunoască pe înţelept. Este înmormântat la 
schitul din Păltiniş. 

în autocaracterizarea ce şi-o face în Şase maladii 
ale spiritului contemporan, Noica se încadrează la 
precaritatea pe care o denumeşte „ahoretită”. Aceasta 
induce o hiperluciditate, cu reducerea angajărilor în 
direcţie practică. El se descrie aici sub forma unei 
fişe de caz a unui pacient, care la 18 ani a citit Kant şi 
a fost confiscat astfel pentru întreaga viaţa de către 
filosofie. Despre acest „pacient” el notează „Deşi prins 
de cultură, refuză, în afara speculaţiei, întregi domenii 
de cultură, cum ar fi artele, şi fireşte refuză tot ce era 
aplicaţie practică, cercetarea în teren ori acţiune... 
Treptat... (pe parcursul vieţii) a căutat să compenseze 
nesiguranţa aşezării sale morale cu o virtute ce-i părea 
autentică: cea a „secretariatului”. Prin aceasta pacientul 
înţelege punerea în acţiune, cât de cât organizată, a 
altora, prin buna lor valorizare, cu ajutorul unei idei 
pe care o aruncă în discuţie sau a unei imperceptibile 

* Ed. Univers, Bucureşti, 1978. 

** Ed. Cartea Românească, Bucureşti, 1986. 

programări în întâlnirile cu ceilalţi. îi plăcea condiţia de 
secretar, adică de om care se agregă şi se secretează pe 
sine, aflându-se oarecum în umbră, dar de fapt în miezul 
lucrurilor, spre a-i vedea pe alţii dezlănţuindu-se... Pe 
linia aceasta, obţinea o stare de indiferenţă care-1 face să 
spună că trebuie să iubeşti alternativa în întregul ei, cu 
ambele posibilităţi deodată: „Dacă-mi reuşeşte păcatul 
este bine, am voluptatea; dacă nu-mi reuşeşte este bine, 
am virtutea”. 

De la vârsta de 25 de ani s-a retras voluntar din orice 
angajare (E adevărat că de la un moment dat a fost 
favorizat de împrejurări la nonacţiune). „Timp de 30 de 
ani nu am făcut nimic”. Când a venit recluziunea a căutat 
- şi poate a reuşit - să ia în considerare şi partea bună a 
acesteia. Ea oferă una din puţinele singurătăţi autentice 
din lumea modernă, în care poţi adânci condiţia de subiect 
uman. Când a ieşit din experienţa aceasta, totul i s-a părut 
incredibil de bun şi sporitor. Se împlinise în lume revoluţia 
tehnico-ştiinţifică fără să-şi fi arătat încă ameninţările. O 
lume în care nu mai trebuie să călătoreşti pentru că eşti în 
ea pretutindeni. Şi apoi a venit îmbătrânirea. Suntem în 
ceasul în care toate exploziile pot să se producă; dacă însă 
vom şti să găsim o fericită aşezare în îmbătrânire, omul şi 
spiritul vor jubila în lume. 

în autocaracterizarea sa Noica nu ignoră să menţioneze 
regretul că nu a putut aprofunda matematicile, deşi, în 
repetate rânduri, a încercat să le studieze sistematic. în 
final a fost sfătuit de specalişti să nu mai încerce. Bănuia 
el că în profunzimea matematicilor se ascunde ceva 
important pentru copiii şi nepoţii filosofiei. 


în încheiere se pot menţiona şi vorbele pe care Cioran 
le-a spus cândva autorului acestor rânduri, la Paris: 

„N-am putut înţelege toată viaţa optimismul nebun 
al acestui apropiat prieten al meu de departe, care a fost 
Dinu Noica”. 

5 . 2 . Sintagma devenirii întru fiinţă 


Noica conturează tema devenirii întru fiinţă într-o 
sinteză din 1950 care este expresia studierii şi încercării 
de depăşire a filosofiei tradiţionale.* Aceasta nu e deloc 
rejectată, precum se întâlneşte la Heidegger, ca fiind o 
metafizică ce a uitat de problema fiiinţei. Noica îi păstrează 
chiar şi terminologia, fiind preocupat însă de depăşirea 
ei conceptuală prin deschiderea spre nou, spre invenţie, 
progres, devenire. 

Primul moment al încercării sale în istoria filosofiei 
se găseşte de fapt în Teza de doctorat publicată în 1940 
sub titlul Schiţă pentru istoria lui cum e cu putinţă 
ceva nou**, în care Aristotel e minimalizat în favoarea lui 
Platon şi a dialecticii acestuia. Dar, atrage atenţia Noica, 
în domeniul cunoaşterii Platon nu invocă doar anamneza, 
ci şi previziunea: Socrate aduce frecvent în prim-plan 
manteia, adică divinaţia, prin care viitorul e întrevăzut. Un 
alt popas important îl face autorul la Augustin, nu doar 
pentru faptul că acesta atrage atenţia asupra subiectivităţii 
şi timpului, ci, mai ales, pentru gândul său că „în noi e 
ceva mai adânc decât noi înşine”. Precum şi pentru celebra 
sa formulare: „Nu m-ai căuta dacă nu m-ai fi găsit”. Din 
filosofia modernă e subliniat interesul pentru ordine 
şi metodă în cercetarea lumii, proiectul lui Descartes, 
privitor la o mathesis universalis, şi al lui Leibnitz, în 
legătură cu o limbă universală şi o combinatorică a 
invenţiei. Interesul empirismului englez - Locke, Hume - 

* încercare asupra filosofiei tradiţionale în Devenirea întru 
fiinţă, Ed. Ştiinţifică şi Enciclopedică, Bucureşti, 1981. 

** Ed. Humanitas, Bucureşti, 1995. 

pentru caracteristicile general psihologice ale subiectului 
cunoscător, este şi el reţinut. 

Comentariul din 1940 se opreşte însă în faţa lui Kant; 
deşi, privirea autorului e constant aţintită asupra acestuia. 
Noica subliniază că din istoria filosofiei trecută de el în 
revistă, merită reţinută nu atât ideea unei philosophia 
perennis, cât cea a unui ingenium perenne. Concept care 
ar trebui să asigure condiţia de posibilitate a deschiderii 
spre nou, a instituirii a ceva nou. El scrie acum, ca un fel 
de concluzie: 

„Din perspectiva ce ni se deschide, am fi ispitiţi să 
susţinem conturul unei filosofii care, găsind în realitate 
spiritul iar în spirit viaţa, atinge, cu o denumire ce nu ar 
trebui greşit înţeleasă, stadiul unei autentice filosofii a 
subiectului”. 

Lucrarea din 1940 nu abordează încă, direct şi explicit, 
o problematică ontologică. Dar, prin insistenţa cu care e 
susţinută ideea posibilităţii noului, prin introducerea şi 
comentarea sintagmei devenirii întru fiinţă, poziţionarea 
în direcţia ontologiei era larg deschisă. 

Lucrarea încercare asupra filosofiei tradiţionale, 
ce e încheiată zece ani mai târziu, reflectă asimilarea 
semnificativă de către gândirea lui Noica a idealismului 
german. Principalii gânditori aduşi în discuţie sunt Kant şi 
Hegel, cu intenţia explicită de a depăşi, prin reformulare, 
rezultatele la care aceştia au ajuns. Obiectul lucrării îl 
constituie acum problema ontologică, tema fiinţei. Dar 
-ni se precizează de la început -, nu o fiinţă gata făcută 
şi perfectă, ipostaziată în sublim şi perfecţiune (aşa cum 
e fiinţa argumentului ontologic a lui Anselm sau fiinţa 
sferică şi eternă a lui Parmenide), ci fiinţa care se face, se 
constituie, se realizează, se împlineşte şi apoi se revarsă. 
Pe scurt, nu atât fiinţa ca atare, cât ajungerea la fiinţă, 

Pelerinul de la Păltiniş - 1 


Chenar 24 


Noutatea înfilosofie 

Am fost de mai multe ori la Păltiniş şi m-am plimbat cu 
Noica pe drumeagurile de acolo, povestind despre planurile 
sale educative fantastice, încercările de a dezvolta ideile 
din Ontologie şi zăpăceala pelerinajelor ce au devenit la 
un moment dat groteşti. Pe atunci nu am auzit pe nimeni 
discutând despre mersul în timp al ideilor în însăşi gândirea 
filosofului şi despre semnificaţia ontologiei în acest drum. 
De aceea, încerc să adun câteva citate şi idei din lucrările 
sale anterioare. Voi începe cu teza de doctorat: Schiţa 
pentru Istoria lui cum e cu putinţă ceva nou apărută în 
1940. Notăm câteva fragmente din introducere, care arată 
preocuparea constituţională a lui Noica pentru „ce e nou”, 
pentru „ce devine”. 

„Filosofia trăieşte prin interesul pentru istoria ei... 
Numai purtând cu sine întreaga istorie, numai subiectivând 
(propria ei istorie), poate răspunde filosofia exigenţelor 
de unitate, care comandă, la fel ca cele de „obiectivitate”, 
viaţa intelectuală... în timp ce istoria obişnuită e a unui 
trecut care s-a consumat, istoria filosofiei e a unui spirit 
ce trimite neîncetat către prezent, păstrând astfel, (a tot 
ce ţine de prezent), o margine de nedeterminaţie. Dacă ar 
exista o întrebare la care toate filosofiile să răspundă, istoria 
filosofiei ar fi una. Cum aceasta nu există, istoria filosofiei o 
caută pe cea care să o aproximeze cât mai mult. (O astfel de 
întrebare actuală) poate porni de la cea kantiană, năzuind 
să generalizeze pe „cum sînt cu putinţă judecăţile sintetice” 
Deci: „Cum e cu putinţă ceva nou...” cum face spiritul să nu 
fie tautologic... să aibă o desfăşurare cu adevărat progresivă 
să dea socoteală de viaţă spiritului şi să deschidă astfel 
porţi spre orice doctrină filosofică... Nu recădem (astfel) în 
nostalgia acelei filosofia perenis (căci) ceea ce regăsim este 
un ingennium perenis care face cu putinţă, subteran ori nu, 

toate filosofiile. Singură, filosofia lui „ce este”, nu poate fi pe 
de-a-ntregul restituită istoriei lui ingenium perenes. Fiindcă 
în orizontul lui ceva nou, spiritul nu este „ci devine”. 

Cu alte cuvinte, Noica pleda de pe atunci în sensul 
completării logicii întemeierii, cu o logică a descoperirii. 


„în-fiinţarea”. Fiinţa care apare în devenire, devenirea întru 
fiinţă. 

Preocuparea Antichităţii faţă de fiinţă, cu presocraticii, 
cu Platon şi Aristotel nu a putut obţine acest înţeles. Abia 
modernitatea, l-a degajat odată cu aducerea în prim-plan 
a conştiinţei şi a spiritualităţii. Hegel a relevat devenirea 
istorică a celor două dimensiuni. Şi, în ansamblu, principiul 
devenirii. Cele două mari perioade ale istoriei filosofiei, 
cea greacă a fiinţei şi cea modernă a devenirii, se cer privite 
împreună, printr-o grilă a devenirii întru fiinţă, în care 
transcendentul şi transcedentalul coexistă. 

Argumentul ontologic al lui Anselm („dacă poate fi 
gândită o fiinţă p er fectă aceasta trebuie să aib ă între atributele 
sale şi existenţa”), deşi e refuzat în înţelesul său originar, 
are, după Noica, totuşi, meritul că impune o corelaţie între 
omul ce gândeşte şi problematica fiinţei. Faptul că filosofia 
modernă a decantat progresiv interpretarea kantiană a lui 
„eu gândesc” ca „unitate sintetică originară” (a apercepţiei), 
are semnificaţie nu doar gnoseologică, ci şi ontologică. 
Considerată ca ingeniu, ea se cere înţeleasă nu doar ca 
asigurând posibilitatea experienţei umane, ci, ca relevând 
şi afirmând fiinţa, prin intermediul omului. Conştiinţa, 
înţeleasă (hegelian) ca raţiune ce depăşeşte contrariile şi 
relaţia subiect/obiect, nu doar dezvăluie fiinţa din lume. 
Ea potenţează fiinţa, ca o condiţie de posibilitate pentru 
apariţia a ceva nou, sporeşte realul în mijlocul realului. 
Reformulat, argumentul ontologic va spune: „de îndată 

ce apare pe lume un real înzestrat cu raţiune, se instituie 
şi fiinţă, în măsura în care se înfăptuieşte astfel o devenire 
raţională întru fiinţă”. Se pledează deci pentru o ontologie 
care acceptă grade de fiinţă, fiinţa autoproducându-se prin 
autodevenirea susţinută de raţiune. 

Noica trimite la un real înzestrat cu raţiune care 
se extinde şi dincolo de lumea umană. Conceptul de 
lume este acceptat cu un dublu statut. El funcţionează, 
pe de o parte, ca lume a omului, ca un corelat al fiinţei 
raţionale a acestuia, acceptându-se astfel viziunea 
kantiano-heideggeriană a „existenţialului a-fi-în-lume”. 
Pe de altă parte, lumea e asimilată generic „celor ce sunt” 
(to ti eşti în greacă). Adică unei realităţi în sens larg, ce ar 
exista şi în afară de om, independent de el, de conştiinţa 
sa. Lumea privită în ansamblul ei ar avea diverse grade 
de fiinţă, inclusiv nuclee de raţionalitate. în plus, această 
lume extraumană nu e înţeleasă în sensul lui Hegel, ca un 
moment în desfăşurarea unui Spirit absolut (care, în final, 
se întoarce la sine, încheind cercul devenirii). 

Noica acceptă acum, în 1950, zone ale realului, cu 
concentrare de fiinţă crescută. Ele ar putea avea ca punct de 
plecare câmpurile fizice (electromagnetice), cu tensiunile şi 
pulsaţiile lor, ce conduc la unde. în instanţele extraumane 
de desfăşurare a devenirii întru fiinţă, locul conştiinţei e 
preluat de control. Tema va fi reluată mai detaliat ulterior 
în Tratatul de ontologie, unde e indicată şi apariţia vieţii, 
cu diversele sale forme. în plus, încă de pe acum e avută 
în vedere posibilitatea unor alte fiinţe raţionale în cosmos. 
Noica scrie în ultimele rânduri ale acestei lucrări: 

„Dacă nu există raţiune dincolo de om, atunci el este 
fiinţa lumii. Dacă însă există devenire întru fiinţă 
(controlată şi nu neapărat conştientă) dincolo de om, 
dacă aşadar există ordine şi legi în lume, atunci fiinţa 
este şi ea dincolo de om, cu om cu tot”. 

Sintagma devenirii întru fiinţă, care a fost deja 
menţionată, e specifică gândirii lui Noica, marcând 
semnificativ contribuţia sa la ontologie şi la momentul 
de tranziţie la care ajunsese cultura Occidentului. Ea 
este însă introdusă, acum, mai mult intuitiv, urmând a fi 
fundamentată în Tratatul de ontologie din 1981. Totuşi 
Noica tentează să-şi întemeieze cumva viziunea şi expresia, 
care e într-un fel circulară. Cea mai mare parte a textului 
din 1950 e dedicată acestui demers. 

Filosoful român propune de la început un mod de gândire 
speculativ ce trimite la cerc. Argumentarea sa e că filosofia 
greacă a văzut în mişcarea circulară o formă perfectă, care 
poate da socoteală şi cu privire la timp. Pe de o parte, ca 
eternitate; pe de alta, ca măsură (odată cu formularea lui 
Aristotel privitoare la faptul că timpul este numărul mişcării, 
ca anterior şi posterior). Cercul e, de asemenea, pentru 
Aristotel, simbolul mişcătorului nemişcat, ce mişcă restul 
lumii. Apoi, cercul poate fi sugestiv şi pentru reflexivitatea 
conştiinţei. El e prezent în formularea meditativă a lui 
Pascal: „nu m-ai căuta dacă nu m-ai fi găsit”; precum şi în 
viziunea care reia gândul privitor la cercul cu centrul peste 
tot şi periferia nicăieri. Având un astfel de potenţial sugestiv 
pentru filosofie, cercul ar putea fi invocat şi pentru relaţia 
dintre fiinţă şi devenire. Fiinţa este cea care intră în devenire 
şi tot ea este capătul de drum al acesteia. Ceva nu poate 
deveni decât pentru că este; şi nu poate deveni decât ceea 
ce este. Devenirea, sau căutarea de sine sau de altceva, nu e 
posibilă decât în măsura în care, într-un fel, deţine dinainte 
ceea ce caută. Devenirea întru fiinţă, cu cercul pe care-1 
sugerează, implică şi realitatea umană. Deoarece filosofia 
dă expresie (în cele din urmă) fiinţei lumii, cercul fiinţei 
se va reflecta peste tot în filosofie. Noica caută şi regăseşte 
un astfel de cerc în filosofia cunoaşterii, în etică şi estetică. 
(Interesant e că el nu comentează apelul evident pe care îl 

face Heidegger la cercul hermeneutic, atunci când afirmă 
că prin gândire putem dezvolta doar ceea ce e dinainte dat; 
ne putem ocupa de problema fiinţei numai pentru că ea ne 
e dată în prealabil.) De fapt, filosoful român nu se referă 
în textul său la cercul hermeneutic care se impusese în 
ştiinţele spiritului; şi care va fi dezvoltat în a doua jumătate 
a secolului XX de fenomenologia hermeneutică şi de Eliade. 

Noica analizează şi reliefează un cerc similar cu cele 
deja invocate şi în filosofia spiritului. El se opreşte iniţial 
la tabelul categoriilor lui Kant, pe care-1 reformulează, 
în dialog tocmai cu devenirea întru fiinţă. Raţiunea, care 
implică tabelul categoriilor şi unitatea sintetică a apercepţiei, 
constă în cele din urmă -formulează Noica -, tocmai în 
devenirea întru fiinţă. El trece apoi la dialectica lui Hegel 
pe care o acuză de un etos al neutralităţii. în consecinţă, 
o reformulează în direcţia unui etos al orientării, tot prin 
invocarea cercului menţionat. Mai precis, s-ar opera, la 
un moment dat, o tranziţie de la tetic la tematic. Doar 
tematicul ar putea susţine, consideră Noica, problematica 
fiinţei în devenirea ei întru împlinire, întru nou. 

Se ajunge astfel la filosofia fiinţei, care e centrată pe 
devenirea întru fiinţă. 

Textul studiului din 1950, încercare asupra filosofiei 
tradiţionale, a fost publicat, aşa cum s-a menţionat, abia 
în 1981, împreună cu Tratatul de ontologie. Confruntarea 
cu idealismul german, pe care lucrarea o oglindeşte, 
permite o remarcă valabilă pentru ansamblul operei sale. 
Noica nu reţine de la Kant ceea ce s-a numit viziunea 
critică, „criticismul” acestuia, adică ideea limitării şi 
specificării cunoaşterii lumii prin categoriile apriorice 
ale eului conştient (şi, implicit, ale persoanei). Idee ce l-a 
condus pe Heidegger spre acea analitică a Dasein-ului care 
pune în centrul ei existenţialul faptului-de-a-fi-în-lume. 
Nu există la Noica, acum şi ulterior, nicio dezbatere 

Pelerinul de la Păltiniş - 2 


Chenar 25 


Devenire şi fiinţă în limba română 

în anii ’70 ai secolului trecut, după ce a ieşit din detenţie, 
Noica a publicat mai multe cărţi consacrate sensurilor 
deosebite şi adânci ale unor cuvinte din limba română*. El 
reia şi dezvoltă astfel o iniţiativă a prietenului său Mircea 
Vulcănescu, mort în închisoare, care dedicase pe vremuri lui 
Emil Cioran o lucrare intitulată Dimensiunea românească a 
fiinţei - schiţa fenomenologică**. Vulcănescu meditează în 
lucrarea sa, la fel ca şi în alte scrieri, pe marginea precarităţii 
istorice a neamului românesc, comentând reflectarea 
problematicii fiinţei în expresiile româneşti. Planul lucrării 
are în vedere: Fiinţa fiinţei; Firea fiinţei; Urmările (Nu 
există nefiinţă); Nu există imposibilitate absolută; Nu există 
alternativă; Nu există imperative; Nu există iremediabil; 
Urmările în faţă vieţii; Lipsa de teamă în faţa morţii. 

Noica se întoarce, temeinic şi cu un bogat aparat critic 
la câteva din aceste teme, pe care le expune în texte ce sunt 
fermecătoare şi prin stilul lor. 

El constată că singurul cuvânt românesc ce ar fi putut 
exprima devenirea pe care o conceptuabzeză Hegel prin 
„werden”, ar fi fost „petrecerea”. Dar acesta a fost părăsit în 
seama chefliilor. Astfel încât folosim un neologism ce nu se 
articulează în profunzime cu fondul limbii româneşti. Pe de 
altă parte, cuvântul românesc de „fiinţă”, de sorginte latină, 
nu derivă de la „esse” ci de la „fieri”, care înseamnă tocmai 
devenire. E adevărat că limba română a permis ca de la „a fi” 

* Constantin Noica, Rostirea filosofică românească, 

Ed. Ştiinţifică Bucureşti, 1970; Creaţie si frumos în rostirea 
românească. Ed. Eminescu Bucureşti, 1973; Sentimentul 
românesc al fiinţei, Ed. Eminescu Bucureşti, 1978. 

** Mircea Vulcănescu, Dimensiunea românească a 
existentei, Ed. Fundaţiei Culturale Române, Bucureşti, 1991. 


229 




să derive „firea”, cu multiplele şi frumoasele sale nuanţe ce 
exprimă existenţa, viaţa, adâncul caracteriologic al omului, 
averea chiar. Firea acoperă şi mare parte din cele exprimate 
prin neologismul natură, cu valenţe asemănătoare fisis-ului 
grecesc, mai puţin sensurile sale absolute. Semnificaţiile 
firii se întind şi peste înţelesul lumii; mai puţin în direcţia 
„lumilor posibile”. Apoi, cuvântul „fiinţă” compune frumos 
în limba română, dând, de exemplu „în-fiinţare”. Dar, în 
mod ciudat şi unic, de la a „fi” au derivat în limba română 
o serie de expresii modale prin compunerea cuvântului cu 
el însuşi: n-a fost să fie; era să fie; va fi fiind; ar fi să fie; este 
să fie; a fost să fie. 

Analiză semantic fenomenologică a lui Noica, ridică 
problema: în ce măsură originala sintagmă a devenirii întru 
fiinţă, nu este şi o expresie a sensibilităţilor (precarităţilor?) 
specifice rostirii româneşti. Motiv pentru care, traducerea 
gândirii lui Noica în limbi cu tradiţie filsofică majoră, aşa 
cum ar fi germana, ar putea întâmpina un plus de dificultate. 


privitoare la limitele validităţii lumii, pe care omul o are 
în vedere şi pe care o comentează filosofic. Este ignorată 
atât problematica „lumii exterioare” cât şi cea a validităţii 
cunoaşterii logico-matematice şi a cunoaşterii în general. 
Pentru lumea ce se deschidea acum, astfel de probleme 
aveau, totuşi, importanţă, iar gândirea de tip filosofic a 
continuat să se concentreze asupra lor. 

Totuşi, demersul ontologic al lui Noica rămâne profund 
semnificativ pentru dezbaterea contemporană a ontologiei. 


230 




5.3. Tratatul de ontologie. 

Deveninţa şi Unul cu o unică distribuţie 

După 30 de ani de la redactarea încercării asupra 
filosofiei tradiţionale, Noica publică în 1981 un Tratat 
de ontologie*, scris în spiritul aceloraşi idei care-1 
frământaseră de la început. El îşi păstrează convingerea că 
istoria filosofiei, cea antică „a fiinţei” şi cea modernă „a 
spiritului”, a degajat teme ontologice fundamentale, care se 
cer însă regândite şi reformulate în noua lume în care a 
intrat omenirea odată cu revoluţia ştiinţifică actuală. Deci, 
o bună parte a ideilor lansate de presocratici, de Platon, 
Aristotel, Augustin, de Kant sau Hegel, îşi pot regăsi noi 
înţelesuri, păstrând deschis orizontul devenirii fiinţei. 
Orientarea sa explicită e spre viitor. 

în Tratatul din 1981, problematica devenirii întru fiinţă 
îşi găseşte o expunere mult mai sistematică decât în sinteza 
din 1950. Dar Noica călătoreşte intr-un teritoriu în care 
puţină lume mai umbla, majoritatea temelor fiind părăsite 
de peste un secol de gânditori**. Devenirea lui Hegel, ce a 
explodat în evoluţionism şi istorism, îşi pierduse forţa prin 

* Ed. Ştiinţifică şi enciclopedică, Bucureşti, 1981. 

** în plan internaţional mai e citată lucrarea lui A. N. 
Whitehead, Process and Reality. An essay in cosmology, 
the Free Press, New York, 1957 (prima ediţie 1928). Lucrarea 
pune într-adevăr accent pe procesualitate şi creaţie, dar 
structura ei ontologică e relativ rigidă, fără a comenta 
gradele de fiinţă şi centrându-se pe literatura anglo-saxonă. 
în plus, cvasiaxiomatic este acceptată o instanţă referenţială 
a lui Dumnezeu, a entităţilor actuale şi a entităţilor eterne. 
Lucrarea este citată frecvent şi deoarece Whitehead este 
coautor cu Russel la Principia matematica. 

însăşi devalorizarea ideii de spirit absolut. Apoi, mai era 
neglijarea domeniului specific al ontologiei de către filosofia 
de şcoală. Singura încercare sistematică din secolului XX, 
cea a lui Hartman, era lipsită de îndrăzneală, de deschideri 
spre nou şi spre devenire. Cât priveşte intuiţia lui Bergson, 
din a sa Evoluţie creatoare, aceasta era văduvită de o 
infrastructură temeinică din direcţia istoriei filosofiei. 

în sfârşit, marea tentativă ontologică pe care o încercase 
Heidegger, plecând în direcţia căutării sensului fiinţei 
în afara raportării acesteia la fiinţări şi la fiinţa sacrală, a 
terminat în tăcere şi ascultare poetică. 

O altă dificultate era, pentru Noica, aceea că a trebuit 
să-şi elaboreze ontologia în afara unui mediu academic critic 
activ, a unei comunităţi filosofice structurată prin tradiţie, 
în solitudinea gândirii şi meditaţiilor sale. Iar personajul 
filosofic central din România, în perioada formării sale, 
fusese Nae Ionescu, excelent în improvizaţie, care-şi petrecea 
majoritatea timpului făcând gazetărie politică. Apoi, lumea, 
în care omenirea intrase, se afla în plină metamorfoză. Era 
limpede că o mare perioadă a culturii, ştiinţei şi istoriei 
umanităţii se încheia. Dar, pe la mijlocul secolului XX 
nu se conturaseră încă, cât de cât clar, coordonatele lumii 
postmoderne, cu orientarea sa neoraţionalistă, informaţională 
şi conjuncturală, în cadrul unui univers construit artificial şi 
ancorat în modalitatea posibilului. 

Toate cele menţionate anterior fac ca textul ontologic 
al lui Noica, deşi exprimă clar poziţionarea sa tetică şi 
tematică, să oscileze în formulări, cu repetate tatonări 
de abordare şi de exprimare. în marginea Tratatului, el 
încearcă să-şi expună ideile şi în alte lucrări, cum ar fi: 
Trei introduceri la devenirea întru fiinţă*, Şase maladii 

* Ed. Univers, Bucureşti, 1984. 


232 



ale spiritului contemporan*, Scrisori despre logica lui 

Hermes** ş. a. m. d. De asemenea, Noica scrie eseuri şi 
articole, acordând mult timp culturii şi, mai ales, limbii 
române. Privind opera sa filosofică din perspectiva timpului 
ce s-a scurs de atunci, i se poate aplica şi lui, observaţia pe 
care o făcuse în legătură cu exprimarea lui Heidegger (în 
Jurnalul filosofic din Î943). *** 

„Am auzit pe Heidegger câte o oră la interval de doi ani. 
Spunea acelaşi lucru; sau lucruri pe care nu se poate să nu 
le fi spus încă de la prima lecţie. Am întrebat pe cei care-1 
ascultau de mai multă vreme: nu, nu se repetă, spuneau ei. ” 

Gândea, nu ştiu cum, în spirală descendentă. Nu numai 
liniar şi progresiv se gândeşte valabil. Poate niciodată 
liniar, ci în spirală, în burghiu, ca într-un act de sondaj. Ştii 
de la început un lucru, şi îl spui de mai multe ori, îl spui 
neîncetat sub o altă formă - până se spune singur”. 

în introducerea Tratatului de ontologie Noica scrie: 

„După ce i s-a luat totul filosofiei ea a rămas cu o 
singură problemă de la început: fiinţa (în sens elaborat, 
dialectica). Dar cu aceasta poate recuceri totul”. 

Tratatul de ontologie e scris cu o astfel de ambiţioasă 
intenţie. El se prezintă ca o elaborare sistematică care 
încearcă să configureze coordonatele unui model ontologic. 
Rezumativ vorbind, se au în vedere două nivele ale fiinţei: 
1. fiinţa în lucruri; 2. fiinţa în ea însăşi, care o întemeiază 
pe prima. 

* Ed. Univers, Bucureşti, 1978. 

** Ed. Cartea Românească, Bucureşti, 1986. 

*** Ed. Humanitas, Bucureşti, 1990. 

Pelerinul de la Păltiniş 3 


Chenar 26 


Fiinţa în lucruri 

Noica se referă direct, fără comentarii argumentative, la 
„fiinţa în lucruri”, în „cele ce sunt”, în „realităţi”, fapt ce are 
ca presupoziţie că „ceva” din instanţa unei realităţi generice, 
a unei lumi, este deja dat. Problema kantiană a constituirii 
lumii ca totalitate a fenomenelor ce apar eului conştient 
- care „pune” existenţa ca obiect* - este, pur şi simplu, 
ignorată. S-ar putea infera că Noica acceptă tacit lumea în 
sens heideggerian, ca prezenţă în „deschisul” existenţialului 
aprioric fundamental a-fi-în-lume; şi că, lăsând la o parte 
analitica acestuia, se apleacă asupra fiinţărilor din lume pe 
care le priveşte nu ca pe ustensile, ci desfăşurându-se pe o 
scară a gradelor de fiinţă, unde pulsează epopeea devenirii 
întru fiinţă. Mai simplu ar fi însă să se considere că filosoful 
procedează după principiul truismelor lui Moor, acceptând, 
în conformitate cu simţul comun, propoziţii ca: „Noica 
(Moore) are un corp ce a venit pe lume intr-un moment 
bine determinat al trecutului”...; [...] este o fiinţă umană 
care a avut variate experienţe de diverse tipuri...; o mulţime 
de alte corpuri umane au aparţinut unor oameni care au avut 
diferite experienţe...; [...] ştie că există o mulţime de alţi 
oameni care posedă experienţe identice; .. .pământul există 
de mulţi ani...” ş. am. d. Acceptând în esenţă kantianismul 
dar necomentând coordonatele apriorice ale subiectului 
care circumscriu lumea - şi, deci, punctul de plecare al 
luării în considerare a fiinţării -, filosofia lui Noica are unele 
dificultăţi de articulare cu acea ontologie care pleacă de la 
noua înţelegere a naturii şi omului, pe care au dezvoltat-o 
ştiinţele în secolului XX. Ignorarea epistemologiei recente şi 
a problematicii limbajului logico-matematic şi conceptual al 
cunoaşterii actuale a lumii este, până la un punct, o carenţă 

* A se vedea Anexa IV. 

a ontologiei sale. Originalitatea acesteia rezultă însă şi din 
aceste libertăţi care şi le ia. De aceea, problema conectării 
şi articulării devenirii nicasiene ce înglobează „metafizica 
tradiţională” cu preocupările actuale ale filosofiei ce au în 
vedere o lume filtrată prin datele ştiinţei zilelor noastre, 
rămâne o sarcină deschisă (a se vedea încercarea lui I. 
Pârvu, în acest sens). 


Fiinţa în lucruri (1) în „cele ce sunt”, în realităţi - e 
comentată şi ea din două perspective complementare. 
Prima dintre ele prezintă fenomenologic etapele succesive 
ale constituirii unui model al fiinţei, pornind din direcţia 
individualului: o deschidere (în direcţia fiinţei din real) 
care se închide, constituindu-se ca un câmp pulsatoriu; 
o cuplare între: individual (I), general (G) şi determinaţii 
(D) care, atunci când ajunge să depăşească precarităţile 
articulării, realizează un model al fiinţei ce intră în 
devenire (întru fiinţă). A doua perspectivă are în vedere 
un „general concret”, „elementul”, ce constituie mediul 
în care devenirea întru fiinţă se petrece. Elementul are 
subsistenţă (nu existenţă), se distribuie fără să se împartă 
şi e preluat, ca mediu intern, de fiinţa aflată în devenirea ei 
realizatoare. Când piere, când „îşi dă sufletul”, fiinţa ce s-a 
împlinit se transferă în mediul elementului, ce are drept 
categorie specifică „Unu multiplu”. Elementele nu sunt nici 
ele eterne, devenirea aplicându-li-se şi lor, reflexiv. Apare, 
astfel, un nou tip de element, deveninţa. Suntem transpuşi 
acum în cel de al doilea nivel al fiinţei: fiinţa în ea însăşi. 

Fiinţa în ea însăşi (2) se desfăşoară intr-un plan ideal. 
Dincolo de fenomenologie, prin analogie, s-ar putea avea 
acum în vedere, la acest nivel al fiinţei în ea însăşi, o patronare 
a însăşi deveninţei (cu a sa categorie a Unului multiplu), 
de către o instanţă (fiinţială) supraetajată. „Unu” de aceeaşi 
substanţă cu ea, dar cu o unică distribuţie indiviză. 

Cu trimiterea la „Unu” sistemul se încheie. 

Acesta ar fi rezumatul Tratatului. Deşi în Tratat se 
fac constante trimiteri la exemple şi la istoria cunoscută 
a filosofiei, Noica elaborează un discurs ce se desfăşoară 
la un înalt nivel speculativ, comparabil cu marile texte ale 
filosofiei perene. în cele din urmă, Tratatul de ontologie 
se adresează filosofilor „de meserie” nefiind o lucrare de 
popularizare. Se va încerca totuşi trecerea în revistă sumară 
a conţinutului acestei lucrări, deoarece şi autorul obişnuia, 
nu arareori, să-şi povestească Tratatul. 

Fiinţa în lucruri, aşa cum o comentează Noica, ne 
introduce de la început într-un univers dinamic, procesual. 
Secvenţele pe care autorul le înfăţişează fenomenologic, 
într-un scenariu captivant, sunt: 

Nimic din ce este nu exprimă fiinţa... fiinţa însă nu este, 
fără ultimul din lucrurile care sunt; aceasta înseamnă că 
fiinţa nu poate fi căutată altundeva; dacă fiinţa e privită ca 
altundeva şi incoruptibilă, ea nu este; se poate deci spune: 
„singură fiinţa nu este, tot restul are parte de fiinţă... în 
sensul deschiderii către ea”... Argumentele preliminare 
menţionate sunt cele care deschid spectacolul. Acum 
intervine, în real, în lucruri, odată cu deschiderea către 
fiinţă, un „gol de fiinţă”, un nimic specific şi orientat, care 
introduce o tensiune în direcţia fiinţei. Pasul următorul este 
esenţial, căci el va fi baza unui semen entis. E vorba de faptul 
că „deschiderea către fiinţă nu se face fără o închidere”. 
O astfel de „deschidere ontologică” e sugestiv indicată de 
prepoziţia românească „întru”, „a fi întru fiinţă”. închiderea 
e urmată de o nouă deschidere, pulsatorie. închiderea ce se 
deschide, astfel circumscrisă, este considerată ca o situaţie 
ontologică originară. Se dau ca exemple: pentru lumea 
fizico-matematică închiderea ce se deschide a raportului 
în proporţii; pentru lumea organică închiderea lanţului de 
carbon, care stă, cu deschiderea sa, la baza întregii varietăţi 

a substanţelor organice; pentru lumea istorică, închiderea 
omului în locuinţă, cu deschiderea lui, prin aceasta, către 
fiinţa istorică; pentru lumea spiritului şi a Zogos-ului; - 
închiderea vorbirilor în reguli şi deschiderea lor ca limbi. 
Se poate remarca de pe acum că Noica are în vedere câteva 
domenii de realitate, „ontic valide”: natura fizică, biologică, 
omul istoric şi spiritualitatea umană. 

în continuare, Saga fiinţei în cele ce sunt are mai 
multe secvenţe, închiderea ce se deschide implică: 
tensiune, disteniune, câmp. (Câmpul este un topos, un 
cuprins, pentru viitoarea fiinţare.) Nu e vorba deci de un 
substrat sau o „substanţă” în sensul tradiţiei lui Aristotel 
şi a scolasticii. Ci de un fel de situaţie, de o poziţionare 
situaţională,* în tensiune, a „ceva”; a câmpului. Tensiunii 
îi urmează distensiunea, care însă nu e de pierdere; căci 
prin ea se obţine, pe de o parte, o „identitate”; pe de alta 
„măsura”, „pasul” ei determinat. Pornind de la tensiune 
şi distensiune, începe pulsaţia fiinţei în lucruri. Pulsaţia o 
întâlnim în real, din zona fizicului până în cea a gândului. 
Pulsaţia se afirmă apoi ca prezent, ca pulsaţie temporală, ca 
timp lăutrinc ce dă măsura. Temporalitatea concretă este o 
formă de interacţiune cu lumea şi o neîncetată acumulare 
de informaţii. Imaginea şi schema temporalităţii sunt date 
apoi de orizonturile succesive, legate între ele. Spaţialitatea 
s-ar institui ca urmă a conturului pulsaţiilor închiderii ce 
se deschide. Fiind în joc pulsaţia a „ceva ce e limitat”, e 
vorba de graniţe ce se pun din interior, nu din exterior. E în 
joc aşadar o spaţialitate concretă, nu abstractă. Prin câmp, 
închiderea ce se deschide iese din indiferenţă. Ea are un 
centru, sau o bipolaritate; sau măcar o matcă. Apoi ea se 
răspândeşte, printr-o difuziune ce tinde să fie controlată, şi 
în care, fiecare punct, deşi având o valoare diferită, reflectă 

* A se vedea Anexa IV privitoare la sensurile ontologice ale 
conceptului „de a pune-poziţie-opozivitate etc. ”. 

totuşi întregul câmpului. Temporalitatea, spaţialitatea şi 
câmpul fac corp comun, deschizându-se spre informaţii 
şi determinaţii, spre calitativ. Iar odată cu determinaţiile 
calitative, închiderea ce se deschide va apărea ca o limitaţie 
ce nu limitează. 

Primul pas pe drumul spre „în-hinţare” este astfel 
realizat. 

Abordând fiinţa în lucruri, în cele ce sunt, în lume, 
Noica avea de la început în vedere determinaţiile, atât 
cele categoriale cât şi cele calitative. Pornind de la Fiinţa/ 
Unu, anticii s-au aplecat şi asupra diversificării fiinţei 
prin multiplu, variat interpretabilă. Aristotel introduce 
în orizontul multiplului - atât în Metafizică, cât şi în 
Organon - triada individual, determinaţii, general, 
care operează în raport cu substanţa primă şi secundă. 
Termenii triadei au fost amplu dezbătuţi de-a lungul 
întregii istorii a filosofiei, de la scolastică până la Hegel. Iar 
Noica îi preia şi îi valorifică original. Oprindu-se asupra 
determinaţiilor, Noica face un popas special la tabloul 
categoriilor lui Kant în care, al doilea grupaj (cel privitor 
la calitate) are trei termeni: realitatea (existenţa) afirmată, 
negaţia şi limitaţia. El comentează amplu poziţia limitaţiei, 
de obicei neglijată, propunând conceptul de limitaţie ce nu 
limitează, ci înfiinţează. Prin triada individual (I), general 
(G) şi determinaţii (D), primul contur al fiinţei în lucruri 
capătă consistenţă. Se profilează acum un model operativ, 
un cod al fiinţei. 

Ne apropiem astfel de finalul primului aspect (sau 
primei perspective, a primei instanţe de abordare) a fiinţei 
în lucruri. împlinirea codului fiinţei se realizează atunci 
când cele trei poziţii - I, D, G, - se cuplează armonic între 
ele. Adică, determinaţiile unui individual se cuplează cu 
cele ale unui general şi se convertesc în el. Saturându-şi 
modelul, fiinţa intră în devenirea întru fiinţă, pentru a se 

împlini. Situaţie care e modalitatea matură a realului. Cel 
mai des ne aflam însă în faţa unor precarităţi ontologice, 
unul dintre termeni fiind deficitar. Sunt identificate şase 
astfel de situaţii, rezultând din precaritatea celor trei 
termeni: precaritatea individualului ce-şi dă determinaţii, 
dar cu o criză a generalului; precaritatea determinaţiilor ce 
se ridică la general, dar cu criza individualului ş. a. m. d. , 
până la şase. 

în cazurile în care codul fiinţei IDG e bine închegat, 
intrarea în devenire - în devenirea întru fiinţă - se petrece 
sub patronajul celei de a doua instanţe ce caracterizează 
structura fiinţei în lume, care e elementul. 

Elementul e considerat ca fiind un „general (calitativ) 
concret” ce se prezintă ca un mediu în care se desfăşoară 
devenirile întru fiinţă din prima instanţă, realizate prin 
saturarea modelului IDG. Fiinţările individuale devin 
şi se împlinesc întru elementul lor, interiorizând mediul 
acestuia, utilizându-1 întru propria realizare creativă de sine. 
Iar când pier, îşi dau sufletul (duhul) tot în acest element, 
pe care, astfel, uneori, îl sporesc. Elementul, cu distribuţia 
sa indiviză, nu are existenţă, ci subsistenţă. (Noica nu 
analizează nuanţat diferenţa menţionată). Devenirea întru 
fiinţă, pe care o realizează individualul sub oblăduirea 
elementului, poate suferi blocări, neîmpliniri. Se enumeră 
astfel: devenirea blocată în devenit; devenirea care decade; 
devenirea întru devenire; buna şi împlinitoarea devenire 
întru fiinţă. E sugerat faptul că starea de fiinţă împlinită şi 
semnificativă este destul de rară, dacă se iau în considerare 
toate blocările şi eşecurile devenirii, toate „rebuturile” de 
fiinţă; la care s-ar putea adăuga un ipotetic haos originar. 

Ca sugestii pentru element ni se propun câteva trimiteri, 
culese din istoria filosofiei: ideile lui Platon, substanţa 
secundă la Aristotel, spiritul obiectiv la Hegel (spiritul unui 
popor, al unei epoci, al unei lumi); dar şi raţiunea stoică, 

entităţile medievale (ca elemente denaturate), monada 
leibnitzeană, intr-un sens transcendentalul kantian, până 
şi relaţiile de producţie din marxism. Generalul concret 
al elementului apare sub forma „unui mediu exterior ce 
devine mediu interior”. Noica sugerează o analogie cu 
„apele calde ale începuturilor” (vieţii) care au trecut în 
interiorul organismului viu, devenind mediul său interior, 
ce-i susţine existenţa. Sau, în universul culturii, o analogie 
cu limba, ce învăluie un individ uman în creştere; şi care, 
interiorizată, devine mediul său interior. Mediu în care el 
se împlineşte, realizându-şi fiinţa. 

Noica plasează instanţa elementului înaintea - adică 
într-o poziţie anterioară - polarizării individual/general, 
în care ea se poate desface. Nu elementul „se face” prin 
lucrările individualului şi generalului, ci el se „desface” 
în acestea. Realităţile individuale, ca şi legile, se nasc şi 
pier, fiecare la scara lor. Fiinţa singură, acum ca element, 
persistă, dincolo de întruchipări individuale şi de legi. 
Totuşi, nici fiinţa elementului, nici elementele în care ea 
se specifică (ca viaţa în specii), nici elementul în sensurile 
sale generice cele mai largi, nu sunt veşnice (de exemplu 
viaţa în cosmos). Aşadar la nivelul elementului, fiinţa nu 
persistă decât atâta vreme cât determinaţiile pot constitui 
un mediu fecund pentru fiinţări ce se încheagă după 
modelul fiinţei. Când determinaţiile „nu mai ţin laolaltă” 
ca mediu şi nu mai pot constitui individualuri şi legi de 
ansamblu, „fiinţa secundă lasă loc haosului”. 

Lucrarea elementului, ca mediu extern ce poate trece 
în mediu intern, este de a se distribui în oricâte medii 
interne. Deci, elementul se distribuie fără să se împartă... 
„în distribuţie indiviză fiind, elementul nu este individuat: 
el nu are contur şi nici un fel de consistenţă, deşi este sau are 
o subsistenţă. Individuaţia apare doar în sânul elementelor”. 
Acest ultim citat indică progresia speculaţiei lui Noica în 

direcţia categoriei elementului. Fiind o subsistenţă anumită 
dar fără consistenţă, elementul poate fi încă privit ca un 
întreg dar fără părţi. E vorba de o unitate calitativă; şi nu 
de unitatea unei pluralităţi sau a unei diversităţi. Unitatea 
elementului are caracterul Unului multiplu. Concept ce se 
cere distins atât de totalizarea menţionată mai sus, cât şi 
de sintagma „unu şi multiplu”. Unu multiplu ar fi categoria 
unică şi specifică a elementului. 

Noica reaminteşte faptul că Unul multiplu, deşi apare 
ca o problematică încă de la presocratici - şi persistă, cel 
puţin ca aspiraţie, de-a lungul întregii istorii a filosofiei -, 
nu a devenit o categorie de realitate. Sintagma nu apare 
nici între cele cinci genuri supreme ale lui Platon, nici 
între cele zece categorii ale lui Aristotel, iar în tabelul 
categoriilor lui Kant, categoria cantităţii (unitate, 
pluralitate, totalitate) nu se referă la ceea ce e esenţial în 
problematica Unului multiplu. Noica argumentează că 
faptul se datorează tocmai neînregistrării de către ontologie 
a instanţei elementului. Unu multiplu, categorie specifică 
elementului, se caracterizează prin distribuţie fiinţială 
indiviză, susţinând nu doar multiplicitatea, ci şi împlinirea 
calitativă. La o analiză atentă, Noica consideră că totuşi, 
i s-ar putea alătura, într-un fel, ceva de tipul categoriilor 
kantiene reformulate: totalitatea deschisă, limitaţia ce nu 
limitează, comunitatea autonomă, real-posibil-necesar. 

Odată istoria fiinţei în lucruri încheiată prin comentarea 
elementului şi a categoriilor sale, se trece pragul spre fiinţa 
în ea însăşi. 

„Acest nivel al fiinţei în ea însăşi, scrie autorul, îl 
întemeiază pe primul”. Procedând astfel, Noica ajunge, 
până la urmă, să dea dreptate şi perspectivei „fiinţei 
sublime”, cea de la refuzul căreia a plecat la începutul 
drumului gândirii sale. Doar că, speculaţia asupra fiinţei 
în ea însăşi vine după comentarea fiinţei în real, care 

împleteşte fiinţa, cu devenirea întru fiinţă, în mediul 
elementului. Până acum s-a urmărit fenomenologic cum, 
la nivelul său structural, fiinţa, ce prinde cu adevărat 
contur (prin saturaţia modelului IDG), intră în devenire 
şi se realizează. Realizare care se petrece întru element. 
Apare acum întrebarea: oare elementele nu devin şi ele? 
Elementul e diferit de devenire, din toate punctele de 
vedere. Şi totuşi?... Ce ne-ar putea spune despre acest 
aspect speculaţia privitoare la fiinţa în ea însăşi? 

„Nu ar fi lipsit de sens (scrie acum Noica), să se aibă 
în vedere o devenire în însăşi instanţa elementelor ’. Şi 
aceasta, chiar dacă privim ţintit spre nivelul elementelor 
originare: a energiei în fizică, a vieţii, a raţiunii la om. 
Devenirea secundă nu se mai petrece întru altceva, ci 
întru sine. Ceea ce era până acum devenire întru element, 
saltă acum pe o altă orbită. Ea ajunge să fie devenire a 
însăşi instanţei elementului, căpătând caracteristicile 
de distribuţie indiviză pentru aceasta. Devenirea ce 
se afirmă şi se exprimă la nivelul global al instanţei 
elementului va fi numită „deveninţă”. Deveninţa priveşte 
elementul în el însuşi, la nivelul fiinţei secunde pe care 
acesta o reprezintă, unde realul este una cu posibilul. De 
exemplu a vieţii ca viaţă. 

Noica scrie: 

„Există şi alte (variate) forme de energie în univers, 
după cum există probabil alte forme de viaţă şi altele 
de raţiune; dar şi ele vor fi deveninţă, adică în sporire 
continuă, a real-posibilului din ele, ca într-o devenire 
staţionară.” 

Speculaţia lui Noica introduce aici timpul, înţeles ca o 
curgere staţionară în orizontul unei deveniri staţionare. 
Dacă elementele erau instanţe secunde ale fiinţei (în 
lucruri), atunci elementul unic, deveninţa, ar fi însăşi 

fiinţa; pe care, la acest nivel, timpul ar părea să o dezvăluie. 
Căci devenirea e o faţetă a timpului. Ca un fel de concluzie, 
Noica formulează: 

„Elementele toate sunt modalităţi ale devenirii întru sine 
care e deveninţa. ” „Materia, viaţa, spiritul, înţelese ca 
elemente, sunt atât staţionare (faţă de realităţi de sub ele 
sunt ca şi un mişcător nemişcat”), cât şi în prefacere, ca 
aflându-se în devenire, întru sine. înţelegerea reflexivă 
a devenirii ca element, ca deveninţă, face ca şi ea să se 
distribuie indiviz; şi astfel, tot ansamblul fiinţei, e marcat 
de devenire”. 

Devenirea întru fiinţă nu se desfăşoară doar în real, întru 
fiinţa pe care o reprezinţă generalul concret al elementului. 
Ea este o caracteristică intrisecă a fiinţei ca fiinţă, ce devine 
întru sine. 

Fiinţa ca fiinţă, înţeleasă ca deveninţă, care dublează 
devenirea întru fiinţă pe care o asigură saturaţia modelului 
IDG, oferă o imagine complexă sintagmei devenirii întru 
fiinţă, pe care Noica o intuia şi cu care opera oareşcum pe 
dibuite, în 1950. 

în planul speculativ al fiinţei în ea însăşi la care ne 
aflăm acum, Noica formulează, în sfârşit, întrebarea: „Este 
deveninţa ultima instanţă a fiinţei”? Răspunsul său este: 
nu. Speculativ, se poate avansa - dar nu fenomenologic, ci 
doar prin analogie - şi spre o instanţă mai înaltă. S-ar putea 
astfel concepe astfel un nivel al fiinţei dincolo de deveninţa 
care se distribuie în elemente. Dar care e de aceeaşi fiinţă 
cu deveninţa; şi care are o unică distribuţie, în elementul 
pe care aceasta îl reprezintă. 

„Dacă deveninţa se distribuie în oricâte elemente iar 
elementele au şi ele oricâte distribuiri, fiinţa ultimă nu 
are sens decât ca având o singură distribuire; o singură 
replică. La orice treaptă şi instanţă a ei, fiinţa trebuie să 

se distribuie, căci este Unu diferind întru sine. (Noica 
atribuie această formulare lui Heraclit). Dar privilegiul 
ei, în instanţa supremă, ar fi de a nu avea decât o singură 
distribuţie care să nu difere de sine”. 

„Dar atunci - scrie Noica - «Unul - unu» şi 
«Multiplul-unu» sunt efectiv de aceeaşi fiinţă. Iar aşa 
cum cel care şi-ar da necesară o replică unică nu este 
adeverit şi nici adevărat decât prin replică; la fel fiinţa nu 
e adeverită şi adevărată decât prin deveninţă. Ontologia 
culminează, astfel, printr-un gând speculativ care face, 
până la un punct dreptate şi ontologiilor trecute. Fiinţa 
absolută are sens, doar dacă se dezminte ca absolută 
prin întrupare în deveninţă; dacă deci poate exprima 
prinţr-o singură întrupare toate întrupările posibile; 
printr-un singur element toate elemente posibile, aşa 
cum printr-un singur om s-a spus că se poate exprima 
toată umanitatea”. 

Odată cu nivelul în care fiinţa e abordată speculativ „în 
ea însăşi”, textul lui Noica face trimitere nu doar la tradiţia 
neoplatoniceană curentă a Unului ce se distribuie indiviz, 
ci el sugerează şi o trimitere la ontoteologia creştină, în 
care Dumnezeul unic are un unic fiu, pe care-1 trimite 
să se întrupeze ca om, răspândind potenţialul creativ al 
dumnezeirii în lume.* Noica scrie că accesul la fiinţă nu 
se poate realiza reducând întrebarea doar la întrebătorul 
asupra fiinţei (aluzie la Dasein-ul heideggerian). Ci 
întrebarea se cere pusă „întrebării permanente care este 
devenirea”. El scrie: 

„De la lucruri, cu închiderile lor ce se deschid (prima 
formă de întrebare), la devenire; de la devenire la element; 
de la element la deveninţă, ar putea fi o cale de acces la 
fiinţa în ea însăşi. Că nu este fiinţa «însăşi» pentru că s-a 
făcut deveninţă? Dar este la fel de nepotrivit spus cum 

* A se vedea Anexa III. 

Pelerinul la Păltiniş - 4 


Chenar 27 


Devenirea întru fiinţă ca premisă 

Terminologia şi noţiunile pe care le utilizează Noica în 
Tratat de ontologie se cer înţelese în perspectiva sistemului 
său, propus ca model ontologic. E utilă în acest sens 
trimiterea la teza sa de licenţă. în aceasta, susţinută în 1931*, 
Noica abordează problema lucrului în sine la Kant. în acord 
cu unii autori, mai ales cu Adickes, el susţine că lucrul în 
sine are la Kant două semnificaţii. Dintr-o perspectivă, 
lucrul în sine este un element al sistemului pe care Kant îl 
elaborează. Un element central şi constitutiv al sistemului, 
deci o premisă. Deci Kant „pleacă” de la lucrul în sine, îl 
„pune” la bazele doctrinei sale, ca o instanţă corelativă 
fenomenului. Din această perspectivă metodologică, nu are 
sens nicio încercare de a-1 căuta şi a-1 cunoaşte, pentru că nu 
poate fi găsit ceea ce s-a presupus atunci când sistemul a fost 
elaborat. Dintr-o altă perspectivă, ontologică, se poate pune 
întrebarea în ce măsură lucrul în sine „este”; şi care este 
sensul lui. Chiar atitudinea lui Kant e oscilantă, deoarece 
după ce l-a „pus” în sistemul ce l-a elaborat, ca un corelativ 
al „eului pur”, tot el, deşi nu se îndoieşte de realitatea sa, îşi 
pune problema căutării lucrului în sine şi a imposibilităţii 
de a-1 găsi. în concluzie, lucrul în sine e o premisă care face 
posibilă experienţa; experienţă care nu se poate întemeia 
prin ea însăşi. De aceea, nu are sens a căuta lucrul în sine 
prin intermediul experienţei de cunoaştere. 

Abordarea cu care Noica îşi începuse cariera filosofică 
este valabilă, în sens lărgit, pentru propriul său sistem 

* Problema lucrului în sine la Kant, în Concepte deschise 
în istoria filosofiei la Descartes, Leibnitz şi Kant, 

Ed. Humanitas, Bucureşti, 1995. 

ontologic. Sistem care pleacă de la conceptul „devenirii întru 
fiinţă” (considerat a se suprapune raţiunii; raţiune ce constă 
în sinteza apriorică originară a conştiinţei, lărgită în sens 
hegelian). Devenirea întru fiinţă e deci pusă de la început. 
Ca o consecinţă, devenirea se extinde în toate zonele fiinţei, 
cuprinzând prin caracterul său reflexiv şi instanţa secundă 
a fiinţei în lucruri; adică instanţa de generalitate concretă 
a elementului, ca deveninţă. Devenind astfel element al 
elementului, deveninţă are însă nevoie să „respire”. Motiv 
pentru care e pusă instanţa „Unu cu o unică distribuţie”; care, 
nu e propriu zis o alteritate fiinţială. Deoarece, de la începutul 
speculaţiei filosofice, „Unu” a fost pus şi separat de fiinţă, de 
exemplu în variantele lui Parmenide şi Plotin; şi chiar cuplul 
Unu/multiplu, în dialogul Parmenide a lui Platon. 


s-ar afirmat că fiinţa supremă nu e supremă pentru că s-a 
făcut om”.* 

Noica nu a dezvoltat mai amplu această temă în cursul 
vieţii sale. Poate şi datorită conjuncturii culturale în care a 
trăit. în textul Ontologiei mai putem, totuşi, citi spre final, 
ca un fel de concluzie”. 

„Sunt trei niveluri de fiinţă; întâi fiinţa lucrurilor, 
devenirea; apoi fiinţa elementelor, deveninţă; în final, fiinţa 
ca fiinţă. Dacă aceasta din urmă are un înţeles raţional, 
privilegiul ei este de a nu avea ca atare existenţa, ci doar 
întruparea posibilă”. 

* în Jurnal de idei (Ed. Humanitas, Bucureşti, 1991) se pot 
citi printre notiţele lui Noica: „Deveninţă e rădăcina comună 
a ontologicului şi a logicului. E Logos-ul, fiul” (pag. 292); „Fiul 
unic - Unu distribuit ca unu şi abia prin el multiplul/Aşa e în 
mic filosofia. Ea cunoaşte pe unul singur, şi acesta transformă 
lumea” (pag. 293); „întruparea (Logos-ul) este centrul lumii 
noastre. Filosofia e christică” (pag. 336). 

Ontologia lui Noica, ne trimite la început spre fiinţa din 
lucruri, spre realitate, concentrându-se nu pe substanţe, ci 
pe câmpuri pulsatile, procese şi elemente. Şi ne menţine 
constant între parametrii marii meditaţii ontologice 
tradiţionale. Ea nu ignoră nici tema Unului multiplu, nici 
problematica Unului ce se distribuie indiviz, şi nici, cea 
ontoteologică a Unului cu o unică întrupare. 

Şi toate acestea, centrându-se chiar pe tema adusă în 
prim-plan de către modernitate, cea a devenirii, a istoriei, 
a evoluţiei. 

Noica ne invită astfel să menţinem treaz adâncul 
meditaţiei ontologice tradiţionale pe care ne-o relevă 
istoria filosofiei, în mijlocul problematicii postmoderne pe 
care o generează ştiinţele. Neuitând nici o clipă faptul că 
marea filosofie, ontologia mai ales, nu a neglijat niciodată 
orizontul ontoteologiei. 


247 




5.4. Timpul devenirii stimulate 

La trei ani după apariţia Ontologiei (1984), Noica 
publica eseul Timpul devenirii stimulate*, în care 
comentează specificul epocii istorice contemporane. 
El considera că după anul 1800, deci după filosofia 
idealismului german, s-a produs o schimbare în istoria 
omenirii la fel de profundă ca cea din neolitic. Dacă 
atunci omul a început să controleze şi să utilizeze focul, 
acum, prin maşinile pe care le produce, el modifica 
natura în mijlocul căreia trăieşte. Adică, „sporeşte natura 
în mijlocul naturii”, potenţând devenirea. Până la epoca 
menţionată chiar şi istoria umană stătea, în mare măsură, 
sub semnul unui timp rotitor, al cărui simbol cultural ar 
putea fi identificat în Goethe. Dar treptat, odată cu Hegel 
şi după el, omul începe să pună capăt ciclurilor culturale 
închise. Şi deci, manifestării „timpului rotitor” în 
spiritualitate, înlocuindu-1 cu un „timp rostitor”, accelerat, 
al devenirii întru fiinţă. Modelul seamănă cu viziunea lui 
Eliade a trecerii de la mitul eternei reîntoarceri la religia 
unidirecţionată spre viitor. 

Noica comentează astfel diferenţa dintre cele două 
timpuri. Timpul rotitor este timpul real, al devenirii 
întru devenire, timp al ciclurilor naturii, al lui Cronos 
care-şi devorează copiii, acel timp pe care îl comentează 
Aristotel ca „număr al mişcării după anterior (ce a fost) 
şi posterior (ce va fi)”, imaginat după modelul mişcării 
în cerc. Timpul rostitor este timpul devenirii întru fiinţă, 
timpul lui Jupiter, al deschiderilor problematizante, timp 
al succesiunii ce face şi instituie ordine, timp al spunerii 

* în Trei introduceri la devenirea întru fiinţă. 

cu rost. Timp rostitor orientat spre viitor, al înlănţuirii 
întru ceva, al proceselor creative. 

După Noica omenirea actuală a intrat într-o perioadă 
istorică nouă în care timpul rostitor se impune ca un 
nou fel de timp, particular şi deformat în raport cu cel 
ritmic, tradiţional. Un timp accelerat, în care devenirea 
e stimulată. Structura acestui nou timp rostitor s-ar 
evidenţia odată cu analiza „timpului logic”, care stă la 
baza ştiinţelor ce au produs maşinile. Maşini cu care omul 
actual se îngemănează, la fel cum pe vremea centaurilor 
se prelungea în animalitate. Particularităţile timpului 
logic ar fi: - nu are prezent, având doar trecut şi viitor; - 
poate fi comprimat sau destins oricât; - este direcţionat 
dar nu ireversibil cum e timpul obişnuit; - poate fi reluat 
oricând. Aceste caracteristici, care se manifestă în cadrul 
rezolvării problemelor logico-ştiinţifice, s-ar reîntâlni în 
fiinţarea maşinilor autonome a căror naştere este patronată 
tocmai de noua logică. Maşinile (şi calculatoarele) nu 
au prezent, nu au centru temporal, actual, real; deşi 
conexiunile lor posedă o formă de trecut şi de viitor. Ceea 
ce domină la maşini e pro-pulsivitatea şi competenţa de 
a obţine rezultate. Apoi, la fel ca timpul logic, maşina îşi 
poate comprima şi extinde timpul de lucru oricât. Ea îşi 
poate relua oricând funcţionarea, extrăgându-se timpului 
real, deci prezentului. în concluzie, maşinile automate 
obiectivează timpul logic. 

Formulările lui Noica apar în primul moment şocante 
şi paradoxale, deoarece derularea procesualităţii logice 
a fost tradiţional considerată, în afara timpului. De fapt, 
demersul filosofului se cere avut în vedere, în primul 
rând, ca o provocare. Provocare pentru o problemă 
ce presupune o anumită înţelegere a logicii. Şi a cărei 
soluţie se desfăşoară pe mai multe paliere. Vom comenta 
subiectul din perspectiva diferenţierilor sugerate de 

cei care în secolul XX s-au ocupat de ceea ce s-a numit 
„logica timpului”.* 

E vorba în primul rând de distincţia pe care o propune 
australianul N. A. Prior, considerat părintele acestei noi 
ramuri a logicii ce s-a dezvoltat după 1950, între timpul 
real („time” în engleză) şi timpul gramatical („tense” în 
engleză). Căci limbajul introduce o serie de modalităţi 
temporale speciale prin care poate fi precizată condiţia 
temporală a celor pe care le exprimă o naraţiune, o expunere 

Aspectul tipic îl întâlnim în naraţiunile fictive. Astfel 
de exemplu este evidentă că dacă ne referim la un roman, 
trecutul şi viitorul se pot desfăşura variat în raport cu 
un moment de referinţă considerat de autor şi cititor 
ca „prezent”; înainte şi după aceasta, care e de obicei o 
întâmplare petrecută unui erou. în naraţiunea fictivă 
viitorul, trecutul si chiar prezentul pot fi comprimate, 
extinse şi ramificate oricât. Timpul naraţiunii e de 
asemenea unidirecţionat dar nu ireversibil, cum e 
timpul fenomenologic, trăit nemijlocit de un om. Toate 
caracteristicile timpului logic comentate de Noica le 
regăsim în timpul „gramatical” al naraţiunilor. 

Alta e situaţia timpului din trăirea nemijlocită de către 
un om a unui eveniment, a unei experienţe problematice 
pe care o rezolvă sub presiunea situaţiei. Timpul e acum 
irversibil şi imprevizibil, nu poate fi dilatat sau comprimat, 
în schimb, dacă subiectul relatează cuiva întâmplarea 
pe care a trăit-o, el poate utiliza timpurile gramaticale. 
Problema pe care cineva trebuie să o rezolve într-o 
împrejurare poate fi însă nu doar una practică, care-1 
priveşte, ci şi una teoretică. Soluţionarea unei probleme 
de matematică, de fizică, un experiment anume hotărâtor 

* Constantin Grecu, Elemente pentru o istorie a logicii 
timpului, în Academia Română. Revista de filosofie, Tom 
XIV, Nr. 3, 1998. 

şi prelucrarea datelor obţinute, se desfăşoară în timpul 
real al unui eveniment trăit de oameni, care în relatările 
lor biografice se pot referi şi la aceste secvenţe. Totuşi, 
rezolvarea problemelor ştiinţifice implică şi alt strat al 
ontologiei umane. O astfel de problemă - de matematică, 
de fizică, de biologie, de medicină - poate persista timp 
îndelungat într-o comunitate ştiinţifică, ocazionând 
participarea mai multor cercetători, din diverse locuri 
şi în variate monumente istorice, cu propunerea de 
soluţie. Problema ştiinţifică se menţine în tot acest 
timp ca „prezenţă” intr-un „câmp al problemei”, plasat 
în instanţa metareprezentaţională a teoriilor ştiinţifice. 
Caracteristicile timpului gramatical, care funcţionează 
cu evidenţă în naraţiunile ştiinţifice, se manifestă, ne 
atrage atenţia Noica, şi în acest plan al logicii problemelor 
ştiinţifice. Pe scurt a logicii. 

Privind din perspectiva menţionată mai sus a timpului 
gramatical, timpul logic invocat de Noica nu mai apare 
atât de paradoxal. Faptul presupune însă acceptarea unei 
instanţe umane a „teoreticului”, în care să se articuleze 
specificul narativităţii cu specificul teoriilor ştiinţifice şi al 
abstracţiei logico matematice. E o direcţie deschisă pentru 
antropologia filosofică. După cum, tot deschisă rămâne 
corelaţia dintre temporalitate şi problematica ordinii. 
Ordinea succesiunii - prin care Leibnitz caracteriza, 
pe urmele lui Aristotel, temporalitatea - pare a fi mai 
generală decât succesiunea temporală. Ea se manifestă 
şi în cauzalitate, motivaţie, argumentare, procesualităti 
(între generare şi corupţie), în derularea unei melodii, 
în consecinţa logică, în rezolvarea de probleme etc. S-ar 
putea ca toate aceste aspecte să nu se ceară derivate 
neapărat din temporalitate. Ci, dintr-un trunchi al unei 
structuri dinamice coordonate şi contextuabzate comun; 
din care desfăşurându-se, ordinea succesiunii să se 

exprime în diverse ipostaze. Simţind valenţele deosebite 
ale problematicii ordinii, Noica observa cu această ocazie 
că: „timpul rostitor este cel care pune în ordine, instituind o 
ordine nouă”. 

în eseul său Noica vorbeşte despre timpul logic, 
deoarece el ar sta la baza maşinilor pe care omenirea le-a 
dezvoltat începând cu secolul XIX. Maşini, instrumente 
şi aparate, care domină acum lumea umană. Maşina este, 
după el, o abstracţie logică concretizată, o realitate secundă 
ce materializează trecutul şi viitorul ipotezelor logice. Şi 
care, atunci când funcţionează, evoluează în direcţia unor 
soluţii din care prezentul real e suspendat. 

Noica evită să scrie că maşinile continuă de fapt un 
vast univers al uneltelor şi instrumentelor ce a început cu 
folosirea animalelor pe care le-a domesticit şi le-a inclus, 
de mii şi mii de ani, în lumea sa firească şi naturală. 
Animale-unelte care erau decupate din natură, având 
caracteristicile specifice /zszs-ului viu. Şi astfel, intr-un 
fel, aveau prezent, timp real. După cum, pe post de 
unelte şi instrumente au fost plasaţi - şi parţial mai sunt 
- oamenii. Pe când maşinile noii epoci, cu toată aparenta 
lor autonomie, rămân abstracţii logice fără prezent 
încorporat. Fără prezent (fenomenologic) afirmabil. în 
ele până şi prezentul narativ e redus la scheme, simboluri 
şi semnificaţii abstracte. Şi odată cu calculatoarele, cu 
inteligenţele artificiale care se profilau la orizont pe 
vremea în care Noica îşi scria Ontologia şi Logica, însăşi 
funcţionalitatea creierului uman se obiectivează în astfel 
de maşini, lipsite de prezent real. 

Noul statut al „uneltelor - maşină” devine, pentru 
Noica, un semn, un indice sau specificator al timpului 
nostru istoric. Timp în care omul a ajuns să trăiască 
într-o natură pe care a modificat-o şi a completat-o cu 
artefacte, mutându-se din real în posibil. Posibil care nu 

mai e însă unul al ficţiunii narative aşa cum era lumea 
dominată de miturile sacrale. Ci un „posibil - real” 
efectiv. Comparaţia, pe care filosoful o face cu revoluţia 
Antroposului din Neolitic, merită atenţie. Noica simte 
şi el - ca şi Cioran şi Eliade - că acum se petrece ceva 
excepţional cu omul. Că statutul său ontologic se modifică. 
Ideea unei accelerări a devenirii temporale se articulează 
în eseul său cu schimbarea produsă în conceptul de 
spaţiu, odată cu geometria topologică. Trimiterea ar vrea 
parcă să semnaleze că în lumea actuală se reorganizează 
categoriile spaţio-temporalităţii, care, la Kant, constituiau 
Estetica transcendentală. Şi astfel, însăşi „lumea” devine 
alta pentru om. Omul lucid al prezentului „deformează” 
conştient spaţiul şi timpul (la ultimul, accelerând devenirea 
şi epurând prezentul real din existenţa maşinilor). Iar apoi 
operează cu un astfel de filtru ca şi cu un organ propriu, în 
relaţionarea sa la o lume dominată de artefacte şi de posibil. 

Şi totuşi, omul postmodern, adâncit în noua sa natură, 
a ajuns să ignore mai degrabă trecutul şi viitorul decât 
prezentul, dar, lăsându-se furat de fascinaţia unui posibil 
prezent fără nucleu temporal ferm. Prezent al unui „posibil 
- real” de care rămâne, totuşi, agăţat cu încăpăţânare. 

Noica se afla, la limenul între două lumi, aşa cum, 
de altfel, intuia. El aparţinea însă, cu toată viguroasa şi 
optimista sa deschidere spre viitor, - cu tot „optimismul 
său nebun” cum formula Cioran -, mai mult acelei lumi ce 
se afla în amurg. 

Adică, pe ultimul limb al acesteia... ca Eliade... ca 
Cioran... ca Heidegger. 

Dar, totuşi, un limb care face legătura între două lumi? 

5 . 5 . Misterul deveninţei 


Deveninţa lui Noica este o idee profundă, plasată 
la intersecţia dintre speculaţia filosofică tradiţională şi 
gândirea ce a propulsat ştiinţele pozitive actuale. 

între lucrarea din 1950, Devenirea întru fiinţă, şi 
Tratatul de ontologie din 1981, Noica a mai publicat 
(în 1969) un text, scris în prima sa variantă în detenţie, 
ce se referă la categorii Douăzeci şi şapte de trepte 
ale realului*. El reuneşte în această lucrare cele cinci 
genuri supreme comentate de Platon în Sofistul, cele 
zece categorii ale lui Aristotel şi categoriile din tabelele 
lui Kant, interpretându-le în ansamblu, ca şi conceptele 
(predicatele) cele mai generale ale realităţii însăşi. 
Ordinea în care cele trei grupaje au apărut în istoria 
filosofiei ar corespunde - susţine Noica acum - cu ordinea 
evolutivă a lumii, la care se aplică. Şi pe care o ilustrează: 
de la cea fizică la cea chimică, biologică şi apoi umană. 
Dar deasupra tuturor categoriilor cumulate, ar trona 
spectrul Unului multiplu, patronând - sugera Noica pe 
atunci - inclusiv pulsaţia câmpului şi difuzarea undelor 
electromagnetice. 

Este problematica ce l-a preocupat pe Noica de la 
începutul meditaţiilor sale. în 1942, îi apare un articol 
pe această temă în revista Izvoare de filosofie**. Atunci, 
el diferenţia cinci sensuri ale temei, distingând între cea 
de unificare a multiplicităţii, cea de „unu şi multiplu” şi 
sintagma exprimată direct „unu multiplu”. 

* Ed. Ştiinţifică, Bucureşti, 1969. 

** Constantin Noica, Unu şi Multiplu. Izvoare de filosofie. 

Dicţionar metafizic, 1943, pag. 233-241. 

După aproape 40 ani, în Tratatul de ontologie, Unu 
multiplu e introdus ca şi o categorie fundamentală a 
elementului. Adică a celei de a doua instanţe a fiinţei în 
lucruri, care se caracterizează, însă, nu prin existenţă, ci 
prin subsistenţă. Devenirea întru fiinţă se petrece întru 
elemente. Dar, elementele devin şi ele. Şi astfel, în poziţia 
reflexivă de „element al elementelor” se impune deveninţa. 
Deveninţă care se dovedeşte a fi replica unică - sau 
„întruparea” - unui Unu transcendent, care le învăluie 
pe toate. Acest final speculativ al Ontologiei lui Noica ne 
plasează brusc într-o zonă de trans-realitate verticală. 

Trimiterea pe care o face Noica la Unu cu o unică 
distribuţie, redeschide un capitol al istoriei filosofiei 
care, într-un fel, fusese, de multă vreme, lăsat în uitare. 
Dacă tema Unului (mai mult sau mai puţin exprimată 
în relaţionarea Unu multiplu) a fost adusă în discuţie de 
presocratici din diverse perspective, ea este reluată şi se 
impune prin Parmenide al lui Platon; astfel încât, ajunge 
la baza neoplatonismului inaugurat de Plotin. în primele 
secole de răspândire a creştinismului - când s-a desfăşurat 
şi neoplatonismul -, Unul, considerat ca plasat „dincolo de 
fiinţă şi gândire”, patrona transcendent un univers ierarhic 
şi emanenteist. Lui i se subordonau nous -ul şi psiche- ul; 
urmate descendent de viaţă şi lucruri. Dată fiind plasarea 
Unului dincolo de fiinţă, s-a ridicat şi dezbătut pe atunci 
problema relaţiei dintre aceste două instanţe. Integrarea 
neoplatonismului, pe diverse căi, în ontoteologia creştină, 
a schimbat parţial perspectiva. Pentru că, Dumnezeului 
absolut, ce tocmai se constituia în perioada secolului al 
XlII-lea, nu i se putea refuza (complet) determinaţia de 
fiinţă. în plus, acest Dumnezeu creştin crease lumea din 
nimic. Şi realizase o replică a sa, de aceeaşi natură cu sine, 
care se întrupase şi murise ca om, răstignit pe cruce. Mistica 
renană din vremea lui Albert cel Mare sintetizează tematica. 

în plus, ea realizează, prin replierea spre viaţa beatifică, 
întru Dumnezeu, schiţa conceptelor de Sine şi Eu. în jurul 
lor se va organiza conştiinţa subiectivă a modernităţii. 
Ulterior, gândirea speculativă a Europei - acea „filosofie a 
devenirii” în formularea lui Noica - a lăsat în plan secund 
această istorie conceptuală. Ideea emananteistă s-a infiltrat 
însă treptat în ştiinţe, prin conceptul de „câmp”, tinzând să 
înlocuiască „subiectul - substrat” al Antichităţii. Metafora 
câmpului va fi folosită şi în ştiinţele umane în sens de 
„câmp al conştiinţei”, „câmp al relaţiilor interpersonale”, 
„câmp semantic”, „câmp logic”. Dar evoluţionismul, ce s-a 
impus în ştiinţe şi în filosofia ştiinţelor după Hegel, nu a 
mai avut acces teoretic la vechea idee a Unului ce subsistă 
(şi nu există) dincolo de fiinţă. Pariind pe deveninţă, Noica 
redeschide dosarul. 

Prin faptul că Invocă la nivelul suprem al ontologiei 
sale - cel al fiinţei ca fiinţă - Unu cu o unică distribuţie 
(întrupare) în deveninţă, Noica provoacă gândirea 
speculativă în cel puţin două direcţii. Pe de o parte, în cea 
a reactualizării meditaţiei tradiţionale asupra categoriilor 
sub cupola supracategoriei lui Unu. Pe de altă parte, în 
direcţia interpretării filosofice a actualelor abordări 
ştiinţifice ale realităţii lumii, ce scot la iveală omniprezenţa 
devenirii. După moartea lui Noica, în prima direcţie s-a 
afirmat filosofia pentadică a lui Alexandru Surdu, iar în 
cea de-a doua, studierea „arhitecturii existenţei” de către 
Ilie Pârvu. 

Logicianul Alexandru Surdu* elaborează un sistem 
categorial filosofic pentadic, pornind, ca şi Noica la 
începutul carierei sale, de la rezultatele oferite de istoria 

* Alexandru Surdu, Sistemul filosofiei pentadice, în Cercetări 
logico filosofice, Ed. Tehnică, Bucureşti, 2008; Filosofia 
pentadică II. Teoria subsistenţei, Ed. Academiei Române 
Bucureşti, Ed. Ardealul, Tg. Mureş, 2012. 

filosofiei. Categoriile se plasează în această istorie la 
intersecţia dintre ontologie şi logică. Din sistemul lui 
Surdu, pentru încadrarea problematicii deveninţei, s-ar 
putea decanta următoarele aspecte: 

Nucleul e constituit din instanţa Subsistenţei, care 
reuneşte cinci supracategorii autologice şi nerelaţionale: 
Unu, Tot, Infinit, Eternitate, Absolut; Subsistenţa stă în 
spatele (sau dedesubtul) Existenţei (ce include Fiinţa) 
prin care se exprimă. Exprimare ce implică de obicei 
şi instanţa Supersistenţei (sacrale); Existenţa actuală se 
corelează cu ceea ce a precedat-o şi cu ceea ce-i va urma 
(Protosistenţă şi Episistenţă); iar Realitatea umană, 
dimensionată prin valori, construieşte şi o Realitate de 
ordinul doi; Supracategoriile, neavând referenţial, la nivelul 
Subsistenţei, se exclud polarizările de tipul Unu/multiplu, 
Infinit/finit, Tot/parte, Absolut/relativ; polarizări care se 
desfăşoară doar la nivelul Existenţei. 

Instanţa subsistenţei din filosofia pentadică ar putea 
fi considerată ca o dezvoltare a Unului din Ontologia 
lui Noica. S-ar trece astfel de la simpla aluzie implicită la 
unul neoplatonic spre o instanţă categorială mai consistent 
constituită prin istoria filosofiei occidentale. Unul ar fi 
atunci înţeles şi ca Unu-Tot, ca alfa şi omega, aşa cum 
sugera gândirea lui Parmenide şi a dezvoltat ontoteologia 
creştină. De asemenea, ar fi integrat Infinitul modernităţii, 
mai bogat decât cel al antichităţii, prin includerea 
posibilităţilor nemărginite a căror orizont l-a deschis 
asimilarea de către matematicile Europei a zeroului indiano 
arab. Şi, de asemenea, Unului i-ar fi proprie ideea de absolut 
necondiţionat, pe care scolastica şi mistica secolului XIII a 
prefigurat-o, pentru a o dezvolta apoi idealismul german, 
prinm Schelling şi Hegel. Iar Eternitatea, ca oglindită în 
Subsistenţă a temporalităţii existenţei, ar oferi un suport 
mai dens pentru replica Unului în deveninţă. 

Sistemul categorial pentadic nu e însă centrat pe 
problematica ontologică, Fiinţă fiind comentată doar 
ca inclusă în Existenţa ce exprimă Substanţa. Nu sunt 
dezbătute detaliat gradele de fiinţă - nimicul, nefiinţa, 
vidul, - procesualitatea devenirii întru fiinţă, tranziţia de 
la existenţă spre subsistenţă prin instanţa de generalitate 
calitativă a elementului etc. Totuşi, în ambele sisteme e 
prezentă o tranziţie de la existenţă la subsistenţă. Şi pentru 
Noica, Unu se află într-o poziţie ce depăşeşte nivelul 
cuplului Unu/multiplu - considerat ca şi categorie specifică 
elementului - dincolo chiar de deveninţa considerată drept 
element al elementelor. Totuşi, acest Unu nicasian e avut în 
vedere, împreună cu „întruparea” sa unică în deveninţă, ca 
făcând parte integrală din fiinţă. Din idealitatea fiinţei ca 
fiinţă. Problematica fiinţei nu e deci subordonată existenţei, 
ca în filosofia pentadică. 

în măsura în care instanţa Subsistenţei din filosofia 
pentadică ar fi acceptată ca o dezvoltare a Unului din 
Ontologia lui Noica, rămâne deschisă problema derivării 
deveninţei, ca replică unică şi de aceeaşi fiinţă cu Unul. 
Adică, s-ar cere comentat faptul cum Eternitatea, în calitatea 
sa de componentă a instanţei Subsistenţei, realizează un 
salt de întrupare în deveninţă, mutând nivelul categoriilor 
autologice, în temelia generatoare a condiţiilor de 
posibilitate a fiinţărilor din real. în Tratatul de Ontologie, 
Noica indica legătura ontologiei cu timpul tocmai la acest 
nivel al deveninţei. Şi îi reproşa lui Heidegger că nu a 
insistat asupra temporalităţii, dintr-o astfel de perspectivă, 
în plus, Noica tatona posibilitatea de a atribui deveninţei 
un statut temporal special: „Fiinţa-deveninţă” ar fi mai 
mult decât timp, în „real -posibilul” ei (poate ceva de tipul 
aev-eternităţii medievalilor), sugera filosoful de la Păltiniş. 

Sugestiile filosofiei pentadice privitoare la Subsistenţă 
- care ar include şi Unul nicasian - ar mai fi de reţinut şi 

deoarece e vorba acum de un sistem filosofico-categorial. 
Or, statutul tradiţional şi definitoriu al categoriilor implică 
logos -ul (categoriile aristoteliene presupun şi faptul că ele 
„se spun despre fiinţă”). Multiplele semnificaţii pe care le 
posedă logos -ul în filosofia greacă şi tradiţională ar fi astfel 
activate la acest nivel al Unului. 

Cealaltă direcţie spre care se deschide Ontologia 
lui Noica prin a sa deveninţă este noua poziţie în care 
se recontextualizează filosofia tradiţională în mijlocul 
şi la fundamentul ştiinţelor actuale. Direcţie în care e 
edificatoare cartea lui Ilie Pârvu, Arhitectura existenţei*, 
apărută la aproape un deceniu după Ontologia lui Noica. 

Ilie Pârvu s-a afirmat iniţial în direcţia epistemologiei 
şi logicii ştiinţei, domenii ce s-au dezvoltat amplu în 
perioada postkantiană. Intrarea sa în filosofie petrece deci 
nu din direcţia istoriei acesteia, ci din cea a întemeierii 
cunoaşterii ştiinţifice a realităţii, - şi deci a lumii. Direcţie 
pe care a dezvoltat-o în secolul XX pozitivismul logic, între 
Carnap şi Quine; şi până în zilele noastre. El a publicat 
studii pertinente privitoare la Teoria ştiinţifică (1984) şi 
dezvoltarea recentă a epistemologiei (1984) evidenţind 
cum viziunea standard a pozitivismului logic (privitoare 
la interpretarea ontologică a lumii prin filtrul teoriilor 
ştiinţifice) s-a nuanţat progresiv, odată cu dezbaterile 
privitoare la creşterea cunoaşterii, a schimbării în timp a 
paradigmelor ştiinţifice; şi mai ales prin doctrina recentă 
a reconstrucţiei raţionale a ştiinţei şi dezvoltarea teoriilor 
abstracte structurale (Suppes, Stegmuller, Wetzacker). 
Tentativa ontologică din Arhitectonica existenţei (1990) 
pleacă de la felul în care realitatea poate fi înţeleasă în 

* Ed. Humanitas, Bucureşti, 1990 (a se vedea de acelaşi autor: 
Teoria ştiinţifică, Ed. Ştiinţifică şi Enciclopedică, Bucureşti, 
1981, Introducere în epistemologie, Ed. Ştiinţifică şi 
Enciclopedică, Bucureşti, 1984). 

contemporaneitate prin filtrul şi cu aparatajul matematizat 
al teoretizării generative, nivel la care distincţia dintre 
posibil şi real se estompează. 

Perspectiva epistemologică din care I. Pârvu abordează 
ontologia ridică o problemă fundamentală, pe care Noica 
în mare măsură a neglijat-o: cea a conceptului de lume. în 
Ontologia sa, Noica pleacă de la „lucruri”, „realităţi”, „cele 
ce sunt”, dar ocoleşte conceptul de lume, pe care Heidegger 
l-a plasat în centrul analiticii Dasein-ului prin existenţialul 
a-fi-în-lume (atât de frecvent utilizat de Eliade). Abordarea 
heideggeriană face însă trimitere explicită la Kant, pentru 
care lumea înseamnă, în Critica raţiunii pure, ansamblul 
tuturor fenomenelor. Conceptul de „lume” este, pentru 
Kant, acea Idee prin care e reprezentată a priori totalitatea 
absolută a obiectului accesibil cunoaşterii finite. în 
calitate de Idee, lumea este transcendentă, trece dincolo 
de fenomene, rămânând totuşi să se raporteze la ele în 
măsura în care ea este totalitatea lor. în concluzia analizei 
sale Heidegger este de părere că pentru Kant, prin idealul 
transcendental ce-1 pune în j oc, lumea defineşte cunoaşterea 
omenească finită, având o semnificaţie cosmologică şi 
existenţială. Comentarea existenţialului a-fi-în-lume este 
realizată însă de filosoful german doar din perspectiva unei 
fenomenologii care are în vedere viaţa cotidiană medie 
a omului contemporan, cu excluderea acelor aspecte şi a 
acelui înţeles al lumii pe care-1 oferă cercetarea ştiinţifică. 
Noica, necomentând interpretarea transcendental kantiană 
(şi heideggeriană) a conceptului de lucru, s-a referit însă 
constant pe parcursul Ontologiei sale la exemple rezultate 
din cercetarea ştiinţifică. Pe de altă parte epistemologii 
specializaţi în filosofia ştiinţei, au utilizat şi ei conceptul 
de lume fără a acorda o atenţie specială perspectivei 
totalizatoare deschisa de Kant. însăşi lucrarea princeps a lui 
Carnap - care pune bazele empirismului logic şi care apare 

în acelaşi timp cu Fiinţă şui timp a lui Heidegger -deşi 
se institulează Construcţia logică a lumii (Die logische 
Aufbau der Welt), nu se concentrează asupra implicaţiilor 
totalizatoare ale conceptului de lume. 

I. Pârvu cunoaşte toate aceste aspecte şi înţelege că 
lumea pe care o relevă ştiinţele este una parcelară, lipsită de 
o integrare totalizatoare. Iar ontologia nu se poate aborda 
decât din perspectiva existenţei ca totalitate. El decide 
să ia în considerare, împreună, atât profilul şi rezultatele 
ştiinţelor contemporane ce configurează o anumită imagine 
asupra lumii; cât şi metodologia cercetării ştiinţifice 
ce susţine aceste rezultate şi menţine deschis orizontul 
descoperirii unor noi teorii valide. Lumea, imaginea 
realităţii pe care o oferă ştiinţele de la sfârşitul secolul XX 
apare ca fiind constituită din sisteme autoconsistente, cu 
autocontrol şi autogenerare, cuprinsă într-o procesualitate 
evolutivăm creativă. Faptul nu se referă doar la universul 
biologic patronat de teoria evoluţiei, de evidenţierea 
apariţiei şi funcţionării genelor autoreproductive ce 
susţin variabilitatea, şi deci diversificarea adaptativă, 
complexificatoare a organismelor vii; şi nici doar la 
societăţile umane istorice în care structurile practicilor 
instituţionabzate, orientate de norme şi valori (practici ale 
muncii productive, educaţiei, practici sacrale şi teoretice 
etc.) conduc la o reproducţie lărgită a socio-culturilor. 
Lumea, fisis- ul, cosmosul însăşi, este înţeles şi el ca un 
amplu proces evolutiv, de naştere, constituire, expansiune, 
echilibru matur, îmbătrânire şi moarte. Iar analiza 
constantelor fizice universale aduce în faţă principiul 
antropic: cosmosul vizibil este aşa cum e, deoarece doar 
astfel el a putut conduce la vieţuitoarele inteligente care 
suntem noi, cei ce-1 observăm. Adică este un cosmos 
care se cunoaşte pe sine. La această panoramă se adaugă 
viziunea actuală asupra gramaticilor generative care, 

susţinând apariţia marii varietăţi a limbajelor umane, este 
în acelaşi timp o teorie sugestivă pentru procesul evolutiv 
din biologie, funcţionarea genetică putând fi comparată cu 
ele. Iar pornind de la astfel de analogii, se ridică problema 
unor procese similare în autogenerativitate din zona fizicii 
cuantice şi din cea a macrocosmosului. 

I. Pârvu insistă apoi asupra structurii teoriilor ştiinţifice, 
aşa cum s-au dezvoltat ele în perioada postkantiană, şi mai 
ales în secolul XX, când procesul teoretizării ştiinţifice a 
fost constant comentat de epistemologie. Modelul standard 
al teoriei ştiinţifice pe care l-a susţinut iniţial pozitivismul 
logic, între Carnap şi Quine - şi avea în vedere anumite 
reguli pentru referinţa sa ontologică - a făcut loc şi 
altor programe, între care s-au evidenţiat reconstrucţia 
raţională a teoriilor şi dezvoltarea unui nivel set-teoretic, 
matematizat, al teoriilor abstracte structural generative, 
în Arhitectonica existenţei I. Pârvu face referinţă, pentru 
configurarea unui „tablou al lumii” furnizat de ştiinţe, 
tocmai la ceea ce au în vedere cele mai elevate arii ale 
ştiinţei contemporane, aflate într-o fază postparadigmatică; 
adică la teorii abstracte structural generative ce au 
trecut printr-o reconstrucţie logică. Dintre acestea sunt 
menţionate, pentru exemplaritatea lor: logica abstractă (a 
modelelor), matematica structurală, fizica cuantică, teoria 
evoluţiei naturale, gramatica universală. Simpla privire 
exterioară asupra unui asemenea grupaj de teorii indică 
faptul că lumea pe care o relevă este plasată sub orizontul 
posibilului, matematizabil şi generativ. 

Pornind astfel cvasiinductiv, prin medierea unor 
teorii selectate şi purificate, integrate într-o instanţă 
de generativitate teoretică, „totalitatea lumii” este 
greu de configurat fără reperul unui principiu 
transcendentalo-transcendent ca cel invocat de Kant şi 
analizat de Heidegger. Având totuşi în vizor existenţa ca 

totalitate şi conştient de dificultate a atingerii inductive 
a acestui deziderat, I. Pârvu propune o soluţie aparte. 
Adică, luarea în considerare în calitate de „ pars pro toto”, 
a unui nivel semnificativ al acestei totalităţi, aflat destul de 
„profund” pentru a sesiza şi caracteriza întreaga existenţă a 
lumii. Ţinând cont de convergenţa imaginii lumii relevată 
de rezultatul teoretizării ştiinţifice actuale, se aduce în 
discuţie o instanţă funcţională, categorială, structural 
dinamică. Mai precis, invarianta structural generativă 
categorială, ce se profilează a se menţine prezenta la orie 
nivel de abordare semnificativă a lumii. Aceasta trimite 
la ordine şi devenire, la autogenerare şi autoorganizare 
autoconsistentă. Se au astfel în vedere centre de nuclearitate, 
matrici categoriale organizaţionale ale realului. 

Nivelul „destul de profund şi semnificativ” al lumii 
pe care I. Pârvu îl ia ca referenţial pentru existenţa ca 
totalitate, precum şi întreaga panoramă a lumii care ne e 
relevată de către teoriile ştiinţifice actuale de vârf, susţin în 
mod pregnant conceptul deveninţei lui Noica. Trimiterea 
ontologică de bază a lui I. Pârvu e spre un domeniu 
categorial ierarhic. Conform sugestiilor sale la un prim 
nivel s-ar situa categoriile cu rol transcendental, ce definesc 
condiţiile de posibilitate şi stilul întregii categorizări 
structurale: structură generativă, autoorganizare, ordine 
implicită etc. La al doilea nivel s- ar plasa categoriile generice 
ale Fiinţei şi Devenirii: unu/multiplu, potenţial/actual, 
infinit/finit. La nivelul următor s-ar întâlni categoriile 
determinative: spaţiu/timp, cauzalitate, determinism, 
legitate etc. Această ierarhie ar include deveninţa, dar fără 
o trimitere explicită la Unu nicasian. Deşi, un comentariu 
privitor la Unu există în Arhitectonica existenţei. El se 
referă insa doar la faptul că unitatea lumii rezidă nu în 
forma unei substanţe sau element fundamental din care 
s-ar alcătui multiplicitatea aparentă a lumii, ci în forma 

pattern-urilor fundamentale ce apar în transformarea tot 
mai adâncă şi variată. Putem citi: 

„Unul nu este o substanţă... nicimatricespaţio-temporală 
cutridimensionala a lui Einstein, nici ecuaţia de undă 
a lui Schrodinger... ci un pattern ce transcede orice 
disciplină empirică şi le cuprinde pe toate... pattern-ul 
schimbării ireverisibile ce se manifestă în toate sistemele 
departe de echilibrul termodinamic... pattern-ul 
invariant al evoluţiei. 

Totuşi, relaţia pe care Noica o stabileşte la nivelul fiinţei 
ca fiinţa între deveninţă şi originarea sa în Unu cel absolut 
transcendent, rămâne destul de vaga în elaborările din 
Arhitectonica existenţei. în 2004 I. Pârvu publică însă o 
carte intitulată Posibilitatea experienţei în care încearcă 
să demonstreze că Critica Raţiunii Pure a lui Kant ar 
putea fi înţeleasă şi ea ca o teorie abstractă, structural 
generativă şi organizaţională. De fapt că prototipul acestei 
modalităţi de teoretizare, care pleacă de la competenţele 
pe care i le asigură raţiunii finite a omului, potenţialul 
de autogenerativitate al transcendentalităţii. Acesta se 
organizează în primă instanţă în categorii ale sensibilităţii, 
categorii matematice; şi apoi, în categorii dinamice (ale 
fizicii), în direcţia întemeierii, prin sinteza apriorică, a 
posibilităţii experimentării lumii. Desigur, prin integrarea 
datelor sensibile ce vin dinspre „lucrurile în sine”. Dar, 
alături de aceasta, şi prin construcţii teoretice ale unor 
lumi posibile. 

O astfel de abordare ce plasează problema lumii la 
nivelul condiţiilor de posibilitate şi al generării, trimite 
destul de transparent în direcţia reactivării Unului 
neoplatonicean - plasat „dincolo de fiinţă şi gândire” - 
de data aceasta prin parametrii filosofici ai modernităţii. 
Tranziţia generativă dinspre posibil spre real este susţinută 

Pelerinul de la Păltiniş - 5 


Chenar 28 


O imagine structural generativă a universului în 
conformitate cu supracategoria deveninţei 

Universul la care astrofizica se referă la începutul secolului 
XXI pare a fi început prin explozia numită Bing Bang, în ale 
cărei prime secunde nu putea funcţiona niciuna din legile 
şi constantele fizicii cunoscute; de aceea momentul este 
indicat ca o „singularitate” cosmică. Probleme ontologice 
similare acesteia se întâlnesc şi în cazul „găurilor negre” 
şi al „vidului excitat” cuantic. începându-şi expansiunea, 
universul trece în faza timpurie printr-o perioadă de 
vertiginoasă inflaţie, pentru ca ulterior să se stabilizeze 
ritmul de expansiune spre creşterea entropiei. Structura 
pe care o cunoaştem acum, la aprox. 10 miliarde de ani 
de la Bing Bang. Materia cosmosului, formată din diverse 
particule, energie, unde, interacţiuni - între care distingem 
o viteză constantă a luminii - dar şi materie neluminoasă 
- se autoorganizează în roiuri de galaxii, formate din 
stele şi planete ce gravitează în jurul lor, interacţionând 
gravitaţional. Autoorganizarea materiei în stele urmează 
un ciclu între „naştere” şi „moarte”. Materia condesându-se, 
nucleele de hidrogen şi heliu, răspunzând diverselor forţe, 
interacţionează, degajând căldură şi lumină; şi producând, 
la un nivel de maturitate, nuclee ale unor atomi mai grei 
ca cei de carbon, oxigen, siliciu; iar odată cu îmbătrânirea, 
înainte de moarte, nuclee de atomi mai grei ca fierul, aurul, 
plumbul, uraniul; apoi, steaua trece prin faza de „gigantă 
roşie”, explodează ca o supernovă şi poate parcurge etapele 
de „pitică albă”, „stea neutrinica”, terminând într-o „gaură 
neagră”. Materia, răspândită în cosmos de explozia unei 
stele de primă generaţie, e folosită în formarea stelelor 
din a doua generaţie aşa cum e soarele şi sistemul nostru 
planetar. Doar acum, pe planete ca pământul (aflate la o 
anumită depărtare de stea) materia ce se autoorganizează 

poate, pe baza carbonului, realiza sisteme de autogenerare 
reproductivă expandată; deci, prima formă de viaţă, în 
mediu acvatic. Faptul generează oxigen, care face posibil al 
doilea nivel de viaţă care, utilizând fierul (şi profitând de o 
distanţă adecvată faţă de soare) va produce organisme ce 
realizează fotosinteză, pe baza cărora apar organisme cu 
hemoglobină, ce vor declanşa autoexpandarea evolutivă 
(expresie a deveninţei?) in direcţia animalelor vertebrate, 
mamifere cu creier dezvoltat; şi, deci, spre apariţia omului 
- a vieţuitorului raţional; care, după peste un milion de ani 
de evoluţie, ajunge la descoperirea agriculturii şi a zeilor, a 
scrisului; astfel încât în ultimii 2500 de ani dezvoltă filosofia 
şi ştiinţele, iar în ultimii 100 de ani începe să înţeleagă 
această desfăşurare a antropogenezei. 

întreg procesul ar fi imposibil fără supracategoria 
deveninţei. 

Astrofizica stabileşte că, dacă actualele constante fizice 
ale universului, aşa cum le înregistrăm noi, oamenii - cum 
ar fi forţa gravitaţională sau instanţa forţa electromagnetică 
-, ar fi doar puţin diferite, acest cosmos ce produce fiinţe 
inteligente care-1 studiază (cosmosul ce se cunoaşte pe 
sine) n-ar fi putut exista. Legile şi constantele cosmosului 
sunt cele pe care le constatam noi prin cercetarea noastra 
obiectivă. Dar, dacă ele nu ar fi fost astfel, noi nu am fi 
existat (^principiul antropic). Desigur, poate că există alte 
cosmosuri (cu care suntem în cine ştie ce tip de legătură) 
care au produs altfel de fiinţe de tipul celor pe care noi le 
considerăm raţionale. Ş. a. m. d. 

de instanţa categoriilor ma-tematicului; care ar putea fi 
sugestive astfel pentru zona de întreţesere între subsistenţă 
şi existenţă. 

Provocarea lui I. Pârvu de reluare a dialogului dintre 
ceea ce s-a sedimentat în istoria filosofiei şi configurările 
teoretice fondatoare pe care le promovează noile sinteze 

ştiinţifice asupra lumii, atrag atenţia asupra contribuţiei 
Ontologiei lui Noica la ontologia contemporana. Zonele 
cele mai adânc speculative ale acesteia, aşa cum este 
instanţa fiinţei ca fiinţă constituită ca unică întrupare a 
Unului transcendent, se arată a fi deschisă dezbaterilor 
filosofice viitoare. 

Pentru aceasta ar fi însă nevoie ca Academia lui 
Platon şi Lyceu-ul lui Aristotel să reînvie în noi instituţii, 
descoperind forme inedite de dialog. 

Dacă s-ar reîncarna, iar ursitoarele i-ar acorda şi harul 
matematicii (după care a tânjit toată viaţa), Noica ar fi 
un excelent secretar al unei astfel de minunate instituţii 
viitoare. 

Secretar al unei şcolii de gândire, după care filosoful de 
la Păltiniş a tânjit toată viaţa. 

în zorii unei noi epoci a omenirii, care să reia la un alt 
nivel vremea descoperirii şi controlului focului din neolitic. 

6. Epilog 

Ieri, 18 iunie 2016, am fost la Oradea unde am 
discutat cu tineri rezidenţi despre ultima mea carte: 
Psihopatologia psihozelor. Perspectivă evoluţionist 
fenomenologică. Toţi acceptă spontan ideea că variate 
manifestări psihice s-au sedimentat în om deoarece erau 
adaptative: suspiciunea, gelozia, detectarea prin privire a 
intenţiilor altora - inclusiv cea ostilă sau cea de a înşela -, 
operarea pragmatică pe modele posibile ale realităţii date, 
capacitatea omului de a se monta în stări euforic gregare 
de tip sărbătoresc ş. a. m. d. Şi atunci, multe manifestări 
psihopatologice ar putea fi descifrate ca expresii 
decontextuabzate şi rigide ale unor disponibilităţi care, 
altfel, ar fi adaptative, utile, de dorit în împrejurări specifice. 
Ce sărbători ar fi acelea în care nimeni n-ar fi j ovial şi euforic, 
dezinhibat, cântând şi dansând, transgresând convenţiile, 
glumind şi râzând. Or, maniacalul din psihopatologie, din 
tulburarea maniaco-depresivă, tocmai aşa se poartă; dar 
în afara sărbătorilor. La fel, orice credincios e de acord că 
Dumnezeu îi poate cunoaşte gândurile cele mai intime; 
şi la fel, persoanele care-i sunt apropiate sufleteşte. Dar 
schizofrenul poate fi convins că extratereştrii sau orice 
om de pe stradă îi citesc şi îi manipulează în permanenţă 
gândurile ş. a. m. d. 

După întâlnire, am fost împreună cu G. C. , gazda 
mea, la un restaurant pescăresc şi ne-am delectat cu un 
excelent crap prăjit. Era soare şi plăcut, în jur plin de flori. 
Am discutat despre meciul de fotbal din seara trecută 
de la Campionatele europene, dintre România şi Elveţia. 
Echipa helvetă era formată aproape numai din africani şi 
albanezi. Probabil - am comentat noi - Ţara cantoanelor le 
va cere, odată cu acordarea cetăţeniei, să treacă şi la religia 
lui Calvin. în cele din urmă, intransigenţa de care dădea 
dovadă fanaticul teolog din Geneva, nu era foarte departe 
de unele faţete ale islamului. De fapt, odată cu masiva 
migraţie ce a cuprins Europa în ultimii doi ani, tradiţia 
creştină a Europei, a culturii sale, pare a trăi ultimul său 
val seismic, după disoluţia începută în Iluminism. Oricum, 
se poate întrevedea că odată cu generaţiile ce vor creste în 
următorii 30 de ani, peisajul urbanistic şi spiritual al acestui 
colţ de lume se va schimba, împânzindu-se cu moschei şi 
cu altfel de ritualuri. Faptul nu prea era previzibil în urmă 
cu 30 de ani, pe când se finaliza epopeea celor trei români 
pomeniţi în cartea ce sunt pe cale s-o închei. 

Căci tocmai se împlinesc 29 de ani de la moartea lui 
Constantin Noica. Am participat, atunci, la înmormântare, 
sus, la schitul din Păltiniş. Şi-mi amintesc de sicriul purtat 
pe umeri de câţiva intelectuali ai vremii. Cu un an înaintea 
acestui episod, povesteam încă cu Noica despre moartea 
şi înmormântarea lui Eliade. Nu am ştiut însă, până de 
curând - mai precis până în luna mai a acestui an (când la 
întâlnirea de la Sibiu - Răşinari, Marin Diaconu mi-a arătat 
fotocopia unor manuscrise) că Cioran, derutat şi anxios, 
i-a scris atunci lui Noica, în sensul să preia el rolul de 
lider spiritual al generaţiei lor, de vreme ce Eliade a murit. 
Relaţiile dintre cei trei au fost complexe, aşa cum era şi firesc 
între personalităţi puternic diferenţiate. Tot printre acele 
manuscrise răsfoite în mai, la Sibiu, am citit o caracterizare 

făcută de Cioran lui Noica, în care-1 portretizează ca pe 
un inchizitor, care, de câte ori te întâlneşte, nu te lasă în 
pace, chestionându-te: ce performanţe ai mai realizat pe 
parcurs? întrebare insuportabilă pentru singuraticul de la 
Paris, care a scris toată viaţa elogiul lenei. 

Seara trecută am petrecut-o la P. K. , cu care sunt 
prieten de zeci de ani, de când ne-am cunoscut în primul 
an de facultate. Cele două camere de bloc în care locuieşte, 
la parter, în faţa unei străzi supraaglomerate, se încălzesc 
vara până la 38°; căci soarele bate mai toată ziua direct în 
ele. Aşa că şi-a cumpărat un fel de aparat de aer condiţionat 
portabil, care seamănă cu o ladă de rufe, şi cu care speră să 
supravieţuiască în acest an. 

Pe pereţi şi în dulapuri, cele două camere gem de tot 
felul de obiecte şi cărţi de pe vremuri - portrete de familie, 
statuete, vaze, servicii de masa, platouri etc. - care te mută 
cu gândul în lumea amurgului acelui hiperadministrat 
Imperiu Austro-Ungar, la începutul secolului XX. P. K. 
tocmai terminase de recitit Muntele vrăjit al lui Thomas 
Man. Ne-am reamintit împreună de portretele excelent 
conturate ale unor personaje din crepusculul unei lumi 
care, o vreme, a crezut că va dăinui veşnic. „Ştii, îmi spune R, 
acum mi-am dat seama că această carte are structura unei 
tragedii antice sau shakesperiene. în final toţi mor sau 
pleacă spre moarte”. 

Desigur, oamenii mor, se îndreaptă spre moarte, sunt 
„muritori”, aşa cum repeta, fără încetare, Heidegger. Dar şi 
vremurile, epocile mor. Există, apoi, şi sfârşituri, amurguri, 
crepuscule, care sunt zorii unor alte lumi. 

Pe drumul de întoarcere spre Timişoara, m-am uitat 
mult timp pe fereastra trenului spre Câmpia Panoniei, 
direcţie în care se întinde Europa, numită pe vremuri 
„Trufaşa citadelă”... iar spre capătul ei, Parisul. Apoi m-am 
uitat o vreme de cealaltă parte, spre ultimele valuri ale 

Pseudo Cioran 8 


Chenar 29 


Bilanţ 

Am urmărit cu o anumită curiozitate „starea lumii” 
în perioada în care autorul a redactat această carte (între 
vara lui 2015 şi cea a lui 2016), deoarece în urmă cu 60 de 
ani, simţind şi declarând că „am căzut” din Timpul Istoriei 
(şi odată cu mine întreaga omenire), anunţam iminenta 
apariţie a noilor barbari, cu noii lor zei (prin analogie cu 
perioada antichităţii când subtilităţile scepticismului au 
fost nivelate de ascensiunea creştinismlui). Mă voi referi 
la Europa pe care generaţia noastră o considera centrul şi 
etalonul lumii (chiar şi Dinu Noica şi-a încheiat cariera 
publicând De dignitate Europae). 

Ei bine, se pare că lumea aceasta a Europei îşi continua 
prăbuşirea clamată pe vremuri de Spengler. Anul trecut, 
când abia ieşise cumva din criza monedei Euro şi se mai 
potolise conflictul din Ucraina început odată cu proiectul 
extinderii spre Est a UE (Dinu N. îşi notase în Jurnal că 
Europa nu se defineşte suficient fără America şi Rusia) 
s-au şi intensificat exponenţial acţiunile spectaculoase ale 
Organizaţiei Statului Islamic (zisă ISIS) şi criza migranţilor, 
motivate parţial prin războiul din Siria şi Irak pe care acesta 
l-a declanşat. Mă văd obligat să acord atenţie unor astfel de 
evenimente politice, căci Istoria, vorba mea, nu prea arată un 
contur identificabil. Migranţii ilegali au năvălit în Europa pe 
mare şi prin Balcani, astfel încât numai în 2015 Germania 
s-a pricopsit cu peste 1. 000. 000. Cei din ISIS nu doar că 
taie capete cu cuţitul (şi ard de vii oameni în cuşca de fier), 
ci şi înregistrează imaginile cu camera video şi le difuzează 
pe internet. Astfel încât oricine le poate vedea pe telefonul 
său mobil, citind şi mesajele de înregimentare în Jihad. 
Iar nu puţini tineri musulmani din Europa au luat această 
cale. Vin apoi la rând atentatele sinucigaşe ce se ţin lanţ în 
Europa (şi în Orientul Mijlociu sau alte părţi ale lumii) în 

care oamenii explodează sau sunt împuşcaţi pentru simplul 
fapt că se aflau la un bar, la un spectacol, intrau în aeroport, 
vizitau un sit istoric sau priveau la jocurile de artificii de 
ziua naţională a Franţei. Iată încă câteva evenimente recente: 
Marea Britanie a decis prin referendum să iasă din Uniunea 
Europeană; iar în Turcia, după o mascaradă de lovitură de 
stat, pare a se instaura un regim dictatorial, surpând visul de 
acum un veac a lui Ataturk. 

Deci, nu prea m-am lămurit cu ceea ce a urmat sfârşitului 
Timpului Istoriei. Mai ales că o Conferinţă mondială 
asupra mediului a demonstrat că natura e aproape de a fi 
intoxicată, iremediabil, pe tot globul. Pe vremea mea, în 
locul scepticismului antic, lumea era captivată de teatrul 
absurdului. Iar eu, am declarat sfârşitul Timpului istoric. 
Dar noii zei? Constat că cei din ISIS se pricep foarte bine la 
manipularea internetului, au brokeri care sparg toate codurile 
şi sunt prezenţi pe toate tabletele şi telefoanele mobile. 

în concluzie: eu mă întorc în eternitatea mea, fie ea şi 
de gheaţă. 

Şi plec repede, până nu vine Dinu Noica să ne convingă, 
nu doar că trăim în cea mai bună din lumile posibile ci că 
devenirea într-o fiinţă ne deschide minunate orizonturi, 
fapt pentru care ar trebui să fim nu doar mulţumiţi, ci de-a 
dreptul fericiţi. 


Munţilor Zărandului, coborând din Apuseni..., iar dincolo 
de ei, Ardealul, la limita sa de sud, Sibiul, Răşinari-ul lui 
Cioran... Iar peste Carpaţi, Bucureştiul lui Eliade... mai 
spre sud, către Dunăre, Alexandria, de unde se trage 
Noica... Oameni ce s-au frământat în cursul vieţii lor, 
gândind despre timp. 

Vremea celor trei muşchetari a trecut... A murit şi ea... 
într-un crepuscul... 

O bravă lume nouă a reînceput complicatul ciclu al 
eternei reîntoarceri sub semnul ineluctabil al deveninţei. 

La 28 de ani, Cioran îşi încheia cea mai tensionată carte 
pe care a scris-o, Lacrimi şi sfinţi, cu cuvintele: 

„Dar ca să ajungă la accesul luminii totale, la extazul 
absolutei splendori, pe culmile şi limitele beatitudinii, 
dematerializat de raze şi purificat de seninătăţi, trebuie 
să fi scăpat definitiv de dialectica lumii şi întunericului, 
să fi ajuns la autonomia absolută a întâiului termen. Dar 
cine poate avea o iubire atât de mare?” 

De atunci au trecut mai mult de trei sferturi de secol, 
timpul unei lungi vieţi de om. 

Dar cine mai are un suflet aşa de mare pentru a cuprinde 
orizontul unor noi speranţe... 

Anexa I 

Se mai dă, totuşi, timp şi fiinţă... 
şi... nimic 


Răsfoind un text de Cioran, am remarcat o observaţie 
acidă pe marginea unei idei a lui Hegel, şi anume că omul 
va fi complet liber doar atunci când va trăi într-o lume 
construită de el în întregime. Acum, în secolul XXI, când 
ne aflăm în epoca telefoanelor celulare inteligente ce-ţi 
pot oferi în orice clipă şi oriunde orice informaţie de pe 
internet, din Wikipedia, eforturi speculative ale gândirii, 
ca cele ale lui Hegel par a fi, pentru majoritatea muritorilor, 
îndepărtate şi obscure. Totuşi, omul, care e în prezent tot 
mai interesat de fenomenologia apariţiei sale pe pământ, 
de antropogeneza ce s-a petrecut în peste 1.000.000 de 
ani - ultimii 150.000 fiind marcaţi de apariţia limbajului 
articulat, a deciziei voluntare şi a „creierului social” - 
acest om e unul ce nu şi-a pierdut curiozitatea. El rămâne 
interesat de arheologia condiţiei sale actuale. Iar din acest 
muzeu arheologic face parte şi perioada celor aproximativ 
10.000 de ani de cultură, în care omul sedentar, agricultor 
şi mânuitor al artelor focului, a dezvoltat scrisul, s-a afirmat 
prin venerarea zeilor, pe care-i cinstea cu obiecte de cult 
făurite din aur. Pe acest fundal, el descoperă, în urmă cu 
2500 de ani, speculaţia critic filosofică despre fiinţă şi 
temei, dezvoltând ştiinţele, inclusiv pe cele matematice. 
Progresul acestora, punctat în Occidentul European de 
afirmarea religiei iudeo-creştine centrată pe istorie, ne-a 
condus la ultimii 500 de ani de civilizaţie modernă, în care, 
filosofia îşi află un nou moment de vârf, odată cu devenirea 
lui Hegel. 

Heidegger susţine în secolul XX, la sfârşitul „metafizicii 
occidentale”, că, prin Hegel, ceea ce a fost indicat ca filosofie 
şi ontologie, a ajuns la capăt. Dintre cei trei români care au 
avut câte ceva de prezentat la concertul de adio al acestei 
culturi, Noica credea că, totuşi, în ceea ce filosofia a lăsat 
ca moştenire vie, vocea lui Hegel cu a sa devenire, rămâne 
importantă. 

Pe la mijlocul secolului al XlX-lea, Marx*, hegelian „de 
stânga”, propune o analiză structurală a umanităţii istorice, 
considerând că noua civilizaţie a „Capitalului”, în care 
omenirea a intrat, reprezintă o mutaţie la fel de profundă ca 
cea a trecerii de la omul culegător şi vânător la agricultură, 
la proprietatea funciară. El prezice iminenţa transformării 
agriculturii în producţie industrială, astfel încât, munca 
salariată şi standardele de performanţă din industrie să se 
aplice şi producerii în sfera naturii vii, vegetale şi animale. 
Se pune astfel capăt lungii epoci ce a început în neolitic 
prin instituirea de către om a cultivării naturii vii. 

Previziunea lui Marx a început să devină evidentă în 
a doua jumătate a secolului XX, când Heidegger se arată 
îngrijorat de faptul că muritorii, dominaţi de tehnologie 
- de puterea lui Gestell -, nu mai ştiu să construiască 
temeinic şi să locuiască sub cer, ataşaţi de „pământul 
mamă”, având grijă de el şi cultivându-1 cu devoţiune, atenţi 
la semnele zeilor. Abordând problema din perspectiva 
unei posibile antropologii filosofice, Eliade urmărea şi el 
paşii pe care omul i-a urmat în Europa postrenascentină, 
pentru a manipula o natura desacralizată, substituindu-se 
(pe urmele alchimiştilor) timpului ei specific, accelerând 
„timpul propriu al naturii”, dând astfel un anumit sens 
formulării lui Marx, care scria: „Filosofii de până acum nu 
au făcut decât să interpreteze natura, rostul nostru este de 
a o schimba”. 

* Bazele criticii economiei politice, Ed. Politică, Bucureşti, 1972. 

Oricum, azi am ajuns, evident, să stăpânim şi să 
manipulăm natura. Adică la acea producere după model 
industrial, a plantelor şi a animalelor, pe care o prevedea 
Marx. Şi încă, acestea ne sunt livrate la piaţă îmbunătăţite 
genetic. Controlul asupra naturii, asupra lumii vii, se 
extinde însă în zilele noastre şi la om, cu efecte benefice 
sau discutabile. Medicina tratează tot mai multe boli, 
prelungeşte viaţa, realizează suplinirea multor funcţii ce 
au ajuns deficitare şi a avansat enorm în transplanturi şi 
protezări. Cât priveşte maternitatea, o femeie poate oferi 
un ovul pentru a fi fecundat de un spermatozoid păstrat 
la congelator într-o bancă specializată, produsul putând fi 
preluat de o mamă purtătoare, care naşte apoi un copil şi-l 
predă, în final, mamei biologice. Care, pe parcurs, îşi poate 
satisface pulsiunile erotice cu o lesbiană, beneficiind şi de 
serviciile unui falus artificial performant. 

Se pare că omenirea actuală nu prea înţelege la ce se 
referă Hegel, cu libertatea ce o prevedea. 

Sau poate că libertatea funcţionează, a venit deja - oare 
nu aserta Sartre că suntem condamnaţi la libertate? - doar 
că unii dintre noi nu-i înţelegem clar sensul şi semnificaţia. 
Şi nu o folosim cum trebuie. 

Chenar 30 


Preistorie, istorie, postistorie 

în Bazele criticii economico politice, Marx sugera că 
omenirea parcurge trei mari etape. Prima e cea a comunei 
primitive, a societăţilor tribal gentilice sau neagricole, 
a omului culegător, pescar, vânător. A doua ar fi cea a 
societăţilor sedentar agrare, a economiei bazate pe cultura 
pământului, pe proprietatea funciară; societăţi ce folosesc 
pământul ca „bază”, ca „laborator”. în acest al doilea stadiu 
istoric al omenirii apare şi oraşul, stabilindu-se un anumit 
raport între sat, oraş şi centrul puterii lumeşti. Formele 
raportului sunt variate, Marx diferenţiază între: a) Forma 
asiatică de proprietate bazată pe sclavia de stat, centralizarea 
puterii politice, sistem de comunicaţii şi irigaţii dezvoltat, 
oraşe administrative sau comerciale; b) Forma antică de 
proprietate, cu sclavii particulari şi oraşe ce înglobează 
şi regiunile rurale înconjurătoare (culmea acesteia e 
atinsă de societatea greco-romană); c) Forma germanică 
de proprietate, fără sclavi dar cu şerbi, oraşul având rol 
comercial meşteşugăresc. 

Cea de a treia etapă ar fi cea pe care o realizează Europa 
în perioada statelor naţionale şi care e cea a „Capitalului”, 
caracterizată prin: acumulare de valori sub formă de bani în 
vederea circulaţiei: munca salariată; piaţa mondială; hărnicie 
fără seamăn; tendinţa civilizatorie dezlănţuită; expansiune şi 
reproducţie lărgită (mai ales în ceea ce priveşte mijloacele de 
producţie); transformarea integrală a naturii în obiecte utile 
pentru om; extinderea muncii salariale în domeniul agricol. în 
noua epocă a capitalismului, devine marfă nu omul individual 
(el era deja marfă pe vremea sclavagismului antic), ci umanul în 
general (orice e uman se poate vinde şi cumpăra). Agricultura 
se transformă acum în producţie de tip industrial. 

Metamorfoza generală a umanităţii care se petrece la 
sfârşitul modernităţii şi care apare ca fiind comparabilă 

cu mutaţia produsă în neolitic prin trecerea omului la 
agricultură este sesizată de diverşi autori din diverse 
perspective. Eliade remarcă în această perioadă descralizarea 
naturii; Noica expansiunea maşinilor; iar Cioran vorbeşte 
de sfârşitul istoriei şi trecerea la postistorie. Cei trei constată 
şi modificarea parametrilor temporalităţii umane (istorice) 
care se petrece în respectiva perioadă. Omul se substituie 
timpului naturii, accelerându-1, formulează Eliade. Este un 
timp rostitor, al devenirii stimulate, formulează Noica. 

Doar Cioran susţine că timpul istoriei s-a terminat. Că 
am căzut din acest timp. Că trebuie să vină altceva. 


în urmă cu peste 30 de ani, când opera lui Eliade, Cioran 
şi Noica ajungea la împlinire, întrebarea lui Heidegger, 
privitoare la relaţia între fiinţă şi timp, avea, intr-un 
fel, încă, sens. Lumea în care omenirea trăia - iar ideea 
existenţialului a-fi-în-lume este incontestabil o contribuţie 
a filosofului din Freiburg, la înţelegerea omului - această 
lume deci, putea fi încă circumscrisă prin cele trei ipostaze 
clasice ale timpului. Prezentul era resimţit cu intensitate - 
chiar sub semnul „teroarii istoriei”, cum formula Eliade, 
pentru că omenirea stătea sub sabia unui război atomic 
şi a unei conflagraţiii universale, ce se întrevedeau prin 
opozitivitatea a două blocuri politico-militare. Trecutul 
era concentrat într-o istorie la care toată lumea făcea apel. 
Iar viitorul, pur şi simplu, fura minţile umanităţii. Pentru 
unii, el se configura ca „viitor de aur” al unor utopii socio- 
politice. Pentru alţii, se întrevedeau uriaşele posibilităţi 
tehnologice ale ştiinţei, care urmau să amelioreze condiţia 
umană şi să-l transporte pe om fericit (?) în cosmos. 

într-un interval de timp foarte scurt s-a realizat cu 
acceleraţie acel deziderat hegelian ca omul să fie plasat 
într-o lume elaborată şi construită de el aproape în 
exclusivitate. Lume a artefactelor. Şi, în acelaşi timp, lume 

virtuală, în care distincţia între posibil şi real nu mai e 
foarte clară, în care acceptăm şi înţelegem lumea în care 
trăim, pe baza unor ipoteze matematizate. Ipoteze ce se 
impun prin conexiunea lor, în câteva locuri, cu observaţia, 
şi prin unele realizări tehnice. Iar odată cu aceasta, 
coordonatele temporalităţii s-au diluat dintr-o dată. 
Trecutul este, desigur, accesibil în continuare, în manieră 
arhivală şi muzeală. Dar, în primul rând, şi mai ales, ca 
obiect al interesului privat, de curiozitate sau cercetare; 
fără a se articula organic, ca istorie, cu un prezent trăit. 
Apoi, viitorul - viitor care urma să dispară cu desăvârşire 
în postistoria lui Cioran - şi-a pierdut orice valenţă 
meiorativă prin utopii istoriste. încă de pe vremea lui 
Popper*, imediat după cel de-al doilea Război Mondial, 
se propunea în locul proiectelor utopice ale paradiselor 
terestre, o inginerie socio-politică de gestionare meliorativă 
a prezentului imediat. Cât despre prezent, acesta a devenit 
tot mai dificil de circumscris, atât pentru individ, cât şi 
pentru colectivităţi sau umanitate. Desigur, prezentul 
există. Dar există concomitent, pentru acelaşi subiect sau 
entitate umană, multiple prezenturi, ce se întretaie şi se 
suprapun. Căci prezentul vine pentru oamenii actuali 
dinspre variate trecuturi istorico-culturale, ce se reunesc în 
unisonul prezentului postmodernist, definit de calendarul 
pe care-1 susţine mass media. Iar în al doilea rând deoarece 
actualitatea prezentului durează tot mai puţin, dată fiind 
viteza cu care se schimbă cunoaşterea prin perspectiva 
căreia interpretăm lumea; şi la fel tehnologia prin care 
acţionăm şi ne definim intenţiile. 

Cât despre timpul narativităţii - care era, eminent în 
perioada mitico-sacrală şi a continuat fără încetare să fie 
viu în toată epoca modernităţii prin romane, tragedii şi 

* Societatea deschisă şi duşmanii săi, Ed. Humanitas, 
Bucureşti, 1993. 

chiar prin filmul incipient - acest timp ficţional deci, se 
diluează acum până la indescifrabil, în pluralitatea de 
reluări documentare, selectate, contrafăcute sau imaginate, 
pe care explozia mediilor actuale o promovează. 

în astfel de împrejurări pare aproape de neimaginat că, 
la începutul secolului XXI cineva să repete performanţa lui 
Heidegger de a căuta o relaţie între fiinţă şi timp. Cel puţin 
în maniera în care aceasta era pusă în celebra sa carte ce 
poarta titlul respectiv 

Si totuşi, s-ar putea să nu-1 părăsim pe Heidegger aşa de 
repede, dacă păstrăm în minte o idee pe care el a repetat-o 
cu insistenţă în a doua jumătate a vieţii sale: „Se dă (Es 
gibt ) fiinţă şi timp”. 

Cum de „se dă?” Şi de unde, de la cine sau de la ce se dă 
fiinţă? Se dă timp? 

Iată câteva întrebări pe care gândirea ce urmează 
filosofiei nu le poate părăsi. Fie că va invoca ceva de ordinul 
deveninţei, fie că va invoca altceva. 

Deveninţa lui Noica este realmente unul din conceptele 
care lasă loc meditaţiei pe marginea acestei întrebări 
heideggeriene. Căci, privind din perspectiva ontologiei 
sale, gândirea speculativă poate să se frământe în 
continuare nu doar în marginea cosmogenezei, care ar 
porni de la nimicul special ce a precedat Bing Bang-ul*. 
Şi nici doar asupra principiului ce a patronat dinamismul 
fiinţial din interiorul evoluţiei universului, care a condus, 
în unele regiuni ale acestuia (în manieră similară, deci 
repetitivă?), la apariţia unor fiinţe tot mai complexe, dotate 
cu autoreproductivitate expansivă, deci cu viaţă. Iar apoi, 
la fiinţa caracterizată prin autoreflexivitate raţională - aşa 
cum sugerează principiul antropic. Ci gândirea speculativă 
nu-şi va refuza nici întrebarea mai îndrăzneaţă şi mai 
tulburătoare: Ce instanţă fiinţială nouă şi de complexitate 

* A se vedea Chenarul 27. 

superioară s-ar putea dezvolta deasupra unor vieţuitoare 
raţionale de tipul omului? 

Tradiţia speculativă de după Renaştere a comentat 
constant posibilitatea existenţei unor entităţi de rang 
fiinţial superior celui al omului. Şi nu doar în lumea 
transcendenţei sacrale, unde, mai de mult, acestea erau 
personificate prin îngeri şi arhangheli, ci şi în cea fizică, 
pe corpurile astrale din universul infinit. Chiar şi Kant a 
avut-o în vedere. Viziune care însă nu implica evoluţia. 
După ce paradigma evoluţionistă s-a impus în secolul 
XIX, doar naivul (după formularea lui Cioran) Nietzsche 
a mai vehiculat ideea supraomului. Ce va urma după 
om? Care este sensul supraomului? Adică a unei fiinţe 
de o complexitate evolutivă superioară faţă de cea a 
vieţuitoarelor raţionale pe care o sugerează „cosmosul 
ce se cunoaşte pe sine” a principiului antropic? Toată 
problematica fiinţială evolutivă a deveninţei, prin care 
în mod efectiv „se dă fiinţă şi timp”, nu se poate limita la 
des-ocultarea unor potenţialităţi, anulând îndrăzneaţă 
idee a creaţiei din nimic. Ea sugerează mai degrabă o 
autocreaţie ce implică un nimic definitoriu pentru însăşi 
fiinţa fiinţării deja existente într-o de neoprit expansiune 
complexificatorie. Idee cu care începuseră să cocheteze deja 
evoluţioniştii din secolului XX. Poate de aceea ar merita 
să se mediteze, în continuare, speculativ asupra Unului cu 
unică distribuţie indiviză ce se întrupează în deveninţă, aşa 
cum sugera Noica. 

Invocarea lui Heidegger, Noica, Eliade şi Cioran ne-a 
orientat, pentru o bucată de timp, spre trecut. Chiar dacă 
aplecarea asupra trecutului pare a fi în lumea actuală o 
îndeletnicire mai mult privată, ea rămâne, desigur, una 
posibilă şi validă. Excursul asupra gândirii celor „trei 
muşchetari” români de la sfârşitul culturii modernităţii s-a 
mişcat printr-o lume bogată în sensuri. Lume care - să nu 

uităm - chiar dacă nu-i acordăm decât puţină atenţie stă 
la baza fundamentelor lumii în care vieţuim. Aşa e şi cu 
gândirea lui Heidegger, care a furnizat pretextul reunirii 
tematice a celor trei. 

Să mai revenim deci, încă o dată, la Heidegger. 

Privind retrospectiv, la prima vedere, am putea 
plasa gândirea filosofului din Freiburg în acea zonă a 
meditaţiei occidentale care a pariat pe ceea ce Lovejoy* a 
numit plenitudinea lumii. Viziunea care a predominat în 
moştenirea filosofică a Greciei, începând cu fiinţa sferică a 
lui Parmenide şi continuând cu continuumul fiinţial al lui 
Aristotel, care instituie „marele lanţ al fiinţei” din care nu 
poate lipsi nicio verigă. 

E drept că grecii au adus în discuţie, odată cu gradele de 
fiinţă, şi nimicul. Dar, mai mult ca o speculaţie a /pgos-ului. 
Căci, deşi Platon aduce în dezbatere alături d epanteleos on 
şi pe me on (în dialogul Sofistul), pentru Aristotel e clar că, 
gradele de fiinţă se opresc la nivelul potenţei. înscriindu-se 
cu ele în această paradigmă a „plenitudinii lumii” - pe care 
Lovejoy o urmăreşte până târziu, în vremea romanticilor 
-, Heidegger îşi centrează viziunea ontologică pe 
relevarea adevărului fiinţei ( aletheia ), demers ce se poate 
realiza prin desocultare, prin scoaterea din ascundere, 
prin dezvăluire. Desigur, a unor nelimitate posibilităţi 
potenţiale. Potenţialitate care învăluie, de ce nu, şi variante 
„potenţiale” de nimic. 

Demersul heideggerian pare că nu are cum să aibă 
ochi pentru noutatea propriu-zisă, paradoxala noutate 
ce se desfăşoară deasupra unui nimic provocator în 
manieră prospectivă. Deci nu doar ca dezvoltare a unor 
potenţialităţi/posibilităţi - ci ca un nou absolut, care se 

* Arthur Lovejoy, Marele lanţ al fiinţei. Istoria ideii de 
plenitudine de la Platon la Schelling. Ed. Humanitas, 
Bucureşti, 1997. 

Chenar 31 


Nimicul, originea şi devenirea* 

Cioran îşi nota în Caiete: 

...revin mereu mai mult, mă retrag înspre nu ştiu ce, trec 
dintr-un început în altul. Poate că într-o zi voi reuşi să ating 
originea însăşi, pentru ca în sfârşit să mă odihnesc şi să mă 
prăbuşesc în ea. 

Iar în Inconvenientul de a te fi născut scrie: 

...locul meu, patria mea este, ca pentru mistici, acel nimic 
care-l precede pe Dumnezeu... 

Cele două notaţii trimit spre o vastă problematică. Tema 
originii e îngemănată cu cea a temeiului, a cauzalităţii ultime 
şi a creaţiei. Eliade constată în cele mai arhaice reprezentări 
ale sacralităţii afirmarea prestigiului originii, ca „timp tare, 
matricial” spre care oamenii se reîntorc mereu pentru a 
susţine ontologic realitatea prezentă. Deşi expresia de „timp 
al originii” poate fi invocată doar parţial, timpul luând şi el 
naştere în toposul emergenţei sau creaţiei. 

Problema originii se confruntă de la început cu cea a 
contextului şi dinamismului. Căci, pentru a apărea „ceva”, 
se impune o instanţă care-1 precede şi un dinamism care-1 
instaurează. Zeii au şi ei o genealogie, o ordine a succesiunii, 
pe firul căreia ne putem întoarce spre origini, întâlnind 
amorful haosului; sau o transcendenţă ce nu mai poate 
fi gândită şi exprimată. Speculativ, situaţia o întâlnim în 
neoplatonismul de la capătul filosofiei greceşti, care trimite 
la un Arhe, la un Principiu (Unu, Bine) absolut transcendent, 
„dincolo de fiinţă şi gândire”. Contextul aporetic respectiv 
a condus, în final, la tema neantului, iniţial prin medierea 
negaţiei. Pentru Produs, arhe-ul este anterior chiar „faptului 
de a fi” (cu care-1 identificase Porfir), apărând astfel ca 
negare a fiinţei. Principiul absolut e nefiinţa care depăşeşte 

* Sunt comentate în acest chenar teme cioraniene 

fiinţa şi faptul de a fi, ca meden , ca „ne-Unu”. Meden e diferit 
chiar de nimicul fiinţial inferior al neantului, al „ne-fiinţei”, 
desemnat prin meon. Damascius radicalizează ideea unui 
nimic superior speculativ. „Dincolo de Unu este intr-adevăr 
nimic, nimicul însăşi, de care suntem atraşi”. Nimicul 
superior, aflat dincolo de fiinţă şi chiar de Unu, se plasează 
într-o zonă a „inefabilului”, care ne aspiră, astfel încât 
urmează să înaintăm în vid, pe drumul divinaţiei.* 

într-un fel s-ar putea sugera ca pe o astfel de direcţie se 
retrage Cioran, tinzând să „se prăbuşească în însăşi origine”. 

Mai complicată e cealaltă temă cioraniană invocată, 
cea a „locului, a patriei care e nimicul ce l-a precedat pe 
Dumnezeu”. Formularea lui Cioran aduce din nou în 
discuţie relativizarea şi contextualizarea originii, a creaţiei, 
chiar în cazul în care se raportează la nimic. Şi astfel, 
imposibilitatea de a gândi nimicul pur, plasat şi el „dincolo 
de fiinţă şi gândire”. Faţă de care Cioran introduce şocanta şi 
paradoxala formulare: „Dincolo de Dumnezeu”!!! 

Marea problemă rămâne însă, inclusiv în vremea 
postmodernă a Bing Bang-ului şi a principiului antropic, 
eventualitatea creativă a noului absolut, ce depăşeşte orice 
formă de „scoatere din ascundere” şi orice repetare de felul 
apariţiei prin evoluţie a vieţuitoarelor inteligente aşa cum 
suntem noi (deci un nivel ontic deja împlinit) în diverse 
universuri sau multiversuri. Vorba lui Nietzsche: „ce va fi 
(evolutiv) dincolo de om”? 

* Marinela Vlad, Dincolo de fiinţă. Neopoliticul şi 
aporiile originii inefabile, Ed. ZETA, Bucureşti, 2011 

instituie evolutiv şi complexificator. Nou, a „ceva cu totul 
nou” care nu a mai fiinţat în trecut - în timp - nici ca 
potenţă, nici ca efectivitate. 

Totuşi, replierea sa pe trecut şi pledoaria pentru 
desocultare ar putea fi înţeleasă şi ca o retragere strategică 
pentru reluarea întrebării cu privire la sensul fiinţei în 


285 





noi condiţii şi cu noi instrumente. Şi de ce nu, pentru o 
regândire a paradigmei plenitudinii lumii. Altfel, de ce ar fi 
insistat el asupra formulării: „Se dă fiinţă şi timp?” 

Gândirea modernităţii Europei are însă la bază şi o sursă 
de inspiraţie suplimentară în raport cu paradigma greacă 
a plenitudinii. Desprinzându-se din ontoteologia creştină, 
ea nu putea ignora nimicul originar din care a fost creată 
lumea de către Dumnezeul absolut al acesteia. Un nimic 
pe care creştinismul îl preia odată cu mitologia ebraică a 
creaţiei. însă Dumnezeul absolut al scolasticii şi misticii 
renane integrase şi o direcţie a speculaţiei filosofice antice, 
care s-a dezvoltat în paralel cu emergenţa religiei creştine, 
conducând la o meditaţie specială asupra nimicului. 
Neoplatonismul aflat „dincolo de fiinţă şi gândire” - indicat 
de la Platon încoace prin Unu - a ajuns să acorde, prin 
Produs şi Damascius, un statut special nimicului. Maiprecis, 
nimicul a fost diferenţiat în „nefiinţă” - meon şi neUnu - 
meden. Iar această negare a Unului dincolo de fiinţă aduce 
în joc un nimic special, bogat şi potenţial creator. Ontologia 
creştină a integrat în bună măsură, pe vremea scolasticii şi a 
misticii renane, această viziune în edificarea Dumnezeului 
său absolut, astfel încât, modernitatea Europei avea în spate 
mai mult decât plenitudinea fiinţială aristoteliană. în plus, 
filosofia modernităţii, dezvoltându-se în parteneriat cu 
ştiinţele - care, înainte de Renaştere, asimilaseră nimicul 
sau vidul indian matematizat ca zero - a primit şi pe această 
cale o ofertă de a opera cu nimicul. De altfel, ştiinţele nu 
s-au sfiit acum să accepte vidul, temă ce l-a preocupat pe 
Pascal, patronând o direcţie de studiu care duce până la 
vidul cuantic al zilelor noastre. 

în ontologie, viziunea menţionată se sedimentează 
până la un punct, în devenirea lui Hegel. Filosoful german 
preia însă, din ontoteologia dogmaticii creştine, şi ideea 
absolutului, străină grecilor, dar dezvoltată după Kant, 

odată cu idealismul german, mai ales de Schelling. în 
pus, el moşteneşte şi contribuţia lui Duns Scot, Ockham, 
Cusanus şi Luther. Şi astfel, Hegel, speculând filosofic în 
marginea creştinismului protestant, nu avea cum să nu 
facă loc noului nimic şi noului infinit în Ontologia sa, pe 
care el o numeşte Logică. De altminteri, Hegel este explicit 
în viziunea sa. în Mica Logică din Enciclopedia Ştiinţelor 
Filosofice, el subliniază faptul că grecii nu puteau avea 
înţelegere suficientă asupra abstracţiei materiei, deoarece 
înţelegeau creaţia doar ca ordonarea haosului de către 
un Demiurg şi nu ca o creaţie a lumii din nimic, de către 
adevăratul Dumnezeu*. Fascinat de devenirea istorică. 
Hegel nu mai acordă însă atenţie problematicii speculative 
care i-a preocupat pe neoplatonicieni. Noica, lăsând la o 
parte povara absolutului, readuce în discuţie marea temă 
a Unului, dublată de ideea întrupării şi o proiectează în 
direcţia unei deveniri autogenerative. 

Este oare noul nimic al modernităţii complet absent din 
speculaţia lui Heidegger? 

Cu Heidegger, lucrurile sunt complicate şi misterioase. 
Din proiectul Dasein-ului, expus în Fiinţă şi timp, este 
exclusă raportarea firească şi cotidiană la Dumnezeu. Dar 
conceptul de lume, ce e propus prin existenţialul de bază 
al acestuia, se constituie printr-o deschidere transcendentă 
aşa de amplă încât - fapt ce se precizează în Despre esenţa 
adevărului şi Scrisoare despre umanism - nu se pronunţă, 
dar face loc posibil temei dumnezeirii (sacralităţii). Dacă 
deschiderea transcendentă a lumii este aşa de mare, de ce 
ar fi ea cantonată la o unică formă de nimic? Privind astfel, 
„nimicnicirea” pe care o aduce în discuţie orizontul morţii 
(individuale) pare mai mult un demers metodologic de 

* Hegel, Enciclopedia ştiinţelor filosofice, partea întâi, Logica, 
Ed. Academia Republicii Populare Române, Bucureşti, 1962, 
pag. 242 

introducere în problemă, decât o determinaţie exclusivă. 
Şi, dacă se acceptă că în continuu „se dă fiinţă şi timp”, de 
ce nu ar fi de acceptat şi o devenire, supusă deveninţei. 

Misteriosul demers filosofic al lui Heidegger poate că nu 
se limitează la ceea ce a spus el efectiv. Căci, Heidegger nu 
invită la suspendarea gândirii, ci la continuarea meditaţiei 
ontologice, pornind de la un nou început. 

Şi atunci, în acest „final-început” al meditaţiei adânci, 
nu şi-ar găsi oare locul şi sugestiile sau deschiderile ce 
rezultă din opera celor trei români despre povestea cărora 
a fost vorba? 

Cum se va metamorfoza lumea - înţelegerea şi 
efectivitatea lumii umane cu tot nimicul ei corelativ - în 
următorii treizeci de ani? 

Ce semnificaţii se vor acorda devenirii? 

Heidegger, deşi afirmă că e fascinat de interrelaţia 
dintre fiinţă şi timp, nu suportă ideea devenirii istorice a 
lui Hegel, în care trecutul e integrat ierarhic în prezent. în 
prezentizarea actuală a ceea ce e nou. Şi nu pare a fi fost 
dispus să-şi aplece urechea şi privirea, să mediteze asupra 
provocării conţinute în titlul tezei de doctorat a lui Noica: 
Cum e posibil ceva nou? 

Şi totuşi, „Se dă continuu fiinţă şi timp”! 

Poate de aceea, încercarea de sinteză a lui Noica, cu 
a sa deveninţă, flancată de resuscitarea problematicii 
neoplatonice a Unului, va rămâne stimulativă pentru 
gândire în această vreme „de dincolo de timp”. 

De dincolo de timpul istoric, al prezenţei omului în 
lume - pe acest pământ, în acest multivers. 

Timp ce, de fapt, s-a încheiat. 

Aşa cum ne anunţa Cioran. 

Dar, oare, privind în cioburile oglinzii sparte a timpului 
tradiţional, în ce alte universuri sau multiversuri nu e gata 
să plonjeze acest om? 

Anexa II 

Dumnezeul absolut al creştinismului şi 
lumile multiple 

Cioran, referindu-se la Eliade în Exerciţii de 
admiraţie, aminteşte de articolul „Omul fără destin” 
pe care acesta îl scrisese în tinereţe, în care îi făcea 
reproşuri pe tema că nu e în stare să se identifice cu 
nimic, că vrea să fie totul din neputinţa de a fi ceva, 
că este, pe scurt, „ incapabil de fanatism, de delir, de 
« profunzime », prin care înţelegeam facultatea de a te 
consacra unei manii şi a persevera în ea... îi reproşam 
că nu-şi limitează interesul la India; credeam că India 
poate, cu succes, să ţină loc de orice”.* 

Dacă cineva ar relua, ca exerciţiu, reproşul lui Cioran, 
ar putea fi nemulţumit, să zicem, de faptul că Eliade nu 
şi-a consacrat toate energiile intelectuale unei singure 
teme din istoria religiilor, cum ar fi cea a monoteismului. 
Sau, şi mai precis, a monoteismului creştin, a constituirii 
sale şi a plenitudinii ontoteologice la care a ajuns în 
perioada scolastică şi a misticii renane. Dar, pentru un 
astfel de proiect, ar fi fost nevoie de o strânsă colaborare 
între Eliade şi Noica; precum şi o participare asiduă a 
lui Cioran. Vom încerca să schiţăm proiectul unui astfel 
de demers. 

Finalul culturii occidentale, ce s-a consumat la sfârşitul 
secolului XX cu trecerea spre postmodernism (spre 
„postistorie” comentează Cioran), are în vedere ansamblul 
acestei culturi, care începe odată cu emergenţa filosofiei, 
ştiinţei şi artei greceşti. Husserl este cât se poate de explicit 

* Ed. Humanitas, Bucureşti, 1993, pg. 120. 

în această problemă, punând întreaga epocă sub semnul 
raţionalismului. * 

Privită astfel, perioada creştinismului Evului Mediu 
şi al scolasticii ar fi o simplă întrerupere temporară şi 
accidentală a unei direcţii ce se stabilise deja. Se poate oare 
rămâne la o astfel de interpretare? 

în primul rând trebuie să ne reîntoarcem la miracolul 
grecesc, cu filosofia sa în centru, care nu poate fi înţeles în 
afara descendenţei sale dintr-o lume umană culturală care, 
la fel ca oricare alta din acea vreme, venera zeii. îi venera 
prin ritualuri, aducându-le ofrande şi reprezentându-şi 
lumea şi fiinţele lor, cuprinse în naraţiuni mitice. Ceea 
ce s-a produs atunci, în vremea grecilor - argumentează 
Eliade - este trecerea în prim-plan a Zpgos-ului narativ. 

Logos -ul mitic - mitologia - pierde acum suportul de 
credinţă, şi astfel valenţa transcendentă a zeilor din povestea 
ce-i purta. A zeilor, care condiţionau realitatea. Explicaţiile 
pentru ceea ce se întâmplă şi controlul situaţiilor, al 
evenimentelor lumii, sunt acum căutate raţional, la nivelul 
fisis-u\u\ („ce creşte şi se dezvăluie din sine” formulează 
Heidegger); şi a spontaneităţii psihismului uman, dotat cu 
nous şi logos. Desinvestirea ontologică a supranaturalului 
sacral, şi înlocuirea sa cu ceva ce ţine de filosofie şi ştiinţe, 
se încheie odată cu impunerea creştinismului. Creştinism 
care, în majoritatea coordonatelor sale, este similar cu 
orice religie tradiţională. Ceea ce se petrece în Renaştere 
şi după e repetarea procesului ce s-a realizat exemplar în 
perioada greco-romană. Adică, aceeaşi mutaţie dinspre 
învestirea ontologică preeminentă a sacralităţii, cu toate 
valenţele sale explicativ cauzale pe care un Dumnezeu 

* Edmund Husserl susţine acest punct de vedere atât în Criza 
ştiinţelor europene şi fenomenologia transcendentală 
(Ed. Humanitas, Bucureşti, 2011) cât şi în Criza umanităţii 
europene şi filosofia, Ed. Paideia, Bucureşti, 1997. 

absolut le poate oferi, în favoarea finisului şi umanului. 
Reluarea legăturii cu ştiinţele şi artele antice, cu ceea ce se 
obţinuse în Antichitate ca având statut de ştiinţă raţională 
şi se manifestase ca artă (legătură ce nu a fost nicicând 
complet întreruptă), şi-a avut şi ea, desigur, rolul ei. Dar, 
nu trebuie ignorat faptul că, sacralitatea care e desinvestită 
în Renaştere, are şi alte caracteristici decât cea din care se 
desprinsese cultura raţionalistă a antichităţii, cu filosofia şi 
ştiinţele ei. Monoteismul creştin se caracteriza printr-un 
statut ontoteologal aparte, aureolat fiind de caracteristica 
de absolut. Concept la care contribuise în mod substanţial 
însăşi filosofia grecilor. Dar, care lipsea din vocabularul 
conceptual al acestora. 

Dumnezeul creştin, considerat ca zeu unic suprem, 
are un caracter fiinţial transcendent ce coboară din 
Dumnezeul ebraic. Caracteristicile lui Iahve îl diferenţiază 
deja de toţi ceilalţi zei*. Nu doar că e un zeu uranian şi unic, 
care creează lumea din nimic, prin decrete divine. Dar e 
şi un zeu care se implică în istorie. în istoria poporului 
pe care şi l-a ales, cu care comunică nemijlocit, pe care-1 
pedepseşte şi îl răsplăteşte. Şi, în plus, e un Dumnezeu 
în afara oricărei determinaţii ontologice precizabile. în 
afară de acea misterioasă formulare transmisă lui Moise: 
„sunt cel ce sunt”. Sinteza creştină adaugă profilului 
ebraic dogma trinităţii şi situaţia întrupării în omul 
istoric Iisus din Nazaret. întruparea deschide participarea 
omului la dumnezeire („trinitatea se află în străfundurile 
conştiinţei fiecărui om”, va formula Augustin), deschizând 
dimensiunea subiectivităţii conştiinţei. Pe lângă patronarea 
istoricităţii, Dumnezeul creştin întăreşte orientarea spre 
viitor a existenţei umane, prin viziunea escatologică. 

Transcendenţa trinităţii este şi o idee profund 
speculativă ce poate fi asociată cu preocupările filosofiei 

* A se vedea Chenarul 11. 

greceşti privitoare la relaţia între unu, multiplu şi fiinţă. 
Creştinismul preia şi transfigurează însă religios dogmatic 
şi alte teme ale filosofiei greceşti. Pneuma stoică alimentează 
acum Sfântul Duh, iar logos-ul, misteriosul logos ce a 
străbătut întreaga gândire filosofică greacă, este asimilat 
şi el, prin apostolul Ioan, devenind una din ipostazele sau 
persoanele noului Dumnezeu. 

O temă majoră a filosofiei greceşti a fost cea a temeiului 
(i arhe ) şi a determinaţiilor fiinţei fiinţărilor. Cât priveşte 
arhe -ul Dumnezeului creştin, acesta este insondabil şi 
nu poate fi conceput, el nederivând din nimic (nu are 
genealogie) şi fiind cauza creatoare (din nimic) a tot ceea 
ce este (a fost şi va fi). Determinaţia sa specifică ajunge să 
fie, însă, aceea de absolut. 

Absolutul înseamnă: suprem, perfect, dar şi prin sine 
(kat auto, sineitate). Absolutul absoarbe un anume pol 
extrem prin care fusese caracterizată fiinţa de filosofia 
greacă, însumând supracategoriile de infinit şi de eternitate, 
dar şi pe cele de unu şi tot, reunite, de data aceasta, astfel 
încât învăluie începutul şi sfârşitul. Dumnezeul creştin 
este alfa şi omega. Fiind absolut, acestui Dumnezeu nu-i 
lipseşte nimic (fapt ce a susţinut argumentul ontologic a 
lui Anselm), nefiind însă caracterizabil prin categoriile 
ce pot fi rostite despre creaturi, aşa cum sunt cele 
aristotebene. Chiar şi genurile supreme ale lui Platon nu-1 
pot caracteriza, fiind dincolo de panteleos on. Având o 
astfel de poziţionare şi fiind plasat în zona transcendentă 
a sacralităţii, determinaţia de fiinţă nu-i poate fi atribuită 
pur şi simplu, ci doar printr-un exces paradoxal. Deci, 
fiind creator de fiinţă, Dumnezeu e o fiinţă suprafiinţială, 
supraesenţială, un întuneric supraluminos etc. Esenţialul 
ontologiei antice este subordonat acestui Dumnezeu, 
identificat acum prin expresia medievalo-latină de 
absolut, care nu are echivalent în greacă. Şi pentru care, 

supracategorii ca cele de unu şi eternitate, nu se confundă 
integral cu determinaţia de fiinţă, ci i se alătură. Astfel 
încât, la un moment dat, dimensiunea Dumnezeirii va 
integra şi neantul. 

Toate aspectele menţionate se plasează ca un fundal, ca 
o zonă de referinţă sau ca un criteriu din umbră, pentru 
cine va încerca de acum încolo, adică începând din 
Renaştere, să speculeze ceva în domeniul filosofiei, inclusiv 
al ontologiei. Deasupra şi în spatele a orice, stă acum 
Dumnezeul absolut, autodeterminat şi liber, care nu poate 
fi înţeles după canoanele raţionalităţii umane. Privind 
astfel, raţionalitatea, pe care o dezvoltă modernitatea 
Europei, nu se află într-o simplă continuitate liniară cu cea 
a gândirii antice, aşa cum opina Husserl. Chiar şi pentru 
ştiinţe, epoca culturii spirituale a scolasticii şi a misticii 
renane din secolului XIII nu poate fi ignorată sau „sărită”, 
ca şi cum nu ar fi existat. Mai ales că, în acelaşi secol, 
cultura Europei a asimilat şi matematica indiano-arabă, 
cu al său zero - necunoscut grecilor şi latinităţii - care 
face posibile numerele negative, iraţionale şi imaginare. 
Ontologia modernităţii Europei rămâne astfel definitiv 
marcată de acel răscolitor şi zbuciumat spiritualiceşte secol 
al XIII, când s-au definitivat contururile Dumnezeului 
absolut. O exemplificare a acestei mutaţii în gândire, în 
care se plasează de acum încolo speculaţia filosofică, o 
poate reprezenta vechea temă a Unului multiplu, pe care o 
întâlnim, printre filosofi, încă la Heraclit. 

în noul context al religiei creştine apare problema 
creării lumii din nimic. Fapt ce se articulează şi cu crearea 
timpului, căci înainte ca lumea să fie creată - argumentează 
Augustin - nu exista nici timp. încă de la începutul 
afirmării creştinismului, pe vremea în care încă înflorea 
neoplatonismul lui Plotin - care pune în vârful ierarhiei, 
dincolo de fiinţă, pe Unu - un coleg de-al acestuia la 

şcoala lui Saccas, creştinul Origene*, a ridicat problema 
dacă Dumnezeu a creat o singură lume sau mai multe. El 
argumenta astfel: 

„...este absurd să ne închipuim un Dumnezeu veşnic 
inactiv... Este adevărat că Facerea conferă lumii în 
care trăim un început... dar lumea noastră nu este 
nici prima, nici ultima. înainte de ea au fost altele; şi 
vor mai fi altele după distrugerea ei finală, şi aşa mai 
departe, la nesfârşit... Din fragmentele lumii noastre 
distruse, Dumnezeu va face alta, iar după aceasta va mai 
face altele, a căror istorie va depinde, pentru fiecare, de 
hotărârile libere ale fiinţelor raţionale cuprinse în ele.” 

Viziunea lui Origene este coerentă cu înţelegea lui 
Dumnezeu ca absolut, creator şi atoate capabil. Dar ea e 
încă tributară viziunii filosofiei greceşti care adoptase 
concepţia circulară a mitului veşnicei reîntoarceri, 
comentată de Eliade; şi care fusese încorporată de stoicism. 
Magnitudinea absolută a „Dumnezeului - Unu”, nu e aici 
contrazisă de multitudinea universurilor create. Dar din 
punct de vedere dogmatic creştin, apar, totuşi, o serie de 
probleme legate de întrupare şi mântuire. Motiv pentru 
care tema a fost părăsită, atât atunci, cât şi mai târziu. 
Multă vreme s-a rămas la ideea creării unei singure lumi, 
cea a noastră. 

Ideea multiplicităţii lumilor create de un Dumnezeu 
unic şi atotputernic, reapare spre finalul perioadei în care 
Dumnezeul creştin se afirmă ca absolut, dominant în 
cultură, la capătul scolasticii, în preajma Renaşterii. Acum, 
la cumpăna dintre secolele XIII-XIV, după ce problematica 
relaţiei dintre Dumnezeu şi fiinţă ajunsese în centrul 
dezbaterilor ontoteologice de exemplu prin Toma dAquino 

* Etienne Gilson, Filosofia în Evul Mediu, Ed. Humanitas, 
Bucureşti, 1995. 

şi Dietrich din Freiburg, apar două direcţii ale spiritualităţii. 
Una din ele e centrată de mistică şi se desfăşoară sub 
patronajul lui Albert cel Mare, până la Meister Eckhart. 
Ea se va orienta spre problematica specifică Dumnezeului 
absolut, lăsând la o parte multiplicitatea lumilor. Cealaltă se 
îndrepta, odată cu Ockham, tocmai spre această pluralitate 
a celor ce sunt, a creaturilor. Realităţi care se certifică 
prin evidenţă intuitivă şi perceptivă, dar care îndreaptă şi 
logos -ul uman spre speculaţii în domeniul multiplicităţii şi 
diversităţii lumii. Reluarea gândirii raţional speculative, pe 
care o susţine această ultimă orientare a spiritului, face ca 
problema multiplicităţii lumilor să reapară. Ea va dăinui 
peste 300 de ani, până la idealismul german. 

Oricum, în scrierile lui Ockham putem găsi următoarele 
rânduri:* 

„...fără a vorbi de eretici, dintre care unii au afirmat 
pluralitatea esenţelor divine, ne putem întreba de ce 
nu ar exista şi alte lumi, care să aibă, fiecare, propria sa 
cauză şi prin urmare, propriul său Dumnezeu. Supoziţia 
e cu atât mai firească cu cât, aşa cum sunt de părere chiar 
teologii. Puterea divină nu s-a epuizat prin crearea unui 
univers, ea ar putea deci să creeze încă unul sau mai 
multe altele; putem deci concepe mai multe lumi, deci 
mai mulţi Dumnezei... dar... e mai bine să afirmăm 
unitatea”. 

în raţionamentul lui Ockham, lumea e solidară cu 
Dumnezeul său. Atunci însă, odată cu multiplicitatea 
lumilor, ar urma mai multe întrupări de tipul celei a lui 
Iisus. Ihomas Paine se întreba mai târziu: „Să presupunem 
(oare) că fiecare lume din creaţia fără margini are o Evă, un 
măr, un şarpe şi un Mântuitor. Se încarnase oare a Doua 
Persoană a Trinităţii pe nenumărate planete, pe rând sau 

* E. Gilson, op. cit. 

numai în partea noastră de univers, agenţi morali aveau 
nevoie de mântuire?” Astfel de controverse au existat cel 
puţin la începutul secolului al XVII-lea iar Canpanella se 
referă la ele în Apologia pro Galileo. Speculativ, nu era 
imposibil să se ajungă la ideea unui Dumnezeu matricial 
şi absolut care să stea în spatele tuturor lumilor şi al 
mântuirii lor; la fel cum speculaţia mistică a condus la 
idea de Deitate, plasată deasupra Dumnezeului creaţiei. 
Dar dogmatica începuse acum să se preocupe mai puţin 
de puterile acestui Dumnezeu, cât de problemele pe care 
le ridică însăşi creaţia. De aceea, Ockham invită gânditorul 
să renunţe de a se aventura pe un astfel de drum. Ceea ce, 
din punct de vedere teologic, s-a şi realizat. Fără a bloca 
însă speculaţia asupra multiplicităţii lumilor. 

Pe măsură ce ne apropiem de Renaştere şi intrăm în 
această răscolitoare epocă a culturii occidentale, plină de 
noutăţi, tema multiplicităţii lumilor locuite de fiinţe raţionale 
se amplifică. Ea se desfăşoară într-o paradigmă ce acceptă 
crearea unei mulţimi de lumi şi fiinţe raţionale ordonate 
ierarhic, în funcţie de gradul lor de perfecţiune fiinţială. 
în secolul XVI putem citi în Cusanus*: 

„...presupunem că există tot atâtea lumi parţiale 
care compun acest univers câte stele există, care sunt 
nenumărate... şi că toate sunt locuite” 

„...de vreme ce Dumnezeu produce naturi având 
grade diferite de existenţă, există locuitori în orice 
parte a cerului. Pământul e locuit probabil de fiinţe 
mai neînsemnate decât cele ce trăiesc pe alte planete... 
(totuşi, aceeaşi natură generică) o au şi locuitorii 
celorlalte stele, deşi de o specie diferită...” 

Opera lui Cusanus era una speculativă, ontoteologică, el 
nefiind un savant cercetător. Cel mai fervent propagator al ideii 

* Levojoi, Mare lanţ al fiinţei, Ed. Humanitas, Bucureşti, 1997 

multiplicităţii lumilor locuite de fiinţe raţionale a fost, în epocă, 
Giordano Bruno, care, alături de Palingenius, poate fi considerat 
principalul reprezentant al universului descentralizat, infinit şi 
infinit populat. Merită să observăm că cei trei mari astronomi 
ai vremii - Tycho Brache, Keppler, Galilei - au respins, cel puţin 
în aparenţă, doctrina infinităţii şi a pluralităţii lumilor. Dar ei 
au acceptat ipoteza pluralităţii planetelor locuite, în sistemul 
nostru solar, de către fiinţe cu grade diferite de perfecţiune. 
Atitudinea ştiinţific observaţională e prezentă la aceştia. Astfel, 
Galilei se exprimă precaut. 

„Când se pune întrebarea dacă, în cazul în care există 
locuitori pe lună, aceştia sunt la fel ca cei de pe pământ 
sau poate diferiţi de ei... Nu avem nicio observaţie 
sigură ca să decidem asupra acestei chestiuni.. 

Citatele s-ar putea înmulţi. Omul de pe lună şi locuitorii 
similiumani ai altor planete devin subiecte de discuţie în 
saloanele mondene şi eroi în schiţele literare ale vremii. 

Voltaire scrie Micromegas iar Fontanelle elaborează, 
spre deliciul doamnelor savante „Discurs despre pluralitatea 
lumilor”. Tema devine un loc comun în mediile culte, astfel 
încât nu i se poate sustrage nici tânărul Imanuel Kant, pe 
vremea în care-şi dezvolta ideile cosmogonice. El scrie:* 

„Natura omului ocupă intr-un fel treapta de mijloc în 
Scala Fiinţei - la distanţă egală de cele două extreme. 
Chiar dacă existenţa sublimelor clase de fiinţe raţionale 
care locuiesc pe Jupiter şi Saturn îi stârnesc invidia şi 
îl umilesc dându-I sentimentul propriei inferiorităţi, el 
îşi poate regăsi mulţumirea şi satisfacţia întorcându-şi 
privirea către acele ranguri inferioare care locuiesc 
pe planetele Venus şi Mercur şi sunt mult inferioare 
perfecţiunii naturii umane”. 

* Levojoi, op. cit. 

Faptul că, în fundalul filosofiei sale, Kant a avut în 
vedere, multitudinea posibilă a fiinţelor raţionale, în variate 
lumi, face mai de înţeles de ce sintagma sa „valabil pentru 
orice fiinţă raţională finită posibilă”, se repetă aproape 
stereotip în Critica Raţiunii Pure. Totuşi, pe vremea lui 
Kant tema lumilor multiple locuite de fiinţe raţionale nu 
mai avea intensitatea din vremea lui Giordano Bruno. Ea 
diminuează în paralel cu treptata eclipsare a dimensiunii 
de absolut a Dumnezeului creştin. 

Lumile multiple şi locuitorii lor similiumani au ieşit 
temporar din scenă în cultura europeană, odată cu 
idealismul german, cu Hegel, cu evoluţionismul şi cu 
istorismul optimist al secolului al XlX-lea. Din ecloziunea 
acestei idei, în vremea postrenascentistă, se depune însă, 
în aria filosofiei, o idee adâncă: prefigurarea logicii lumilor 
posibile a lui Leibnitz. 

Ideile profunde se nasc greu şi nu pier uşor. Astfel încât, 
în a doua jumătate a secolului XX, la sfârşitul culturii 
occidentale tradiţionale, pe vremea lui Cioran, Eliade şi 
Noica, apare nu doar moda vizitării pământului de către 
extratereştri, ci şi teza astrofizicii privitoare la principiul 
antropic. 

Suntem în faţa unei mari probleme filosofice, pe care 
Noica a condensat-o în conceptul deveninţei. 

Anexa III 

Fiinţă şi Unu în mistica renană 

în capitolul IV din cartea sa de tinereţe Lacrimi şi sfinţi, 
Cioran expune condiţia tradiţională a fuziunii mistice cu 
Dumnezeu, trăire de care el se simte frustrat. Prezentarea 
poate fi rezumată astfel: 

Misticul se apropie treptat de Dumnezeu prin 
desprinderea progresivă de tot ceea ce e lumesc şi vital, 
izolându-se - de obicei în mănăstire - şi rugându-se fără 
încetare Dumnezeului pe care-1 adoră. E invocat Sfântul 
Ioan al Crucii care vorbeşte despre „apetitio de Dios”. 
Ajungând tot mai aproape de Dumnezeu, misticul se topeşte 
în el, se pierde în infinitul şi nediferenţiatul dumnezeesc, 
devine una cu Dumnezeu, „devine Dumnezeu”. Sufletul, 
ajuns în extaz, e inundat de plenitudine fiinţială, de fericire 
şi infinit. în izolarea sa el se află singur. Dar nu singur cu 
Dumnezeu, ci „singur în Dumnezeu”. Sfântul Ioan al Crucii 
denumeşte această stare: soledad en Dios. Ce se întâmplă 
în continuare nu putem şti. Vagile aluzii ale misticilor 
amintesc totuşi despre pierderea în El ca de o anulare a 
individualităţii, trimiţând spre vid şi neant. Dar, în plină 
trăire pozitivă: o bucurie infinită. 

Cioran aduce apoi în discuţie o situaţie alternativă 
faţă de această clasică înfăţişare a lui „soledad en Dios”. E 
vorba de condiţia „părăsirii în El”. „A te simţi adică izolat, 
stingher prin Sahara divină”, formulează Cioran. Ni se 
spune că astfel de singurătăţi „nasc în pasiunile mistice fără 
o aderenţă ultimă la Dumnezeu”. 

Apare, acum, şi o problemă care nu există pentru cei 
care, după intrarea în Dumnezeu, „se abandonează erotic 
acestui sfârşit triumfător”. Şi anume întrebarea: ce începe 

după Dumnezeu? Singurele lucruri care sunt sugerate de 
Cioran ca răspuns la întrebare, ţin acum de o „alunecare 
din timp”, însoţită de o senzaţie de iresponsabilitate intensă 
până la chin, ce te face indiferent nu doar la creatură ci 
şi la creator. Comentariile destul de confuze, făcute în stil 
poetic, ne permit totuşi să întrevedem pustiul glacial, pe 
care-1 va descrie Cioran mai târziu, atunci când va aborda 
însăşi „căderea sa din timp”, în cartea Căderea în timp. 

Problema lui Cioran ne trimite înapoi, la perioada 
în care, spre sfârşitul scolasticii, ontoteologia creştină 
ajunge la apogeu prin mistica renană. Atunci s-a iniţiat 
un vocabular esenţial pentru caracterizarea în epoca 
modernităţii a psihismului uman ca eu conştient, ca sine 
subiectiv şi intenţional. 

Mistica renană se constituie în secolului XIII în jurul 
personalităţii lui Albert cel Mare, care a fost, în acelaşi 
timp, maestrul lui Toma dAquino şi al lui Meister Eckhart. 
Ea dezvoltă orientarea spre viaţa beatifică obţinută prin 
replierea pe sine şi prin orientarea contemplativă spre 
Dumnezeu, în interioritatea propriului suflet. O astfel de 
derulare a vieţii psihice are o îndelungată tradiţie în istoria 
religiilor şi mai ales în creştinism. Dar, fireşte, atenţia 
pentru interioritatea propriului psihism s-a manifestat şi 
în istoria filosofiei. 

Ideea replierii pe sine, pentru a adânci cunoaşterea 
filosofică, se lansează odată cu sloganul lui Socrate 
„cunoaşte-te pe tine însuţi”; ea este prezentă în stoicismul 
târziu prin recomandarea „grijii faţă de sine”, ca sarcină a 
înţeleptului.* 

Atitudinea capătă pregnanţă în neoplatonism, atât prin 
structura doctrinei, cât şi prin experienţele personale 
ale lui Plotin, care petrecea mult timp în stări de extaz. 

* A se vedea: Michel Foucault, Hermeneutica subiectului, 

Ed. Polirom, Iaşi, 2004. 


300 



Neoplatonismul lui Plotin, care susţine triada ierarhnică 
Unu - Nous (gândire, intelect, minte) - Psiche, îndeamnă 
oamenii să privească nu spre exterior, ci spre şinele lor 
lăuntric. Pentru a studia „nous-ul divin”, trebuie să studiem 
propriul nostru suflet, în care, îl putem sesiza intr-un 
moment de inspiraţie. Plotin scrie în Eneade: 

„Cei posedaţi şi inspiraţi în chip divin ştiu intr-un fel 
că în ei se află ceva ce-i depăşeşte, dar nu pot spune ce 
e acel ceva... când ajungem la nous-ul nostru în stare 
pură, vedem miezul lăuntric al nous-ului divin, cel care 
zămisleşte Fiinţa şi toate cele de acest ordin; dar totodată 
simţim că el este diferit de toate acestea, că este mult mai 
înalt şi mai nobil decât tot ce cunoaştem ca Fiinţă, că 
este mai presus de cuvânt, înţelegere şi simţire, izvorâte 
din el, dar cu care el nu se confundă”.* 

Argumentele doctrinar creştine s-au conturat însă 
odată cu Augustin, prin formularea: Dacă omul e făcut 
după chipul şi asemănarea lui Dumnezeu, a te cunoaşte 
pe tine însuşi, aşa cum îndeamnă Socrate, înseamnă a te 
cunoaşte prin amintirea acestui Dumnezeu trifiianţial, 
ce se află în adâncul sufletului nostru, (abdidum mentis). 
Iar drumul spre acest adânc ni-1 arată mintea (mens, 
intelectul) care e capul sufletului. în plus, Dumnezeul din 
adâncul sufletului nostru este, ca şi Dumnezeul creştin cel 
adevărat, triontic, adică constituit din cele trei persoane ale 
sale, care comunică între ele şi se iubesc fără încetare din 
eternitate, prin perihoreză. în viziunea lui Augustin, odată 
cu Dumnezeu, noi vom găsi, în adâncul sufletului nostru 
şi iubirea creştină. 

în secolul al XlII-lea, Albert cel Mare realizează o 
sinteză, în contextul întâlnirii dintre cele trei mari religii 

* Citatul este după Bertrand Russel, Istoria filosofiei 
occidentale, Ed. Humanitas, Bucureşti, 2005. 

ale cărţii (iudaism, creştinism, islamism) cu peripatetismul 
şi neoplatonismul Unului, receptat atât direct cât şi prin 
filieră creştină şi arabă*. Acest proces nu poate fi urmărit 
în acest text astfel încât e amintită doar ambianţa în care el 
s-a desfăşurat. Pe linie directă se poate include şi Cartea 
despre cauze; dar mai ales traducerile, recente în epocă, din 
Produs. Prin arabul Avicena e asimilat atât peripatetismul, 
cu distincţia dintre intelectul posibil (individualizat) şi 
intelectul agent, cât şi un anumit neoplatonism al ofertei, 
ce răspunde intenţionalităţii şi strădaniilor psihismului. 
Neoplatonismul creştin e asimilat prin Dionisie (Pseudo 
Dionisie Areopagitul) şi, mai ales, prin Augustin, împreună 
cu întreg efortul de sinteză filosofică şi teologică pe care le 
relevă aceşti doi piloni ai dogmaticii creştine. 

Demersul de cunoaştere a lui Dumnezeu în adâncurile 
memoriei pe care-1 invocă Augustin, este în primul rând 
un demers intelectual. Uniunea mistică e de ordin noetic 
„unitio intelectiva”. 

în marginea acestei uniuni beatifice intelective se 
desfăşoară întreaga mistică renană patronată de Albert 
cel Mare. Cu specificarea că Dumnezeul avut în vedere nu 
se suprapune cu fiinţa. Dimpotrivă, fiinţa fiind specifică 
în primul rând creaturii, relaţia lui Dumnezeu cu fiinţa 
devine o problemă. 

în continuare vor fi invocaţi pe scurt trei din 
reprezentanţii acestei mişcări**. 

- Hugo Ripelinus din Strasbourg este cunoscut prin 
lucrarea sa Conpendium Teologica Veritas compusă 

* E. Gilson, op. cit. 

** Alain de Ribera, Mistica renană, Ed. Amarcord, Timişoara, 
1997, Trimiterea la cei trei nu poate expune comprehesiv 
doctrina pe care o reprezintă, fiind menţionate câteva 
idei 9 după autorul menţionat) ce mi s-au părut utile în 
comentariul pe care îl desfăşurăm. 

între 1260 şi 1268 şi considerată un fel de sinteză a gândirii 
albertiene. 

Dintre numele lui Dumnezeu sunt reţinute doar 
două: Fiinţa, ce-1 defineşte în sine însuşi; şi Binele, ce 
defineşte creaţia sa, prin emanaţii. Dumnezeu, fiinţa sa 
adevărată, e fiinţa desăvârşită, care este Unul şi Totul, alfa 
şi omega. Dumnezeu e singurul Unu, datorită simplicităţii, 
imutabilităţii şi singularităţii sale. Fiinţa adevărată a lui 
Dumnezeu nu conţine nimic altceva decât pe sine însuşi. 
El este el însuşi, nu are cauză, este Şinele său (s. n.). Deci, 
nu este nici propria sa cauză ( causa sui). Dar, în însăşi 
unicitatea singurei Fiinţe, rezidă principiul productivităţii 
sale: „Unul se zămisleşte pe sine însuşi în sine însuşi, şi ca el 
însuşi în care se continuă şi revine la el... Dumnezeu tatăl 
naşte din sine însuşi un alt el însuşi, care este asemănător cu 
el dar în acelaşi timp altul, pe Fiul, cum zice. Augustin”. 

în afara acestei naşteri prin care rămâne în sine însuşi, 
prin lumina intelectului să divin, se ajunge la crearea lumii, 
pe calea emanaţiilor. Primul lucru creat astfel este Principiu 
ca fiinţă (a lumii), temeiul tuturor lucrurilor. 

în plan fiinţial, Dumnezeu este în întregime lăuntric; 
dar tot în întregime, El este şi în afară. El e pretutindeni şi 
nicăieri. 

înomenirea lui Christos este punctul care marchează 
încheierea emanaţiei divine şi a coborârii Sale în creatură; 
dar şi începutul urcării creaturii către unirea beatifică.* 

- Dietrich din Freiburg acordă o atenţie deosebită 
intelectului, prin care omul se aseamănă cu Dumnezeu 
(care e în primul rând intelect şi nu fiinţă). Gândirea 
interioară străluminează adâncurile tainice ale sufletului, 
mai profund decât nivelul memoriei (pe care-1 invocase 

* Se poate remarca cum Hugo Ripelius edifică Şinele la un 
nivel suprem şi cum configurează replica unică a Unului, 
temă pe care o va relua Noica. 

Augustin). Adică, până la un punct de maximă interioritate, 
unde poate intra în contact direct, nemijlocit cu Dumnezeu, 
cu Intelectul divin. Dietrich introduce noţiunea de „fiinţă 
concepţională”, care e, deopotrivă, subiect cunoscător şi 
subiect cunoscut. El nu doar cunoaşte, ci este la rândul său 
cunoscut. Este act de gândire şi conţinut de gândire. Fiinţa 
concepţională nu se gândeşte pe sine în mod direct; ea se 
cunoaşte pe sine prin gândirea altuia. Adică prin gândirea 
celui pe care tocmai îl gândeşte, reîntorcându-se astfel 
asupra sa însăşi şi cunoscându-şi principiul. Ea se cunoaşte 
pe sine transsubiectiv, avându-l ca referenţial pe Dumnezeu, 
ca instanţă absolută. Intelectul lui Dietrich nu e doar o 
gândire a gândirii în sensul lui Aristotel ci o gândire a unei 
Gândirii din alt nivel ontologic. Intelectul agens al omului 
este imaginea lui Dumnezeu din străfundul sufletului; 
adică, într-un sens, conştiinţa fiinţei. Intelectul agens, 
purcede de la Dumnezeu şi conţine în extensia sa toate 
fiinţele în acelaşi fel ca raţiunea divină. Cunoscându-se pe 
sine, el nu trece de la el în lucru, la alţii, întrucât el cunoaşte 
toate fiinţele cunoscute Principiului printr-o unică intuiţie, 
şi, prin aceasta, purcede el în fiinţă.* 

- Meister Eckhart. Ca toată şcoala mistică renană, 
Eckhart aşază beatitudinea în cunoaştere. Intelectul 
caracterizează şi omul, şi divinitatea. Intelectul este 
templul lui Dumnezeu, în care Dumnezeu trăieşte cu 
adevărat singur, în sine însuşi, cunoscându-se pe sine. Prin 
intelect, Dumnezeu se autorevelează şi se răspândeşte pe 
sine în toate lucrurile. Intelectul agens, la fel ca la Dietrich, 
este imaginea lui Dumnezeu şi modelul tuturor fiinţelor. El 
cunoaşte toate lucrurile în esenţa lor şi se cunoaşte pe sine. 

* Dietrich din Freiburg abordează pe lângă numeroase teme 
de actualitate o speculaţie ce ar putea fi considerată ca 
punctul de plecare al intersubiectivităţii transcendentale din 
fenomenologia lui Husserl, întemeiată însă strict aprioric. 

Dumnezeul pe care Eckhart îl invocă este complex, El fiind 
indicat prin Deitate, Eu, Unu, dar şi prin Neant şi Străfund. 

Format în Dumnezeu ca intelect, sufletul este o imagine 
a lui Dumnezeu. Dar nu o reprezentare a acestuia, ci un 
mod direct de a accesa cuvântul veşnic. Unit cu Fiinţa, 
străpuns de Duhul Sfânt, intelectul depăşeşte orice mediaţie 
reprezentativă, cuprinzând Străfundul sufletului. Intelectul 
coboară până la origini, acolo unde Dumnezeu nu mai are 
nume. Sau, cum se exprimă el metaforic: coboară până 
la „măduva din care ţâşneşte gândirea”, „miez din care se 
revarsă gândurile”, „rădăcină prin care izvorăşte Bunătatea”. 

Viziunea beatifică e o absorbţie în esenţa divină. Ea e 
posibilă deoarece imaginea lui Dumnezeu e însămânţată 
în fiinţa noastră, ajungându-se, prin har, la o adevărată 
asimilare. Omul nu contemplă esenţa divină în el însuşi, 
el este imagine divină, în sens ontologic. Ajuns astfel, el nu 
mai are nimic de contemplat. E o uniune cu Dumnezeu 
în fiinţa şi neantul imaginii sale. Sufletul e absorbit de Eul 
divin, se pierde în Dumnezeu. De acum încolo urmează 
o etapă specială a „morţii sufletului, o moarte divină”, 
prin îngropare spirituală în „Dumnezeire”, înecarea 
în oceanul fără de fund al Dumnezeirii, înseamnă o 
despărţire de Dumnezeul Dumnezeu. Această „zonă 
de dincolo de Dumnezeu” Eckhart o numeşte uneori 
Dumnezeire (Deitate), alteori Eu, Neant, Unu, Străfund. 
Omul cu suflet astfel pierdut, e numit de Eckhart „om 
sărac”. Dumnezeirea stă deasupra creaţiei, a împrăştierii 
lui Unu în multiplicitatea efectelor create. Sărăcia omului 
sărac înseamnă o „străpungere” eliberatoare. El e eliberat 
de toate, capabil să primească în afara sinelui „propria sa 
fiinţă originară”. Atunci „eu sunt ca atunci când nu eram”. 

Atingerea stării beatifice în mistica lui Ekhart se 
realizează prin unirea cu Dumnezeu în chiar fiinţa 
Dumnezeiască. Omul primeşte fericirea chiar acolo unde 

Fiul a primit-o, în prima emanaţie. Locul unirii este, în 
exprimarea sa metaforic paradoxală, un „loc fără loc”, nici 
în lume, nici în afara ei, nici în timp, nici în veşnicie. Nu 
există nici un înăuntru sau in afară. Loc în care, pur şi 
simplu, izvorăşte însuşi Dumnezeu. 

Semnificaţia lui Eu nu este personală. Ea deschide spre o 
ontologie a ipseităţii. Numai Dumnezeu este, toate lucrurile 
sunt în Dumnezeu şi prin el. „Eu” desemnează fiinţa însăşi 
a adevărului divin. Eu este marca locului unirii. Precum şi 
numele unităţii lui Dumnezeu cu tot ceea ce este El. Acest 
Eu impersonal este interioritatea închisă în fiecare fiinţă. Eu 
spune că nu există separaţie între Dumnezeu şi lucruri, El 
fiind în toate lucrurile mai înainte ca acestea să fie în ele 
însele. Ca nume, Eu desemnează puritatea goală a fiinţei lui 
Dumnezeu în ea însăşi. Conversiunea spirituală tinde să se 
cufunde în acest Eu, increat şi în neantul său nenumit. 

în numeroase predici Eckhartt abandonează concepţia 
intelectualistă despre beatitudine, lăsând să se întrevadă în 
acest proces „Unu ca suflet”. Orientarea neoplatoniciană 
ar putea fi pusă pe seama lucrărilor lui Produs, tocmai 
traduse în latină la vremea sa. E adâncită acum ideea 
privitoare la „scânteia sufletului” şi abisurile acestuia. 
Eckhartt vorbeşte despre o instanţă specială, „ceva ca un 
mic castel întărit”. Acest ceva, care-1 depăşeşte deci şi pe 
Dumnezeu întru Dumnezeire (Deitate), este ceva pe care 
nici intelectul nici voinţa nu-1 pot scruta, ceva mai înalt 
decât cerul. Este „Străfundul”. „Unul mic” este fără mod 
şi fără proprietăţi, dincolo de toate numele posibile ale lui 
Dumnezeu şi de cele trei persoane ale sale. Pe acest Unu, 
aflat deasupra luminii şi a oricărei cunoaşteri şi înţelegeri, 
nimeni nu-1 poate vedea. Lumina, care e în ea însăşi, nu 
mai străluceşte. Este Unul pur, în el însuşi, la care nimic 
nu poate ajunge, desprins de orice asemănare. Unu în sine, 
care nu primeşte nimic din afară. Este Fiinţa pură. 

Termenul Unu nu-l numeşte deci pe Dumnezeu, ci indică 
doar locul unităţii de necuprins în concept şi de nenumit al 
lui Dumnezeu în Deitate. El nu dezvăluie ceva prezent. Ceea 
ce afirmă Unu este ne-antul lui Dumnezeu, ne-entitatea 
originii. Este „străfundul” necreat al sufletului. Unul din 
suflet este neantul din suflet, ceva deasupra întregii fiinţe 
create a sufletului. în Neant nu mai există niciun obiect, 
nici lumea, nici timp, nici loc. Dacă mai e intelect, el 
nu mai e în căutare, ci în nemişcare, cuprins de lumină 
strălucitoare. Adevărata lumină de nepătruns este într-o 
asemenea măsură ascunsă în ea însăşi, încât nu mai poate 
fi exprimată. 

Nicio prezenţă nu ni-1 livrează pe Dumnezeu. 
Pătrunderea în Unu ne eliberează de prezenţă.* 

Privită în ansamblu mistica renană dezvoltă o speculaţie 
ontoteologică care se organizează dincolo de relaţia dintre 
fiinţă şi timp. Timpul e văzut ca fiind specific lumii fiinţelor 
create. Omul care ajunge la viaţa beatifică tocmai prin 
extragere din lumescul temporalităţii. Problema fiinţei 
nu dispare însă cu totul în contextul acestei cufundări a 
intelectului uman în intelectul divin din care provine; 
cu care e congeneric şi care e prezent în el. în sine, 
Dumnezeu este şi El, intr-un fel, fiinţă. Dar nu numai 
fiinţă. Dumnezeu e resimţit în permanenţă şi ca Unu. Unu 
originar şi emanteist. Şi, de asemenea, El indică toposul 
Eului. Problematica de tip spaţial se desfăşoară acum mai 
preeminent decât cea de tip temporal, evenimenţial, care se 
estompează, dispărând. Ea se relevă şi ca diferenţiere între 
sine şi alteritate, ca prezenţa lui Dumnezeu pretutindeni (în 
orice sine) şi niciunde. Ghidajul luminii dispare în centrul 
acestei instanţe, din care izvorăşte; şi unde tronează un 

* Eul se defineşte la nivelul Deităţii, deasupra chiar a 
Dumnezeului tradiţional. Neantul Deităţii eckartiene ne 
apare ca cel spre care încerca să înainteze „în vid” Cioran. 


307 



„întuneric supraluminos”. Cauzalitatea şi demiurgia unui 
Dumnezeu creator al lumii din nimic sunt depăşite odată 
cu deitatea lui Eckhart, care se dimensionează şi printr-un 
insondabil neant; şi chiar „ne-unu”, meden în direcţia 
speculaţiilor lui Produs şi Damascius. 

Se poate aşadar spune că mistica renană, afirmată în 
momentul în care începea aventura filosofiei modernităţii 
europene - ce va paria pe matematizare şi empirie 
în abordarea „ştiinţifică” a fiinţărilor - pune bazele 
conceptuale a ceea ce la Kant se va afirma ca instanţă a 
„eul conştient”, dotat cu o capacitate de sinteză apriorică 
transcendentală. Heidegger, în reflecţia sa asupra 
Dasein-ului, bazându-se în mare măsură pe fenomenologia 
lui Husserl dar despărţind fiinţa de fiinţări, aparent ignoră 
această moştenire speculativă. Totuşi, el sfârşeşte prin a 
constata că fiinţa şi timpul „se dau” (Es gibt ) dintr-o sursă 
misterioasă. Noica, însă, deşi pleacă în Ontologia sa de la 
fiinţările intramundane, o va invoca destul de transparent. 
Căci Unul cu unică distribuţie indiviză, Unul întrupat, 
trimite tocmai în direcţia speculativă menţionată, invitând 
la reluarea şi continuarea ei în noile condiţii mundane ale 
omenirii actuale. Şi poate că o astfel de speculaţie merită 
să nu fie uitată, mai ales în prezent, când suntem provocaţi 
de problematica Bing Bang-ului, a singularităţilor cosmice, 
a „vidului excitat cuantic”, plasat parcă dincolo de timpul 
cosmosului. Iar principiul antropic ne invită să regândim 
lumile multiple, a căror imaginare a fost stimulată tocmai 
de omnipotenţa Dumnezeului absolut al creştinismului. 

Păţania lui Cioran, cu a sa Cădere din timp, poate că va 
fi plină de învăţăminte. 

Anexa IV 

Provocarea limbajului 


Constantin Noica şi-a elaborat gândirea ontologică 
mizând, într-o importantă măsură, pe valenţele unor 
expresii româneşti greu traductibile în alte limbi, aşa 
cum ar fi prepoziţia „întru”, expresiile modale: „n-a fost 
să fie”, „era să fie”, „a fost să fie”, sau cuvântul „rostire”. De 
asemenea, pentru a ilustra principala idee a sistemului său 
ontologic, el a propus un cuvânt nou: „deveninţa”, derivat 
din devenire. Heidegger, la rândul său, a intenţionat să 
ridice la semnificaţii filosofice adânci cuvinte germane 
obscure, aşa cum erau „Gestell” şi „Ereignis”. în plus, a 
lăsat un mesaj important pentru „lumea postmodernă”: 
„limba este gazda fiinţei, iar omul păstorul său”. 

în viziunea lui Heidegger întrucât metafizica occidentală 
a uitat de întrebarea privitoare la sensul fiinţei, ar fi necesară 
o destrucţie metodică a ei, în sensul de regândire critică a 
acesteia, cu coborârea până la sursa greacă, presocratică 
a acestei întrebări. Etapele preconizate vizau analiza 
concepţiei despre timp la Kant, Descartes şi Aristotel. 
Dar se aveau în vedere şi alte aspecte ale istoriei filosofiei, 
cum ar fi modificarea de semnificaţii în ontologie ce s-a 
produs odată cu trecerea de la limba greacă la cea latină. 
Sau, particularitatea introdusă de gândirea europeană în 
abordarea fiinţei, odată cu impunerea, după Renaştere 
a polarităţii subiect/obiect.* Polaritate ce l-a condus, în 
cele din urmă, pe Kant, să interpreteze fiinţa ca „punere 

* Martin Heidegger, L’Epoque des „conceptions des mondes”, 
în Chemines qui ne menne nulles part, Ed. Gallimard, 

Paris, 1962. 

absolută”. Proiectul heideggerian se va confrunta cu unele 
dificultăţi care ţin chiar de mediul limbii, identificat de 
Heidegger drept gazdă a fiinţei. 

Omul, odată ce a depăşit perioada mitico-sacrală a 
devenirii sale şi a început să dezvolte filosofia, punându-şi 
întrebarea privitoare la sensul fiinţei, a gândit într-o 
limbă determinată, care a fost greaca. Limbă aflată într-o 
anumită fază a dezvoltării ei. Formulările greceşti îi 
apar lui Heidegger ca un model ideal, la care visează şi 
aspiră. Când propune programul „destrucţiei” metafizicii 
occidentale, filosoful din Freiburg pleacă din punctul final, 
de la momentul kantian al Dasein-ului. Care era înţeles ca 
eu conştient, ce se raportează perceptiv şi aperceptiv la o 
lume-obiect, gândită ca totalitate a fenomenelor. 

Sistemul kantian luat în considerare de Heidegger 
ca punct de plecare al analizei sale regresive, e redactat 
însă într-o terminologie negrecească, derivată din latina 
scolastică şi din limbile europene majore; acestora li se 
adaugă câteva noţiuni greceşti reinterpretate: categorie, 
idee, fenomen. Conceptul de „eu” împreună cu şinele său, 
erau deja elaborate de mistica renană. Conştiinţa reflexivă 
şi subiectivă se configuraseră însă pe parcurs, inspirate 
fiind de Reformă (Luther impune conceptul german 
de Gewissen iar Calvin pe cel de conscience). Ideea de 
conştiinţă e dezvoltată apoi de Locke („consciousness”) şi 
de Descartes (ca orientare spre subiectivitate). Varianta lui 
Kant, Bewusstsein, implică şi conceptualizarea, de către 
Leibnitz şi Wolf, a noţiunilor de percepţie, apercepţie şi 
aprioric. Se conturează astfel, pe acest parcurs postscolastic 
şi postrenascentist, o polarizarea fundamentală. Pe de 
o parte, un subiect, cu interioritatea sa subiectivă şi 
temporală comentată de Descartes. Pe de altă parte, un 
obiect al percepţiei caracterizat printr-o exterioritate 
spaţială, corporal geometrică. Ca o concluzie, Kant indică 

în comentariile sale din Critica raţiunii pure, drept sursă 
a sensibilităţii (a informaţiilor din lumea exterioară pe 
care le receptează subiectul) ceea ce se obţine intuitiv 
prin percepţie. Prin perceperea obiectului „pus” (pus în 
faţă, o-pozitiv) ca exterior. Deci, de la pozitivitatea unei 
„puneri” absolute. Heidegger insistă asupra acestui aspect 
în Problemele fundamentale ale fenomenologiei (curs 
ţinut în 1927, anul apariţiei cărţii Fiinţă şi timp). „A 
pune” este o expresie latină. Iar Heidegger atrage atenţia, 
în comentariul său nu doar asupra conceptului ca atare, 
ci şi asupra expresiei folosite în germană ca un neologism, 
„position” („Die Position eines Dinges”). Poziţia nu e însă 
un cuvânt oareşcare, ea figurând de la început printre 
cele zece categorii ale lui Aristotel. Totuşi, conceptul nu 
a fost printre categoriile aristoteliene amplu comentate, 
neputând concura de exemplu cu spaţiul (unde este?), 
timpul (când este?), sau calitatea (ce este?). Odată cu 
analiza heideggeriană a interpretării kantiene a fiinţei 
ca „poziţie absolută”, apare însă ideea că, pe parcursul 
dezvoltării speculaţiilor filosofice ale modernităţii, această 
categorie a ieşit din relativa ei mignoranţă şi s-a deplasat - 
în formularea ei latină - în prim-plan, ca „poziţie opozitivă” 
a raportării subiect/obiect. Totul se desfăşoară însă, acum, 
dincolo de perioada aurorară a filosofiei, când presocraticii 
căutau sensul fiinţei. Mai precis într-o Europă dominată 
(pe atunci) de terminologia latină postscolatică. De 
aceea devine incitant să se aplice acestui concept metoda 
fenomenologico-semantică prin care însuşi Heidegger a 
analizat concepte greceşti ca ousia, eidos - ideia, logos, fisis 
etc. într-un astfel de demers se poate include şi perspectiva 
prin care Wittgenstein a luminat importanţa „jocurilor 
lingvistice”. 

Chenar 32 


Heidegger şi interpretarea fiinţei ca „poziţie absolută” 

în Probleme fundamentale ale fenomenologiei 

Heidegger scrie: 

„Filosofiae ştiinţa despre fiinţă. Toate ştiinţele nefilosofice 
au ca temă fiinţarea, şi anume în aşa fel, încât ea este dinainte 
dată ca punere. Fiinţarea e pusă în prealabil de către ştiinţe, 
ea este pentru ele un „positum”. Toate propoziţiile ştiinţelor 
nefilosofice, chiar şi cele ale matematicii, sunt propoziţii 
pozitive, De aceea vom numi toate ştiinţele nefilosofice 
ştiinţe pozitive”, (pg. 39) 

în continuare, Heidegger, analizând aserţiunea lui Kant, 
„fiinţă nu e un predicat real”, arată că pentru filosoful din 
Konigsberg, fiinţa echivalează cu punerea, cu poziţia a ceva 
în general. Pe când existenţa efectivă (care e simplu prezentă) 
constă într-o punere (poziţie) absolută, care e echivalată cu 
percepţia. Putem citi: „Conceptul de poziţie sau punere e 
cu desăvârşire simplu, având acelaşi sens cu cel de fiinţă... 
„ceva” poate fi pus numai în manieră relativă... Fiinţa în 
sensul de simplă poziţie (a fi ceva) nu trebuie confundată 
cu fiinţa în sens de existenţă. Existenţa (efectivitatea) e o 
punere absolută. Prin poziţie absolută, obiectul conceptului, 
adică fiinţarea efectivă ce corespunde conceptului este pus ca 
ceva efectiv, în relaţie cu conceptul doar gândit... Caracterul 
specific al poziţiei absolute aşa cum îl defineşte Kant se 
dezvăluie ca percepţie”... 

Analiza lui Heidegger se desfăşoară pentru a interpreta 
insuficienţa viziunii lui Kant în înţelegerea existenţei prin 
prisma perceperii. Dar propriile analize ale Dasein-ului, 
întreprinse de Heidegger, se sprijină tot pe termenii 
latini, mai precis pe intenţionalitate, transcendenţă, 
semnificabilitate, comprehensiune. 


312 




Expresia latină positio înseamnă (în română)*: punere; 
folosire; poziţie; dispunere; dispoziţie; temei; temă propusă. 
Expresia pozitiv înseamnă, pe de o parte: ceva pus - ştiinţa 
pozitivă; dar şi: ceva cu sens bun, poziţie favorabilă. 
Expresia positio combină amplu în zona lingvisticii şi 
a logicii: propoziţie, prepoziţie, compoziţie, expoziţie, 
supoziţie, presupoziţie, contrapoziţie, opoziţie. Dintre 
acestea, filosofia modernităţii s-a oprit în mod special 
asupra opoziţiei, ce susţine obiectivitatea obiectelor lumii 
obiective. Obiectivitate ce se opune subiectivităţii lumii 
subiective. Importantă, e, apoi semnificaţia de dispoziţie, 
atât în sensul dispunerii elementelor intr-un sistem (ca 
ordine şi orientare) creându-se astfel un dispozitiv, cât şi ca 
dispoziţie afectivă. După cum se ştie, Heidegger mizează în 
mod esenţial, în analitica Dasein-ului, pe dispoziţia afectivă 
(„stimmung” în germană) a angoasei, care-1 plasează în 
centrul fiinţării, orientat spre nefiinţă; şi care stimulează 
redresarea în direcţia conştiinţei morale a „clipei”. 

Pentru persoana conştientă stările dispoziţionale 
(atitudinale) exprimă de fapt o vastă arie de modalităţi 
prin care se realizează raportarea la lume (dispoziţie 
contemplativă, observaţională, reflexiv analitică, 
prietenoasă, combativă, opozitivă etc.). Apoi, omul pune 
întrebări: altora, lui însuşi sau lumii întregi. El poate 
dispune de cele pe care le posedă sau asupra cărora îşi 
exercită puterea, poate da dispoziţii subalternilor. Oamenii 
pot depune bani la bancă sau mărturii în procese ş. a. m. d. 

Poziţia omului în societate, în sistemul social, este şi ea 
variată. Despre poziţia unui om concret se poate vorbi şi 
în sens fizic, corporal. El poate sta în poziţie verticală, bine 
înfipt în pământ, într-o atitudine combativă, opozitivă, 
de luptă. Sau poate sta într-o poziţie îngenunchiată, de 

* G. Guţu, Dicţionar latin-român, Ed. Ştiinţifică şi 
Enciclopedică, Bucureşti, 1983. 

Chenar 33 


Etimologia conceptului de stare 

Alexandru Surdu*, bun cunoscător al principalelor 
limbi filosofice (greaca, latina, germana, franceza, 
engleza), îşi construieşte sistemul categorial pentadic, 
având ca principală categorie subsistenţa. Iată 
comentariul său asupra accepţiei originare a cuvântului. 

„Subsistenţa” este un termen de origine latină, 
subsistentia > sub , sisto, sistere, sisti, statum, care 
înseamnă a sta sub, a persista, rezista, dura etc. , sub 
ceva, a sta la baza. Sisto provine din sto, stare, steti, 
statum, au aceleaşi semnificaţii ca şi grecescul histemi 
(histamai şi histanai)> stasis şi hypostasis (hipo + 
histemi = a sta sub), tradutibil prin subsistare, dacă 
vrem să-l distingem de Subsistenţă, ca şi de modernul 
hipostază (ipostază) şi ipostas, care înseamnă stare sub 
care se găseşte ceva sau cineva. Toate acestea provin 
din rădăcina indo europeană - sta> ca şi românescul 
a sta, stare sau germanul stehen, stand, gestanden şi 
sistiren (a sista). Este interesant faptul că verbul grecesc 
keimi, prin care se formează ceea ce s-ar putea numi 
subsistentul (pentru a-1 distinge de Subsistenţă şi 
subsistare), respectiv to hypokeimenon = cel care stă, 
se găseşte, este plasat sau ascuns sub, adică stă la bază, 
deşi provine din rădăcina indoeuropeană - hei -, are 
infinitivul compus din kei + sta -, în forma keisthai, 
ceea ce înseamnă etimologic o dublare a semnificaţiei 
de statornicie, cum i-am putea zice pe româneşte.” 

* Alexandru Surdu, Filosofia pentadică II. Teoria 
subsistenţei, Ed. Academiei Române Bucureşti, Ed. 
Ardealul, Târgu Mureş, 2012 

sumisiune sau rugăciune; precum şi în poziţia culcată a 
pacientului ce se supune unei examinări medicale, s. a. m. 
d. Astfel de poziţii - care au fost sugerate încă de Aristotel, 
amintite de toţi comentatorii categoriilor şi menţionate 
de Augustin, pentru a exemplifica categoria aristoteliană 
a poziţiei - evidenţiază însă o mixare cu conceptul de 
stare. Mixare întâlnită, de altfel, şi în conceptul de stare 
dispoziţională. 

Cuvântul stare nu figurează printre categoriile lui 
Aristotel la fel ca poziţia. Opusă mişcării, starea (repausul) 
se regăseşte însă printre cele cinci genuri supreme ale lui 
Platon. Noica, în scurta sa lucrare Douăzeci şi şapte trepte 
ale realului reuneşte aceste genuri supreme cu categoriile 
lui Aristotel şi cu cele ale lui Kant, considerându-le ca un 
continuum al predicatelor celor mai generale ale realităţii. 
De aceea merită aruncată o privire şi asupra jocului 
lingvistic al conceptului de stare în universul limbii latine. 

Starea se referă, desigur, la ceea ce este static, staţionar, 
constant, stabil, stăruitor, statornic. Deci, ceea ce e opus 
mişcării şi transformării, alterării, pieirii, sau simplei 
apariţii efemere. Heidegger, în conferinţa sa târzie 
intitulată Timp şi fiinţă, se arăta de acord cu înţelegerea 
fiinţei ca „prezenţă statornică”. Ceea ce este statornic şi 
persistă asigură identitatea şi se opune alterităţii. Alteritate 
care constituie de asemenea una din cele cinci megeistos 
genos ale lui Platon. Pornind de la stare, ştiinţa europeană 
a ajuns să vorbească despre „stări de agregare ale materiei” 
(substanţei): starea solidă, starea lichidă, starea gazoasă. 
Din altă perspectivă, în universul politico social, Europa 
a dat naştere statelor naţionale, stărilor sociale, statutelor 
de funcţionare a diverselor asociaţii şi organisme sociale, 
statutusului social pe care-1 comentează, - împreună cu 
rolul social -, sociologia contemporană. Iar politicienii 
vorbesc în ultimul timp despre „starea naţiunii”. Pe de altă 

parte, epistemologii au introdus în vocabularul ştiinţei 
expresii ca „stare a lucrurilor”, „stare de fapt”, „stare a lumii” 
ş. a. m. d. Expresii derivate din cuvântul stare sunt multiple 
în viaţa cotidiană, de la staţiunile balneare la staţiile de tren 
şi staţiile de emisie radio. Pentru filosofie contează însă mai 
ales cuvintele derivate din latinescul sisto. 

O importantă expresie filosofică din această arie 
semantică care se articulează cu istoria ontologiei, este 
cea de substanţă, termen prin care Tertulian a tradus 
ousia lui Aristotel. Alta este cea de existenţă, prin care s-a 
înţeles efectivitatea fiinţării actuale (realitatea în sensul 
german de „wirklichkeit”). Gama cuvintelor uzuale din 
această clasă este mare, de la subsistenţă la consistenţă, 
persistenţă, asistenţă ş. a. m. d. Important e şi conceptul 
de situaţie/situare/şi cel de constatare. E mereu nevoie de 
ceva stabil - aşa cum este ceea ce e „pus” într-o poziţie sau 
situare opozitivă stabilă -, care poate fi constatat, în spatele 
apariţiilor, mişcării şi prefacerilor. 

Comentariul de mai sus a fost făcut pornind de la ideea 
formulată de Heidegger cum că limba este gazda fiinţei; 
iar tranziţia de la limba greacă la cea latină a îndepărtat 
gândirea esenţială de la întrebarea privitoare la sensul fiinţei. 
E drept că positio - identificabilă între cele zece categorii 
ale lui Aristotel, - pleacă dinspre determinaţiile fiinţei ca 
fiinţări. Pe când Heidegger voia să caute sensul fiinţei în 
afara relaţiei sale cu fiinţările; atitudine ce îndepărtează 
de instanţa determinaţiilor. Dar cel puţin în acest sector 
al ontologiei, chiar dacă e considerată periferică, latina nu 
se dovedeşte o limbă ce menţine gândirea pe loc. Situaţia 
lui positum la Kant - cea a punerii absolute, obiectivante 
- poate să îndepărteze de „punerea originară”, de către 
presocratici, a problemei sensului fiinţei. Dar, ea e solidară 
cu o problematică speculativă ce nu poate fi ignorată. Mai 
precis, cu cea a devenirii Antroposului, care-şi pune fără 

încetare probleme. De fapt, „punerea” funcţiona, în filosofia 
din vremea lui Kant, intr-un univers conceptual în care 
formularea latină nu mai are mare importanţă. Varianta 
grecească a punerii, thesis, se impune şi ea filosofic, imediat 
după Kant, plasându-se în inima dialecticii hegeliene, 
odată cu triada: teză, antiteză, sinteză. 

Revenind la cuvintele lui Heidegger, „limba e gazda 
fiinţei, iar omul păstorul ei”, mai rămân câteva probleme, 
dintre care vom menţiona două. 

Prima, ridicată deja odată cu comentarea lui Heidegger, 
se referă la posibilitatea de a filosofa profund şi adecvat 
în orice limbă, inclusiv intr-un limbaj standardizat. 
Formulând astfel întrebarea, devine evident că o limbă este 
solidară cu o cultură, reprezentând o societate istorică într-o 
anumită fază a ei. Cultură care are o structură determinată 
şi multiple faţete. Pentru om limba este „gazda” mai 
tuturor manifestărilor sale specifice, de la miturile sacrale 
până la ordinele cu care se operează în armată. De aceea, în 
afară de sugestivitatea formulării heideggeriene, ea se cere 
contextualizată şi precizată. întrebarea ce e acum în discuţie 
e valabilă şi pentru încercarea lui Noica de a elabora o 
ontologie. Cât de disponibilă e oare limba română actuală 
pentru o performanţă majoră în această direcţie? Când s-a 
comentat cazul Noica, a apărut şi problema (ce rămâne 
deschisă): Ce fel de meditaţie de tip filosofic se poate 
dezvolta valid şi semnificativ, într-o limbă standardizată 
şi uzitată pentru comunicare internaţională, fără o adâncă 
înrădăinare în istoria culturală a unei socio-culturi date? 

A doua întrebare importantă ar fi: Ce s-ar putea 
înţelege prin limbă? Răspunsul ar putea fi prezentat 
(pentru condiţia actuală) într-o sistematizare cât mai 
completă a funcţiilor limbajului uman. Dar se pot face şi 
câteva consideraţii generale. Abordând problema limbii, 
omul are în vedere, desigur, în primul rând, limba sa 

umană, pe baza căreia oamenii se înţeleg între ei, prin 
vorbire şi scris. Limbă ce a susţinut şi susţine miturile şi 
poveştile, legendele şi epopeile, discursurile şi relatările 

- narativitatea în general -, istoriile şi teoriile ştiinţifice, 
în al doilea rând, sensul limbii se lărgeşte parcă prin 
limbajul matematic, prin instanţa cunoaşterii teoretice, 
ştiinţifice şi speculative, pe care limba şi limbajul, la fel ca 
şi logos -ul grecesc, le face posibile. Arta însăşi e mediată 
de limbă. La fel ca şi categoriile şi întreg Organonul lui 
Aristotel. Precum şi întreaga logică ulterioară, de la stoici 
la scolastici şi la logica matematică actuală. Fără să se 
identifice cu limba, cu vorbirea, logos- ul, intuit de Heraclit, 
îşi intersectează în profunzime semnificaţiile şi funcţiile. 
Logos care asigură sinteza ordinii ierarhice a celor „adunate 
împreună” - ca legein - pentru a fi „întinse în faţa noastră” 

- ca hipokeimenon - întru semnificare, fundamentare şi 
îngrijire (cum specula undeva Heidegger). 

Apoi, intr-un fel şi intr-un sens ce se cere desigur 
precizat, limba şi limbajul, - poate împreună cu conotaţia 
/ogos-ului -, nu se cantonează numai la om. Ci ea difuzează 
răspândindu-se în întreaga lume animală, în întreg Biosul, 
întrucât animalele şi plantele au o disponibilitate firească 
pentru a comunica. Şi mai departe, noi, cei de azi, putem 
articula limbajul cu zona comunicării în genere, ca parte a 
sistemelor de comunicare, într-o lume informaţională. (în 
Jurnalul de idei a lui Noica putem citi meditaţia sa, în raport 
cu discuţiile din epocă, privitor la corelaţia dintre recenta 
preocupare pentru „teoria informaţiei” şi problematica 
„formei” la greci, el înclinând să plaseze această temă în 
direcţia determinaţiilor calitative şi a „elementului”). 
Revenind la biologie, în lumea actuală noi nu mai putem 
ignora funcţionarea genelor, codul genetic ce operează 
ca un limbaj generativ ce transmite informaţii. Dar 
transmisia genetică nu e doar suportul reproductibilităţii 

multiplicatoare, ci şi cel al evoluţiei din biologie. Evoluţie 
care se petrece întru variaţie, diferenţiere, complexificare, 
autonomie. Şi care, de la un moment dat, se încăpăţânează 
să se orienteze spontan intr-un sens unidirecţionat: spre 
teleencefalizare, spre apariţia omului. Iar în continuarea 
doctrinei evoluţionismului biologic, în deceniile de după 
Eliade, Cioran, Noica, savanţii sugerează o extindere 
de principiu a modelului evolutiv şi la nivelul omenirii 
culturale, unde ar funcţiona „ceva” echivalent genelor 
autoreproductive şi expandante din biologie. Instanţă ce 
a fost numită, după sugestia lui Dawkins, a „memelor”. 
Şi care ar sta la baza metamorfozelor diferenţiatoare, 
specifice omului cultural, istoric. Reluând astfel pe alte bază 
perspectiva Fenomenologiei spiritului a lui Hegel. Poate, 
într-o direcţie congruentă cu visul lui Eliade. Devenire 
umană care, absorbind „evoluţia” universurilor de la 
Bing Bang la apariţia planetelor locuite de fiinţe raţionale, 
continuă apoi să expandeze nedefinit. Integrându-ne astfel 
în deveninţa universală închipuită de Noica. 

De aceea, nu putem renunţa uşor la întrebarea: care e 
sensul mai adânc al limbii şi limbajului? 

La ce s-a gândit Heidegger când a spus că limba e gazda 
fiinţei, şi omul, păstorul ei? 

Cum am putea plasa gândul a lui Heidegger intr-un 
înţeles larg al tradiţionalului logos. Şi care să integreze 
sensurile de azi ale limbii şi ale limbajului. Eventual, 
incluzând şi o deveninţă convertită întru logos. 

Şi ce s-ar putea spune oare, despre relaţia dintre om, 
Dumnezeu şi limbă, de vreme ce Biblia iudeo-creştină 
susţine că lumea a fost creată prin decrete divine?! 

Ce am putea gândi - speculativ, desigur - despre limbaj 
în mediul unei înaintări în vid, spre inefabilul de dincolo 
de fiinţă şi gândire, în acea zonă a umanului pe care, cu 
ceva timp în urmă, Eckhart o numea Dumnezeire... ?... 

